
Harri Mantila 


Kirjailija, professori, Oulun yliopiston kunniatohtori Kalle Päätalo 
(11.11.1919—20.11.2000) on ilmiö. Hän kirjoitti Suomen laajimman 
romaanisarjan ja kuvasi siinä yhden miehen näkökulmasta lähes 
koko itsenäisen Suomen historian. Taivalkoskelaissyntyinen, sittem- 
min Tampereelle muuttanut Päätalo on maamme kaikkien aikojen 
luetuimpia kirjailijoita (Ylönen 2017: 12), ja Finlandia-palkintoa lu- 
kuun ottamatta hänen voidaan katsoa saavuttaneen liki kaiken, mitä 
kirjailija voi Suomessa saavuttaa (Heikkinen 2019: 247; ks. myös Veh- 
viläinen 1978: 103). Vuonna 2019 Päätalon syntymästä tuli kuluneek- 
si 100 vuotta. On aika laajentaa näkemyksiä kirjailijasta, jonka kansa 
otti omakseen mutta joka jakoi kriitikkojen näkemyksiä välistä jyr- 
kästi. 


Päätalo henkilönä, ilmiönä ja kronikoitsijana 


Tuomme aluksi esiin Päätalon tuotannon merkitystä ja sen tutkimuk- 
sen tulevaisuudennäkymiä. Pohjustamme samalla kirjan seitsemää 
lukua, jotka tarkastelevat Päätalon tuotantoa historiantutkimuksen, 
suomen kielen ja kirjallisuudentutkimuksen näkökulmasta.! Teokses- 
sa korostuu Päätalon rooli historian kuvaajana, kielen tallentajana 
ja käyttäjänä sekä ihmisen heikkouksien ja vahvuuksien peilaajana. 
Teoksen lopussa on kirjailijan omaisten puheenvuoro Päätaloa ja hä- 
nen tuotantoaan koskevaan tutkimukseen. 

Kalle Päätalon tuotanto on poikkeuksellisen laaja. Esikoisteos Ihmi- 
siä telineillä ilmestyi vuonna 1958, viisiosainen Koillismaa-sarja 
1960-1969 ja 26-osainen Iijoki-sarja 1971-1998. Kaiken kaikkiaan 

kirjailijan tuotantoon kuuluu 39 romaania, kolme kertomuskokoel- 
maa, näytelmä ja kuvateoksen tekstiosa. Päätalon yksittäisiä romaa- 
neja on käännetty englanniksi, ruotsiksi ja viroksi. Muutamista hänen 
teoksistaan on filmattu elokuvia. Sisällöllisesti Kalle Päätalon tuotan- 
to kattaa mittaamattomat määrät eri elämänalojen tietoa, kokemusta 
ja näkemystä. Kuvatuksi tulevat kansanomainen lääkintä, työtavat tu- 
kinuitosta kerppuhaasion pystyttämiseen sekä rakentaminen eri vai- 
heissaan. 

Koillismaa-sarjaa (sarjasta ks. Huhtala 1972) voidaan pitää Iijoki- 
sarjaa pohjustavana työnä. Päätalo itse arveli ryhtyneensä kirjoitta- 
maan Koillismaa-sarjaa liian kokemattomana kirjailijana ja käsitel- 
leensä siinä esille tulleita asioita liian romanttisesti ja pintapuolisesti 
(Marttinen 1995: 14, 1996: 29). Niinpä hän aloitti omaelämäkerralli- 
sen Iijoki-sarjansa kirjoittamisen vuonna 1970 (Marttinen 1996: 11), 
ja sarjan ensimmäinen osa Huonemiehen poika nousi heti myynti- 
tilastojen kärkeen (Ylönen 2013: 124). Tijoki-sarjan aikana Päätalosta 
tuli Marttisen mukaan lukijoiden suosikki: sarjan uusimmista osista 
on jo 1970-luvun lopulta lähtien otettu aina vähintään 100000 kap- 
paleen painos (Marttinen 1996: 11; 1990-luvun ensipainosmääristä 
ks. myös Marttinen 1996: 146; Ylönen 2013: 297). 

Tijoki-sarjan alkuosissa Päätalo kuvaa lapsuuttaan ja nuoruuttaan 
Taivalkoskella. Päätalo työskenteli kansakoulun jälkeen 13-vuotiaasta 
alkaen savotoissa ja tukinuitoissa ja haaveili kirjoittamisesta. Armei- 
jaan Päätalo lähti vapaaehtoisena talvisodan aikana. Jatkosodassa 
hän haavoittui ja palveli sen jälkeen Siiranmäen vankileirillä talous- 
aliupseerina. Sota-aikaa seuranneessa jälleenrakennuksen vaiheessa 
Päätalo asettui pysyvästi asumaan Tampereelle. Hän työskenteli kir- 
vesmiehenä ja kouluttautui rakennusmestariksi vuosina 1947-1949. 
Ennen kirjailijaksi ryhtymistään Päätalo toimi rakennusmestarina, 
kunnes hän jäi vapaaksi kirjailijaksi vuonna 1963. Omaelämäkerral- 
linen Iijoki-sarja päättyi lopulta vuonna 1998 sarjan viimeiseen osaan 
Pölhökanto Iijoen törmässä, jossa iäkäs ja menestynyt kirjailija kertoo 
elämäntarinansa viimeiset vaiheet. Päätalo sai professorin arvonimen 
vuonna 1978, ja Oulun yliopiston humanistisen tiedekunnan kunnia- 
tohtoriksi hänet vihittiin kesäkuussa 1994. 

Päätalon tuotannolla on ollut suuri taloudellinen merkitys: kun 
Tijoki-sarjan päätökseksi tarkoitettu Hyvästi, Iijoki -teos ilmestyi, Pää- 

talon laskettiin työllistäneen kahdeksan kirjantekijää Jyväskylässä 
25 vuoden ajan (Ylönen 2013: 270 ja siinä mainittu lähde). Eero 
Marttinen (1999: 178) luonnehtiikin Päätalon olleen Gummerukselle 
kaikkien aikojen merkittävin kirjailija. Gummerus Kustannus Oy:n 
tuotepäällikkö Annikka Heinonen ei muotoile aivan yhtä vahvasti 
(henkilökohtainen tiedonanto 9.3.2020), sillä hänen mukaansa kirjai- 
lijan merkittävyyttä voi mitata kovin monella muullakin asialla kuin 
myyntiluvuilla. Kalle Päätalon kirjoja on kuitenkin painettu ja myyty 
enemmän kuin kenenkään toisen Gummeruksen kirjailijan. Päätalon 
kuollessa vuonna 2000 hänen kirjojaan oli painettu 3,6 miljoonaa 
kappaletta. 

Kirjailijan pääteoksena pidetty Iijoki-sarja on yksi maailmankirjal- 
lisuuden laajimmista teoksista (Ylönen 2013: 45 ja siinä mainittu läh- 
de; ks. myös Marttinen 1996: 29). Romaanisarjan keskeinen teema on 
yksilön sosiaalinen nousu ja suuri törmäys, jonka päähenkilö kokee 
agraarisen elämänmenon kohdatessa sodanjälkeisen nousukauden 
ja urbaanistuvan elämänmuodon. Iijoki-sarja on mikrohistoriaa, jo- 
ka suhteutuu itsenäisen Suomen historiaan ja sen vaiheisiin. Päätalo 
onkin Suomessa kaunokirjallisen mikrohistorian keskeinen pioneeri 
(Marttinen 1996: 157). Kirjoissaan hän kertoo ajoista ja tavoista, jois- 
ta kaikilla nykyihmisillä ei ole enää aavistustakaan. 

Päätalosta puhuttaessa nousee esiin hänen poikkeuksellisen hyvä 
muistinsa ja kykynsä tarkkailla ihmisiä ja tilanteita. Kustannustoimit- 
taja Jaakko Syrjä on todennut Kalle Päätalolla olleen ilmiömäinen 
muisti ja kirjailijan kuuluneen muistajien sukupolveen (Vehviläinen 
1978: 199). Syrjä (1999: 15) pitää Päätaloa jopa muistamiskulttuurin 
viimeisenä merkittävänä edustajana. Syrjän kollega Ville Repo on puo- 
lestaan todennut, että esikoisromaania toimittaessaan hän ei täysin 
ymmärtänyt Päätalon ominaislaatua; hän oivalsi vasta myöhemmin, 
että Päätalo on kronikoitsija. Tämän ominaislaatunsa kirjailija löysi 
ja kehitti Revon mukaan itse muistinsa pohjalta Koillismaa- ja Iijoki- 
sarjoissaan. (Marttinen 1995: 133; Janatuinen 2005: 275; Ylönen 2013: 
28-29.) Räisänen (1981: 5, 1991: 13) pitää Päätaloa synnynnäisenä 
katselijana ja kuuntelijana. 

Kirjailijan 100-vuotisjuhlavuosi 2019 avasi uusia näkökulmia Pää- 
taloon ja hänen tuotantoonsa. Gummerus julkaisi juhlan kunniaksi 
uusintapainoksen Päätalon esikoisromaanista Ihmisiä telineillä (1958) 

kuvaliitteineen ja käsikirjoituskatkelmineen. Lisäksi Gummerukselta 
ilmestyi samana vuonna kaksi kerronnallista Päätalo-tietokirjaa: Ka- 
roliina Timosen Kirjeitä Iijoelle. Kalle Päätalon elämän naiset ja Antti 
Heikkisen Kallio-poika. Peilikuvassa Kalle Päätalo. Päätalon tuotanto 
on tullut viime aikoina entistä enemmän myös tieteellisen mielen- 
kiinnon kohteeksi. 

Päätaloa kannattaa tutkia ja analysoida siksi, että hän ei ole pelkäs- 
tään kirjailija, vaan yhteiskunnallinen ja kulttuurinen ilmiö. Tätä 
kuvastaa hänen ja hänen kirjallisuutensa ympärille syntynyt seura- 
toiminta. Kalle Päätalon nimikkoseura perustettiin Taivalkoskella 
vuonna 1979 (Marttinen 1996: 149), ja vuonna 2018 seurassa oli 
630 jäsentä (Kalle Päätalo -seura 2020). Vertailun vuoksi mainitta- 
koon, että Väinö Linnan nimikkoseura on perustettu samoihin ai- 
koihin vuonna 1977, mutta esimerkiksi Mika Waltarin vasta vuon- 
na 2000. Taivalkosken kotiseutupäiviä on vietetty 1980-luvun alusta 
lähtien vuosittain Päätalo-päivien tai Päätaloviikon nimellä. Lisäksi 
Kalle Päätalo -seuran jäsenillä on oma vuosittain ilmestyvä lehti Pää- 
talo-sanomat. Seuran kunniapuheenjohtajan Raimo Aron mukaan 
ennätysmäärä jäseniä — noin 750 jäsentä — seurassa oli 1990-luvulla 
kirjailijan vielä eläessä. Tarkkoja tilastoja jäsenmäärän kehityksestä 
ei ole olemassa, mutta Suomen Kirjailijanimikkoseurat -yhdistystä 
vuonna 2004 perustamassa ollut Aro arvioi Kalle Päätalo -seuran ol- 
leen 1990-luvulla jäsenmäärältään Suomen ylivoimaisesti suurin ni- 
mikkokirjailijaseura. Vaikka yhdistyksen järjestämä toiminta on 
melko lailla paikallista, nykyisin Päätalosta ja hänen tuotannostaan 
keskustellaan erilaisissa nettiyhteisöissä, jotka saattavat innostaa jä- 
seniään hakeutumaan seuran jäseniksi. (Raimo Aro, henkilökohtai- 
nen tiedonanto 22.2.2020; Päätalo-suosion nykytilanteesta ks. myös 
Ylönen 2013: 335-338.) Taivalkoskella toimivat Kallioniemi-Säätiö ja 
sen ylläpitämä Päätalo-instituutti. Kirjailijan 100-vuotisjuhlavuoden 
yhteydessä julkaistiin Oulussa Kalle Päätalo -polku ja Taivalkoskella 
Päätalo-reitti, joihin on merkitty kirjailijan romaaneissaan kuvaamia 
paikkoja. Jo aiemmin Tampereelle on perustettu vastaava Kalle Pää- 
talo -raitti. 

Ensimmäisen Päätalo-aiheisen väitöskirjatasoisen tutkimuksen kir- 
joitti Ritva Ylönen, jonka Suomen kirjallisuuden alaan kuuluva väi- 
töskirja Tervaksinen toteemi. Kalle Päätalon Iijoki-sarjan vastaanotto 
ja vaikutus tarkastettiin vuonna 2013 Tampereen yliopistossa. Vii- 
meisimpänä on tarkastettu Oulun yliopistossa vuonna 2018 väitel- 
leen Sari Keskimaan suomen kielen väitöskirja Kalle Päätalon Iijoki- 
sarja kielielämäkertana. Muitakin Päätalo-aiheisia väitöskirjatöitä on 
ollut vireillä. Aiemmin Päätaloon liittyvää tutkimusta ovat tehneet 
Riitta Kuivasmäki (1974), joka tarkasteli yleisen kirjallisuustieteen li- 
sensiaatintyössään kolmen suomalaisen menestyskirjailijan tuotan- 
non vastaanottoa, sekä Kalevi Nikki (1991), joka selvitti väitöskirjas- 
saan talonpojan kuvaa suomalaisessa kertomakirjallisuudessa. 

Pro gradu -tutkielmia Päätalon tuotannosta alettiin tehdä 1970- ja 
1980-luvuilla suomen kielen ja kirjallisuudentutkimuksen alalla. Nä- 
mä opinnäytetyöt keskittyivät usein kirjailijan alkutuotantoon kuulu- 
viin yksittäisiin teoksiin. (Keskimaa 2018: 29-31.) Tähän mennessä 
on valmistunut parikymmentä opinnäytettä. Varhemmissa töissä kes- 
kityttiin erilaisiin murreaiheisiin, mutta uusimmissa töissä lähesty- 
mistavat noudattavat tutkimuksen uusimpia virtauksia. Esimerkiksi 
Mari Lahdelma tarkastelee kirjallisuuden alan pro gradussaan (2014) 
Tijoki-sarjan metanarraatiota kerronnan rakennusaineena ja Juhani 
Brander mediatutkimuksen alan pro gradussaan (2016) neuvottelu- 
ja hegemonisen maskuliinisuuden kanssa Miesten vuoro -elokuvassa 
ja Kalle Päätalon Tijoki-sarjassa. Sanja Laaninen (2021) puolestaan 
analysoi työn diskursseja Päätalon Nuoruuden savotat -romaanissa ja 
Pekkasen Tehtaan varjossa -romaanissa. 

Aiemmassa tutkimuksessa Päätalon tuotantoa on luonnehdittu ja 
arvotettu monin tavoin. Reijo Wilenius (1999: 128) näkee Päätalon 
Tijoki-sarjan monitasoisena teoksena, jota voi lähestyä kansanelämän 
kuvauksena, kielellisenä teoksena, yksilön kehityksen kuvauksena se- 
kä ihmis- ja elämänkäsityksenä. Päätalon kirjojen tulevaisuuttakin on 
pohdittu (ks. esim. Marttinen 1996: 157), ja tutkijat ovat todenneet, 
että Iijoki-sarjan arvo ja merkitys säilyy Suomen kirjallisuudessa (ks. 
esim. Kirstinä 1999: 196; Marttinen 1999: 128, 130-131; Wilenius 
1999: 132). Viljo Kvist kirjoitti Ylösen (2013: 415) mukaan vuonna 

1988: ”Kun kirjailija Kalle Päätalo lopettaa kirjoittamisen, syntyy 
suuri kirjallinen tyhjiö, jota tuskin kukaan pystyy täyttämään” Myös 
Päätalo itse katsoi käsitelleensä kirjoissaan perimmäisiä kysymyk- 
siä, joita hän piti ihmiskunnalle aina ajankohtaisina (Marttinen 1995: 
235-236). 

Näemme, että Päätalon tuotannon analyysille on ainakin viisi syy- 
tä juuri nyt. Ensinnäkin tieteellinen kiinnostus Päätaloa kohtaan on 
virinnyt erityisesti 2010-luvulla, jolloin ensimmäiset Päätalo-aihei- 
set väitöskirjat (Ylönen 2013; Keskimaa 2018, ks. edellä) valmistuivat. 
Toiseksi vuonna 2019 alettiin ensimmäistä kertaa koota yhteen eri 
tieteenaloilla tehtävää Päätalo-tutkimusta. Oulun yliopiston huma- 
nistinen tiedekunta järjesti kunniatohtorinsa 100-vuotisjuhlavuoden 
kunniaksi tuolloin tieteellisen symposiumin Kalle Päätalo tutkijoiden 
silmin. Symposiumissa Päätalon tuotantoa tarkasteltiin suomen kielen 
ja kirjallisuudentutkimuksen lisäksi historian ja lääketieteen näkö- 
kulmasta. Kolmanneksi nyt käsillä oleva poikkitieteellinen kokooma- 
teos Kalle Päätalo tutkijoiden silmin osaltaan syventää tähän mennes- 
sä tehtyä Päätalo-tutkimusta ja edistää tietoisuutta sen uusista mah- 
dollisuuksista. Neljänneksi nykyisellään on alettu tarkastella kirjailija 
Kalle Päätalon tuotantoa kokonaisuutena, keskeisen tematiikan kan- 
nalta. Tijoki-sarjan kokonaisrakenne on alkanut hahmottua vasta val- 
mistumisensa jälkeen, ei yksittäisten kirjojen pohjalta. Juhani Niemi 
(1999: 37) muistelee, että Tijoki-sarjan ensimmäistä nidettä lukiessa 
kriitikon oli pakko olla varovainen sanoissaan, koska silloin ei tieten- 
kään voinut vielä ennakoida, mitä sarjasta olisi tulossa. Fila Penna- 
nen (1982: 38) huomauttaa, että Tijoki-sarja on liian laaja kokonai- 
suus, jotta siitä voisi keskeneräisenä erottaa selvää kokonaiskuviota. 
Hän kuitenkin totesi alkujakson erottuneen jo tuolloin omaksi koko- 
naisuudekseen. Viidenneksi nyt kun kirjailijan kuolemasta on kulu- 
nut noin kaksi vuosikymmentä, tutkijoiden on mahdollista tarkaste]- 
la hänen tuotantoaan aikalaisia objektiivisemmin. Teoksiin on saatu 
ajallista etäisyyttä? 

lijoki-korpus ja sen suomat uudet 
tutkimusmahdollisuudet 


Oulun yliopisto ja valtakunnallinen Kielipankki julkaisivat marras- 
kuussa 2019 Tijoki, Oulun yliopiston Päätalo-kokoelma -nimisen kor- 
puksen, jossa on Iijoki-sarjan kaikki romaanit. Sarjan 26 osassa on 
peräti 17014 sivua (Roos 1999: 25). Tässä kirjoitettujen tekstien ko- 
koelmassa (korpuksen määritelmästä ks. Lehto 2018: 76 ja siinä mai- 
nitut lähteet) on liki puoli miljoonaa virkettä ja miltei 5,3 miljoonaa 
sanetta. Vaikka Iijoki-sarjan laajuutta tärkeämpää on sen sisältö?, ky- 
seessä on ensimmäinen näin laaja kokoelma yhden kirjailijan tuotan- 
toa Kielipankissa. Päätalo (1999) itse on todennut: ”Arvostelijoitteni 
mielestä olen kirjoittanut liian pikkutarkasti ja vain arkisen elämän 
asioista ja ihmisistä” Tämä pikkutarkka kuvaus on nyt tutkijoille 
kiinnostava mahdollisuus. 

Korpuksen teksteihin on liitetty automaattisin menetelmin vähin- 
tään alustava kieliopillinen jäsennys. Jäsennetystä aineistosta on mah- 
dollista hakea kerralla tietyn sanan muotojen tai kieliopillisen raken- 
teen esiintymät. Kuten jo ennen korpuksen perustamista oli tiedossa, 
Tijoki-sarjassa on sekä yleiskielistä että murreainesta. Niinpä aineisto 
sisältää murresanoja ja murteellisia sananmuotoja, joiden perusmuo- 
toistamiseen jäsennysmenetelmillä ei ole luotettavia keinoja.* Mur- 
teellisten saneiden osuus koko sanemäärästä ei kuitenkaan ole valta- 
va: niitä on koko aineistosta vain viitisen prosenttia. Iijoki-sarja on 
jäsennetty kieliopillisesti kahdella eri jäsentimellä eli on luotu kaksi 
Tijoki-sarjaan liittyvää ala-aineistoa. Ensin julkaistiin Turun yliopis- 
ton neuroverkkojäsentimellä tehty aineisto. Myöhemmin julkaistaan 
Kielipankin jäsennysversio, ja on periaatteessa mahdollista julkaista 
kolmantena versiona näiden kahden yhdistelmä. 

Vastavalmistunut Iijoki-korpus tarjoaa uusia tutkimusasetelmia 
kielitieteen lisäksi monille muille aloille. Vaikka Päätalon tuotannossa 
on nähty runsaasti tutkimusaiheita jo 1970-luvulta lähtien, vasta nyt 
päästään täysimittaisesti hyödyntämään teknologisia mahdollisuuk- 
sia, jotka ovat olennainen osa näin suuren tutkimusaineiston jäsen- 
tämistä. Korpuksen ansiosta tutkijan on jatkossa helpompaa laajen- 
taa tutkimusaineistonsa koko Iijoki-sarjaan. Jo aiemman tutkimuksen 
syventämisen näkökulmasta Iijoki-korpus on poikkeuksellinen: maa- 

ilman suurimmaksi romaaniksi sanottu teksti. Se mahdollistaa Iijoki- 
sarjan kielellisen aineksen tarkemman tarkastelun suhteessa sarjan 
kokonaisrakenteeseen ja tematiikkaan. Korpusta ollaan laajentamas- 
sa Päätalon muuhun tuotantoon: seuraavaksi siihen lisätään esikois- 
romaani Ihmisiä telineillä sekä koko Koillismaa-sarja. 

Korpuksen perustamisen lisäksi Oulun yliopiston humanistinen 
tiedekunta aloitti vuonna 2019 yhteistyössä Oulun yliopiston kirjas- 
ton kanssa Kalle Päätalon lehtikirjoitukset -projektin, jonka ensim- 
mäisessä vaiheessa digitoitiin Kalle Päätalon ennen kirjailijanuraan- 
sa eli ennen vuotta 1958 kirjoittamat lehtiartikkelit. Artikkelit on 
julkaistu sekä skannattuina kuvatiedostoina että puhtaaksi kirjoitet- 
tuina tekstitiedostoina, joissa on alkuperäinen kirjoitusasu latomis- 
virheineen päivineen, jotta tekstit olisivat vertailukelpoisia. Näiden 
sähköisten aineistojen lisäksi Taivalkoskella on Kallioniemi-Säätiön 
ja Päätalo-instituutin hallussa laaja järjestetty aineisto, joka käsittää 
kirjailijan koko arkiston (Marttinen 1999: 7; ks. myös Vahtola 1998: 
28). Kokoelmassa kirjailijaan itseensä ja hänen kirjoihinsa liittyvät 
lehtileikkeet on järjestetty täsmällisesti kunkin kirjan ilmestymis- 
ajankohdan mukaan (Janatuinen 2005: 322). Näihin arkistoihin on 
koottu muun muassa teosten käsikirjoitusversiot kopioineen ja kus- 
tannustoimittajan tekemine merkintöineen. Näitä tekstejä ei toistai- 
seksi ole digitoitu. Päätalon lehtiartikkeleiden ja julkaistujen teosten 
digitoinnin myötä on mahdollista analysoida, miten Päätalo on ke- 
hittynyt kirjoittajana. 


Teoksen sisältö 


Kokoomateoksen kahdessa ensimmäisessä luvussa tarkastellaan Pää- 
taloa historian kuvaajana. Historiatieteiden tutkija Matti Leiviskä kä- 
sittelee Päätalon teoksia historiallisena aineistona erityisesti muis- 
titiedon näkökulmasta. Kulttuurihistorian tutkija Pekka Kaarninen 
puolestaan tarkastelee tutkimuksessaan Päätalon tuotannosta teh- 
tyä elokuvaa Viimeinen savotta. Hän selvittää, minkälaisen tarinan se 
kertoo tukkilaisen elämästä sekä miten elokuva liittyy Päätalon tuo- 
tantoon ja suomalaisen tukkilaiselokuvan perinteeseen. Kaarninen 
on perehtynyt suomalaisen elokuvan ja erityisesti vanhan suomalai- 

sen elokuvan historiaan, ja Kalle Päätaloa hän käsitteli jo tukkilaiselo- 
kuvia tarkastelleessa väitöskirjassaan (2013). 

Teoksen kolme seuraavaa lukua ovat kielitieteellisiä. Ensimmäises- 
sä suomen kielen tutkija Sari Keskimaa tarkastelee Tijoki-sarjaa kie- 
litieteellisenä tutkimusaineistona. Iijoki-sarja näyttäytyy hänen mu- 
kaansa kielentutkijalle runsaudensarvena, jota voi lähestyä erilaisten 
murteiden, kielenkäytön tapojen, kieleen liittyvien asenteiden tai kie- 
li-ideologioiden näkökulmista. Teoreettisesti ja menetelmällisesti 
kaunokirjallisuuden kielen tutkimus tuo kielen- ja kirjallisuudentut- 
kimusta lähemmäs toisiaan, kuten Keskimaa on jo väitöskirjassaan 
(2018) osoittanut. 

Kalle Päätalo kertoi arkistonsa avajaispuheessa (1999) Iijoki-sarjaa 
koskeneista etukäteistavoitteistaan, joista yksi oli maakunnan ”rik- 
kaan kansankielen? pelastaminen.* Vaikka Kalle Päätalon rooli ni- 
menomaan Koillismaan murteen tallentamisessa tuodaan usein esiin, 
harvemmin muistetaan mainita, että kirjailija on tallentanut romaa- 
neihinsa myös muita Suomen murteita. Päätalo asui noin kaksi kol- 
masosaa elämästään Tampereella, hämäläisten murteiden vaikutus- 
alueella. Suomen kielen tutkijat Harri Mantila, Sari Keskimaa ja 
Maija Saviniemi tarkastelevat Kalle Päätaloa hämäläismurteiden ku- 
vaajana teossarjan yhden keskeisen henkilöhahmon, tamperelaisen 
kirvesmiehen Rousto- Villen, murteen kautta. Tutkimusaineistona 
ovat painetun Ratkaisujen aika -kirjan lisäksi tekstin käsikirjoitusver- 
siot. Kirjoittajat osoittavat, että kirjassaan Päätalo tulee tallentaneeksi 
murteen lisäksi murremaantiedettä ja murteiden ajallista muuttumis- 
ta. Merkille pantavaa on, että murrepiirteet ovat olemassa jo käsikir- 
joitusversiossa. Romaanin kustannustoimittajana oli Juhani Syrjä, jo- 
ka luki käsikirjoitukset ensimmäisenä ja antoi niistä ensimmäisen 
arvion (Marttinen 1999: 164). Syrjä vakuutti, että lopullisissa romaa- 
neissa kaikki on ehdottomasti Kallen kieltä ja koottu niistä aineksista, 
joita Päätalo on kirjoittanut (Marttinen 1999: 166). Myös käsikirjoi- 
tusversiossa näin vaikuttaa olevan, joskin kielentutkimuksen kannal- 
ta on kiinnostavaa, että kustannustoimittaja on jättänyt tekstistä tois- 
tuvasti pois metakielellisiä eli kieltä kommentoivia kohtia. 

Teoksen kolmannessa kielitieteellisessä luvussa suomen kielen tut- 
kija Maija Saviniemi tarkastelee fiktiivisen Hermanni Päätalon käyt- 
tämiä voimasanoja Iijoki-sarjan kuudennessa osassa eli Loimujen ai- 

kaan -romaanissa. Yhden teoksen lähiluettuaan Saviniemi on uuden 
korpuksen ansiosta voinut verrata havaintojaan koko Iijoki-sarjaan. 

Teoksen loppupuolella tulevat esiin kasvatustieteen ja kirjallisuu- 
den näkökulmat. Suomen kielen ja kasvatustieteiden tutkija Minna 
Sääskilahti tarkastelee Iijoki-sarjan päähenkilön, Kallen, kasvua kir- 
joittajaksi ja kirjoittajana. Sääskilahden luku on kirjoittamistutkimus- 
ta, jossa on kasvatus- ja kouluhistoriallinen juonne. Tarkastelujaksoksi 
on rajattu Kallen lapsuus- ja nuoruusvuodet, ja painopiste on erityi- 
sesti kouluvuosissa. Kirjallisuudentutkija, kirjailija Ritva Ylönen on 
puolestaan erikoistunut tutkimaan Päätalon teosten vastaanottoa ja 
vaikutusta niin yksilöpsykologisesti kuin yhteiskunnallisestikin. Hän 
tarkastelee reseptioesteettiseen teoriaan pohjautuvassa tutkimukses- 
saan Kalle Päätalon Tijoki-sarjan yksilöpsykologista vaikutusta. 

Kokoomateoksen päätteeksi eri alojen tutkijat Sanna Karkulehto, 
Veronika Laippala, Kati Launis, Jaana Märsynaho, Maija Saviniemi ja 
Minna Sääskilahti kommentoivat Kalle Päätalon tuotantoa koskevia 
mahdollisia jatkotutkimusaiheita digitaalisen tekstilouhinnan näkö- 
kulmasta. Teoksen liitteenä olevassa kirjailijan tyttären Riitta Päätalon 
ja tyttärentyttären Vilja Päätalon puheenvuorossa pohditaan isää ja 
isoisää tutkimuskohteena. Heille on olemassa kolme eri Kallea: tie- 
teellinen Kalle, romaani-Kalle sekä ”meidän Kalle”. Kirjojen Kallen 
kieli ja ”meidän Kallen” käyttämä kieli olivat kaksi eri asiaa. Vielä pit- 
kään Tampereella asuttuaankin Päätalo on julkisuudessa kertonut, et- 
tei puhu Tampereen seudun murretta, sillä hän on pyrkinyt säilyt- 
tämään alkuperäisen puhekielensä ja välttämään ”murretartuntoja” 
(Marttinen 1995: 236). Riitta Päätalon mukaan Kalle Päätalo ei kui- 
tenkaan juuri käyttänyt murretta omassa puheessaan (ks. myös Heik- 
kinen 2019: 193). 


Viitteet 


1 Osa teoksen luvuista pohjautuu Oulussa 8.11.2019 pidetyn Kalle Päätalo 
tutkijoiden silmin -symposiumin esitelmiin. 

2 Vuonna 2017 ilmestynyt Ritva Ylösen Kalle Päätalo. Kirjailijan elämä on 
ensimmäinen tieteellisesti kunnianhimoinen Päätalo-elämäkerta (vrt. Veh- 
viläinen 1978; Porvali 2000). Ylipäänsä kirjailijan tuotannon ja elämänvai- 
heiden runsas ja mittava tallentaminen ja dokumentointi arkistoon hel- 
pottavat tutkimuksen taustoitusta. 

Janatuisen mielestä (2005: 12) on kiinnitetty liikaa huomiota Päätalon tuo- 
tannon laajuuteen eikä sen ominaislaatuun, vaikka suurin osa Päätaloon 
kriittisesti suhtautuvista ei ilmeisesti tunne hänen tuotantoaan. Ylönen 
(2013: 327) on havainnut väitöskirjassaan, että kritiikeissä Päätaloa alet- 
tiin arvottaa lukujen valossa 1980-luvulta alkaen. Ulkokirjallisiin tekijöihin 
liittyvät lukumäärät korvasivat laadullista arviota, joka kohdistuu sisältöön 
ja muotoon. 

Korpuksen yhteydessä on julkaistu lista 200 yleisimmästä saneesta, joita 
automaattinen jäsennys ei ole tunnistanut oikein. Murteellisuuksien lisäksi 
joukossa on esimerkiksi paikannimiä ja lukuja — ylipäänsä saneita, joita 
jäsennin ei ole pystynyt luotettavasti perusmuotoistamaan. Kolme yleisin- 
tä murresanaa ja -muotoa tällä listalla ovat oisi 'olla', ehki 'edes' ja sitte 
'sitten'. Vaikka esimerkiksi ehki on lijoki-sarjassa lähes aina merkityksessä 
'edes', se on myös pari kertaa merkityksessä 'ehkä'. Toinen esimerkki on 
lijoki-sarjassa hyvinkin yleiset koti-sanan eri muodot, kuten kotia, kottia, 
kotoa, kottoa. Niille on kuitenkin tekstissä homonyymeja, jotka näyttä- 
vät kyllä samalta sanalta, mutta tarkoittavat eri asiaa, kuten seuraavissa 
tekstiesimerkeissä: /sä rakas elä pura kottia! ['kotia'] vs. Sitte esitin että 
uskosikko Kassu etukätteen kottia ['förskottia, etumaksua'] ne vajovat pa- 
risattaa, mitkä velekasumma jäi auki. Lisäksi jäsennin hahmotti esimerkik- 
si siivatta-substantiivin partitiivimuodon (lähinnä merkityksessä 'elukka', 
alun perin vienankarjalan Siivatta "kotieläin, varsinkin nauta”, ks. Saviniemi 
tässä teoksessa) verbiksi, ilmeisesti sen takia, että se näyttää lausekonteks- 
tissaan Vanhempi valkea sisar tirahti, että juuri sitä pientä ja vinosilmäistä 
siivattaa tunnekausatiiviverbin kaltaiselta muodolta, vrt. esim. minua ok- 
settaa. 

Tätä nyt 29 tekstistä koostuvaa kokoelmaa ollaan täydentämässä, vaikka- 
kin Päätalon kirjailijanuran aikaisten lehtikirjoitusten jäljittäminen on huo- 
mattavasti työläämpää. Romaanissaan Pölhökanto lijoen törmässä Pääta- 
lo (1998: 723) kertoo, että hänen aloitettuaan vapaana kirjailijana lehdet 
julkaisivat pelkästään ensimmäisen vuosikymmenen aikana yli kaksisataa 
hänen kirjoittamaansa tekstiä. 

Kalle Päätalo lisäsi aiemmin pitämäänsä Elämäntyöni ja sen tulevaisuus 
-puheeseensa arkiston avaukseen 2.7.1999 sopivaa tekstiä. Alkuperäisen 
puheensa hän piti Päätaloviikolla 1997. 

Kalle Päätalon tuotanto, etenkin hänen kirjoittamansa Iijoki-sarja, on 
monumentti ja sellaisenaan tärkeä osa suomalaista kulttuurihistoriaa. 
Mutta mikä on Päätalon tuotannon merkitys historiantutkimuksen 
näkökulmasta? Ovatko hänen teoksensa historiallisia lähteitä? 


Muistitieto historian lähteenä 


Muistitieto on yksi historian lähdeaineistoista. Se on tietoa, joka poh- 
jautuu tiedonantajan muistiin, ei kirjallisiin lähteisiin. Suomalaiset 
historiantutkijat ovat hyödyntäneet muistitietoa tutkimuksissaan 
(Fingerroos & Peltonen 2006a: 7, 2006b: 27). Historiantutkimuksessa 
muistitietoa on pidetty luotettavana silloin, kun tiedonantaja kertoo 
asiasta, jonka hän on kokenut omakohtaisesti. Luotettavuutta on py- 
ritty lisäämään sillä, että samasta asiasta on kerätty useita yhtäpitäviä 
tietoja, todistajanlausuntoja. Muistitietoa hyödynnettäessä on koros- 
tettu, että sen tarjoama tieto on aina valikoitunutta: ihminen jättää 
kertomatta tai unohtaa aina enimmän osan kokemustensa tulvasta. 
(Fingerroos & Peltonen 2006a: 7; Korkiakangas 2006: 126; Ukkonen 
2006: 187-188.) 

Vaikka muistitietoa on käytetty suomalaisessa historiantutkimuk- 
sessa koko tieteenalan olemassaolon ajan, ovat monet historiantutki- 
jat suhtautuneet siihen hyvin epäluuloisesti. Vasta 1980-luvulta läh- 
tien se on kokenut selvän arvonnousun lähdeaineistona, mihin on 
vaikuttanut mikrohistorian ja arjen historian tutkimuksen yleistymi- 
nen. Mikrohistoriallinen tutkimus keskittyy pieniin ja suppeasti rajat- 
tuihin aiheisiin, kuten yksittäisiin ihmisiin tai ihmisryhmiin. Näiden 

historiassa juuri muistitieto on keskeisessä osassa, sillä esimerkiksi 
viranomaisten tuottamaa asiakirja-aineistoa voi olla käytettävissä hy- 
vin niukasti. (Fingerroos & Peltonen 2006b: 30-33; Kalela 2006: 67, 
83; Ukkonen 2006: 175, 186.) 

Muistitietotutkimuksen keskeinen anti on tieto yksilöiden koke- 
muksista osana historiallisia tapahtumia. Toisaalta muistitietotutki- 
mus voi nostaa esille sellaisia historian tapahtumia ja kokemuksia, 
jotka on ohitettu virallisissa lähteissä ja historiankirjoituksessa 
(Fingerroos & Peltonen 2006a: 18). Muistitietotutkimus vastaa näin 
tarpeeseen laajentaa menneisyyden tulkintoja ja haastaa vallitsevia 
totuuksia. 

Muistitiedolla on kiistämättä omat rajoitteensa. Muistitieto on aina 
subjektiivista, mikä voi toisaalta olla myös sen suurin arvo. Italia- 
laisen muistitiedon ja kirjallisuuden tutkijan Alessandro Portellin 
mukaan muistitieto kertoo enemmän siitä, mikä tapahtumien merki- 
tys on muistelijalle muisteluhetkellä, kuin siitä, mitä menneisyydessä 
todella tapahtui: ”Suulliset lähteet eivät kerro meille vain, mitä ihmi- 
set tekivät, vaan sen, mitä he halusivat tehdä, mitä he uskoivat teke- 
vänsä ja mitä he jälkikäteen katsoivat tehneensä” Tästä huolimatta 
Portelli pitää oikein käytettynä muistitietoa luotettavana lähdeaineis- 
tona. Professori Jorma Kalelan sanoin: ”On tietysti todennäköistä, et- 
tä muistitietoon sisältyy jälkiviisautta ja kaunistelua, mutta se välittää 
myös hedelmällistä tietoa kertojan yhteisöstä ja kulttuurista”. (Portelli 
2006: 55; Kalela 2006: 76; Ukkonen 2006: 177.) 

Suomalaisessa muistitietotutkimuksessa voidaan nähdä kaksi tul- 
kinnan päälinjaa. Perinteinen, realistinen tulkinta on kiinnostunut 
muistitiedosta muun aineiston tarjoamien faktojen täydentäjänä. 
Toista linjaa edustaa tulkinnallinen muistitiedon tutkimus, jossa tut- 
kijat eivät pyri löytämään pelkkiä faktoja, menneisyyden totuutta, 
vaan ovat kiinnostuneita menneisyyden ja nykyisyyden välisestä vuo- 
rovaikutuksesta: mitä tapahtui, mitä siitä kerrotaan, mistä vaietaan, 
ja miten muistelijat tulkitsevat tapahtumia suhteessa nykyaikaan ja 
viralliseen historiankirjoitukseen. (Fingerroos & Peltonen 2006a: 9; 
Fingerroos & Peltonen 2006b: 34; Portelli 2006: 55; Kalela 2006: 75; 
Ukkonen 2006: 189.) 

Kansainvälisesti muistitietotutkijoita ovat viime vuosikymmeninä 
kiinnostaneet erilaiset pienet ilmiöt ja näkökulmat, kuten arjen histo- 

ria, marginaaliryhmät ja sellaiset yhteisöt, joiden olemassaolosta ei 
välttämättä ole jäänyt minkäänlaisia dokumentteja. Kansainvälisesti 
puhutaan usein suullisesta historiasta (oral history), sillä aineistot ovat 
yleensä haastatteluin kerättyjä. Suomalaisessa muistitietotutkimuk- 
sessa hyödynnetään paljon myös kirjoitettuja muistitietoaineistoja, 
joita Suomessa on kertynyt valtavia määriä esimerkiksi Suomalaisen 
Kirjallisuuden Seuran, Museoviraston ja muiden tahojen keräyksissä. 
Muistelijan eli informantin itsensä kirjoittamaa muistelmaa pidetään 
nykyisin yhtä arvokkaana kuin tutkijan haastattelemalla keräämää 
aineistoa, jopa arvokkaampana. (Fingerroos & Peltonen 2006b: 27; 
Kalela 2006: 74; Peltonen 2006: 100, 107; Ukkonen 2006: 176-177.) 


Päätalo ja muistitietotutkimus 


Suomalaisen muistitietotutkimuksen näkökulmasta Kalle Päätalon 
Tijoki-sarja voidaan lukea kirjalliseksi muistitietoaineistoksi tietyin 
varauksin. Ensinnäkin on syytä muistaa, että vaikka Iijoki-sarjaa pide- 
tään ”kaunokirjallisin keinoin toteutettuna omaelämäkerrallisena 
muistelmateoksena” on se kirjailija Kalle Päätalon kirjoitus henkilö- 
hahmosta nimeltä Kalle Päätalo. Päätalo itse korosti kirjojen pääta- 
pahtumien olevan totta. Hän piti tärkeänä kuvata ihmiset ja tapah- 
tumat mahdollisimman totuudenmukaisesti ja rehellisesti. Silti 
kirjoissa esitetty totuus ei ole objektiivinen, vaan subjektiivinen, Kalle 
Päätalon totuus. (Vahtola 1999: 151; Janatuinen 2005: 18-20.) 
Toiseksi on yleisesti tunnustettua, että Päätalo käytti kirjoissaan 
taiteellista vapautta. Ihmisen muisti, edes Kalle Päätalon muisti, ei ole 
täydellinen, joten muistojen aukot on täytettävä muiden lähteiden ja 
mielikuvituksen avulla. Esimerkiksi kirjojen dialogi ei ole yksi yhteen 
todellisesti käydyn keskustelun kanssa, vaan Päätalo kertoi hyödyntä- 
neensä repliikkien muotoilussa ihmisten tuntemustaan ja kirjailijan 
vaistoaan (Ylönen 2013: 286; Janatuinen 2005: 19). Todellisesta elä- 
mästä muistin pohjalta puhuttaessa tai kirjoitettaessa lopputulos ei 
voi koskaan olla todellisuuden tarkka kopio, koska muisto rakentuu 
monista eri lähteistä, muualta kuullusta ja luetusta, ja sitä muovaa 
muistelijan käsitys omasta elämästään (Peltonen 2006: 109; Korkia- 
kangas 2006: 130). Päätalokin tarkastelee elämäänsä useiden vuosi- 

kymmenten muodostaman suotimen läpi ja tietoisena kuvaamiensa 
tapahtumien lopputuloksesta, mikä väistämättä vaikuttaa kuvauk- 
seen. 

Näistä varauksista huolimatta Päätalon kirjojen arvoa historiallisi- 
na dokumentteina ei voi väheksyä. Juuri kirjojen totuudenmukaisuus 
lienee keskeinen syy niiden valtavaan menestykseen. Moni Päätalon 
aikalainen tunnisti hänen kuvaamansa maailman ja pystyi samaistu- 
maan kirjoissa kerrottuihin tapahtumiin. Iijoki-sarjassa kerrotaan 
seikkaperäisesti yhden veteraanisukupolven edustajan elämänkaari. 
Aikalaisilleen Päätalon teokset tarjosivat keinon palata lapsuus- ja 
nuoruusvuosiinsa. Nuoremmille sukupolville kirjat tarjoavat ikkunan 
isien ja isoisien maailmaan. Tästä näkökulmasta olen itsekin lukenut 
Tijoki-sarjaa, sillä Päätalo oli syntynyt samoihin aikoihin kuin oma 
ukkini ja pappani. (Janatuinen 2005: 276-278; Ylönen 2013: 286.) 

Oulun yliopiston Suomen ja Skandinavian historian emerituspro- 
fessori Jouko Vahtola on antanut Päätalolle suuren arvon nimen- 
omaan vanhan kulttuurin tallentajana. Vahtola kehuu varsinkin 
Tijoki-sarjaa siksi, että kirjoissa on omien kokemusten lisäksi hyödyn- 
netty haastatteluita ja kirjallisia lähteitä. Vahvistuksena kirjojen to- 
tuudellisuudelle Vahtola (1999: 151) näkee sen, että Päätalon koti- 
kylän Jokijärven henkilöt on voitu marssittaa kirjan sivuille oikeilla 
nimillään. Osasta kirjojensa henkilöistä Päätalo kuitenkin käytti sala- 
nimiä, syystä tai toisesta. 

Kalle Päätaloa voi hyvällä syyllä pitää historiatietoisena kirjaili- 
jana, joka sitoi teoksensa Suomen ja maailman tapahtumiin. Iijoki- 
sarjan kirjoista löytyy säännöllisin väliajoin katsauksia ajankohdan 
suuriin tapahtumiin Suomessa ja maailmalla. Näin Päätalo nivoo ku- 
vaamansa yksityisen näkökulman yleiseen historialliseen kontekstiin: 


Seitsemän kuukautta aikaisemmin kuin ensimmäisen maailmansodan vi- 
rittäneet Sarajevon laukaukset ammuttiin, löivät jokijärveläinen metsä- 
työmies Lauri Herman Päätalo ja palkollinen Riitta-Stiina Neulikko hynt- 
tyynsä yhteen. Eikä maallisesta tavarasta kasaantunut isoa nyytyä. Sen 
verran ketineitä molemmilla, etteivät juuri häpeiltävät paikat vilkkuneet. 
(Päätalo 1971: 10.) 


Päätalon tuotannon suurin arvo historioitsijan näkökulmasta on hä- 
nen moitittukin pikkutarkkuutensa. Päätalon kirjoissa pääsevät yksi- 

tyiskohtaisesti esille pohjoissuomalainen kansankulttuuri, lukemat- 
tomat eri työt ja työvaiheet ja monet suomalaisessa kirjallisuudessa 
vähemmän kuvatut asiat. Löytyneekö kovin monesta suomalaisesta 
muistelmateoksesta kuvausta sukupuolitautien hoidosta 1940-luvul- 
la? 


Kansanperinteen tallentaja 


Päätalon kiinnostus kotiseutunsa historiaan, kansanperinteeseen ja 
murteeseen tulee esille kaikissa hänen teoksissaan. Iijoki-sarjassa hän 
kertoo taustoituksena paljon Taivalkosken pitäjän ja oman sukunsa 
historiasta. Mukana on kertomuksia alueella eläneistä ”lappalaisis- 
ta”!, tarinoita Jokijärven kylän asuttamisesta ja sinne rakennetusta 
pitäjän ensimmäisestä kirkosta. Nämä ovat vanhemmilta ihmisiltä 
kuultua paikkakunnan perimätietoa, jonka Päätalo halusi tallentaa 
kirjojensa sivuille. Tietysti kuullaan myös selkosten harvoista ulko- 
maankävijöistä, Ruijan kalastajasta Lahti-Vapusta ja Amerikassa käy- 
neestä Satusedästä, Antti Lohilahdesta, joka tarinointinsa väliin aina 
lausahtaa: ”Kuulehan, Hermanni, kummaa kun selevitän... Puolella 
vielä paranoo..?? 

Päätalolla on iso merkitys pohjoissuomalaisten kansanperinteen 
ja kansanuskomusten tallentajana. Vielä 1920- ja 1930-luvuilla kan- 
sanuskomukset elivät voimakkaina rinnakkain kristinuskon kanssa 
eräänlaisena arjen uskontona. Koillismaalla uskottiin vielä enneuniin, 
kansanparantajiin ja velhoihin. Tämä vuosisatojen aikana eri suun- 
nista kertyneistä aineksista syntynyt rikas maaseutukulttuuri hajosi 
viimeistään toisen maailmansodan jälkeen, kun moderni maailma ja 
kaupungistumisen vaikutus ulottuivat viimein selkosiin asti. Päätalo 
on onnistunut tallentamaan alueen perinteisen kulttuurin kirjojensa 
sivuille. (Vahtola 1999: 154; Janatuinen 2005: 73.) Hän ei suinkaan ole 
ainoa tätä työtä tehnyt kirjoittaja, mutta laajuudessaan omaa luok- 
kaansa, jopa Samuli Paulaharjuun verrattava. Tässä yksi esimerkki 
vanhan kansan viisaudesta pirtin uunin rakentamisessa Satusetä 
Antti Lohilahden kertomana: 

Ensinnähi kallion päälle tehystä uunista tulee kylymä. Ja toiseksi uunista 
tulee silloin juonikko tavoiltaan. Fi vie savuja ja polttaa leivät. Sitte siitä 
tulee vielä senhi vuoksi sananalanen, että kiven selekään tehtyä uunia pit- 
kin kiipejää huoneihin maan syöveristä monenlaisia kipuja ja tautia, niin 
kun hammastauvit ja matovijat, päänkivistykset ja mahan ummehtumi- 
set, isotrokot ja syyhytyspunkat... (Päätalo 1971: 61.) 


Kaikki Päätalonsa lukeneet tietenkin tietävät, miten tälle kallion si- 
jaan hirsiperustuksen päälle rakennetulle uunille lopulta kävi. 

Kansankulttuurista kirjoittaessaan Päätalo tulee samalla talletta- 
neeksi syntymäpitäjänsä rikasta kieltä ja kielenkäyttöä. Tästä hänel- 
le ovat antaneet kiitosta monet kielitieteilijät (Räisänen 1999: 97-98; 
Ylönen 2013: 287; ks. myös Keskimaa tässä teoksessa). 


Arjen historian kuvaaja 


Tijoki-sarjan alkupuolen kirjoista saamme pientilallisen arjen histo- 
riasta 1920- ja 1930-luvuilla kattavan kuvauksen, joka on yleistettävis- 
sä koko Pohjois-Suomeen. Päätalon kuvaus on sellaista mikrohisto- 
riaa, jota ei virallisista arkistoista juuri löydy (Vahtola 1999: 152). 

Päätalon merkitys elinolojen ja työn kuvaajana pantiin merkille jo 
varhaisessa vaiheessa. Hänen kuvaukselleen annettiin arvoa niin his- 
toriallisesta, sosiologisesta, kansatieteellisestä kuin kielitieteellisestä- 
kin näkökulmasta. Tämä oli ollut Päätalon tavoitteenakin, minkä hän 
tunnusti Kotimaa-lehden haastattelussa vuonna 1995: ”Pyrin siihen, 
että saisin kuvaukseen sisältymään sen, millaisissa arkisissa oloissa 
elämää on eletty ja että sarja kertoisi myös sen, millaiset vaiheet Suo- 
mi sinä aikana kävi läpi”. (Ylönen 2013: 285-286.) 

Päätalo nostaa elävästi esille Pohjois-Suomen pientilallisten elin- 
keinojen moninaisuuden: elanto jouduttiin hankkimaan hyvin mo- 
nista eri lähteistä. Oman tilan pelloilta saatiin vain osa toimeentulosta, 
ja sitä täydennettiin karjalla ja luonnonniittyjen, jokien, järvien sekä 
metsien eri antimilla. Metsät tarjosivat paitsi ruokaa marjojen ja riis- 
tan muodossa, myös työtä. Savotat ja uitot olivat keskeinen osa Iijoki- 
laakson ja koko Pohjois-Suomen elinkeinoja ja elämää 1920- ja 1930- 
luvuilla ja vielä pitkään sotien jälkeen. Metsätyöt olivat monella pien- 

tilalla tärkein elannon lähde. Pelkällä maataloudella eläviä ja omava- 
raisia olivat vain muutamat ”öhytalot”. (Vahtola 1999: 153.) Etenkin 
Tijoki-sarjan kolme alkupuolen kirjaa Tammettu virta, Täysi tuntiraha 
ja Nuoruuden savotat käsittelevät paljon metsätöitä, savottoja ja uitto- 
ja, kuten kirjojen nimetkin kertovat. Metsätöitä tehdään monessa 
muussakin Iijoki-sarjan kirjassa, ja samaa aihepiiriä käsittelevät myös 
aiemmin ilmestyneet erilliset teokset Viimeinen savotta ja Kairan- 
kävijä. 

Työn historian lisäksi kirjoissa kuvataan vanhan maaseudun vähäi- 
sen vapaa-ajan viettämisen tapoja: kyläilykulttuuria, pirttiseuroja ja 
tansseja sekä modernimpaan aikaan kuuluvia nuorten harrastuksia 
eli urheilua ja lukemista. Kaikessa toiminnassa näkyy tuon ajan voi- 
makas yhteisöllisyys, yhteisön sisäinen yhteisvastuullisuus ja sosiaali- 
suus. (Vahtola 1999: 153.) 

Vanhan maaseudun murtumiseen kuului oleellisena osana kansa- 
koulun saapuminen selkosiin. Koulu saakin paljon tilaa Tijoki-sarjan 
alkupuolen kirjoissa heti perustamisestaan lähtien: 


Se talvi toi monille Jokijärven isännille ja emännille harmia, olletikkin 
kaikkien vanhoillisimmille, sellaisille, jotka olivat olleet Tyrämäelle pe- 
rustettua pirttikansakoulua vastaan ja toivoneet sen mahdollisimman 
pikaista sammumista. Sinä talvena kun tuli päinvastoin ilmiasiaksi, että 
penskojen koulutushulluus yhä vain lisääntyi. Jopa siinä määrin, että yh- 
teiskunnan taholta tuli päätös muuttaa supistettu pirttikoulu varta vasten 
rakennettavaan koulutaloon. Ja Jokijärven kylän ensimmäinen koulutalo 
päätettiin rakentaa samalle paikalle, jossa pitäjän ensimmäinen, sittem- 
min Taivalkoskelle ryövätty kirkko oli seisonut. (Päätalo 1971: 388.) 


Sotakirjailija 


Kaiken muun ohella Päätalo oli myös sota-ajan kuvaaja. Tältäkin 
osin hänen kuvauksensa on harvinaisen laaja ja monipuolinen. 
Viisi sotavuotta käsitellään seitsemässä kirjassa, ja kuvaus ulottuu 
kasarmioloista rintamalle, haavoittumisesta sotasairaalaan, huolto- 
aliupseerin töistä Siiranmäen vankilan muonittajaksi. Kotirintaman 
kuvaus on jatkuvasti mukana kirjoissa koko sotataipaleen ajan, toisin 
kuin useimmilla muilla sotakirjailijoilla. Mieleenpainuvimpia kohtia 

kirjasarjassa on Päätalon oma haavoittuminen kirjassa Liekkejä lau- 
lumailla: 


Luultavasti olen hetken tajuttomana, sillä havahdun siihen, että makaan 
kylkeni päällä ja olen tukehtumassa ilman puutteeseen. Selässäni tuntuu 
kovaa kipua ja kuulen kummallista örinää. Vähitellen käsitän, että örinä 
tulee omasta kurkustani. Jokin laukeaa kurkussani, ja saan kiskotuksi il- 
maa sisälleni. Hengitykseni on pitkään vapisevaa haukkomista, mutta tu- 
kehtumisen tunne alkaa kadota. 

Olen kuullut selkärangan vioittumisen halvaannuttavan ihmisen, vä- 
hintään alaraajat. Kivun paikasta pystyy katkeileva ymmärrykseni päät- 
telemään, että olen haavoittunut juuri selkärankaan. Mielessä vilisevät äi- 
ti, isä, sisaret ja veli... kesäauringon alla välkkyvä Jokijärvi. Ajattelen että 
en näe niitä enää koskaan. Tunteeni ei kuitenkaan ole tuska vaan haikeus: 
näinkö lyhyt oli elämäni...? (Päätalo 1980: 274.) 


Rakennustyömaiden mestari 


Kalle Päätalo ei ole pelkästään agraari-Suomen kuvaaja, vaan Iijoki- 
sarjan loppupään kirjoissa hän kuvaa elävästi myös urbanisoituvan 
kaupunki-Suomen rakentumista. 

Oman elämänsä kautta Kalle Päätalo kuvaa sitä muutosta, joka 
Suomessa käynnistyi toisen maailmansodan jälkeen: talouden raken- 
nemuutoksen myötä maaseudun nuoret joutuivat jättämään koti- 
seutunsa ja muuttamaan kaupunkiin, kaupunkiammatteihin. Iijoki- 
sarjassa eletään vasta tämän muutoksen alkuvaiheita, mutta sitä 
edeltäneen Koillismaa-sarjan viimeisessä osassa Päätalo tuo voimak- 
kaasti esille rakennemuutoksen ajan ankeuden maaseudulla. 


Pienviljelijät, ja ne heidän pojistaan ja tyttäristään, jotka eivät olleet hyö- 
känneet läntiseen kuningaskuntaan, makoilivat tai näpräsivät toisarvoi- 
sia käsitöitä kotipirteissään sydäntalven kuukausina. Metsätöitä, mitä oli 
vähin syyspuolella ollut, ne loppuivat talven ollessa vielä nuori. (Päätalo 
1969: 305.) 


Urbaanin arjen historian tallentajana Päätalo harjoittaa samaa perus- 
teellisuutta kuin kaikissa muissakin kirjoissa. Ensimmäisestä romaa- 
nistaan, jonka työnimenäkin oli ”Rakennustyömaan arkea” Päätalo 


27 


https://doi.org/10.21435/tl.271 


Matti Leiviskä 


on todennut: ”Tunsin velvollisuudekseni kirjoittaa rakentamisen eri 
työvaiheista niin selkeästi, että käsitykseen pääsisivät muutkin kuin 
alan ammattilaiset? (Päätalo 1995: 405). Eläviä työmaan kuvauksia 
löytyykin paljon heti ensimmäisestä romaanista lähtien: 


Kaivinkoneen kauhan sisältö solahti kuormausvuorossa olleen auton la- 
valle ja sai sen hetkeksi vavahtelemaan äkillisestä kuorman lisäyksestä. Se 
oli viimeinen kauhallinen savensekaista hiekkaa tähän kuormaan. Kuljet- 
taja, joka oli peruutuspeilistä seurannut kuormausta, käänsi katseensa 
montusta nousevaa luiskaa kohti ja lisäsi kaasupolkimella moottorin kier- 
roksia. Heilahdellen ja moottori valittaen alkoi auto kohota ylös kaivan- 
nosta, ja pian sen perälauta häipyi viereisen kadun liikenteeseen. (Päätalo 
1958: 5.) 


Lopullisesta elämäntyöstään, kirjailijan työstä, Päätalo antaa lukijalle 
niin ikään seikkaperäisen kuvauksen kirjoissaan. Kirjan tie Päätalon 
päästä painotuotteeksi tulee varsin selväksi Iijoki-sarjan viimeisissä 
osissa (Ylönen 2013: 285). 


Terveyshistorian tallentaja 


Yksi koko Iijoki-sarjan läpileikkaava, yhä uudestaan toistuva teema 
on ihmisten ruumiin ja mielen sairaudet. Tästä näkökulmasta katsot- 
tuna kirjasarja on suorastaan sairaskertomus, ja siitä löytyy useita nä- 
kökulmia sairauteen ja terveyteen. 

Jokijärven vanhalla kansalla oli tautien ja vaivojen parantamiseen 
omat konstinsa, joista monet Päätalo on tallentanut kirjoihinsa. 
Tijoki-sarjan ensimmäisessä kirjassa, Huonemiehen pojassa, kerrotaan 
muun muassa siitä, kuinka Kallen syyhynkapi parannetaan pesemällä 
hänet sammakonkutua täynnä olevassa ojassa. Lukuisia kuvauksia on 
äiti-Riitun erikoistaidosta, kuppaamisesta. Myös Ahoniemen Muo- 
rista, selkosten asukkaiden jäsenvikojen korjaajasta, ja hänen työs- 
kentelystään on värikkäitä kuvauksia (Päätalo 1974: 224-225). 

Suomalaisen miehen mielenterveysongelmien kuvaajana Kalle 
Päätalo on omassa luokassaan. Kallen isän, Herman Päätalon oireilut 
alkavat heti Tijoki-sarjan ensimmäisessä kirjassa ja jatkuvat koko 
26-osaisen sarjan läpi: 

Aina nämä samat vinkeet sinut tavottaa kun tulloo jyrkempiä ilimain ja 
vuojenaikain vaihoksia. Heti kun kevväällä rupejaa jäät lähtemään vesis- 
tä ja kun on tämmöisiä syksyn suntailimoja. Olen kuullu vanhain ja koke- 
neihen ihmisten sanovan, että kevväällä ja syksyllä ne tulloo mielenvika- 
set raivoon... (Päätalo 1971: 388.) 


Kalle Päätalon oma mielenterveys alkoi horjua heti sodan jälkeen. 
Taustalla vaikuttivat vaikeat lapsuus- ja nuoruusvuodet, vasta koettu 
sota ja sairastetut sukupuolitaudit. Iijoki-sarjassa Päätalo kertoo 
omista ruumiin- ja mielenterveyden ongelmistaan välillä kiusallisen 
tarkasti. Samalla hän kuitenkin tulee tallettaneeksi ison palan suoma- 
laista terveyshistoriaa potilaan näkökulmasta. Päätalo tekee Iijoki- 
sarjassa itselleen tee-se-itse-psykoanalyysin, mikä on ollut epäilemät- 
tä terapeuttinen kokemus sekä kirjailijalle itselleen että hänen 
lukijoilleen. Päätalon kirjojen kautta suomalaiset pääsivät käymään 
läpi pula-ajan, sotavuosien ja jälleenrakennusajan traumojaan ja eh- 
kä vapautumaankin niistä. (Janatuinen 2005: 13, 192-193, 276-278.) 


Päätalon vaikutus muistamiseen 


Kalle Päätalon suurinta vahvuutta kirjailijana ei vielä hänen uransa 
alkuvaiheessa ymmärretty. Myöhemmin kustannustoimittaja Ville 
Repo, jota voisi tituleerata Päätalon löytäjäksi, on tiivistänyt hänen 
tuotantonsa merkityksen tunnustukseen: ”Hän tallensi paperille it- 
senäisen Suomen kollektiivista historiaa” (Janatuinen 2005: 12, 275, 
Ylönen 2013: 283-284; ks. myös Saviniemi & Mantila tässä teokses- 
sa). Samaan johtopäätökseen on tullut myös professori Jussi T. Lap- 
palainen, jonka mukaan Iijoki-sarjasta löytyy kolme eri historiallista 
näkökulmaa. Ensinnäkin on yksityinen näkökulma, jossa kuvataan 
yhden suomalaisen miehen vaiheita. Toiseksi on yleinen näkökulma, 
sillä sarja heijastaa koko Suomen kansan yleistä historiaa. Kolman- 
tena näkökulmana on Päätalon luoma suomalaisen miehen arkki- 
tyyppi, joka syntyy siitä, että ”Kalle Päätalon elämänkaari seuraa har- 
vinaisen luonteenomaisesti suomalaisen yhteiskunnan kehitystä”. 
(Ylönen 2013: 284-286.) 

Kalle Päätalon tuotannolla on kiistämättä merkitystä myös his- 
toriallisena aineistona. Hänen merkityksensä historian tallentajana 
voidaan kuitenkin kääntää toisin päin ja kysyä, kuinka paljon Iijoki- 
sarjan historiakuvaus on vaikuttanut menneisyyden muistamiseen. 
Monet Päätalon ikätoverit lukivat tarkasti hänen kirjansa, joten on 
hyvin mahdollista, että hänen kuvauksensa Suomen ja etenkin Poh- 
jois-Suomen arjen historiasta on vaikuttanut siihen, miten niitä on 
sittemmin muistettu ja muisteltu. Ihmisen muisti on muovautuva, 
ja Päätalon yksityiskohtaiset ja elävät kuvaukset eletystä elämästä 
ovat hyvinkin voineet vaikuttaa ihmisten omiin muistoihin lapsuus- 
ja nuoruusajoistaan. Päätalon teokset ovat tässäkin mielessä tulleet 
osaksi kansakunnan yhteistä muistia. Ne vertautuvat vaikutuksiltaan 
Zachris Topeliuksen ja Väinö Linnan teoksiin, jotka ovat merkittä- 
västi muokanneet suomalaisten käsitystä Suomesta ja suomalaisista, 
eri kansanosista ja yhteiskuntaluokista ja maamme historiasta (vrt. 
Klinge 1997; Knuth 2009; Nummi 1997; Teräs 2018). 

Kalle Päätalo kohosi 1960- ja 1970-luvuilla Suomen luetuimmaksi 
kirjailijaksi. Suuren suosion myötä Päätalon teokset alkoivat kiinnos- 
taa myös elokuvien ohjaajia. Päätalon tuotannon ensimmäisen elo- 
kuvasovituksen teki vuonna 1977 Edvin Laine, jonka ohjaama Viimei- 
nen savotta perustui kirjoihin Viimeinen savotta (1966) ja Kairan- 
kävijä (1968). Kirjojen ilmestymisen aikaan Päätalo oli vasta suo- 
sionsa alkuvaiheilla, mutta elokuvien ilmestyessä hän oli jo kohonnut 
Suomen suosituimmaksi kirjailijaksi. 

Tässä luvussa tutkin, minkälaisen tarinan Viimeinen savotta -elo- 
kuva kertoo tukkilaisen elämästä ja miten se liittyy Kalle Päätalon 
kirjalliseen tuotantoon ja suomalaisen tukkilaiselokuvan perintee- 
seen. Apuvälineenä elokuvan kulttuurihistoriallisessa tarkastelussa 
käytän niin sanotun Pariisin koulukunnan semiotiikan välineistöä 
(Greimas & Courtes 1993; Salosaari 1988). Tutkimuksen lähdeaineis- 
tona on elokuvan lisäksi sen käsikirjoitus ja arvostelut sekä kirjat, joi- 
hin elokuva perustuu. 


Elokuvan tausta 


Kalle Päätalo oli omintakeinen kirjailija, joka ei seurannut mitään 
kirjallisuuden suuntauksia, vaan kirjoitti omalla tyylillään ja omasta 
aihepiiristään, ennen kaikkea omasta elämästään. Hänen teoksensa 
saivat hyvän vastaanoton lukijoilta, mutta kriitikoiden suosiota hän 
ei 1960- ja 1970-luvuilla nauttinut. (Leikola 2013: 204-205; Kirstinä 
2006: 850-851.) 

Ohjaaja Edvin Laine tapasi Kalle Päätalon vuonna 1966 käydes- 
sään tervehtimässä kirjailija Väinö Linnaa Salus-sairaalassa, jossa 
myös Päätalo oli potilaana. Miehillä oli paljon yhteistä, ja he ystävys- 
tyivät heti. Elokuvayhteistyön lisäksi Laine ohjasi vuonna 1977 Pyy- 
nikin kesäteatteriin Päätalon Susipari-näytelmän pohjalta näytelmän 
Ihmisiä kairassa, joka menestyi erittäin hyvin ja osoitti Päätalon suo- 
sion. Päätalo muisteli aloittaneensa Salus-sairaalassa Viimeinen sa- 
votta -romaanin kirjoittamisen. (Marttinen 1995: 186-187; Ylönen 
2017: 398-399; Kalemaa 2003: 515-516, 522; Päätalo 1998: 734.) 

Sekä Laine että Päätalo olivat merkittäviä henkilöitä omalla alal- 
laan. He tulivat hyvin toimeen keskenään, ja Päätalo arveli, että heillä 
oli samanlainen maku. Laine arvosti Päätaloa erityisesti pohjoisen 
Suomen metsätöiden kuvaajana. Laineelle elokuvan aihe oli läheinen, 
koska hän oli lapsuudessaan elänyt samanlaisissa oloissa ja ollut ha- 
lonhakkuussa ja tukkitöissä. Viimeisen savotan tekemisen aikaan hän 
oli jo varmistanut paikkansa suomalaiskansallisia aiheita käsittele- 
vien elokuvien ohjaajana. Laineen Suomen Filmiteollisuudelle ohjaa- 
mia elokuvia oli aikoinaan mainostettu sanoilla ”maanläheinen Edvin 
Laine”. Hän oli edelleen suosittu ohjaaja, vaikka nuori osallistuva pol- 
vi karttoi häntä. (Marttinen 1995: 187; Kalemaa 2003: 518, 520; Laine 
1983: 33; Carlstedt & Miettinen 2009: 56.) 

Elokuvan käsikirjoittivat Laine, Päätalo ja Juha Nevalainen. Elo- 
kuvakriitikkona aloittanut toimittaja Juha Nevalainen oli käsikirjoit- 
tanut 1950-luvun alusta lähtien lukuisia merkittäviä elokuvia, muun 
muassa Tuntemattoman sotilaan. Suuri osa hänen teoksistaan käsitte- 
lee hyvin perisuomalaisia aiheita. (Kulha 2006: 32-33.) Jo ennen 
Viimeistä savottaa Laine oli ohjannut useita Nevalaisen käsikirjoitta- 
mia elokuvia. Viimeisen savotan käsikirjoitus on jonkin verran eri- 
lainen kuin valmistunut elokuva. Sitä on tiivistetty, ja repliikkejä on 
lyhennetty. Joitakin kohtauksia on jätetty pois, mutta toisaalta eloku- 
vassa on kohtauksia, joita ei ole käsikirjoituksessa. 

Elokuvan käsikirjoitus on todennäköisesti pääosin Nevalaisen laa- 
tima. Kalle Päätalon osuudesta elokuvan käsikirjoituksen tekemi- 
seen ei ole tietoa. Kirjailija Antti Heikkinen tuo esiin, että toiveistaan 
huolimatta Päätalo ei oikein koskaan onnistunut näytelmäkirjailija- 
na. Heikkisen mukaan Päätalon näytelmiksi kirjoittamat tekstit olivat 
liian pitkiä ja hidassoutuisia, eivätkä Päätalon romaanitkaan taipu- 

neet helposti näyttämölle. (Heikkinen 2019: 254.) Päätalo oli ennen 
kaikkea romaanikirjailija. Näytelmien kirjoittajana hän pitikin it- 
seään harrastelijana. (Marttinen 1995: 186.) 

Elokuvaa suunniteltiin, kun Päätalo oli alkanut kirjoittaa omaelä- 
mäkerrallista Tijoki-sarjaansa. Elokuvan aiheeksi valittiin teokset Pää- 
talon aikaisemmasta tuotannosta. Tuolloin Päätalo tunnettiin nimen- 
omaan pohjoissuomalaista maaseutua kuvaavana kirjailijana, joka 
oli nuorena tehnyt metsätöitä. Aiheensa perusteella elokuvan saattoi 
olettaa menestyvän. Tukkilaiselokuvilla oli Suomessa pitkä perinne ja 
niitä tehtiin yhä 1970-luvullakin. Maaseutuaiheet eivät olleet tähän 
aikaan arvostettuja, mutta ne olivat suosittuja. Edvin Laine oli Mikko 
Niskasen ohella harvoja suomalaisohjaajia, jotka tekivät maaseudulle 
sijoittuvia elokuvia. (Kaarninen 2016.) 

Suomessa oli tehty 1970-luvun alussa yhteiskunnallisia elokuvia 
ja nykypäivän kuvauksia. Sakari Toiviaisen mukaan vuosikymmenen 
lopulla tuli esiin vahva pyrkimys syventyä kansalliseen historiaan ja 
kulttuuriin, minkä seurauksena historialliset elokuvat ja kansankir- 
jallisuuden filmatisoinnit yleistyivät. (Toiviainen 1978: 49-51.) Vuo- 
den 1977 seitsemästä ensi-iltaelokuvasta kolme käsitteli historiallisia 
aiheita. 

Viimeinen savotta sijoittui selvästi menneisyyteen ja kertoi men- 
neen ajan maaseudusta ja ihmisistä. Se pyrki olemaan todenmukai- 
nen kuvaus maaseudun elämästä, kuten olivat myös Päätalon kirjat ja 
varsinkin hänen omaelämäkerralliset teoksensa. Siksi elokuvassa py- 
rittiin kirjojen tavoin suorastaan dokumentaarisen tarkkaan esityk- 
seen, joka ulottui yksityiskohdista laajempiin kuvauksiin. Kuitenkin 
elokuvan valmistuttua Päätalo sai paljon kirjeitä, joissa katsojat moit- 
tivat elokuvan käytännön elämään liittyviä epätarkkuuksia. (Päätalo 
1986: 11.) Päätalon kirjoille oli tyypillistä realistisuus, mitä pidettiin 
merkittävänä syynä Päätalon suosioon. Kirjat vastasivat lukijoiden 
odotuksia (Jokinen 1987: 37). 

Päätalo pyrki realismia edustavan taiteilijan tavoin antamaan ku- 
vaamastaan todellisuudesta mahdollisimman paikkansapitävän ku- 
van. Pertti Karkama (1985: 85) on kuitenkin huomauttanut, että tai- 
teilijoiden ja kirjailijoiden käsitykset siitä, mitä todellisuus on, poik- 
keavat huomattavasti toisistaan. Päätalo itse korosti pyrkineensä esit- 
tämään itse kokemansa asiat mahdollisimman totuudenmukaisesti. 


34 


https://doi.org/10.21435/tl.271 


Tukkijätkän elämäntarina 


(Kulttuuriruutu.) Tähän aikaan Kalle Päätaloa pidettiin tarkkamuisti- 
sena menneisyyden muistiinmerkitsijänä. Sittemmin 2000-luvulla 
osa hänen ihailijoistaankin on kyseenalaistanut hänen kirjojensa täy- 
dellisen todenperäisyyden. (Jokisalmi 2015: 6; Hirvasnoro 2013: 11- 
12, 332.) 

Käsikirjoitus valmistui jo vuonna 1973, mutta elokuvan tekeminen 
viivästyi, koska Laine ohjasi ensin elokuvan Luottamus. Viimeisen sa- 
votan tuotti Suomi-Filmin Risto Orko. Suomi-Filmin elokuvatuo- 
tanto oli tähän aikaan vähäistä, mutta Päätalo myi silti teostensa fil- 
mausoikeudet Suomi-Filmille etuosto-oikeudella. Laine ei ollut 
aikaisemmin ohjannut Suomi-Filmille mitään ja suhtautui Orkoon 
epäluuloisesti. Jukka Mäkelän mukaan Laine oli tarjonnut Viimeistä 
savottaa Fennadalle, mutta tuottaja Ilmo Mäkelä ei ollut uskonut sii- 
hen. Laineen ja Orkon välille tuli ohjaajanpalkkiosta niin suuri riita, 
että Laine ohjasi seuraavan Päätalo-elokuvansa Fennada-Filmille. 
(Kalemaa 2003: 516, 522; Suomen kansallisfilmografia 8: 345; Koho- 
nen 2013: 71; Mäkelä 2013: 90; Uusitalo 1994: 328.)! 


Elokuvan tarina 


Viimeinen savotta kertoo tukkijätkä Vikke Nilon elämäntarinan. Elo- 
kuvan kuvaama ajanjakso on pitkä: tapahtumat alkavat 1900-luvun 
alusta ja päättyvät vuoteen 1965, jolloin päähenkilön ihmiselämä 
päättyy. Elokuva on realistinen kuvaus suomalaisen tukkijätkän elä- 
mästä. Vaikka Vikke Nilo ei ole aivan tavallinen jätkä, hänen elämän- 
vaiheensa ovat jätkälle tavalliset, suorastaan prototyyppiset. 

Ohjaaja Laine koki puutteena sen, että Päätalon kirjoissa ei ollut 
dramaattista yhteiskunnallista jännitettä (Kalemaa 2003: 516-517)? 
Elokuvassakaan ei ole selkeää kertovaa juonta, vaan se koostuu koh- 
tauksista Vikke Nilon elämästä. Elokuva jakautuu kolmeen erilliseen 
jaksoon: lapsuuteen, nuoruuteen ja keski-ikään sekä vanhuuteen. 
Vikke Niloa lapsena esittää Torsti Kovaleff ja vanhempaa Vikkeä hä- 
nen isoveljensä Jyrki Kovaleff, joten siirtymä pääosan esittäjästä toi- 
seen on luonteva. 

Klassisen tarinan kaavan mukaisesti tarina alkaa tasapainotilasta, 
joka järkkyy. Tämä antaa päähenkilölle päämäärän, jonka tavoitte- 

lusta toiminta suurelta osin syntyy. Varsinaiset kamppailut syntyvät 
taistelemisesta vastustajia ja vastuksia vastaan, ja lopussa tasapaino 
palautetaan. Tämänkaltaiset tarinat ovat yleisiä kirjallisuudessa ja 
elokuvissa. Ne perustuvat elämän ajalliseen järjestämiseen ja antavat 
katsojalle varmuuden, että tarina tulee selkeään päätökseen. (Bacon 
2000: 22; Hietala 1990: 238.) 

Jouko Aaltonen toteaa käsikirjoitusoppaassaan kärjistäen, että 
draamallista rakennetta noudattavissa elokuvissa pyritään aina on- 
nen saavuttamiseen. Päähenkilö saattaa joko lähteä aktiivisesti kohti 
tavoitettaan tai hän joutuu pyrkimään palauttamaan järkkyneen tasa- 
painotilanteen. Molemmissa tapauksissa päähenkilön tiellä on esteitä 
ja vastavoimia. (Aaltonen 2002: 62.) Näin voidaan tarkastella myös 
Viimeistä savottaa, vaikka se episodimaisuutensa vuoksi ei etene suo- 
raviivaisesti. 

Fiktiivinen elokuva juonellisena kertomuksena tarjoaa luonnos- 
taan sopivan lähtökohdan tarkastella elokuvan esittämää tarinaa. 
Strukturalismi antaa hyvän mahdollisuuden analysoida narratiivi- 
suutta. Greimasin menetelmän lisäksi on muita analyysitapoja, mut- 
ta Greimasin menetelmä tarjoaa konkreettiset välineet visualisoida 
analyysi ja esittää se täsmällisesti. (Greimas & Courtés 1993.)? Käy- 
tän Viimeisen savotan tarkastelussa mallia apuvälineenä ja metodina 
enkä kaiken kattavana ja selittävänä teoriana (Holmlund 2018: 116- 
117). 

Elokuvan diskursiiviselle tasolle sijoittuvat teemat. Teemat on 
johdettu perusarvoista. (Salosaari 1988: 15-16, 1987: 40.) Viimeisen 
savotan teema on tukkijätkän elämän kiertokulku jätkästä poroksi, 
jotka molemmat ovat tuomittuja kulkemaan pohjoisen metsiä. Tä- 
hän viittaa sanonta ”Jätkä muuttuu kuollessaan poroksi”. Ajatus, että 
tukkijätkän sielu ottaa poron muodon, on hyvin tunnettu tarina jät- 
kän kohtalosta Pohjois-Suomessa (Pöysä 1997: 188). Sillä saattaa olla 
jopa uskomuksen kaltaisia piirteitä (Pakkanen & Leikola 2010: 406). 

Vikke Nilo on huutolainen, jolle monien kaltaistensa tavoin ainoa 
mahdollinen ammatti oli tukkilainen. Huutolaiset ajautuivat pois kou- 
lutuksen tarjoamasta yhteiskunnallisen nousun mahdollisuudesta. 
Tukkilaisten karut lähtökohdat elämään sekä töiden varhainen aloit- 
taminen nousevat esiin myös tukkijätkäperinteen keruuaineistossa.? 
(Pöysä 1997: 181-183.) Vikke on kuitenkin erittäin hyvä lukija ja las- 

kija, joten ilmeisesti hän olisi menestynyt vaikka eläinlääkärinä, jos 
hänellä olisi ollut siihen mahdollisuus ja intoa. Huutolaisuus rajoitti 
hänen mahdollisuuksiaan vaikuttaa elämäänsä. Vikestä tulee tunnet- 
tu jätkä, mutta lopulta hän kuolee yksin ja arvostuksensa menettä- 
neenä. Kyseessä on elämäntaistelun kuvaus, joka ilmenee Viken lau- 
lamassa laulussa Olen koditon kulkijapoika: ”Vei kohtalo minulta 
äidin, vei ainoan omaiseni, koko maailma minua sortaa, siksi olen 
onneton.” 

Vikke laulaa lauluaan heti karattuaan huutolaispaikastaan, ja laulu 
toistuu elokuvassa. Olen koditon kulkijapoika kuvaa Viken asennetta 
yhteiskuntaa kohtaan. Hän tuntee olevansa koko maailman sortama, 
vaikka monet ihmiset kohtelevat häntä hyvin. Liisi Huhtalan (1972: 
103) mukaan Vikke pelkää yliherkkyyteen asti muitten puuttumista 
hänen asioihinsa. Hän yrittää sopeutua yhteiskuntaan mutta ei pys- 
ty siihen. 

Elokuvia voidaan tarkastella binaaristen vastakohtien kautta. Kie- 
litieteestä lähtenyt tarkastelutapa on ollut semiotiikassa ja struktura- 
lismissa yleinen. Vastakohtapareja on käytetty esimerkiksi lännenelo- 
kuvien analysointiin. (Greimas & Courtés 1993: 27-28; Salmi 1985: 
55-56.) 1920- ja 1930-lukujen tukkilaiselokuvissa vastakkainasettelu 
oli maalaisten ja tukkilaisten välillä. 1950-luvun tukkilaiskomediois- 
sa puolestaan oli hyvin yleistä herrojen ja kansan välinen vastakohtai- 
suus, joka tuli esiin myös saman aikakauden rillumarei-elokuvissa 
ja on ollut yleistä suomalaisissa elokuvissa muutenkin. (Kaarninen 
2013b: 296-297.) Myös Viimeinen savotta -elokuvassa on luotu vas- 
takkainasettelu kansan ja herrojen välille, mikä onkin ollut yleistä 
suomalaisissa elokuvissa. Ristiriita ilmenee elokuvassa vastakohta- 
parina VIKKE NILO VS. MUU MAAILMA. Vielä paremmin se on esillä 
kirjoissa (esim. Päätalo 1966: 160, 313). Vikke Nilo asettuu täydelli- 
sesti kaikkea muuta yhteiskuntaa vastaan. Hän kokee lapsuudessaan 
ankean huutolaisen osan, eikä hänellä ole koskaan normaalia perhet- 
tä. Vikke edustaa kansaa, mutta herroja ovat hänen kannaltaan lähes 
kaikki muut. 

Vikke vastaan muut -asetelma käy ilmi myös Viken suhteessa ys- 
täviinsä. Hänellä on hyvä tukkilaiskaveri Einari Mättö, jonka kanssa 
hän kiertää savotoissa. Vikke kohtelee kuitenkin ystäväänsä huonosti 
ja laittaa tämän kantamaan heidän yhteistä reppuaan. Lopulta Vikke 

aiheuttaa tempauksellaan ystävänsä kuoleman, mitä hän katuu suu- 
resti. Elokuvan käsikirjoituksen mukaan hän sanoo: ”Monta muuta 
temppua olen tullut tehnyksi, jotka olisivat saaneet jäädä...” (Viimei- 
nen savotta -elokuvakäsikirjoitus 130). Elokuvassa hän kuitenkin 
sanoo: ”Monta temppua olen tehnyt, mutta tämä olisi saanut jäädä 
tekemättä.” Elokuvassa Viken suru ja katumus on syvempää kuin kä- 
sikirjoituksessa. 

Elokuvan teema voidaan kuvata myyttisellä aktanttimallilla, jon- 
ka käytöstä A. J. Greimas (1980: 205-206) on esittänyt esimerkkejä. 
Mallin avulla voidaan vastata kysymyksiin kuka (S, Subjekti) tekee 
mitä (O, Objekti), kenen toimesta (Lä, Lähettäjä), kenen avulla (Aut, 
Auttaja), kenestä huolimatta (Vas, Vastustaja), kenen yrittäessä estää 
(A-S, Anti-Subjekti) ja kenen hyödyksi tai vahingoksi (Va, Vastaan- 
ottaja) (Salosaari 1988: 1-2, 1989: 124). Myyttinen aktanttimalli tuot- 
taa varsin havainnollisen kuvauksen, minkä vuoksi käytän sitä eloku- 
van kerronnallisen pintasyntaksin kuvaamiseen. 


Äiti elämä poro 


Li ->*o0-———> va 


€ A-S 


muut 


Aut —)-3 S 4—= Vas 


Finari Vikke muut 
Kuvio 1. Viimeinen savotta -elokuva kuvattuna myyttisellä aktanttimal- 


lilla. 

Äiti saa Vikke Nilon tavoittelemaan ihmisarvoista elämää. Käytän- 
nössä Vikke tavoittelee sitä itselleen, mutta tukkijätkän elämän kier- 
tokulun mukaisesti se päätyy lopulta hänen kuollessaan porolle. 
Viken Auttaja on Einari, joka on hänen kaverinsa tukkitöissä. Vastus- 
tajina ovat lähes kaikki muut. Anti-Subjektina ovat myös lähes kaikki 
muut: roolissa vaihtelevat eri henkilöt eri vaiheissa tarinaa. 

Arvoja, aktantteja ja teemoja voidaan tarkastella semioottisella ne- 
liöllä. Neliön neljän termin välillä vallitsee kontraarinen, kontradik- 
torinen tai implikaatiosuhde. (Salosaari 1988: 2; Greimas & Courtés 
1993: 29-33.) Elokuvan Subjekti voidaan jakaa semioottisella neliöllä: 


Vikke muut 
P PAS 

A-S S 

Finari järjestäytynyt yhteiskunta 


Kuvio 2. Elokuvan Viimeinen savotta Subjekti kuvattuna semioottisella 
neliöllä. 


Subjekti on Vikke ja Anti-Subjekti lähes kaikki muut hänen elämäs- 
sään. Viken lapsuudessa Anti-Subjekti on Lehvän talon isäntä Manne, 
kun taas Viken elämän loppuvaiheessa kunnalliskodissa Anti-Subjek- 
tina on huonetoveri Koppiaismäki ja kunnalliskodin henkilökunta. 
Einari on Fi-Anti-Subjekti, joka on Subjektin puolella samoja ar- 
voja tavoitellen. Ei-Anti-Subjektin kohtalo on paralleelinen Subjek- 
tin kohtalon kanssa, niin kuin tapahtuu elokuvassakin. Kari Salosaari 
toteaa, että komediassa Ei-Anti-Subjekti voi olla Subjektin palveli- 
ja. Vikke kohtelee Einaria kuin palvelijaansa. Ei-Subjekti puolestaan 
on Subjektin vastakohtainen mahdollisuus, joka yleensä pysyttelee 


39 


https://doi.org/10.21435/tl.271 


Pekka Kaarninen 


poissa kertomuksen toimintakentästä. (Salosaari 1988: 4.) Viimeisessä 
savotassa Ei-Subjekti on järjestäytynyt yhteiskunta. Vikke pyrkii 
välttämään järjestäytynyttä yhteiskuntaa, vaikka suorittaakin rippi- 
koulun. Kun työtä ei ole, Vikke ja Einari ovat kesälomalla järvellä 
täysin poissa muusta yhteiskunnasta, vaikka yhteiskunta poliisin ja 
metsänvartijan muodossa yrittää tavoitella heitä. Lopussa järjestäy- 
tynyt yhteiskunta yrittää ottaa kunnalliskodissa Viken elämän hallin- 
taansa, mutta Vikke ei vieläkään hyväksy sitä. 

Kirjassa Viimeinen savotta korostuu Viken tavoittelema vapaus ja 
pelko vapauden menettämisestä. Vikke ei halua menettää jätkän va- 
pautta sen saavutettuaan. (Esim. Päätalo 1966: 287, 439, 460.) Eloku- 
vassa tämä ei käy ilmi yhtä selvästi ennen kuin Viken vanhuudessa. 
Lapsuudessaan hän oli sidottu huutolaisen osaan, mutta karkasi ja 
oli karkumatkalla pitkään, sillä hän karkaa myös rippikoulusta. Myös 
tukkilaisperinneaineistossa tulee esiin vapaudesta kiinnipitämisen 
ja sitoumuksista kieltäytymisen vaikutukset jätkien elämänkulkuun. 
(Pöysä 1997: 186.) 

Objekti, jota Vikke tavoittelee, on kuvattavissa yksilöllisellä perus- 
arvolla ELÄMÄ, ja se voidaan esittää semioottisella neliöllä: 


ihminen poro 

(eläinlääkäri) 

ME e tio 00000. > M 

M E 
tukkilainen huutolainen 


Kuvio 3. Elokuvan Viimeinen savotta Objekti kuvattuna semioottisella 
neliöllä. 

Ihminen on Viken haavekuvissa tai omakehussa eläinlääkäri. Hän va- 
lehtelee kaverilleen lukevansa eläinlääkäriksi. Toisaalta ihminen voi- 
si olla vaikka ministeri, jollaiseksi kelpaavaksi Vikke tuntee itsen- 
sä, kun hän on onnistunut suorittamaan rippikoulun.” Poro edustaa 
konkreettisesti jätkän kuolemaa. Tukkilainen on tilassa EI-KUOLEMA. 
Tukkilaisuus ei ole ihanneammatti, vaan se on usein kamppailua ole- 
massaolosta. Huutolaisen elämä edustaa perusarvoa EI-ELÄMÄ. Huu- 
tolainen on elossa, mutta hänen elämänsä ei ole elämisen arvoista. 
Vikke pyytääkin isäntää tappamaan hänet eikä rääkkäämään häntä. 

Heti elokuvan alkutekstien taustalla kuvataan uittotyömaata ja po- 
roja. Elokuvan käsikirjoituksessa todetaan, että yksinäinen poro kul- 
kee kuin aave, kuin tukkijätkän vapautunut sielu. Käsikirjoituksen lo- 
pussa todetaan: ”poro kulkee usvan keskellä kuin aave — kuin jätkän 
sielu — Vikke Nilon sielu”. (Viimeinen savotta -elokuvakäsikirjoitus 
6, 154.) Kirjassa ja osittain elokuvassakin tulee esiin jätkäkulttuuriin 
liittyvä fatalismi. Sen mukaan jätkä pohjolan elinkautisena on tuo- 
mittu kiertämään koko elämänsä ajan pääsemättä koskaan takaisin 
kotiseudulleen. (Juutilainen 1988: 71.) Vikke Nilo tosin pääsee palaa- 
maan kotiseudulleen. 

Elokuvassa mainitaan poroksi muuttuminen heti, kun Vikke 
17-vuotiaana kulkee ensimmäisen kerran jätkäporukassa. Sitä ei vielä 
selitetä hänelle, sillä hänen oma poroksi muuttumisensa on niin kau- 
kana, että muiden jätkien mielestä hän ehtii vielä kuulla siitä. Elo- 
kuvan keskivaiheilla on kohtaus, jossa vanha jätkä tuumii, että enää 
poroksi muuttuminen puuttuu. Tätä kohtausta ei ole käsikirjoitukses- 
sa, mutta se vahvistaa elokuvan teemaa jätkän elämän kiertokulun 
kuvaamisesta. Vaikka jätkät sanovat jätkän muuttuvan kuollessaan 
poroksi, on heillä kuitenkin käsitys kuoleman jälkeisestä savotasta 
taivaassa. Elokuvassa mainitaan jätkähuumorin mukaisesti, ettei ku- 
kaan ole ollut jätkän hautajaisissa, vaikka elokuvassa nähdäänkin jät- 
kän hautajaiset, kun Finari Mättö haudataan. 

Kirjassa Vikke tuumii, onko hän ollut koskaan juuri muuta kuin 
eläin (Päätalo 1966: 467). Viken myötätunto on ainoastaan eläimien 
puolella. Hän raivostuu suuresti, kun näkee omistajan hakkaavan he- 
vostaan, jolle on lastattu liian suuri tukkikuorma. Vain Einarin väliin- 
tulo estää Vikkeä tappamasta miestä. Myöhemmin Vikke ruokkii tä- 
tä hevosta ja puhelee sille ystävällisesti. Hän rinnastaa tukkilaisen ja 


hevosen. 

Kairankävijä-kirja antaa Vikestä erilaisen kuvan kuin Viimeinen 
savotta. Se kertoo Viken nuoruudesta, ja sitä voidaan pitää jonkinlai- 
sena tuhlaajapoikatarinana. Vikke joutuu elämään rippikoulun kes- 
keytettyään väärällä nimellä, mutta lopussa hän pääsee palaamaan 
kirkon jäsenyyteen. (Päätalo 1968: 137-138.) Kairankävijässä koros- 
tuu sanonta ylpeyden käymisestä lankeemuksen edellä, sillä Vikke 
joutuu jatkuvasti vaikeuksiin rehentelynsä vuoksi. Kirjassa Vikke et- 
sii identiteettiään, mitä ei elokuvassa tapahdu. Kirjassa Vikellä on us- 
konnollista pohdiskelua, synnintuntoa ja pohdintaa elämäntarkoituk- 
sesta ja omasta paikastaan maailmassa. Hän haluaa päästä ihmisten 
kirjoihin, koska osaa lukea ja laskea, ja lopussa pääseekin. (Päätalo 
1968: 80, 321, 385, 411, 520.) 

Elokuva puolestaan on tarina jätkän elämästä. Vaikka Viken asen- 
ne yhteiskuntaan on ollut kielteinen, hän on kuitenkin opettanut ka- 
verilleen Einarille, että jätkän ei kannata kulkea kulmat kurtussa tai 
itkeä. Jätkäperinteessä jätkä on usein ollut veijarihahmo, joka älyllään 
voittaa parempiosaiset käyttämättä väkivaltaa. (Pöysä 1997: 289.) Vik- 
ke Nilo yrittää olla tämänkaltainen hahmo. Hän on kuitenkin tavat- 
toman laiska, ja häntä voisi melkein kuvata Päätalon termillä ”heite- 
manni” eli työtä vieroksuva miehenkuva (Päätalo 1973: 370). Päätalo 
ei kuitenkaan käytä Vikestä tätä nimitystä, ja tarvittaessa Vikke tekee 
työtä. Elokuvassa Viken laiskuus ei tule ilmi yhtä voimakkaasti kuin 
kirjoissa. (Päätalo 1966: 481-482.) Toisaalta Kairankävijässä Vikke 
ymmärtää itse, ettei hän pienikokoisena pysty yhtä kovaan työntekoon 
kuin vahvemmat miehet (Päätalo 1968: 210, 376, 399). Pääosan esit- 
täjä Jyrki Kovaleff ei ollut pienikokoinen, joten käsikirjoituksessa ol- 
leet viittaukset Viken kokoon on jätetty pois (esim. Viimeinen savot- 
ta -elokuvakäsikirjoitus 64). Elokuvan Vikke Nilo on selvästi positii- 
visempi hahmo kuin kirjan henkilö. Elokuvan käsikirjoituksen mu- 
kaan Vikke oli kovia kokenut elämäntaitaja ja velikulta, joka eli reip- 
paan ja ylpeän elämän (Viimeinen savotta -elokuvakäsikirjoitus). 

Vikke Nilo on omahyväinen mies, joka pyrkii pääsemään elämäs- 
sään eteenpäin mahdollisimman helpolla. Metsätöiden sijasta hän 
yrittää usein hankkia elantonsa korttipeleissä huijaamalla. Vikke jou- 
tuu usein toimintansa vuoksi vaikeuksiin ja hankkii rehentelyllään ja 

valehtelullaan itselleen vihamiehiä. Tämä tulee hyvin esiin kirjassa 
Kairankävijä. Matti Leikolan (2013: 207) mukaan Vikke on älykäs 
pintaliitäjä ja ensi luokan korttitaituri, joka mieluummin pelaa kort- 
tia kuin rehkii savotalla. 

Elokuvassa tapahtumat ovat varsin irrallisia ja ne liittyvät toisiinsa 
vain epäselvästi. Vikke esimerkiksi oppii elokuvassa korttihuijarin 
taidot, mutta ei käytä niitä, kun taas kirjassa Kairankävijä korttipeli 
on tärkeässä asemassa. Käsikirjoituksessa on mainintoja Viken kortti- 
pelistä (Viimeinen savotta -elokuvakäsikirjoitus 95, 108), mutta nii- 
tä ei ole elokuvassa. Poistojen vuoksi Vikestä on tullut positiivisempi 
mutta vähemmän särmikäs hahmo. 


Kalle Päätalo ja Vikke Nilo 


Elokuvassa on paljon Kalle Päätalon omaan elämään liittyviä asioita, 
kuten huutolaisuus, metsä- ja uittotyöt, kortinpelaaminen ja maaseu- 
dun köyhien elämä. Kalle Päätalo tunsi huutolaisten kohtalon, sillä 
hänen äitinsä oli lapsena myyty huutolaiseksi. Päätalon mukaan hä- 
nen äitinsä kohtalo oli hänelle esimerkkinä. (Päätalo 1971: 13; Martti- 
nen 1995: 24.) Myös Kallen isä joutui lähtemään varhain lapsuuden- 
kodistaan, kun hänen vanhempansa menettivät talonsa. 

Päätalo katsoi, että Vikke Nilo oli henkilönä pohjavireeltään erilai- 
nen kuin hän itse (Vehviläinen 1978: 158). Heistä voidaan kuitenkin 
löytää samankaltaisia piirteitä, kuten näyttämisen halu, lapsuudessa 
yllytyshulluus työntekoon sekä tarve kirjoittaa (Päätalo 1971:340, 
521; Vehviläinen 1978: 101). Viken pyrkimys helpompaan elämään ja 
elämässä selviytymiseen oli läheinen Kallelle. Kallellakin oli vastusta- 
vaa asennetta muita ja varsinkin auktoriteetteja kohtaan. 

Antti Heikkisen mukaan Päätalo kirjoitti Vikke Niloon suurim- 
man osan luonteenpiirteistä, joita olisi halunnut itsellään olevan. 
Siksi Heikkinen pitää Nilo-kirjoja keskeisinä avainteoksina Päätalon 
tuotantoon ja identiteettiin. Laineen elokuvaa hän ei pidä riittävän 
hyvänä, koska Nilon hahmossa on kaikki klassikon ainekset. Vikke 
on maaton, koditon ja juureton ja menee Heikkisen sanoin sinne, 
”minne nokka sattuu näyttämään”. Pohjimmiltaan hän on hyvin herk- 
kä. (Heikkinen 2019: 157-158.) 

Kirjan Selkosten viljastaja (Päätalo 2000) takakansitekstissä tode- 
taan, että Kalle Päätalo tuotti itsestään ehjiä oheispersoonallisuuksia. 
Hän elätti useita vaihtoehtoisia minuuksia. Omalaatuinen Vikke Nilo 
oli sisäisen veijari-Kallen mahdollisuus. 

Liisi Huhtalan mukaan Päätalo kuvasi Vikessä tyyppimiehensä 
tunteenomaista puolta herkimmin. Tämä oli normaalia nokkelampi 
mutta tunne-elämältään kypsymätön, sekoitus itsesäälistä alemmuu- 
dentuntoa ja uhmakasta ylpeyttä oman minän arvosta ja sen saamas- 
ta kohtelusta. (Huhtala 1972: 103.) Elokuvissa tämä puoli ei tule esiin, 
mutta se kuvaa hyvin kirjoja. 

Vikke on herkkä arvostelulle, kuten myös Kalle Päätalo. Päätalo 
ei kestänyt ollenkaan itseensä kohdistuvaa arvostelua tai huumoria. 
Hän oli hyvin äkkipikainen ja sai raivokohtauksia. (Ylönen 2017: 
346-347.) Tämä tulee esiin Iijoki-sarjan kirjoissa, joissa Kallen on hy- 
vin vaikea kestää häneen kohdistuvaa vähäisintäkään arvostelua. 

Elokuvassa on jonkin verran uskonnon kuvausta, mutta uskonnol- 
la ei ole suurta merkitystä Vikelle, vaikka hän suhtautuu siihen va- 
kavasti (Pakkanen & Leikola 2010: 406).? Elokuvassa nähdään lute- 
rilaisen seurakunnan toimintaa: Lehvän talossa pidetään kinkerit, 
ja Vikke käy rippikoulua. Vikke lukee myös iltarukouksen.'" Käsi- 
kirjoituksessa luonnehditaan, että Vikke posmittaa ääneen mieleen 
jäänyttä iltarukousta. Uskonto on hänelle ulkokohtaista. Kuitenkin 
epäonnistuttuaan rippikoulun suorittamisessa hän kirjoittaa muis- 
tiinpanoihinsa, että armo olisi tehnyt hyvää. (Viimeinen savotta -elo- 
kuvakäsikirjoitus 58, 77.) Kirjassa Kairankävijä uskonto on jossain 
määrin mukana ja rippikoululla on keskeinen rooli tarinassa, vaikka 
jätkät eivät sitä arvostakaan. (Päätalo 1968: 27, 134.) 

Vikke Nilon tarinassa ei ole lestadiolaisuutta. Sen sijaan Päätalon 
lapsuuteen liittyi olennaisesti lestadiolaisuus, jonka kannattajia oli 
runsaasti Koillismaalla. Kallen äiti oli lestadiolainen, mutta suhtautui 
uskonnon vaatimuksiin maltillisesti. Vaikka Kalle ei joitakin lapsuu- 
denkokemuksiaan lukuun ottamatta ollut lestadiolaisessa uskossa, 
uskonnolla oli hänelle tärkeä merkitys. Hän kunnioitti uskovia ja itse- 
kin osallistui kristilliseen uskonnolliseen elämään. Päätalon kirjoissa 
uskonnollisuus tulee paremmin esiin kuin niiden pohjalta tehdyissä 
elokuvissa. Uskonnon kuvausta on etenkin Koillismaa- ja Iijoki-sarjan 
ensimmäisissä osissa. (Kaarninen 2013a: 271.) 

Elokuvassa on jonkin verran huumoria ja jätkähuumoria. Vikke 
on tukkilaisten keskuudessa tunnettu hauskanpitäjä. Kirjassa kuva- 
taan, että Vikke Nilo oli ”jonkinlaisena jätkien maailman radiona ja 
gramofoonina niin pitkään, kun näköradio keksitään” (Päätalo 1966: 
127). Jätkien elämässä olivat tärkeitä miehet, jotka osasivat kertoa 
hauskoja juttuja iltojen viihteeksi. Kalle Päätalon mukaan huumorilla 
oli tärkeä merkitys ihmisten selviytymisessä sota-aikana ja tukkityö- 
mailla. Huumori oli tärkeää myös rakennustyömailla. (Pöysä 1997: 
369.)'' Tämä tulee jatkuvasti esiin Päätalon kirjoissa. Antti Heikkisen 
(2019: 188) mukaan Päätalon kirjoissa oli huumoria, mutta se saattoi 
olla ilmaistu niin, että lukija ei tiedä, pitäisikö itkeä vai nauraa. 

Ritva Ylösen mukaan Päätalon sisällä asui suuri humoristi. Huu- 
mori merkitsi hänelle sekä elinehtoa että ilmaisukeinoa. Huumori on 
näkökulma, jonka kautta sukelletaan esimerkiksi Vikke Nilon heik- 
kouksien ja häpeän tunteiden syvyyksiin. Ylösen mukaan Päätalon 
teksti on edestakaista liikettä kauhean ja huvittavan välillä. (Ylönen 
2017: 164-165.) Elokuvassa tämä humoristisuus tulee heikommin 
esiin. 


Vikke Nilo tukkilaisena 


Tukkilaiselokuva on erityisesti suomalainen elokuvalaji: niitä on teh- 
ty 1920-luvulta lähtien, ja ne ovat olleet suosittuja. Vikke Nilo on kui- 
tenkin harvinainen tukkilaiselokuvan sankari. Tukkilaiselokuvien 
sankarina on yleensä joku muu kuin varsinainen tukkilainen eli kier- 
tävä metsätyöntekijä. Sankarit ovat olleet jopa varakkaita talollisia tai 
metsänhoitajia, jotka vain esiintyvät tavallisina tukkilaisina. He ovat 
yhteisön ulkopuolisia mutta siihen sopeutuvia miehiä. Suomalaisis- 
sa tukkilaiselokuvissa on sankarina ollut varsinaisia tukkijätkiä Vikke 
Nilon lisäksi vain kolme. (Kaarninen 2013b: 301.) 

Vikke Nilo muistuttaa tukkilaiselokuvien tuntematonta sankaria 
siinä, että hän valehtelee pitkään nimensä. Hän ei uskalla esiintyä 
omalla nimellään, koska on jättänyt rippikoulun kesken. Tämä on 
olennaista Kairankävijässä, joka päättyy siihen, että Vikke voi taas al- 
kaa esiintyä omalla nimellään. 

Elokuvassa tehdään jonkin verran metsätöitä, mutta ei kovin pal- 
joa. Varsinaisten metsä- ja uittotöiden tekeminen on harvinaista myös 
aikaisemmissa tukkilaiselokuvissa, vaikka niissä onkin yleensä työ- 
kohtauksia. Vasta Päätalon Tijoki-sarjaan pohjautuvissa 1980-luvun 
elokuvissa on laajoja metsätyökohtauksia. (Kaarninen 2013b: 265, 
302.) 

Vikke on monin tavoin erilainen kuin aikaisempien tukkilaiselo- 
kuvien sankarit. Hän ei ole reilu, vaikka hän kulkee jätkäporukassa. 
Hän ei kuitenkaan ole missään tapauksessa roisto, vaikka tekeekin 
kolttosia. Hän ei päädy naimisiin, vaikka hänellä on naissuhteita. Mis- 
sään vaiheessa hänellä ei ole avioitumisaikeita, mikä on huomattava 
ero aikaisempiin elokuviin, joissa lähes aina sankari päätyi avioliit- 
toon. (Kaarninen 2013b: 300.)!? Se voi kuvata sitä, että Viken kuolles- 
sa hänen edustamansa tukkijätkien sukupolvi katoaa lopullisesti his- 
toriaan, mikä jätkäperinteen mukaisesti tapahtuu poron hahmossa. 
Vikellä ei ole työlleen jatkajaa, mikä oli aikaisemmissa tukkilais- 
elokuvissa aina tärkeä asia. 

Elokuvassa tulevat selvästi esiin jätkien elämään liittyvät kielteiset 
puolet. Elokuvassa kerrotaan kortinpelaamisesta, viinan juomisesta ja 
irtonaisista naissuhteista. Monet arvostelijat moittivat elokuvaa juuri 
näiden puolien korostamisesta. (Viimeinen savotta -arvostelut, Kavi.) 
Jätkien paheita oli toki ollut mukana aikaisemmissa tukkilaiselo- 
kuvissa, mutta vain harvoin ne olivat olleet keskeisesti esillä. Ennen 
sotaa tehdyissä tukkilaiselokuvissa ei juurikaan ollut kortinpelaamis- 
ta eikä alkoholinkäyttöä, ja varsinkin 1950-luvun tukkilaiselokuvissa 
alkoholin käyttö oli harvinaista. (Kaarninen 2013b: 104, 223.) 

Yhteiskunta muuttuu Vikke Nilon elämän aikana suuresti. Vaivais- 
hoidosta siirrytään sosiaaliturvajärjestelmään. Metsä- ja uittotyöt 
muuttuvat koneistumisen myötä. Pokasahat korvataan moottori- 
sahoilla, ja Vikkekin käyttää sellaista. Vikke Nilo edustaa vanhan ajan 
jätkätyyppiä, joka kuollessaan katoaa menneisyyteen. Yksilönä Vikke 
Nilo ei ole muuttunut. Hän on vanhan ajan jäärä, jonka aika on lo- 
pullisesti ohi. Siten elokuva kuvaa vanhan ajan katoamista ja kaiken 
muuttumista. 

Kalle Päätalo on kertonut, että kirjaa valmistellessaan hän kävi 
vanhainkodissa tapaamassa entisiä uitto- ja savottakavereitaan. Hän 
huomasi käytännössä, miten näiden miesten oli vaikea sopeutua van- 

hainkotiin, jossa ulkopuolisen silmin heidän olosuhteensa olivat pa- 
remmat kuin koskaan heidän elämänsä aikana. Iijoki-sarjan kirjoissa 
Päätalo kertoo ajasta, jolloin vaivaistaloon joutuminen oli häpeä jopa 
vanhuksille. (Janatuinen 2005: 34; Päätalo 1980: 142, 148.) 

Elokuva kertoo osaltaan tarinan muutoksesta suomalaisessa yh- 
teiskunnassa, kun vanha perinteinen tukkilaisammatti muuttuu ja 
katoaa Vikke Nilon hahmossa. Päätalo kirjoitti lähes kaikessa tuotan- 
nossaan suomalaisen yhteiskunnan muuttumisesta ja yksilön koke- 
muksista tässä muutosprosessissa. Siitä tämäkin elokuva selkeästi 
kertoo. Elokuvassa tiivistyy Päätalon monien kirjojen keskeinen si- 
sältö. 


Elokuvan vastaanotto 


Kalle Päätalon teosten suosio jatkui myös elokuvassa, ja Viimeinen 
savotta oli ilmestymisvuotensa katsotuin elokuva keräten 497298 
katsojaa. Sen taakse jäivät muiden muassa Uuno Turhapuro -elokuva 
Häpy endkö? ja Risto Jarvan ohjaama komedia Jäniksen vuosi. Koko 
vuosikymmenen elokuvista se oli neljänneksi katsotuin. (Jokinen 
1987: 34; Suomen kansallisfilmografia 8: 330, 344, 346, 356; Uusitalo 
1999: 28.) 

Martti Savo totesi Kansan Uutisissa (5.11.1977), että Laine oli teh- 
nyt ensimmäisen kotimaisen elokuvan tukkilaisten elämästä ilman 
tukkilaisromantiikkaa. Viimeisen savotan arvostelut olivat varsin 
ristiriitaisia. Toisaalta sitä kiitettiin jätkän monumentiksi, jollaisena 
sitä oli mainostettu. Toisaalta moitittiin, että se ei ollut jätkän oikea 
monumentti, vaan sellainen odotti yhä tekijäänsä. Varsin monet ar- 
vostelijat moittivat elokuvaa työnteon kuvaamisen puutteesta tai sen 
vähäisyydestä. Useat moittivat elokuvan rakennetta, joka oli liian sir- 
palemainen ja liiaksi keskittynyt lapsuuden kuvaukseen. Eräät arvos- 
telijat moittivat sitä, että elokuvasta puuttuivat kaikki yhteiskunnal- 
liset tapahtumat, kuten sodat. (Viimeinen savotta -arvostelut, Kavi.) 
Filmihullussa (3/1978: 7) Hannu Laurila totesi, että elokuvan maail- 
mankuva oli museaalinen ja henkilöt kuin vahakabinetista. Hänen 
mukaansa tukkijätkä Vikke Nilosta annettu kuva oli peräti ulkosyn- 
tyinen, vailla Päätalon romaanien kokemuksellista otetta. Elokuvassa 

ei ollut liioin mitään eeppistä linjaa, ja yksityiskohdille oli luonteen- 
omaista epävakaisuus. 

Monissa lehdissä elokuva sai myös kiitosta. Sitä kehuttiin rea- 
lismista, mutta katsottiin, että se oli sittenkin romantisoitu kuvaus 
tukkilaisesta. Sakari Toiviainen kehui Ilta-Sanomissa (4.11.1977) 
Viimeistä savottaa Laineen uran kolmanneksi merkkipaaluksi, joka 
osoitti, että Laine on vielä voimissaan. Arvosteluissa elokuvaa kuvat- 
tiin sydämelliseksi veijaritarinaksi tai tukkijätkän elämäntaipaleeksi. 
(Viimeinen savotta -arvostelut, Kavi.) 

Useat arvostelijat eivät tunteneet elokuvan perustana olevia kirjoja 
eivätkä tienneet, että painotukset olivat usein peräisin kirjoista. Ne- 
kin olivat sirpalemaisia, ja niissä korostui lapsuus ja Viken viimeinen 
elinpäivä. Päätalon kirjoissa ei käsitelty sotaa, vaikka ensimmäinen 
maailmansota ja sen aikaiset olot mainittiin. (Viimeinen savotta -ar- 
vostelut, Kavi.) 

Elokuva menestyi kirjojen tapaan. Sen kritiikki osoitti ristiriitaisen 
suhtautumisen Päätaloon. Toisaalta se teki Päätalon tunnetuksi ja 
osaltaan vaikutti Päätalon arvostuksen nousuun. Kalle Päätalo sai 
professorin arvon syksyllä 1978, ja anomuksen allekirjoittajana oli 
muun muassa Edvin Laine. (Porvali 2005: 258-259.) Vikke Nilossa 
oli piirteitä Kalle Päätalosta, mutta hahmona hän oli itsenäinen ja 
omaperäinen, vaikka olikin lähes tukkilaisen prototyyppi. 


Viitteet 


1 Laine ohjasi toisen Päätalon kirjaan perustuvan elokuvan Ruskan jälkeen 
(1979). Sen sijaan hänen suunnittelemastaan /ijoki-sarjan filmaamisesta ei 
tullut mitään. Laine suunnitteli kirjan Höylin miehen syksy filmaamista, 
mutta se kaatui rahoitusvaikeuksiin. (Kalemaa 2003: 523-526; Marttinen 
1995: 189.) 

2 Päätalon kirjoissa on todettu olevan samanlaisten tilanteiden jatkuvaa 
toistamista (Vehviläinen 1978: 203). 

3 Greimasin menetelmästä suomen kielellä ks. Aho 2003: 72-83; Salosaari 
1988. 

4 Päätalo (1960: 366, 382-385) kertoo asiasta jo kirjassaan Koillismaa. 

5 Suomalaisen Kirjallisuuden Seura ja Postisäästöpankki järjestivät 1960-lu- 
vun lopulla suuren jätkäperinteen kilpakeruun, johon osallistui kirjoittajia 
ympäri Suomen. Jyrki Pöysä on käyttänyt aineistoa laajasti väitöskirjassaan 
Jätkän synty. Tutkimus sosiaalisen kategorian muotoutumisesta suomalai- 
sessa kulttuurissa ja itäsuomalaisessa metsätyöperinteessä (1997). 

6 Rillumarei-elokuvien ja tukkilaiskomedioiden käsikirjoittajana oli useim- 
miten Reino Helismaa. Helismaa oli Päätalon tavoin kokenut kielteistä ar- 
vostelua, joten tämä vastakohta tuli esiin heidän teksteissään. (Kaarninen 
2013b: 296-297.) 

7 Kirjassa kerrotaan, että Viken isä on lentojätkä, mutta Viken äidin isä saat- 
taa olla metsänhoitaja (Päätalo 1966: 51, 127). Mainintaa ministeristä ei 
ole kirjoissa. Sen sijaan Kairankävijässä Vikke valehtelee lukevansa tuoma- 
riksi, papiksi ja metsänhoitajaksi (Päätalo 1968: 249, 368). 

8 ”Elleskappi-Niloksihan sitä usein kutsuvatkin” (Päätalo 1966: 482). 

9 Jätkien suhtautuminen uskontoon ja pappeihin saattoi vaihdella (Pakka- 
nen & Leikola 2010: 398-399). 

10 Pentti Kejosen elokuva-arvostelussa painottui ajoittain uskonnollisuus 
(Oulun Ylioppilaslehti 24.11.1977). Muissa arvosteluissa ei juuri puututtu 
uskonnollisuuteen. 

11 Ks. Päätalon kuvaus huumorista ohjelmassa Elämän selkoset. Kalle Pää- 
talo. 

12 Avioliittoon tai parisuhteeseen päättyy tosin suuri osa muistakin kuin tuk- 
kilaiselokuvista. 

Johdanto 


Kalle Päätaloa kuvataan monesti pitkäveteiseksi jaarittelijaksi, joka 
kuvailee sivutolkulla arkipäiväisiä asioita. Yleensä tällaisten lausunto- 
jen antajat eivät ole itse lukeneet juurikaan Päätaloa - miksipä olisi- 
vatkaan, jos kerronta on jo joidenkin sivujen jälkeen alkanut tuntua 
pitkäveteiseltä. Toiset taas ihastuvat kertaheitolla Päätalon tapaan ku- 
vata asioita, ihmisiä ja tapahtumia. Monet kertovat jääneensä ”totaa- 
lisesti koukkuun” Päätaloon. Osa Päätalon lukijoista ei kuunaan ole 
muihin kirjoihin koskenutkaan. 

Päätalo on kirjoissaan antanut äänen syrjäseudun ihmisille. Perife- 
riassa uskotaan, toivotaan, rakastetaan ja petytään aivan samoin kuin 
kaupungissakin. Ihminen on aina sama — yhtä arvokas lähtökohdis- 
taan huolimatta. Syrjäseudun ihmisten kielessä vilisevät kirosanat, 
mutta toisaalta siinä kukkii rehevä huumori. Kieli on Päätalon suuri 
rakkaus: hän on tallentanut kirjoihinsa erilaisia murteita ja puhumi- 
sen tapoja tarkkakorvaisesti, taitavasti ja tarkoituksella. Tuhannet 
henkilöhahmot heräävät eloon juuri kielen avulla. Henkilöhahmoilla 
on omat ”patenttisanansa”, vakioilmaisunsa ja puheen rytmi, joiden 
avulla Päätalo on mestarillisesti heidät viimeistellyt. 

Kielentutkijalle Tijoki-sarja tarjoaa lähes ehtymättömän tutkimus- 
aineiston. Iijoki-sarjaa on tutkittu kielitieteellisessä väitöskirjassa 
(Keskimaa 2018), jossa sarjan kieltä on valotettu sosiolingvistisistä 
näkökulmista. Perinteinen murteentutkimus on väistämättä läsnä 
Päätalon kieltä koskevissa tutkimuksissa — niin lukuisissa opinnäyte- 
töissä (esimerkiksi Annala 1973; Luostarinen 1978; Liukkonen 1978; 
Karhu 1979; Virkkunen 1989; Marjomaa 1989; Nieminen 2005) 


53 


https://doi.org/10.21435/tl.271 


Sari Keskimaa 


kuin tässä kokoelmassakin. Dialektologiasta alkunsa saanut ja siitä 
moneen suuntaan kurkotteleva sosiolingvistiikka puolestaan antaa 
työkaluja vaikkapa henkilöhahmojen kielen, kielielämäkertojen, kie- 
liasenteiden ja -ideologioiden tutkimukseen. Lingvistiset teoriat kai- 
paavat rinnalleen kirjallisuudentutkimuksen käsitteitä ja menetelmiä, 
jotta päästään käsiksi fiktiivisen kielen funktioihin. (Keskimaa 2018.) 

Myös tämän luvun lähestymistapa ponnistaa sosiolingvistiikasta. 
Tarkasteltavana on Iijoki-sarjan metakieli, joka on keskeinen käsite 
kansanlingvistiikassa (esim. Preston 1998; Niedzielski & Preston 
2000; Mielikäinen & Palander 2014). Esittelen ensin tutkimusaineisto- 
ni ja selvitän tutkimuksen teoreettista viitekehystä. Analyysiluvussa 
valaisen esimerkein, millaisista näkökulmista metakieltä voi tutkia. 
Kielen analysoimisen lomassa tarkastelen Tijoki-sarjassa käytetyn kie- 
len funktioita eli sitä, miksi tiettyjä kielen ilmiöitä on nostettu analy- 
soitavaksi ja miksi kieltä käytetään, kuten sitä käytetään. 


Tutkimusaineisto ja tutkimuksen teoreettinen viitekehys 


Tarkastelen Tijoki-sarjan metakieltä erityisesti kahden sarjaan kuulu- 
van romaanin pohjalta.' Nuoruuden savotat (1975) kertoo ajasta 
ennen talvisotaa. Romaanissa nuori Kalle tekee ikäistensä nuorten 
miesten tavoin tukkilaisten töitä savotoilla. Vertaisryhmästään hä- 
net erottaa yksi asia: haave kehittyä kirjailijaksi. Kalle lukee ja tekee 
kirjoitusyrityksiä hankalissa olosuhteissa, uittojokien varsilla ja savo- 
toiden kämpillä. Mielenkiinto kirjallisuutta kohtaan saa hänet kiin- 
nostumaan myös kielestä, ja hän tekeekin runsaasti havaintoja ym- 
pärillään puhuttavasta kielestä suhteuttaen sitä erityisesti kirjailijaksi 
kehittymisen tavoitteeseen. Pölhökanto Iijoen törmässä (1998) puo- 
lestaan on Iijoki-sarjan päätösosa, joka jakaantuu kahteen osaan: en- 
simmäisessä osassa käydään läpi Kallen kirjailijanuran alkutaivalta, ja 
lyhyehkössä loppuosassa kerrotaan pikakelauksena niin Kallen kuin 
muidenkin Iijoki-sarjan tärkeimpien henkilöhahmojen vaiheista aina 
kirjan kirjoittamishetkeen saakka. 

Kansanlingvistiikassa ollaan kiinnostuneita tavallisten kielenkäyt- 
täjien kielestä tekemistä havainnoista. Nämä havainnot synnyttävät 
metakieltä, jolla kuvataan kaikkea kieleen liittyvää. (Mielikäinen & 

Palander 2014: 238.) Metakieli voidaan määritellä kaksitasoisesti: 
Metakieli 1 kuvaa kieltä ja sen ilmiöitä, kuten kielimuotoja, kielen- 
piirteitä ja puhetapaa. Metakieli 2 sisältää kieleen liittyvän arvomaail- 
man ja asenteet, jotka ohjailevat kielenkäyttöä. (Niedzielski & Preston 
2003: 302, 307-308; Mielikäinen & Palander 2014: 26; vrt. Preston 
1998.) Niedzielskin ja Prestonin (2003: 302-308) mukaan metakielen 
ensimmäinen taso käsittää ne kielen ilmiöt, jotka puhujat havaitsevat 
ja tiedostavat. Metakielen toiseen tasoon puolestaan voi liittyä tiedos- 
tamattomiakin kulttuurisia uskomuksia. 

Maallikoiden metakieltä voidaan luokitella monella tavalla. Ensin- 
näkin voidaan lähteä liikkeelle kielihavainnoista: millaisia kielen- 
piirteitä maallikot havaitsevat, kuinka täsmällisiä ja yksityiskohtaisia 
havainnot ovat, ja kuinka hyvin maallikko pystyy imitoimaan tai hal- 
litsemaan havaitsemiaan kielen ilmiöitä (Preston 1996; ks. myös Mie- 
likäinen & Palander 2014: 18). Toisekseen metakieltä voidaan luoki- 
tella muodon mukaan. Esimerkiksi Mielikäinen (2005) on jakanut 
metakielen kahteen päätyyppiin: kielenainesesimerkkeihin ja sanalli- 
siin kuvailuihin. Mielikäisen ja Palanderin (2014) tutkimuksessa jaot- 
telu on kolmiportainen. Metakieli jaetaan jäljittelyihin eli murre- 
matkimuksiin, terminomaisiin nimityksiin ja sanallisiin kuvailuihin. 
Maallikoiden kielihavaintoja ja niihin liittyviä kuvailuja voidaan eri- 
tellä mikrotasolla hyvinkin tarkasti vaikkapa selvittelemällä, millaisia 
fonologisia, leksikaalisia tai kieliopillisia piirteitä havainnot koske- 
vat (esim. Mase 1999) tai millaista terminologiaa maallikot käyttävät 
murteista puhuessaan (esim. Mielikäinen & Palander 2014). 

Kaunokirjallisuuden dialogia tarkasteltaessa on muistettava, että 
proosadialogi on aina kertojan suodattamaa. Kertoja valikoi, mitkä 
asiat esitetään kertojan itsensä äänellä ja milloin muut henkilöhahmot 
pääsevät puhumaan. Lisäksi vuorosanojen tulkintaan vaikuttavat 
erilaiset kommentit, johtolauseet tai muu kerronta, jolla annetaan 
tietoa puhetilanteesta. Proosafiktiossa dialogin puhetilanne on arki- 
keskusteluun verrattuna kerroksellinen. Dialogista voidaan erottaa 
omille tasoilleen fiktiiviset henkilöhahmot, joiden kesken keskustelu 
käydään, kertoja ja yleisö, sisäistekijä ja sisäislukija (kerronnallisia 
konstruktioita, jotka edustavat tekijää ja lukijaa teoksen sisäisessä 
kommunikaatiossa) sekä fyysinen tekijä (kirjailija) ja lukija. (Nykä- 
nen & Koivisto 2013: 31-32.) 

Määrittelen metakielen tässä kieleksi, jota Tijoki-sarjan Kalle käyt- 
tää puhuessaan kielestä tai havainnoidessaan ja ajatellessaan kieltä ja 
kielenkäytön tapoja. Määritelmä on yhteneväinen kansanlingvistiikan 
metakielen määritelmän kanssa siltä osin, että tutkittavana ovat kie- 
leen liittyvät käsitykset ja asenteet. Kansanlingvistiikassa tarkastelun 
kohteena ovat niin sanottujen maallikoiden eli tavallisten kielenkäyt- 
täjien tuottamat tutkimusaineistot, joissa on kerätty murteisiin liitty- 
viä kansanomaisia termejä (Mielikäinen & Palander 2014: 11). Tämän 
tutkimuksen ”maallikko” on fiktiivinen hahmo, Iijoki-sarjan päähen- 
kilö. 

Tijoki-sarjan dialogi ilmentää murrehavaintoja ja ylipäänsä havain- 
toja kielestä monella tasolla. Henkilöhahmojen vuorosanat suodattu- 
vat kertojan kautta teoksen yleisölle, sisäistekijän kautta sisäislukijalle 
ja konkreettisimmalla tasolla kirjailijalta lukijalle. Vuorosanat näyt- 
täytyvät kertojan kuulohavaintoina toisten puheesta, mutta myös ha- 
vaintoina hänen omasta kielenkäytöstään. Toisaalta vuorosanat eivät 
ole pelkkiä havaintoja, vaan niillä on oma funktionsa henkilöhahmo- 
jen rakentumisen ja teoksen kokonaisuuden kannalta. Sisäistekijä oh- 
jaa sisäislukijaa tulkitsemaan kertomusta. Vaikka metanarraation kei- 
noin voidaan luoda illuusio henkilökohtaisesta tarinankerronnasta 
(Lahdelma 2014), kirjailija ei ”puhu” lukijalle, vaan kirjailija ja lukija 
ovat yhteydessä toisiinsa ainoastaan tekstin kautta. Lukija tunnistaa 
intuitiivisesti metakielen ilmiöitä ja soveltaa tekstiä lukiessaan omaa 
metakielellistä tietoaan merkityksiä luodakseen (ks. Nykänen & Koi- 
visto 2013: 31). Kirjailija valitsee tietyn strategian puhetta esittäes- 
sään, ja lukija tekee omat päätelmänsä tulkintojensa pohjalta (Silver- 
stein 1993: 53-54). Päähenkilön ääni nostaa kielen tason entiteetteihin 
viittaavan tason yläpuolelle kielen maailmaan, joka on sekä omien et- 
tä muiden tekemien kielellisten valintojen pohdintaa. Samalla meta- 
kieli kaiuttaa Tijoki-sarjan kieli-ideologioita. (Ks. Niinimäki 2015: 85; 
Keskimaa 2015.) 

Kiinnostuksen kohteenani on erityisesti se, millaisiin kielen ilmiöi- 
hin Iijoki-sarjassa kiinnitetään huomiota. Tarkastelen metakieltä 
seuraavista näkökulmista: 1) millaisia murrehavaintoja päähenkilö 
tekee, 2) millaisia sanallisia kuvailuja murteista käytetään, 3) miten 
murteita imitoidaan ja 4) miten erilaisia kielenkäytön tapoja kuvail- 
laan. Metakieltä esiintyy sekä henkilöhahmojen dialogissa että suora- 

sanaisessa kerronnassa. Dialogi ei välttämättä ole erotettavissa sitä 
kehystävästä kerronnasta, sillä henkilöhahmojen puhe ja toiminta 
muodostavat usein jatkumon päähenkilön tajunnan kanssa. Dialogi 
on keino viestiä kertomuksen maailmaan liittyvistä asioista lukijalle: 
lukija tekee dialogin ja kertojan kommenttien pohjalta päätelmiä 
henkilöhahmoista, henkilöhahmojen välisistä suhteista ja laajemmin 
ottaen kertomuksen maailmasta. (Nykänen & Koivisto 2013: 32, 43.) 

Tutkimusotteeni on pikemminkin makro- kuin mikroanalyytti- 
nen. Tutkimusaineistona olevissa romaaneissa on yhteensä lähes 
1 400 sivua, ja metakieleksi luokiteltavaa tekstiä löytyy miltei jokaisel- 
ta sivulta. Analyysin avulla olen pyrkinyt löytämään tekstimassasta 
ne kohdat, jotka kuvastavat Iijoki-sarjan metakieltä erityisen havain- 
nollisesti. Analyysin lomassa pohdin metakielen funktioita, sillä kie- 
litieteen kirjallisuustieteellisen lähestymistavan (literary linguistics) 
mukaisesti ajattelen, ettei kaunokirjallisen tekstin taiteellisia tavoit- 
teita voi erottaa muusta kerronnasta ja teoksen kokonaisuudesta (ks. 
Toolan 1990: 14; Leech & Short 2007 [1981]: 11). 


Metakieli /ijoki-sarjassa 


Analysoin tutkimusaineistona olevien romaanien metakieltä seuraa- 
vissa alaluvuissa neljällä tasolla. Aloitan romaanien murrehavainto- 
jen tarkastelusta ja etenen murteisiin liittyvien sanallisten kuvailujen 
käsittelyyn sekä murteen imitoinnin tarkasteluun. Lisäksi erittelen 
romaaneissa esille tulevia kielenkäytön tapoja, jotka kytkeytyvät kieli- 
asenteisiin ja -ideologioihin (ks. Keskimaa 2014, 2015). Näkökulmat 
eivät ole tarkkarajaisia, vaan ne risteävät ja kietoutuvat analyysissä 
toisiinsa. Tarkastelen erityisesti aiheita, jotka toistuvat ja kasautuvat 
teoksissa. Pohdin niiden merkitystä siltä kannalta, millaisena teos- 
ten kieli näyttäytyy teoksen sisäisessä maailmassa ja toisaalta lukijan 
näkökulmasta. 


Murrehavainnot 


Nuoruuden savotat -romaanissa Kallen elämänpiiri keskittyy Taival- 
koskelle ja sen lähiympäristöön. Romaanin kohokohtiin kuuluvat 

Kallen ensimmäinen Oulun-matka sekä vierailu ”Kijannan maatal- 
lousjuhlilla” eli Suomussalmen maatalousnäyttelyssä. Romaanissa 
Kalle tekee havaintoja erityisesti Taivalkosken naapurimurteista: Ou- 
lun seudun, Kuusamon ja Pohjois-Kainuun murteista. Myös Savon 
murre mainitaan, ja lisäksi huomiota saa Taivalkoskella asuvien vie- 
nankarjalaisten pakolaisten kieli. 

Esimerkki 1 on Suomussalmen maatalousnäyttelystä. Siellä Kalle 
havainnoi Pohjois-Kainuun murretta, joka eroaa naapuripitäjän mur- 
teesta ”vain nimeksi” eli vähän. Murteita erottavina piirteinä Kalle 
havaitsee monikon kolmannen persoonan ottaat-preesenstyypin ja 
essiivipäätteisen partisiippimuodon (ollunna, tullunna) (Räisänen 
1998: 98, 180-181; ks. myös Kettunen 1940: kartta 103). Samassa 
yhteydessä havainnoimastaan Savon murteesta Kalle käyttää termiä 
”vientää”, joka viittaa savolaismurteille tyypilliseen diftongiutumiseen 
(Mielikäinen & Palander 2014: 139). Herrasihmisten puhumaa kirja- 
kieltä päähenkilö puolestaan luonnehtii ”kadehdittavan kauniiksi”. 
Oman puhujayhteisön käyttämä murre kontrastoituu naapurimurtei- 
siin, mutta erityisesti sivistyneistön kieleen — siihen, kuinka ”herras- 
ihmiset? ja kaupunkilaiset puhuvat. 


(1) Olisin mielelläni jäänyt kuuntelemaan ja katselemaan outoja ihmisiä. 
Minua eivät kiinnostaneet vain keskustelujen aiheet, vaan myös kieli jolla 
puhuttiin ja ilmeet ja eleet. Suurin osa yleisöstä käytti vain nimeksi koti- 
kylämme murteesta poikkeavaa ”kijantalaista puhheenpartta” josta erot- 


tui minulle ennestään tuttuja sanoja kuten ”ottaat”; ”tappaat”; ”nussiit”, ”ol- 


lunna” ja ”tullunna” Pitkissä takeissa liikehtivät herrasihmiset puhuivat 
kirjakieltä, joka kuulosti korvissani kadehdittavan kauniilta. Kuuli myös 
vaihdettavan mielipiteitä ”savvoo vientämällä; eivätkä muutkaan murteet 
olleet anhittomissa. (NS: 554-555.) 


Kuusamon murteen puhujan Kalle tunnistaa taaron-sanan käytöstä. 
Taaron on venäläinen lainasana (darom ilmaiseksi, turhaan, huk- 
kaan”); vienankarjalassa se esiintyy muodossa toaron. Suomen murtei- 
den sana-arkistossa (SMSA s. v. taaron) on sanaa koskevia muistiin- 
merkintöjä pääosin Kuusamosta. Päähenkilö tekee havaintoja 
taaron-sanasta muissakin Iijoki-sarjan teoksissa, usein juuri linja-au- 
tossa, koska linja kulkee Taivalkosken kautta Kuusamo-Oulu-väliä.? 
(Ks. Keskimaa 2014: 118.) Myös esimerkissä 2 havainnointipaikkana 
on linja-auto: 

(2) — Juosta kilikutelkoon perässä joka ei pitäne varojaan. Taaron tässä 
vonkailemaan, älähtää perä- eli ”koitilaistenkoppiin” mennyt ja siellä tu- 
pakkaa sytyttävä mies. 

”Taaron” sanoo minulle miehen olevan Kuusamosta, jossa tätä sanaa 
käytetään. (NS: 168.) 


Nuoruuden savotat -romaanissa Kalle tekee havaintoja ”merimaitten 
levijästä” eli Oulun seudun murteesta, jota hän on kuullut pienestä 
asti ”savottajätkien suista” (NS: 189). Ouluun matkatessaan hän tekee 
ensimmäiset havainnot Oulun seudun murteesta linja-auton pysäh- 
tyessä Pudasjärvellä (NS: 171). Myös pudasjärveläiset savottakaverit, 
kuten August Lehmikangas, puhuvat romaanissa Oulun seudun mur- 
retta. Murremaantieteellisesti Pudasjärvi kuuluu Kainuun savolais- 
murteisiin, mutta keski- ja pohjoispohjalaiset piirteet yleistyvät pitä- 
jän länsilaidalla (Räisänen 1972; ks. myös Outila 1999). Esimerkissä 
3 Lehmikankaan repliikistä löytyvät Oulun seudun murteelle tyypil- 
lisistä piirteistä yksinäis-s:llinen inessiivi (heikosa kävveesä, uitosa), 
tunnukseton MA-infinitiivin illatiivi (hoippuun, tunteen), jälkitavu- 
jen eA > ijA (vaikija) sekä j t:n heikon asteen vastineena (ejestä). 


(3) — Vain niin heikosa kävveesä Matti joutu vielä hoippuun uitosa! Se on 
varmasti ollu Matin luontoselle miehelle vaikija paikka. Tulin sitä miestä 
sen verran tunteen, että se teki hommija enemmän kuin koko tuntipala- 
kan ejestä... (NS: 438.) 


Pölhökanto Iijoen törmässä -teoksen murrehavainnot koskevat Tam- 
pereen seudun, Karjalankannaksen ja Koillismaan murteita.’ Erityis- 
huomiota saa Koillismaan murre, joka näyttäytyy kahdessa valossa: 
Etelä-Suomessa Kallen käyttämään murteeseen kiinnitetään huomio- 
ta, mutta toisaalta Kalle kokee unohtaneensa synnyinselkostensa pu- 
heenparren. Murre myös yhdistää samalta seudulta kotoisin olevia 
henkilöhahmoja. Kun Kalle sanoo häntä ruvenneen ”vaimaltamaan”, 
ainoastaan kainuulainen rakennusmestari osaa kysyä, tarvitseeko 
Kalle sairaanhoitajaa (PIT: 325). Nuoruuden savotat -romaanissa 
päähenkilö tekee havaintoja puhujayhteisön sisällä, mutta Pölhökanto 
Iijoen törmässä -teoksessa hän havainnoi Koillismaan murretta koti- 
seudullaan ulkopuolisen tarkkailijan korvin. Havainnointi on tietois- 
ta, kuten esimerkistä 4 käy ilmi. Samalla teoksen sisäistekijä ohjaa si- 
säislukijaa muistelemaan Iijoki-sarjan alkupään kieltä. 

(4) -[- -] tuli halu kuunnella taivalkoskelaisten ihmisten puhetta. Repo 
[kustannustoimittaja] kun kehotti laittamaan joihenni uuven romaaniyri- 
tykseni ihmisten puheisiin murretta. On ruvennu jo unehtumaan synty- 
mä- ja kasvuseuvun puheenparret. (PIT: 210.) 


Kaakkoismurteisiin kuuluvia Karjalankannaksen murteita puhuvat 
Kallen työkaverit, jotka on sota-aikana evakuoitu kotiseudultaan. Esi- 
merkissä 5 tulevat esille kaakkoismurteille tyypilliset persoonapro- 
nominien muodot (miun, miul, hää); A:n ja i:n loppuheitto (kyl ?kyl- 


lä, 


kirjoitukses, siit keskustelust, yľ, kirjailijamestar); yleisgeminaatio 


(sannoo, pittää); niin sanottu takaheittoinen yksikön 1. persoonan 
omistusliitteinen muoto (mielestäin); eA- ja UA-vokaaliyhtymien as- 
similaatio (törkeesti, ammuttuu) ja loppu-n:n kato (siihe nähe) (ks. 
Rapola 1990 [1947]: 138-145; Ruoppila 1956: 15-40). 


(5) Kivennavan pitäjässä syntynyt kontrollimme [- -] sanoo heimonsa 
murteella: 

- On miun mielestäin törkeesti yl? ammuttuu tekstii. 

Myös Leivo on syntynyt Kannaksella, Vuokselassa. Vaikka Leivon, enem- 
pää kuin Ilolankaan normaalissa puheessa ei kuulu juuri vivahdus- 
ta heimonsa murteesta, he molemmat joskus innostuivat leikkimielellä 
”haastammaa”. Nyt Leivo sanoo vuorostaan naureksien ja minua kohti 
nyökkien: 

- Hää, tää meän kirjailijamestar, taas sannoo, että kirjoitukses pittää olla 
iskevä otsikko. 


lust, kontrolli sanoo. (PIT: 20.) 


Tampereen seudun murretta Kalle havainnoi erityisesti rakennustyö- 
mailla (esimerkki 6). 

(6) Kirjuri Huumonen saattoi leikkisällä päällä ollessaan tamperelaisit- 
tain sanoa: 

- Kankasalan puhristamon kaivoilla. 

[==] 

Koppiin tuli meille kaikille kolmelle tuntematon, kookas ja mustanhiveä, 
ikäpuolelle kääntynyt mies, tervehti kumealla kurkkuäänellä ja sanoi: 

- Lähärin kysyyn töitä. Tossa linja-autoasemalla mainittivat, että täällä 
Kankasalan paskakaivomestoilla tarvitaan tyämiähiä. (PIT: 299.) 

Murrepiirteistä huomiota saavat yleensäkin kansanlingvistisissä tut- 
kimuksissa maallikoiden tiedostamat hämäläismurteiden piirteet ku- 
ten r yleiskielen d:n vastineena (puhristamon, lähärin) ja diftongin 
avartuminen (tyämiähiä). Lisäksi esille tulevat astevaihteluton nk-yh- 
tymä (Kankasalan), tunnukseton MA-infinitiivin illatiivi (kysyyn) 
sekä vaihtelematon tt yleiskielen ts:n vastineena. (Hämäläismurtei- 
den piirteistä esim. Rapola 1990 [1947]: 116-124; ks. myös Virtaranta 
1946: 87-88; Kuiri 2009: 24-27; Palander 2011: 62-63.) 


Murteisiin liittyvät sanalliset kuvailut 


Adjektiivi leveä johdoksineen on yksi keskeisimmistä murteellisuutta 
kuvaavista maallikkotermeistä. Sillä voidaan viitata murrepuheeseen 
yleensä tai kuvata sitä, miltä murre kuulostaa. Leveiksi kuvataan ylei- 
simmin pohjalais- ja savolaismurteita (Mielikäinen & Palander 2014: 
139-140). Nuoruuden savotat -romaanissa termiä käytetään Oulun 
seudun eli ”merimaitten? murteista. Ouluun linja-autolla matkaava 
Kalle huomaa Pudasjärveltä kyytiin nousseiden ihmisten kielen ole- 
van ”leveämpää” kuin hänen kotiselkostensa kieli on (NS: 171). Ou- 
lussa Kalle törmää ihmisiin, joiden murretta hän kuvaa niin ikään 
”Levijäksi” (NS: 177, 189, 217). 

Koillismaan murteeseen liittyvät sanalliset kuvailut liittyvät Nuo- 
ruuden savotat -teoksessa lähinnä siihen, kuinka kaukana ”kirjakie- 
lestä? selkosen asukkaiden puhetapa on. Esimerkissä 7 Kalle keskus- 
telee kaverinsa Hoikkalan Kallen kanssa siitä, kuinka selkosen 
asukkaat ymmärtävät aikansa poliittista tilannetta. Samalla maalais- 
miesten käyttämä kieli nousee keskustelun aiheeksi. 


(7) — Nuita äijiä kun kuuntelee, tekisi mieli vähän väliä oikasta asijoita. 
Nytki mitä ne puhu Hitleristä ja nyky-Saksasta oli kun kansakoululaisten 
tietoa. Miten ne niin huonosti lukenee sanomalehtiä... [sanoo Hoikkalan 
Kalle.] 

Pakotin itseni naurahtamaan ja aloin hymähdellä: 

— Hilleri... ja valtakunnankansteri! Kyllä nuilla äijillä on kieli meleko tak- 
kalassa. 

- En minä tuota niinkää tarkottanu. Eihän tämän puolen ihmiset osaa lu- 
kea eikä lausua pikkusenkaa vierasperäsille haiskahtavia sanoja... [- -] 
(NS: 64-65.) 

Hoikkalan Kalle esitellään romaanissa erityisen älykkäänä henkilönä. 
Hänen puhetapaansa kuvaillaan päähenkilön näkökulmasta seuraa- 
valla tavalla: ”Kalle puhui selkostemme tavallista murretta, mutta vie- 
rasperäisiä nimiä lausuessaan hän oli ehdottoman tarkka, lausuen g:t, 
c:t, x:t ja yleensä kaikki vierasperäiset kirjaimet oikein. Jopa d, mur- 
teemme kauhukirjain, tuli kaimalta vierasperäisen nimen yhteydessä 
virheettömästi. Ne ulkomaiset nimet, jotka kaima oli sattunut kuu- 
lemaan jonkin herrasihmisen lausuvan oikein, hän äänsi sen jälkeen 
samalla tavalla” (NS: 89.) Tässä metakielisessä tekstikatkelmassa on 
luettavissa rinnakkaisena äänenä se, miten tavallinen taivalkoskelai- 
nen puhuu: hän ei osaa lausua vierasperäisiä äänteitä eikä etenkään 
d:tä. Päähenkilö-Kalle ei pidä itseään Hoikkalan Kallen veroisena 
älykkönä eikä osaa lausua vierasperäisiä sanoja oikein. Hän joutuu 
”pakottamaan itsensä naurahtamaan” alkaessaan arvioida selkosen 
miesten Hitleristä ja valtakunnankanslerista käyttämiä sanamuotoja. 
Dialogista käy implisiittisesti ilmi se, että vaikka puheenaiheena on 
politiikka, päähenkilö-Kallen mielenkiinnon fokuksessa on kieli it- 
sessään, kun taas Hoikkalan Kalle päähenkilön paralleelisena hah- 
mona käyttää ennemminkin kieltä välineenä ilmaistakseen selkosen 
elämänpiirin ulkopuolisia asioita. Samalla osoitetaan, kuinka kieli- 
ideologisesti selkosen miehiin eli ”tämän puolen ihmisiin? samaistuva 
päähenkilö-Kalle on vielä kaukana herrasihmisten kielestä, jonka 
hallitsemisen hän kokee välttämättömänä kaunokirjallisuuden kir- 
joittamisen kannalta. Paradoksaalisesti Hoikkalan Kalle, jolle vieras- 
peräiset nimet ja sivistyssanat ovat helppoja, ei ole kiinnostunut kau- 
nokirjallisen tekstin kirjoittamisesta. 

Kirjakieleen liittyvissä sanallisissa kuvailuissa tulee esille sen kau- 
neus (ks. esimerkki 1) ja puhtaus (NS: 544, 546). Kirjakieli rinnastuu 
murteeseen ja samalla syntyy implikaatio siitä, että murre on rumaa 
ja epäpuhdasta. Kielen alalajien kansanomainen ryhmittely perustuu 
ensisijaisesti juuri murteiden ja kirjakielen vertailuun. Kun kirjakieltä 
kehitettiin 1800-luvulla ja 1900-luvun alussa, pyrittiin muiden kielten 
vaikutteista vapaaseen, omaperäiseen kieleen. Kun yhteisestä kirja- 
kielestä tuli muutenkin tavoiteltava ihanne, sen puhtautta alettiin ko- 
rostaa myös murteiden taustaa vasten. (Mielikäinen & Palander 2014: 
39, 87.) 

Pölhökanto Iijoen törmässä -teoksessa Koillismaan murteeseen liit- 
tyy sanallisia kuvailuja sen ihanuudesta ja hauskuudesta (PIT: 141) 
sekä ilmeikkyydestä, persoonallisuudesta ja rikkaudesta (PIT: 11, 
195). Nämä luonnehdinnat ovat Kallen sota-aikaisen heilan ja kus- 
tannustoimittajan repliikeissä, ja Kalle herää huomaamaan oman 
murteensa voimavarana (ks. myös Keskimaa 2015: 179-181). Kun 
nuoren Kallen korvissa kirjakieli on kuulostanut ”kadehdittavan kau- 
niilta? (esim. 1), nyt kustannustoimittaja Ville Repo sanoo kirjailija- 
Kallelle: ”[- -] Korviani suorastaan hyväilee sana selkonen. Tai kun 
joku istua pikottaa, katella pauristelee tai rupeaa tikustelemaan” 
(PIT: 11.) Murresanojen lisäksi kiinnitetään huomio koloratiivira- 
kenteisiin (esim. juosta kilikutelkoon, kävellä tuuttasoo), jotka synnyt- 
tävät värikkäitä toiminnan ja olemisen kuvia (ks. Luukkonen 1999: 
87-88) ja rikastavat ilmaisua. 

Omassa sisäisessä kielidiskurssissaan Tijoki-sarjan päähenkilö ku- 
vailee nauttivansa syntymäselkostensa kielestä (PIT: 224) ja mainit- 
see tunnistavansa syntymäpitäjästään kotoisin olevan henkilön ”mur- 
teesta ja äänen soinnista” (PIT: 228). Äänen soinnilla, soinnulla tai 
nuotilla viitataan yleisesti puheen intonaatioon (Mielikäinen & Pa- 
lander 2014: 143-144). Sointia lähellä on kansanomainen termi sävy, 
joka Mielikäisen ja Palanderin (2014: 144) mukaan sisältää mieliku- 
via niin äänne-, muoto- ja lauseopillisista piirteistä kuin prosodisista 
ja pragmaattisista ominaisuuksista, kuten keskustelukumppaniin 
suhtautumisesta. 

Koillismaan murre kontrastoituu Pölhökanto Iijoen törmässä -ro- 
maanissa erityisesti Tampereen seudun murteeseen. Päähenkilön 
korvissa ”särähtää” silloin, kun hän kuulee käytettävän väärää nimi- 
tystä” rahrinajo silloin, kun tarkoitetaan metsätöihin liittyvää hevo- 
sella ajoa (PIT: 20-21). Kuusamolaisen henkilöhahmon repliikissä 
tuodaan esille maallikoiden hyvin tiedostama (ks. Palander 2011: 62- 
63) hämäläismurteen piirre: ”Tamperelaiset puhuu tarpeettomiin är- 
räin kansa” (PIT: 225), eli viitataan r:n käyttöön yleiskielen d:n vas- 
tineena. ”Särähtäminen” ”väärä nimitys” tai ”tarpeettomat ärrät” 
viittaavat siihen, että oma murre on oikeaa ja puhdasta, kun taas mui- 
den puhetapa vieraine piirteineen on vääränlaista (ks. Mielikäinen & 
Palander 2014: 86). 

Kirjakieleen ja murteeseen liittyviä sanallisia kuvailuja löytyy 
Pölhökanto Iijoen törmässä -teoksen kohtauksesta, jossa esitellään 
Kangasalan biologisesta puhdistamosta käytettäviä nimityksiä (ks. 
myös esim. 6). Tekstissä mainitaan, etteivät työntekijät käytä raken- 
nustyömaasta ”juhlavaa” kirjakielistä nimitystä (PIT: 299). Työmaan 
kirjuri nimittää työmaata ”tamperelaisittain? ”Kankasalan puhrista- 
mon kaivoiksi”; mutta työmiehet käyttävät ”vieläkin kansanomaisem- 
pia, jopa törkeitä nimityksiä? kutsuessaan paikkaa ”Kankasalan pas- 
kakaivomestoiksi” tai lyhyemmin ”Paskakaivoksi” (PIT: 299, 301). 
”Ahkera ja tunnollinen uskovainen kirvesmies” sen sijaan keksii työ- 
maalle sopivan nimen nimittäessään sitä ”tislaamoksi? (PIT: 301- 
303). Näin toistuu Iijoki-sarjassa aiemminkin esillä ollut symbolinen 
asetelma, jossa käymäläsanasto kietoutuu rahvaan kieleen ja usko- 
vaisten kieli edustaa ideaalikieltä kirja- ja kansankielen välillä (Keski- 
maa 2015: 178). 


Murteen imitointi 


Mielikäisen ja Palanderin (2014: 27) mukaan murteiden jäljittelyt ei- 
vät ole puhdasta metakieltä, koska ne eivät kuvaa kieltä, vaan sitee- 
raavat suoraan sen puhujaa. Katson kuitenkin Iijoki-sarjan murtei- 
den jäljittelyjen olevan metakielisen diskurssin ytimessä: ne kuvaavat 
päähenkilön kielikäsityksiä ja hänen elinympäristönsä kielellistä mai- 
semaa, usein jonkin toisen henkilöhahmon lausumina. Nuoruuden 
savotat -romaanissa murteiden imitointia on vain vähän verrattuna 
sota-aikaa kuvaaviin kirjoihin (ks. Keskimaa 2014). Kahdesta replii- 
kistä löytyy vienankarjalaisten puheen matkimista, Oulun murteen 
imitoimiseen viitataan niin ikään kahdesti. Esimerkissä 8 äänessä on 
Hiltu-Jakki, jonka kuvataan olevan ”ujostelematon sanankäyttäjä” 
(NS: 63): 


(8) - A mitäpä nyt meinoat ruveta ropottamah'? Jakki kysyi vienankarja- 
laisten murretta matkien. (NS: 64.) 


Kallen isä Hermanni imitoi vienankarjalaisten kieltä kuvaillessaan 


itsensä elättäviksi. Lisäksi hän kuvailee, kuinka ”Karjalan prihat* 

mielellään kokkoutuvat piiputtelomah toistesa luokse ja antavat ak- 
kain ropottaa ryskätyöt? (NS: 117). Niin isä-Hermanni kuin Hiltu- 
Jakkikin kuuluvat Iijoki-sarjan kieli-ideologisessa taksonomiassa 
selkosen miehiin ja tukkilaisiin, joista arvostetuimpia ovat hyvät ker- 
tojat ja nokkelasanaiset puhujat (Keskimaa 2015: 174; Virkkunen 
1989: 69). Vienankarjalaisten kielen matkiminen liittyy esimerkeissä 
työhön, ja Hiltu-Jakin lausuman ”ropottamiseen” liittyvä huumori 
avautuu lukijalle Hermannin luonnehtiessa karjalanpakolaisia kaup- 
pamiehiksi ja aikaansaamattomiksi työntekijöiksi. 

Oulun murteen imitointiin viitataan päähenkilön sisäisessä kieli- 
diskurssissa, kun hän havainnoi oululaisten puhetta: ”[- -] saman 
murteen olivat oppineet eräät kaupungissa piikoneet kotipuole- 
ni naiset, jokuset heistä jo muutaman viikon Oulussa viivyttyään” 
(NS: 189.) Kotiin palattuaan Kalle kertoo havainnoistaan Hoikkalan 
Kallelle: ”Suurin osa niistä kavuilla liikkujista puhu sitä samaa levijää 
murretta, jonka Oulussa palakollisina käyneet naiset oppivat äkkiä. 
Samate kun hienonvikaset miehet vakinaisen reissullaan?” (NS: 217.) 
Esimerkeissä tulee esille murteeseen liittyvä asenteellisuus: oulun- 
murteisten varianttien käyttämistä pidettiin Kallen kotiseudun puhu- 
jayhteisössä hienostelevana ja leuhkana (Virkkunen 1989: 106, 113). 
Toisaalta Kalle imitoi murretta itsekin omassa repliikissään kuvailles- 
saan sitä ”levijäksi”. Jos ”hienonvikasten? miesten puhumana Oulun 
murre ei ole hyväksyttyä, erinomaisena tukkilaisena ja ujostelematto- 
mana sanankäyttäjänä kunnostautuneen Hiltu-Jakin kielessä oulun- 
murteiset variantit sallitaan: hänen repliikeissään rahaa ”rupijaa taas 
juoksemaan lompsaan” ja apteekkarilta ”käyvvään hakemasa” pirtu- 
resepti, ennen kuin lähdetään savottaan (NS: 433). 

Pölhökanto Iijoen törmässä -teoksessa imitoidaan erityisen paljon 
Koillismaan murretta. Esimerkissä 9 Kallen sota-aikainen tyttöystävä 
Sylvi, joka on kotoisin Helsingistä, matkii Kallea: 


(9) — Jopa, helekkari, teki lystiä! [sanoo Sylvi] 
- Elä pilikkaa entisen sotapoijan murretta ja mitä on tullu lapsen hulluu- 


vessaan sanoneeksi, naureksin. (PIT: 157.) 


Sylvi imitoi Kallen käyttämää fraasia, jossa on svaavokaali sanassa 
helekkari. Svaavokaali on murrepiirre, joka saa runsaasti huomiota 


65 


https://doi.org/10.21435/tl.271 


Sari Keskimaa 


myös Kallen ja tämän ex-vaimon, Lainan, välisessä kielidiskurssissa 
(Keskimaa 2013: 509, 514). Esimerkissä 9 Kalle suhtautuu Sylvin 
matkimiseen naureskellen, joten murteen imitoinnin voi tässä katsoa 
kuvastavan entisten seurustelukumppaneiden yhteenkuuluvuutta ja 
tunnesidettä. Myös muissa yhteyksissä, joissa Kallen murretta matki- 
taan, imitointi on hyväntahtoista. Työkavereiden keskinäisen vit- 
sailun yhteydessä lausutaan seuraava repliikki: ”Nyt kyllä vastaava 
rupesi lorsaamaan, niin kuin Kalle itse sanoo liian leveistä puheista” 
(PIT: 28.) 

Pölhökannossa Taivalkosken murre korostuu erityisesti Kallen ja 
hänen Aune-sisarensa kielenkäytössä. Heidän vuoropuheluissaan 
matkitaan isä-Hermannia (PIT: 45) ja käytetään taivalkoskelaisia 
sanoja ja sananparsia, kuten ”lapsiakka” (PIT: 62) ja ”mennä peälle 
toevoen (kuin Mylly-Viken akan poikiminen)” (PIT: 56, 94, 114, 
169). Koillismaalaiset sanonnat on useimmiten erotettu tekstistä or- 
tografisin keinoin, kursivoinnilla tai lainausmerkein. Lisäksi fraaseja 
on selitetty, kuten esimerkissä 10: 


(10) — No, se on tapahtunu äkkiä. [sanoo Aune] 

- Niin kun Mylly-Viken vaimon synnytys... [sanoo Kalle] 

— Että meni peälle toevoen! nappaa Aune kiinni puheeseeni. 

Sisareni, niin kuin kai kaikki täysiaikaiset jokijärveläiset, tuntevat tämän 
isämme serkun kehaisun, joka oli jäänyt elämään taivalkoskelaisten kie- 
lenkäytössä lentävänä lauseena. (PIT: 56.) 


”Peälle toevoen” ("yli odotusten”) toistuu Pölhökanto Iijoen törmässä 
-romaanissa peräti neljä kertaa. Veljeään onnitellessaan Aune 
sanoo: ”Kaken kirjottamistouhut rupesi menemään peälle toevoen” 
(PIT: 94.) Suorasanaisessa kerronnassa on kohta, jossa päähenki- 
lö mainitsee, kuinka pankkilainan lyhentäminen oli edistynyt 
vähintäänkin ”peälle toevoen”. (PIT: 114.) Kalle kehottaa siskoaan 
välittämään isä-Hermannille seuraavanlaiset terveiset: ”Jos isälle ei 
muut terviisit kelepaa, niin mainihte, että talovelekaa on lyhennet- 
ty peälle toevoen?” (PIT: 169.) Jaakko Syrjä (1999: 17-19) toteaa, että 
Kalle Päätalon tekstissä näkyy autonomisen sisämuistin ja ulkoisen 
tapahtumamuistin välinen liike, jossa assosioiva sisämuisti syöttää ai- 
neksiaan kerronnan jatkumoon. Tämä tekee kerronnasta monipol- 
vista ja paljastaa prosessin, jossa sisämuisti liittää itseensä kerronnas- 

sa syntyneitä aineksia. ”Peälle toevoen”? -fraasin käyttäminen useaan 
kertaan Iijoki-sarjan päätösosassa on mielestäni hyvä esimerkki siitä, 
kuinka assosiaatioketju toimii kielellisten valintojen kohdalla — ko- 
ko Kallen elämä meni loppujen lopuksi yli odotusten, ja fraasia tois- 
tamalla sisäistekijä ohjaa sisäislukijan ajatukset Kallen lapsuuteen 
ja niihin ankariin olosuhteisiin, joista hän ponnisti kohti kirjailijan 
uraa. 

Pölhökanto Iijoen törmässä -teoksessa Kalle tuntee lopullisesti ir- 
rottautuneensa syntymäseudustaan ja unohtaneensa sen kielen (ks. 
esimerkki 4). Alkaessaan kirjoittaa Koillismaalle sijoittuvaa romaania 
Kalle joutuu kuitenkin palauttamaan mieleensä lapsuus- ja nuoruus- 
vuosiensa murteen ja puhetavan. Kallen asemoituminen puhujayh- 
teisön ulkopuolelle käy erityisen hyvin ilmi, kun hän imitoi synnyin- 
selkostensa kieltä sisäisessä kielidiskurssissaan: ”Toisten matkustajien 
keskusteluista erotan minulle kasvuympäristössäni tutuiksi tulleita 
"veäkäsyjä ja hi -päätteisiä sanoja, joita 'itehhi” olin käyttänyt puhees- 
sani ja osaksi käytän yhä. Autossa on jokunen matkustaja, jonka pu- 
heesta kuuluu 'merimaihen tuttuva levijää”” (PIT: 224.)7 Kielellinen 
asemoituminen tuodaan esille esimerkissä 11, jossa Kalle omassa rep- 
liikissään pyrkii imitoimaan Taivalkosken murretta: 


(11) Tervehdin ja sanon tekopitäjäni puhetapaa tavoitellen: 
— Passovaako, että lähet nakkaamaan meijät Jokijärvelle? (PIT: 227.) 


Koillismaan murretta Kallen repliikissä on sana passovaako. Se on 
Kainuun murteelle tyypillinen supistumaverbin preesensin 3. persoo- 
nan muoto, jota tosin pyritään välttelemään pohjalaismurteiden naa- 
puruudessa (Räisänen 1998: 202). ”Tekopitäjän puhetapaa” voi ol- 
la epämuodollinen puhuttelu, jolla Kalle lähestyy taksikuskia, sekä 
puheen prosodiikka ja intonaatio, joita tosin ei kirjoitetusta tekstis- 
tä voi erottaa. Huomiota kiinnittää myös se, että päähenkilö ilmaisee 
”tavoittelevansa? syntymäseutunsa puhetapaa ikään kuin hän ei enää 
hallitsisi murretta syntyperäisen puhujan tavoin. 

Tampereen murteen imitoimista kuvataan päähenkilön kuuloha- 
vaintona. Esimerkissä 12 sanailevat kaksi Kallen johtaman työmaan 
työntekijää: 

(12) — Älä nyt, Lissu! Vahinkossa... 

- Vahingossa! keskeyttää repsikka Oskarin. — Kaasit laastin suoraan pal- 
jun ohi. 

- Sanoin jo että vahinkossa. 

- Vahinkossa, vahinkossa, tolkotat niin kuin ainakin tamperelainen! Kas, 
kun et vielä pyydä kuninkasta todistajaksesi! Lissu-repsikka kivahtelee. 
[--] (PIT: 22.) 


Tässä esimerkissä, kuten esimerkissä 6, kiinnitetään huomiota Tam- 
pereen murteen astevaihteluttomaan nk-yhtymään (vahinkossa). 
Kansanlingvistisessä nykytutkimuksessa tätä piirrettä ei ole mainittu 
maallikoiden havaitsemaksi (Tampereen murretta koskevista kansan- 
lingvistisistä tutkimuksista kootusti Mustanoja 2011: 124). Virtaranta 
(1946: 88) on pitänyt piirrettä 1940-luvulla keräämänsä aineiston pe- 
rusteella leviävänä, mutta 1970-luvun haastatteluaineistoissa yleis- 
kielinen kanta on vallitseva (Jonninen-Niilekselä 1982: 134). Tämä 
selittää sen, että Tijoki-sarjassa piirre tulee Tampereen murteen ku- 
vauksessa esille usein (Keskimaa 2013: 512; 2014: 124-125), vaikka 
kansanlingvistiset maallikkohavainnot piirteestä puuttuvat. 


Kielenkäytön tapojen kuvaaminen 


Tijoki-sarjasta on löydettävissä varsinaisen, eksplisiittisen metakielen 
lisäksi implisiittisempää metapragmaattista tietoa. Nuoruuden savotat 
-teoksessa kuvataan 1930-luvun maalaisyhteisön tarinointikulttuuria, 
humoristista kielenkäyttöä, voimasanojen käyttöä ja erilaisia kaava- 
maisia kielenkäyttötilanteita, kuten tinkaamista tai tutustumispuhet- 
ta. Wileniuksen (1999: 129) mukaan Päätalon henkilöhahmojen osu- 
va kielenkäyttö on yksi elämässä selviytymisen ja elämän hallinnan 
menetelmä. Kielen avulla on kohdattu vastukset sodan ja rauhan ai- 
kana, huumorilla kestetty ankeimmat ja kovimmat tilanteet. Esimer- 
kiksi metapragmaattisesta kielenkäytön tapojen kuvaamisesta otan 
tässä kiroilun eli ”noitumisen” jonka avulla ihmiset paitsi ilmaisevat 
itseään, myös asemoituvat kielellisesti.’ Esimerkissä 13 on äänessä 
päähenkilö-Kallen uskovainen Kalle-setä: 

(13) - Ukko, sevie, siellä jo suuvihtoo viikatetta! Ja kun juuri eileniltana 
sitä vannotin, että jos korkeintaan haravoipi tässä kotikelehällä ja autteloo 
kokkuuaikana. Ei persetin persetti...! 

Kalle-sedän apusanat eivät olisi jääneet ”persetin persetiksi” jollei hän 
olisi hiljattain tullut julki uskovaiseksi. (NS: 8.) 


Esimerkissä 13 on kiinnostavaa erityisesti se, kuinka kertoja-Kalle 
kommentoi Kalle-sedän käyttämiä ”apusanoja”. Kalle-setä ilmentää 
kielenkäytöllään vakaumustaan.’ Repliikissä ja sitä seuraavassa meta- 
kielellisessä kommentissa kaikuu myös rinnakkainen ääni — se, mil- 
laista kieltä Kalle-setä käyttäisi, ellei hän olisi uskovainen. Laajem- 
paan kontekstiin asetettuna tekstikatkelma kuvastaa puhujayhteisön 
kieli-ideologiaa sekä sitä, kuinka nuoren päähenkilö-Kallen mielen- 
kiinto suuntautuu ympärillä puhuttavaan kieleen. Toisaalta teksti an- 
taa lukijalle vinkin siitä, että ”apusanojen” käyttöön kannattaa kiinnit- 
tää huomiota. Niiden avulla syntyy kontrasti rauhallisen setä-Kallen 
ja herkästi tulistuvan ja jatkuvasti kiroilevan isä-Hermannin välille. 
Näin dialogi palvelee tekstin draamallisia päämääriä ja henkilöhah- 
mojen suhteita (ks. Nykänen & Koivisto 2013: 16). Tapahtumia suh- 
teutetaan toisiinsa sanavalintojen avulla. Uskovainen Kalle-setäkin 
käyttää kirosanoja, kun hän suuttuu todella kovasti: 


(14) [- -] setä alkoi nyt kävellä pirtin päädyssä olevan kaljaman päällä 
ympyrää nopein askelin ja vartaloaan kallistellen. Samalla hän kynsi nis- 
kaansa raastamalla, ja lähemmäksi tultuamme aloimme kuulla mitä kar- 
keinta kiroamista. Ehdin jo ajatella, että turtahermoinen setäni oli joutu- 
nut äkkiä mielenhäiriöön. 

— Mitä se kävellä tuuttasoo? Ja eikö se noiju...? isä sanoi. 

Minua alkoi pelottaa. Lähemmäksi päästyämme setä oikaisi kävelynsä 
meitä kohti ja öyhki: 

— Minä olen niin perkeleen vihanen, että haluttaa kävellä raiveliin! 

= 

Minua alkoi ärsyttää sedän ärhentely ja toisaalta hirvitti tämän noitumi- 
nen. [- -] (NS: 384.) 


Piikkilän (2001: 164) mukaan kertomusten sisäiset vuorovaikutus- 
tilanteet on nähtävä aina enemmän kuin kahdenvälisinä. Lukijat 
kutsutaan seuraamaan henkilöhahmojen puhetta, sillä puheen on 
tarkoitus muovata kuvaa henkilöhahmoista. Yksittäiset sanat eivät 

sinänsä kanna merkityksiä, vaan puhe on sijoitettava kontekstiin 
ja tulkittava sen osana. Repliikit jäävät elämään suhteessa kaikkeen 
aiemmin kerrottuun ja myöhemmin kerrottavaan. (Piikkilä 2001: 
168, 170.) Uskovaisen Kalle-sedän kirosanojen käyttöön palataan 
Nuoruuden savotat -teoksessa vielä myöhemminkin. Esimerkissä 15 
Kalle-setä kiroaa muistellessaan aiemmin tapahtunutta sattumusta. 


(15) — [- -] Minä en ollu pitkään aikaan kuulevinani, mutta lopultahan 
minussahi heräsi vanha aatami. Kun taas katkasin pelin ja rupesin kok- 
koilemaan voittorahoja lavasta, niin minähi jo puolestani marahin, että 
on se helevetin kumma... Tässä kyllä tulloo noijutuksi vaikka olen tehny 
kääntymyksen. 

- Onko usko muutamasta kirosanasta kiinni! ehätän sanomaan. — Eikö se 
ole heikko usko joka kirosanasta horjuu? 

- Fi assia ihan niinkää ole, mutta kun vanhakehno ei taho malttaa pittää 
hyppysijään irti ja on vanha syntipohja... (NS: 509.) 


Esimerkissä 15 selitetään Kalle-sedän aiempi riehaantuminen. Rep- 
liikeissä käytetään uskonnollista sanastoa, ja ”vanha aatami” ”van- 
hakehno” ja ”vanha syntipohja” toimivat selityksenä sille, miksi us- 
kovaisenkin suusta saattaa lipsahtaa kirosana. Vaikka esimerkissä 
14 päähenkilö-Kallea pelottaa ja hirvittää sedän sadattelu, esimer- 
kissä 15 hän vähättelee kirosanojen merkitystä. Esimerkissä on läs- 
nä tietoisuus kielellisistä ja vuorovaikutuksellisista valinnoista. Tätä 
tietoisuutta voidaan nimittää metakommunikatiivisuudeksi. (Nykä- 
nen & Koivisto 2013: 39, ks. myös Kuiri 2006: 643.) Samalla kuva- 
taan hienovaraisella tavalla kielellistä asemoitumista — sitä, kuinka 
puhujayhteisössä ilmaistaan kielellisillä valinnoilla omaa sosiaalista 
statusta ja kuinka eri kategorioihin kuuluvat henkilöhahmot tarkkai- 
levat ja ohjailevatkin toistensa kielenkäyttöä. Samaa aihetta käsitel- 
lään toistuvasti, jolloin heteroglossiasta, sosiaalisten äänten ja ideolo- 
gioiden kamppailusta, tulee osa taideteoksen rakennetta (ks. Bahtin 
1981: 263). 

Nuoruuden savotat -teoksessa kirjoitushaaveita elättelevä Kalle on 
vakuuttunut siitä, että kirosanojen ja alatyylisten ilmausten käyttämi- 
nen ja kuuleminen on kaunokirjallisen tekstin tuottamisen kannalta 
vahingollista. Toisaalta kiroilu on leimallista selkosten miesten puhuja- 
ryhmässä, johon Kalle haluaa osoittaa kuuluvansa (ks. Keskimaa 2015: 

174-176). Oleillessaan uskovaisen ja hienokäytöksisen Riitastiina- 
mummun seurassa Kalle pohtii kielenkäyttöään seuraavalla tavalla: 
” [- -] ensimmäisen kerran elämässäni jouduin arvioimaan ja hä- 
peilemään kielenkäyttöäni, esimerkiksi tapaani käytellä runsaasti ki- 
rosanoja. Häpesin intoani rumiin kaskuihin, joitten kertojana olin 
poikasakeissa pyrkinyt suorastaan kellokkaaksi” (NS: 306.) Kirjoitta- 
mishaaveisiinsa viitaten Kalle toteaa: ”Vaikka mitä muuta meikäläi- 
nen puhuu ja haaveksii, kun kyrpä ja vittu ja paska ja perse ja perke- 
leet raikuvat aina korvissa?” (NS: 279.) 

Pölhökanto Iijoen törmässä -romaanissa Kallen suhtautuminen ki- 
roiluun ja härskien kaskujen kertomiseen on muuttunut. Sodat läpi- 
käynyt mies osaa suhteuttaa kielenkäytön laajempaan kokonaisuu- 
teen. Toisaalta hänen kielellinen asemoitumisensa ja asenteensakin 
on muuttunut. Kirjailija-Kallen ei enää tarvitse erikseen hakeutua si- 
vistyneistön kieltä puhuvien joukkoon, sillä hän kuuluu siihen itse. 
Kaunokirjallisuuden kieltä koskevat ihanteet ovat muuttuneet Kallen 
nuoruudesta: Väinö Linnan Tuntemattoman sotilaan (1954) myötä 
hallitsevan poetiikan hyväksymän ”puhtaan” kielen rinnalle on nous- 
sut ideologisesti varautunut, epävirallinen, murteita ja voimasanoja 
vilisevä kieli (Nummi 1993: 97; ks. myös Keskimaa 2015: 178). Työ- 
maiden kielenkäyttöä kuvataan romaanissa ronskiksi, mutta se ei häi- 
ritse Kallea, sillä hän on kääntänyt jo lapsena oppimansa kielenkäy- 
tön tavat voimavarakseen ja työkaverit pyytävät häntä kertomaan 
”mojovia jätkäjuttuja” (PIT: 26). 


Lopuksi 


FErittelemistäni metakielen tasoista ja esimerkeistä on havaittavissa, 
että Iijoki-sarjan metakieltä voi tarkastella monesta eri näkökulmasta. 
Nuoruuden savotat -romaanissa nuori Kalle tekee murrehavaintoja 
koillismaalaisen puhujayhteisön sisältä käsin. Päähenkilön oma mur- 
re kontrastoituu naapurimurteisiin ja kirjakieleen, jonka hallitsemista 
hän pitää kaunokirjallisen tekstin tuottamisen edellytyksenä. Koillis- 
maalaisten käyttämä kieli saa vaikutteita erityisesti vienankarjalais- 
ten kielestä ja Oulun seudun murteesta, joita molempia imitoidaan 
puhujayhteisön sisällä. Kielenkäytön tavoista korostuu erityisesti voi- 

masanojen käyttö, jota Kalle pitää haitallisena kirjailijaksi kehittymi- 
sensä kannalta. 

Pölhökanto Iijoen törmässä -teoksessa metakieli näyttäytyy keski- 
ikää lähestyvän Kallen näkökulmasta erilaisena kuin yli kaksi vuosi- 
kymmentä aiemmin. Päähenkilön kielellinen asemoituminen on 
muuttunut: nyt hänen Koillismaan murretta koskevat havaintonsa 
ovat ulkopuolisen havaintoja, sillä hän ei enää elä puhujayhteisön si- 
sällä. Rakennusmestarina ja esikoisteoksensa julkaisseena kirjailijana 
Kalle kuuluu nyt itse ”herrasihmisiin” joiden kielenkäyttöä hän nuo- 
rukaisena piti lähes saavuttamattomana. Murrehavainnot ovat tar- 
kempia kuin nuorella Kallella. Otan tästä esimerkiksi Hermannin 
repliikit molemmista romaaneista: 


(16) Isä sanoi: 

— Ei perkele...! Nehän tulevat vastaan ja kaatavat vain kaitasta kiilaa. Niillä 
on pirut mielessä. Kaatavat tuommosen vinokiilan ja valtaavat sillä suu- 
rimman osan tästä jouhimänniköstä... (NS: 379.) 


(17) Isäkin seuraa myhäillen lastenlastensa iloa mutta varoittelee: 
— Flekeä vaen koatako kuusta! Se kun on häeläkässä jalassa! (PIT: 418.) 


Esimerkissä 17 isä-Hermannin repliikissä kiinnittävät huomiota Kai- 
nuun murteen mukaiset (ks. Räisänen 1972: 31-32, 96-100) AA:n 
diftongiutuminen (elekeä, koatako) ja diftonginreduktio (vaen, häelä- 
kässä), jotka esimerkissä 16 edustuvat yleiskielen mukaisina (esim. 
kaatavat, vain). Isä-Hermannin kielen muuttumisen voi ajatella imp- 
likoivan henkilöhahmon muutosta: vahva ja riuska työmies on van- 
hentunut ja puhuu ”vanhojen kielellä” johon Iijoki-sarjassa viitataan 
useaan otteeseen (esim. PIT: 414). Toisaalta repliikistä käy ilmi pää- 
henkilön kielellisen asemoitumisen muuttuminen. Sivistyneistön 
edustajana ja kieliyhteisön ulkopuolisena hän hahmottaa murretta eri 
tavalla kuin kieliyhteisön jäsenenä, ja havainnointi on tietoista, kuten 
esimerkistä 4 käy ilmi. Murteen muutoksesta tulee näin paitsi yksi- 
lön idiolektin, myös henkilöhahmojen välisen suhteen muutoksen il- 
mentymä (ks. Leech & Short 2007 [1981]: 134). 

Mitä merkitystä metakielellä ja sen muuttumisella sitten on Iijoki- 
sarjan kokonaisrakenteen kannalta? Iijoki-sarjassa kuvataan noin 
40 vuoden mittaista ajanjaksoa, ja sen ensimmäisen ja viimeisen osan 

ilmestymisajankohtien välillä on 27 vuotta aikaa. Tässä aikaperspek- 
tiivissä Tijoki-sarjan henkilöhahmot ehtivät muuttua ja kasvaa. Dia- 
login yksityiskohdat voivat aktivoida lukijan mielessä tietynlaisia 
tunnistettavia tilanteita (Leech & Short 2007 [1981]: 129), jolloin lu- 
kija pystyy seuraamaan päähenkilön kieleen liittyvää suhtautumista 
ja sen muutosta. Sanat, fraasit ja kielenkäyttötilanteet toistuvat Iijo- 
ki-sarjassa, ja samalla päähenkilön kielellinen tausta kulkee koko ajan 
ulkoisen tapahtumamuistin rinnalla ja syöttää assosiaatioita kerron- 
nan jatkumoon (ks. Syrjä 1999: 19). 

Tijoki-sarjan juonen rinnalla kulkee alusta loppuun asti mukana 
metakommunikatiivinen tietoisuus kielellisistä ja vuorovaikutuksel- 
lisista valinnoista. Lukija tarvitsee pragmaattista ymmärrystä siitä, 
mitä lausumilla tehdään kontekstissaan (Leech & Short 2007 [1981]: 
231-232). Siksi Iijoki-sarjassa selvitetään ja kuvataan perinpohjaisesti 
kielenkäytön tapoja. Lukija suhteuttaa oman metakielellisen tietonsa 
Tijoki-sarjan metakieleen. Sisäistekijän ja -lukijan kielelliset tietoisuu- 
det punoutuvat yhteen ja luovat illuusion henkilöhahmoista, kielestä 
sekä näiden muutoksesta. 


Viitteet 


1 —Esimerkeissä Nuoruuden savotat = NS ja Pölhökanto lijoen törmässä = PIT. 
Sota-aikana samasta sanasta linja-autossa käydystä keskustelusta on esi- 
merkki artikkelissa Kalle Päätalon lijoki-sarjan murrekäsitykset ja niiden 
affektifunktio (Keskimaa 2014: 118). Siinä päähenkilö mainitsee, että sa- 
naa ”ei muut käytä kun syntyperäset kuusamolaiset”. 

3 Muutamissa kohtauksissa esiintyvät Kallen ex-vaimo Laina ja entinen työ- 
kaveri Rousto-Ville, joiden idiolektit ovat kombinaatioita lounais- ja hämä- 
läismurteista. Näissä keskusteluissa kieli ei nouse puheenaiheeksi. Lainan 
idiolektia on eritelty artikkelissa Murteenkäytön funktiot parisuhteen ku- 
vauksessa Kalle Päätalon lijoki-sarjassa (Keskimaa 2013). 

4 Ks. Karjalan kielen sanakirja (1997) s. v. ropotoija 'tehdä työtä’. 

Ks. Karjalan kielen sanakirja (2005) s. v. t'enka 'raha'. 

6 Ks. Karjalan kielen sanakirja (1993) s. v. priha 'nuori naimaton mies, poika- 
mies, naimaikäinen poika, nuorukainen’. 

7 Esimerkki sopii murrehavaintojen ja sanallisten kuvailujen kategorioihin. 
"[--] osaksi käytän yhä” on metanarratiivinen kommentti, jolla kertoja 
siirtää kerronnan fokuksen tarinasta kerrontahetkeen (ks. Lahdelma 2014: 
35). 

8 lijoki-sarjan huumoria, ironiaa ja sanaleikkejä on analysoitu artikkelissa 
Murteenkäytön funktiot parisuhteen kuvauksessa Kalle Päätalon lijoki- 
sarjassa (Keskimaa 2013: 510-511); tutustumispuheesta on esimerkki artik- 

kelissa Kalle Päätalon lijoki-sarjan murrekäsitykset ja niiden affektifunktio 
(Keskimaa 2014: 129-130). 

9 Markku Ihosen (1997: 100) mukaan vanhoillislestadiolaiset jakavat uskon- 
nollisen kielen avulla ihmiset kahteen jyrkkärajaiseen kategoriaan: usko- 
vaisiin ja epäuskoisiin. 

Johdanto 


Yksi Kalle Päätalon massiivisen omaelämäkerrallisen Tijoki-sarjan 
keskeisistä henkilöhahmoista on tamperelainen kirvesmies Ville Lah- 
tinen, korkonimeltään Rousto-Ville. Hänet mainitaan ensimmäisen 
kerran romaanissa Pohjalta ponnistaen (1983), jossa Tampereelle so- 
tien jälkeen asettunut minäkertoja Kalle pyrkii rakennuksille töihin. 
Ville ottaa hänet oppipojakseen kirvesmiesporukkaansa, ja tästä alkaa 
Kallen kehitys kirvesmieheksi. Samalla alkaa köyhän mökinpojan so- 
siaalinen nousu: hän kehittyy ammattilaiseksi ja pyrkii teollisuuskou- 
luun. (Ks. Marttinen 1996: 118-119.) Inhimillisyyden rajat ylittävien 
vaikeuksien kautta Kalle valmistuu lopulta rakennusmestariksi. Myö- 
hemmin hän onnistuu toteuttamaan nuoruutensa haaveen ja ryhtyy 
kirjailijaksi. (Elämänvaiheista tiivistetysti ks. esim. Ylönen 2013: 23- 
30.) 

Tijoki-sarjan teoksista Rousto-Villen henkilöhahmo on eniten esil- 
lä romaanissa Ratkaisujen aika. Kirjan keskeinen juoni rakentuu sen 
ympärille, että Kalle ja Ville lähtevät yhdessä rakentamaan metsätyö- 
kämppää Ikaalisten Juhtimäen Jauliin. Kahden miehen ystävyys ja 
työtoveruus joutuvat vieraissa ja vaativissa oloissa koetukselle. Samal- 
la reissulla Rousto- Ville joutuu myös tunnustamaan jäävänsä kirves- 
miehenä oppipoikaansa huonommaksi. Tämä kohtaaminen on sa- 
malla yksi koko Iijoki-sarjan temaattisista kliimakseista. 

Paitsi taitava kirvesmies, Ville on omaperäinen, omapäinen, äksy 
ja juoppouteen taipuvainen. Ratkaisujen aika -romaanissa hän vajoaa 
moraalisestikin Kallea alemmaksi, kun juopottelusta koituu hänelle 

monenlaista harmia. Kaiken huipuksi ikämiehen vaivatkin tavoittavat 
Villen, ja hän joutuu tunnustamaan seksuaalisen kyvyttömyytensä 
miehuutensa parhainta aikaa elävälle Kallelle. Kahden keskeisen hen- 
kilöhahmon valta-asetelma kääntyy joka mielessä päälaelleen: oppi- 
poika voittaa mestarinsa, nuori mies kohoaa vanhan yläpuolelle. Tä- 
mä kahden henkilöhahmon välinen tilinteko näyttäytyy romaanissa 
myös kahden murteen törmäyksenä. 

Murteen käyttö ja laajemmin kielellinen variaatio ja sen kommen- 
tointi on keskeinen osa Iijoki-sarjaa, kuten Keskimaa (2018, ks. erityi- 
sesti s. 85-88) on väitöskirjassaan osoittanut. Sen avulla rakennetaan 
henkilöhahmoja ja luodaan temaattisia kontrasteja (Keskimaa 2015: 
516-517). Ratkaisujen aika -romaanissa vain Kalle ja Ville puhuvat 
koko ajan systemaattisesti omaa murrettaan. Muiden henkilöhahmo- 
jen murteenkäyttö on viitteellistä ja sisältää vain yksittäisiä murre- 
piirteitä. Kalle puhuu Kainuun murreryhmään kuuluvan kotipitäjän- 
sä Taivalkosken murretta (ks. Räisänen 1972: 11), ja Rousto-Ville 
puhuu perihämäläiseksi tunnistettavaa murretta. Jo näissä murteissa 
näkyy päähenkilö Kallen kahden maailman törmäys: lapsuus ja nuo- 
ruus Taivalkoskella ja aikuisikä ja työelämä Tampereella ja lähiseu- 
duilla. Jälkimmäistä maailmaa edustaa Ville ja hänen murteensa. 

Päätalon romaanien Taivalkosken murretta ja sen autenttisuutta 
on kuvattu tutkimuksessa jo aiemmin (Keskimaa 2015: 504, 2018: 
29-31 ja näissä mainittu kirjallisuus), joten jätämme sen tässä vain 
lyhyiden viittausten varaan. Tässä artikkelissa keskitymme tarkastele- 
maan, millainen on toisen keskeisen henkilöhahmon, Rousto-Villen 
käyttämä murre ja mitä merkityksiä se saa romaanissa Ratkaisujen 
aika. Rajoitamme tarkastelun painetun kirjan 373 ensimmäiseen si- 
vuun, koska juuri tuohon osaan sisältyy mainittu reissutyö Ikaalisiin 
ja keskeisten henkilöhahmojen kohtaaminen. Teoksen loppuosassa 
Rousto- Villen henkilöhahmo ei ole enää esillä yhtä lyhyttä jaksoa lu- 
kuun ottamatta. 

Käytössämme on painetun version lisäksi romaanin kolme käsi- 
kirjoitusversiota, jotka olemme saaneet käyttöömme Päätalo-insti- 
tuutista Taivalkoskelta.' Käsikirjoituksista yksi on tulkintamme mu- 
kaan kirjailijan ensimmäinen käsikirjoitus, toinen sen puhtaaksikir- 
joitettu versio ja kolmas on kustannustoimittajan editoima versio, 
jossa näkyvät ne korjaukset, muutokset ja poistot, jotka ovat lopulli- 

sessa, kirjaksi painetussa versiossa. Näin on ollut mahdollista soveltaa 
niin sanotun geneettisen kritiikin (ks. Karhu 2010; Pulkkinen 2010) 
näkökulmaa ja verrata lopullista kirjaa ja käsikirjoitusta, josta aines- 
ta on poistettu runsaasti: painetun kirjan 373:a sivua vastaa käsikir- 
joituksessa 495 sivua. Tosin sivumääriä ei voi mekaanisesti verrata, 
koska koneella kirjoitetun käsikirjoituksen ja painetun kirjan sivujen 
sane- ja merkkimäärät eivät täysin vastaa toisiaan. Tässä olemme ver- 
ranneet painetun kirjan tekstiä kustannustoimittajan käsittelemään 
versioon. Näissä poistetuissa kohdissa esiintyy myös murteellisia rep- 
liikkejä ja murretta koskevia metakielisiä kommentteja. 

Viittaamme Iijoki-sarjan fiktiiviseen päähenkilöön nimityksillä 
Kalle ja minäkertoja. Hänen murrettaan ja vähin muutakin kielen- 
käyttöään tulkitsemme kaunokirjallisen teoksen komponenttina. Fik- 
tiivisinä henkilöinä ja taiteellisen ilmaisun välikappaleina käsittelem- 
me myös Rousto-Villeä sekä muita romaanin henkilöitä ja heidän 
murrettaan, vaikka heillekin on osoitettavissa todellisesta elämästä 
löytyviä esikuvia. Kaiken taustalla on kuitenkin kirjailija, tietoinen 
toimija, jonka murrehavaintoihin ja -tietoisuuteen koko teoksen teks- 
ti tietysti perustuu. Häntä kutsumme tässä kirjailijaksi ja Päätaloksi. 
Näin analyysin kaksi tasoa, romaanin rakenneosana toimiva murre ja 
kirjailijan tietoisuus, pysyvät erillään. 

Menetelmällisesti olemme toimineet siten, että olemme poimineet 
painetun kirjan ja käsikirjoitusversion mainitusta jaksosta kaikki 
murteelliset repliikit sekä murretta ja koskevat metakieliset kom- 
mentit. Murteella kirjoitettuja kohtia vertaamme hämäläismurteita 
koskevaan dialektologiseen kirjallisuuteen selvittääksemme, kuinka 
tarkkoja kirjailijan murrehavainnot ovat. Murteenkäytön funktiota 
ja metakielisiä kommentteja tulkitsemme suhteessa Iijoki-sarjan ja 
puheena olevan teoksen kokonaisrakenteeseen ja tematiikkaan. Täl- 
tä osin menetelmämme perustuu Keskimaan väitöskirjassaan (2018: 
57-64) luomaan metodologiaan, jossa murretta ja laajemmin kielel- 
listä variaatiota tarkastellaan sen kaunokirjallisen funktion kannalta. 
Metakielellä tarkoitamme tässä puhetta kielestä, sen määrittelemis- 
tä, havainnoimista ja arvottamista (määritelmistä ks. Mielikäinen 
ja Palander 2014: 26; Saviniemi ym. 2019: 277-280). Käytännössä 
metakieliset kommentit ovat Ratkaisujen aika -romaanissa murteen 
äänne- ja muoto-opin havainnoimista sekä murteellisten sanojen ha- 

vainnoimista ja merkityksen selittämistä. Muutamin kohdin päähen- 
kilöt myös kommentoivat arvottaen toistensa murretta. 

Etsimme vastauksia seuraaviin kysymyksiin: 

1. Millaista murretta Rousto- Ville käyttää? 

2. Miten Rousto-Villen murre vertautuu muita hämäläismurteita 
käyttävien henkilöhahmojen kieleen? Mitä tämä kertoo kirjai- 
lijan kyvystä havainnoida hämäläismurteita? 

3. Miten Rousto-Villen murretta ja yleensä kielenkäyttöä havain- 
noidaan Kallen eli minäkertojan näkökulmasta? Mitä tämä 
kertoo kirjailija Päätalon murrehavainnoista ja -tietoisuudesta? 

4. Millaisia eroja on painetun Ratkaisujen aika -romaanin ja käsi- 
kirjoitustekstin välillä? Miten lukuisat poistot vaikuttavat sii- 
hen, mikä osuus murteen ja yleensä kielenkäytön kommen- 
toinnilla on teoksen temaattisessa tulkinnassa? 


Rousto-Villen kieli hämäläismurteena 


Seuraavassa katkelmassa on yksi Kallen ja Villen välienselvittelyn 
paikoista. Siinä Kalle ja Ville ovat palaamassa viikonloppumatkalta 
Tampereelta Ikaalisiin. Krapulainen Rousto- Ville kiukuttelee Kallelle 
matkalla linja-autopysäkiltä kohti kortteeritalo Urpulaa. Ville ei pysy 
Kallen matkassa, ja Ville alkaa vihjailla, että Kalle on kiittämätön van- 
henevaa mestariaan kohtaan. Riita huipentuu kielellisesti. Kalle alkaa 
ensin matkia Villelle ominaista diskurssipartikkelia tiämmä, ja ala- 
kynteen jäävä Ville alkaa haukkua Kallen murretta, joka ”ei mahru” 
hänen korviinsa: 


(1) — Olet nyt varmaan olevinas suurkin sankari, tiämmä? [Sanoo Rousto- 
Ville.] 

— Millä lailla, tiämmä! vastaan Villelle hänen omilla äänenpainoillaan. 
[Sanoo Kalle.] 

- Ko jäit mua vartoon sen ahteen päällä. Kais mainittit toisille matkusta- 
jille ja suharille, että toi o? se juappo Rousto-Ville. 

— Olenko sinnua sortanu ja moittinu? Päinvaston puhun kuskille ja rahas- 
tajalle sinusta hyviä puolia kun outeltiin... 

- Tohrin epäillä, tiämmä! Kun ne aljoi mua haukkua taataksi, et sanonut 
mua pualtavaa sanaa. Sää olet siittäkin polleeta poikaa, ko et Tampereella 

ryypännyt. Mutta mää menin Tammelantorille niin ko sää mulle vinoilit 
perjantaipänä Tampereen rautatiäaseman eressä... 

- Lähetkö sammaan matkaan vain jäätkö tähän? Olet aina samanlainen 
saatanan änkyrä päissäsi. Rapulassa vielä pahempi. Ei ilikijäisi tehä loppu- 
matkaksi kahta sakia, mutta ei kohta muu auta... 

- Loikkaa vaa pyärärisas selkään ja polje menneen! Ei mua ole muutkan 
jääneet vartoon. Sillokaa, ko olin viä nuarempi. 

Kaverini äänessä on jo lähes itkua, kun hän kääntyy kävelemään kärry- 
tietä Urpulan suuntaan. Työnnän pyöräni kaverin rinnalle. 

— Jos ruppeat käyttäytymään kun miehet, niin en sinnua jätä. 

- Sinne o' muutki karonneet, maailman saveen. Meinaan ne, joita oon 
täällä ajassa jelppinyt. [- -] 

— Jos reppu on kovin raskas, niin sijon tähän tarakkaan... 

- Älä sää alja mua ikämiästä sääliin! Sa vaan taataksi. Kylmästi sääki, 
tiämmä. 

— Olen itekki kerinny ajautua elämässäni usseamman kerran niin ahtaan 
etteen, että yritän ymmärtää toista ja helepottaa olloasi. Ketä sitte, jos en 
sinnua, Ville... 

Sun Lapin poromiästen kiäles ei mahru mun korviini, tiämmä. [- -] 
(RA: 187-188.) 


Kalle ja Ville käyttävät tässä, kuten kaikissa Ratkaisujen aika -romaa- 
nin dialogeissaan, systemaattisesti omaa murrettaan. Rousto-Villen 
hämäläismurteessa esiintyvät seuraavat murrepiirteet (esiintymät on 
lihavoitu esimerkkikatkelmassa): 
1. t:n heikon asteen vastineena on r, esim. tohrin, eressä, karon- 
neet, mahru. 
2. Diftongien avartuminen, esim. juappo, pualtavaa, ikämiästä, 
kiältä. 
3. ts-yhtymän vastineena on tt, esim. mainittit. 
4. Jälkitavujen eA-yhtymän vastineena on ee, esim. polleeta. 
5. MA-infinitiivin muodot ovat tunnuksettomia, esim. vartoon, 
menneen, sääliin. 
6. Persoonapronominit mää ja sää. 
kAAn-liitepartikkelin lyhytvokaalinen asu, esim. muutkan. 
8. Olla-verbin yksikön kolmannen persoonan verbimuodon 
asu 0. 


N 

Mainitut murrepiirteet paikallistavat Rousto-Villen henkilöhahmon 
puhekielen selvästi perihämäläiseksi (ks. Rapola 1969: 116-123; Kui- 
ri 2009: 24-30) ja kertovat samalla kirjailijan tarkasta korvasta hä- 
mäläismurteiden havainnoijana?. Kaikki mainitut murrepiirteet ovat 
mukana myös käsikirjoitusversiossa, joten ne ovat todella lähtöisin 
Päätalolta itseltään eivätkä esimerkiksi kustannustoimittajalta, vaik- 
ka teoksen kustannustoimittaja Juhani Syrjä on tunnustanut, että hän 
on joskus ”ronkkassut” Tampereen seudun puhetta (Marttinen 1999: 
166). Tämä on siksikin kiintoisa havainto, että Päätalo ei aina ole on- 
nistunut kovinkaan hyvin muiden kuin Taivalkosken ja yleensä Koil- 
lismaan murteiden kirjaajana. Toisaalta Tampereella hämäläismurtei- 
den alueella hän asui koko aikuisen työelämänsä ajan, yli 50 vuotta. 
Seuraavassa on osa edellä olevan katkelman käsikirjoitusversiosta, jo- 
ka todistaa murreasun alkuperäisyyden. 


- Xo jäit mua vartoon sen ahteen päällä. Kais mainittit toisille 
matkustajille ja suharille, että toi [N se juappo Rousto-Ville. 

~ Olenko sinnua sortanu ja moittinu? Päinvaston puhun kuskille ja 
rahastajalle sinusta hyviä puolia kun outeltiin... 

-— Tohrin epäillä, tiämmä! Kun ne aljoi mua haukkua taataksi, et sa- 


nonut mua pualtavaa sanaa. Sää olet siittäkin polleeta poikaa, ko et 


Kuva 1. Ote Ratkaisujen aika -romaanin käsikirjoituksen Kallen ja Villen 
välisestä dialogista. (KK: 248.) 


Esimerkissä 1 on yleisten hämäläisyyksien lisäksi piirteitä, jotka si- 
joittavat Rousto-Villen murteen tarkemmin murrekartalle. Inessiivi 
on geminaatallinen (esim. eressä, ajassa), mikä paljastaa Villen mur- 
teen juuri perihämäläiseksi murteeksi. Muissa hämäläismurteissa 
inessiivi on joko loppuheittoinen tai vokaaliloppuinen ja yksinäis- 
s:llinen (esim. eres ~ eresä). (Kettunen 1940: kartta 104.) Tämä tietysti 
rakentaa Ville Lahtisen henkilöhahmon tamperelaisuutta, mutta lo- 
pulta näytteestä voi lukea tarkemmankin murrepaikannuksen. Rat- 
kaisujen aika -romaanissa käy ilmi, että Ville on kotoisin Toijalasta eli 
nykyisestä Akaasta. Sieltä oli tiettävästi kotoisin myös Rousto-Villen 
esikuva Johan Kustaa Helin (Jokisalmi 2015: 67). 

Akaa sijoittuu hämäläisellä murrekartalla perihämäläisten mur- 
teiden eteläosaan, jota erottaa pohjoisosasta yleisgeminaation (esim. 
tekkee, tuppaan) puuttuminen tai ainakin horjuminen (Kettunen 
1930: 34; tarkemmin Nahkola 1987: 83-85). Rousto- Villen repliikeis- 
sä yleisgeminaatiota ei usein olekaan. Esimerkissä 1 on vain yksi 
yleisgeminaatiotapaus (menneen) ja neljä mahdollista tapausta, jois- 
ta geminaatio puuttuu (esim. saveen, sanaa). Näin Villen kieli paikan- 
tuu tarkasti perihämäläisten murteiden eteläosiin eli juuri Akaan 
seutuville. Esimerkissä 1 kiinnittävät huomiota vielä alkaa-verbin 
j:lliset heikkoasteiset muodot, esim. älä sää alja. Nämäkin viittaavat 
Rousto- Villen murteen Tampereen seutua eteläisempiin vaikutteisiin. 
Rapolan (1966: 73) mukaan tällaisia muotoja esiintyy Etelä-Hämees- 
sä ja Ala-Satakunnan murrealueella. Mainittujen havaintojen kanssa 
on jossain määrin ristiriitaista, että Rousto-Villen murteessa esiintyy 
joskus svaavokaali, esimerkiksi maharottomia mäkiä (RA: 158), joka 
yleensä kuuluu vain pohjoisimpiin hämäläismurteisiin (Kettunen 
1940: kartta 199). 

Yhdessä kohdassa Villen murre ja sen ero Kallen murteeseen tu- 
lee esiin merkittävällä tavalla. Esimerkissä 2 kirjailija kuvaa, miten 
Ville ja Kalle käyttävät erilaista t:n astevaihtelua. Esimerkkinä toimii 
Kallen usein käyttämä sana tekoseutu. Ville taivuttaa hämäläisittäin 
seutu : seurun ja Kalle taas itämurteiden mukaan seutu : seuvun. Tä- 
mä on siksi mielenkiintoinen murrehavainto Päätalolta, että t:n aste- 
vaihtelu on juuri se seikka, jonka mukaan itäisiä ja läntisiä murtei- 
ta on fennistisessä tutkimuksessa ollut tapana erottaa toisistaan jo 
1800-luvulta lähtien (Rapola 1969: 32-38). Rousto-Villen murre nou- 
see tämän yksityiskohdan kautta hyvin korosteisesti läntiseksi vasta- 
kohdaksi Kallen murteelle. 


(2) [- -] [Ville kertoo murteestaan.] Kait mää olen alkuun, aivan nuarena, 
puhunut tekoseutuni murretta. Säähän puhut tekoseurustas. 


- Tekoseuvustani! Olen muuten sammaa eppäilly, eli että puhut semmos- 
ta murretta, jota ei olekkaa. (RA: 107-108.) 

Ratkaisujen aika -romaanissa ollaan reissutyössä Ikaalisissa. Se kuu- 
luu hämäläismurteiden Ylä-Satakunnan murreryhmään, joka poik- 
keaa usean piirteen osalta perihämäläisistä murteista (Kettunen 1930: 
27-31). Romaanissa esiintyy useita ikaalilaisia henkilöhahmoja. Tär- 
keimmät ovat kortteeritalo Urpulan isäntäväki, Maija-emäntä, Jalo- 
isäntä, vanhaisäntä ja Esko-poika sekä omaperäinen Nees-muori. 
Näiden hahmojen käyttämä murre on vain viitteellistä, ja heidän rep- 
liikeissään on yleiskielen joukossa vain muutamia murrepiirteitä. 

Yläsatakuntalaisia murteita muista hämäläismurteista selvimmin 
erottava seikka on pitkien aa- ja ää-vokaalien ummistuminen siten, 
että ne muistuttavat ääntämykseltään oo:ta ja ee:tä. Usein kyseessä on 
väliaste, esimerkiksi maa ~ mää ~ moo; pää ~ pee ~ pee (Virtaranta 
1957: 519-520). Tämä piirre ei painetun kirjan repliikeissä pääse nä- 
kyviin muutoin kuin Nees-muorin nimessä ja aivan muutamissa har- 
voissa kohdissa. Nees-muori on saanut liikanimensä toistaessaan 
usein diskurssipartikkelia nääs, joka yläsatakuntalaisittain ääntyy hä- 
nen puheessaan nees. Tämä tulee esille monessa kohdin hänen replii- 
keissään: 


(3) - No nees! Minä jo eilen näin ja kuulin, että Tampereelta tuli läpilii- 
pattuja miehiä. Vielä enemmän tämä vanhempi mies. (RA: 69.) 

- Non nees! On tämä vanhempi timpuri kirjansa lukenut mies. (RA: 77.) 
— No nees! Sieltä Tampereen syntiset timpurit tulevat märkinä. (RA: 86.) 


Käytössämme olevassa käsikirjoituksessa on kuitenkin yksi kohta, 
jossa kirjailija lienee tavoitellut yläsatakuntalaismurteiden pee-tyyp- 
pistä ääntämystä. Siinä linja-automatkalla Tampereelta Ikaalisiin eräs 
matkustaja toteaa viljapellosta, että siinä on taas paljon leipee kasva- 
massa. Tämä kohta on kuitenkin jostain syystä yleiskielistetty, ja 
painetussa kirjassa on muoto leipää. Kuvassa 2 näkyy puheena oleva 
käsikirjoituksen kohta. 

- Ei mun päähäni alja sentään viä kusi nousta, tiämmä! 
Huokaisen helpottuneena, kun kuljettajan takana istuva, kookas 
ikämies sanoo: 
- On tuo Sasin laakso mahtava ala peltoa! 
sää gu (0 : aa. , 
- Siinä kasvo taas tänä kesänä paljo leipee! innostuu toinen etu- 
penkeissä istuva ikämies... 


Phan mjitynienä 


Samalla myös minä innostun! Oikeammin järkytyn siihen paikkaan 


Kuva 2. Ratkaisujen aika -romaanin käsikirjoitukseen tehty murremuo- 
don yleiskielistys (KK: 26). 


Pitäjännimestä Ikaalinen esiintyy romaanissa inessiivimuoto Ikooli- 
hih (Ikaalisissa), jossa näkyy pitkän aa:n edustuminen oo:na. Sitä 
käyttää Urpulan Maija kertoessaan sahdinteon olevan tyypillistä 
Ikaalisissa ja muissa seudun pitäjissä (RA: 98-99). Samassa muodos- 
sa tulee esille toinenkin yläsatakuntalaismurteiden ja erityisesti nii- 
den pohjoisosien erikoispiirre: sananloppuinen s on muuttunut h:ksi 
(Virtaranta 1946: 368-372). Tämä näkyy esimerkissä loppuheittoisen 
inessiivin päätteen h-edustuksena. Ikoolihih-muoto on yleisestikin 
tunnettu murrematkimus, johon sisältyy samalla murteen virheana- 
lyysi. Sanansisäisesti s > h -muutosta ei tunneta, joten aito murre- 
muoto kuuluu Ikoolisih. Päätalo lienee tuntenut tämän matkimuk- 
sen, ja vielä käsikirjoitusversiossa on kohta, jossa mainittua Ikaalisten 
seudun murrepiirrettä kommentoidaan (kuva 3). 

Hih-hinkaisuiksi puhkeilevalla puheellaan mies etupäässä vakuuttelee 


tykkäävänsä tämän hetkisestä olostaan. Kuitenkaan mies ei saa puheka- 


veria. Edes jonon miehet eivät ole: kuulevinaan lystiä oloaan ja hyvää 


viljasatoaan kehuvaa miestä. Mänita-oli-viime-talvene-ollut-työkeve- 


Lasken pakkini vierekkäin sivulleni jæ riisun reppuni niitten pääl- 
S 


Kuva 3. Ratkaisujen aika -romaanin painetusta versiosta poistettu Ikaa- 
listen murretta kommentoiva kohta (KK: 19). 

Mainittujen seikkojen lisäksi ikaalilaisten henkilöhahmojen kielessä 
ei esiinny muita alueen murteen äänne- ja muoto-opillisia erikois- 
piirteitä. Yksi laajemmin hämäläismurteiden kehitykseen ja alueelli- 
seen variaatioon liittyvä seikka kuitenkin erottaa Rousto-Villen 
perihämäläisen murteen ikaalilaisten henkilöhahmojen yläsatakunta- 
laismurteesta. Se on f:n astevaihtelu. Ville käyttää systemaattisesti as- 
tevaihtelua t : r, kuten edellä olevasta esimerkistä 1 näkyy. Ikaalilai- 
silla puolestaan on poikkeuksetta käytössään astevaihtelu t : l, kuten 
seuraavasta Urpulan Maijan repliikistä näkyy. 


(4) — Ilmoitan sen päivän aamuna, kun illalla pääsee sahtia juomaan. Tie- 
tävät Tampereen pojatkin syölä päivän aikana suolaa. Mutta siihen men- 
nessä joulutaan nukkumaan ainakin viikon yöt... Viitsitkö, Kalle, käylä 
vielä sankolliset vettä! (RA: 99.) 


Astevaihtelutapaukset t : / on lihavoitu esimerkissä. Samalla katkel- 
masta näkyy, että Maijan kuten muidenkaan ikaalilaisten henkilöhah- 
mojen kielessä ei esiinny muita murrepiirteitä kuin t : l. Katkelmahan 
on muutoin täysin yleiskielinen. Rousto- Villen hämäläismurteen ja 
Ikaalisten seudun yläsatakuntalaismurteen välistä systemaattista eroa 
kirjailija on välillä suorastaan alleviivannut, kuten näkyy esimerkistä 
5, jossa sahti-sanan heikkoasteiset muodot esiintyvät dialogin peräk- 
käisissä vuoroissa. 


(5) [- -] Antti katkaisee laulunsa, tarttuu kannuun ja tyrkyttää sitä mi- 
nua kohti. 

— Sahlille, Kalle! 

- Sahrille nin! Eikös siä pualukkasouvissa tullut jano. Söithän sääki 
sualasta, tiämmä. [Sanoo Rousto-Ville.] (RA: 115.) 


Päätalon ratkaisu erottaa Rousto- Villen murre ikaalilaisten murteesta 
juuri puheena olevan kielenpiirteen avulla perustuu ihmeteltävään 
tarkkaan murrehavaintoon. Astevaihtelu t:l on nimittäin vanha 
kaikkien hämäläismurteiden yhteinen piirre, mutta 1800-luvulla on 
käynnistynyt äänteenmuutos l > r, joka on edennyt eri tahtiin hämä- 
läismurteiden eri alueilla. Tampereen seudun perihämäläisissä mur- 
teissa r on ollut Ratkaisujen aika -romaanin kuvaamien tapahtumien 
aikana 1950-luvulla jo yleisessä käytössä. Sen sijaan yläsatakuntalais- 
murteissa vanha l-kanta oli vielä kuultavissa. Martti Rapola on teok- 


86 


https://doi.org/10.21435/tl.271 


Rousto-Ville — mies ja murre 


sessaan Johdatus suomen murteisiin (ensimmäinen painos 1947) 
esittänyt kartan, joka kuvaa t : lja t : r -astevaihtelun alueellista levin- 
neisyyttä. Raja asettuu siinä Hämeenkyrön etelärajalle, jolloin Ikaali- 
nen jää l-alueelle. (Rapola 1969: 35; ks. myös Virtaranta 1958: 108- 
109). 

Päätalo tulee t:n astevaihtelun osalta siis tallentaneeksi alueellisen 
variaation lisäksi hämäläismurteiden diakronista kehitystä. Käsikir- 
joitusversiosta näkyy lisäksi, että Päätalo on ollut hyvin tietoinen 
Ikaalisten seudun t : Í -astevaihtelusta. Kuvasta 4 näkyy, miten minä- 
kertojan sanoin ”d:n korvaava l lillahtelee” Urpulan talon väen pu- 
heessa. Tämäkin kohta on jostain syystä poistettu painetusta kirjasta. 
Tässä tulee myös hyvin esille, millaisia kielitieteellisiä mahdollisuuk- 
sia geneettisen kritiikin näkökulman soveltaminen avaa. Fennistises- 
sä tutkimuksessa asiaa ei huomataksemme ole lainkaan tutkittu, ja 
kirjallisuudentutkimuksenkin puolella näkökulma on Suomessa vielä 
melko uusi (Karhu 2010: 68). 


- Kumpan kanssa sää, Esko, oman kaivos tervaatX mun vai ton pahan 
Lapin Kallun? 

- Teilän molempien kanssa... Huih, kun kävin korkella! 

Karsellessani emännän sahtitouhun valmisteluja, ja kuunnellessani 
isännän, Maijan ja Villen puheita, minulle tuli tunne, kuin Urpulan 
pirtin henki olisi tänä iltana vielä tavallistakin leppoisempaa, oli 
ainakin iloisempaa. Isännän, emännän ja jopa pikku-Eskon puheessa lil- 
lahteli entistä soinnukaammin "saalaan", "meilän", "sahlin", yleensä 
Urpulan ihmisten puheessa diù korvaava 1-kirjain. Tadtä oli ainoa, 
joka ei antanut ilmeellään enempää kuin sanoillaan tietää, mitä mieltä 
oli "sahlin" teon valmisteluista. Minäkään en iloinnut. Ainakaan sitä 
mahdollisuutta, että pääsisin maistamaan ensimmäisen kerran elämässäni 
näitten seutujen kansallisjuomaa. Samaa, jota Nordman ja Harjula oli- 
vat Lielahden työmme aikana kovin ylistänest. Enemmän ihmettelin ja 
nimenomaan sitä, kun Jalon vaimo alkoi omasta aloitteestaan puheitten- 
sa mukaan suuritöiseen puuhaan. Mieleeni nousi väkisin Kortelahdenka- 
dun työmaamme ja erikoisesti harjannastajaisilta siellä kaikkine jälki 


seurauksinvoen. 


Kuva 4. Painetusta romaanista poistettu kohta, jossa kommentoidaan 
Ikaalisten seudun t : 1 -astevaihtelua (KK: 130). 

Puheena oleva eronteko Rousto-Villen ja ikaalilaisten henkilöhah- 
mojen hämäläismurteen välillä ei kuitenkaan ole käsikirjoitusversi- 
ossa systemaattinen. Siitä nimittäin käy ilmi, että alun perin Päätalo 
on välistä kirjoittanut ikaalilaisten repliikkeihin yleiskielen mukaisen 
t : d -astevaihtelun. Kuvasta 5 näkyy, miten kustannustoimittaja on 
systemaattisesti korjannut d:t liksi. Avoimeksi jää lopulta, kuka kor- 
jauksen on tehnyt. Se näyttäisi olevan kuitenkin samalla käsialalla 
tehty kuin muutkin korjaukset. 


Otettuaan huivin päästään jakun säpsäytti-siitä-onimmän-vedeny 
emäntä jatkoi: - Siitä hyvä, että näitä väis ei kuulu olevan 
monta tälle syksylle! 

- Tosiaan! Risukorven Jussi on povannut, että tulee kuivin syksy 
miesmuistiin, havahtui isäntä sanomaan. - Passaa NITA rakentaa. 

- Täälläkö on, tiämmä, ilmojen ennustaja? 

~ Ja varma! Risukorven taatan ennustukset osuvat n. JUON isäntä 
sanoi. 

- Taata on ennustanut, että elokuun lopun ja joulukuun alkupuolen 
välille mahtuu vain pari kolme aiin, emäntä sanoi. - Tulee kuulen 
ma niin kuiva syksy, että kaivoista loppuu vesi. Joko tämä lienee en- 


simmäinen niistä taatan v AA 


Kuva 5. Käsikirjoituksen katkelma, josta näkyy, miten kustannustoimit- 
taja on korjannut f:n heikon asteen vastineet I:ksi (KK: 78.) 


Rousto-Ville kielellisenä innoittajana 


Yksi Ratkaisujen aika -romaanin ydinkohdista on, kun Kalle kysyy 
Villeltä, mitä murretta on roustota-verbi, jota Ville käyttää ”suku- 
puolitouhujen” nimityksenä. Kyseessä on temaattisesti keskeinen 
dialogi ei vain puheena olevan romaanin vaan koko Iijoki-sarjan 
katsannossa. Siinä Rousto- Ville, kirvesmiestaitojen oppi-isä, teolli- 
suuskouluun kannustaja ja kaikin tavoin Kallen sosiaalisen nousun 
ja tulevaisuudensuunnitelmien mahdollistaja, paljastuu myös Kal- 
len kielelliseksi esikuvaksi. Ville kertoo tavastaan poimia mielenkiin- 
toisia murresanoja ihmisten puheesta ja ottavansa niitä omaan käyt- 

töönsä, joskus myös alkuperäisestä poikkeavaan merkitykseen. Hän 
mainitsee itsekin keksineensä ilmaisuja: 


(6) - No millä paikkakunnalla eli millä murteella roustotaan? [Kysyy Kalle.] 
- Mää tiä. Tuskin missään murteessa. 

- On sinun keksimä koko sana. 

- Mää sitä aljoin käyttää. Kai siittä on alkuisin mun korskee korkonime- 
nikin. Meinaan jolla mut Tampereella tunnetaan. 

— Mistä nousikin mieleesi niin helekkarin ylyväs nimi? 

- Mää on sanonut, että mun miälityötäni on ollut kuunnella ja ottaa käyt- 
töön hyviä - mun miälestäni hyviä — sanoja ja sanontoja. Olen, tiämmä, 
sellaisia ittekin keksinyt melkoisen joukon, sano. [- -] (RA: 229.) 


Esimerkissä Rousto-Ville toimii kuten kirjailija: kerää kielellisiä ai- 
neksia omaan käyttöönsä ja jalostaa niitä eteenpäin. Koska tositapah- 
tumiin pohjautuva kertomus metsätyökämpän rakentamisesta sattuu 
aikaan ennen Päätalon kirjailijanuraa, ei liene liian uskallettua ajatel- 
la, että Rousto- Villen hahmon esikuva toimi Päätalolle myös kielelli- 
senä innoittajana ja tiennäyttäjänä. Onhan Kalle Päätalo itse kertonut 
havainnoineensa kieltä kuvatulla tavalla ja tallentaneensa sitä kir- 
joihinsa (Marttinen 1996: 33, 104; ks. myös Marttinen 1995: 222). 
Myös arkisen kansankielen ja murteen käyttö kaunokirjallisen teok- 
sen ilmaisukeinona alkoi kypsyä kirjailijan mielessä vasta myöhään ja 
merkitsi hänen kielellisessä elämäkerrassaan käänteentekevää vaihet- 
ta (Keskimaa 2018: 79-80). Myöhemmin myös muut ihmiset, kuten 
Martta-sisar, toimittivat kirjailijalle arkisen kielen aineksia.? 

Puheena olevassa dialogissa käy myöhemmin ilmi Rousto-Villen 
korkonimen alkuperä. Tämä korostaa edelleen sitä temaattista tihen- 
tymää, jossa Villen henkilöhahmon merkitys nousee uuteen laajuu- 
teen. Korkonimensä Ville on saanut omaperäisen kielenkäyttönsä ja 
”mialuisan” puheenaiheensa kautta: 


(7) [--] Säähän tiät, mikä on roustokurkku, ko olet maalta? Vai puhuvak- 
ko porolappalaise roustokurkusta? [Sanoo Ville.] 

- Mahtavat enempi puhua kurkkutorvesta. Mutta ällyän, että sinun 
roustokurkkusi on sama kuin henkitorvi. Elläimillä. 

- Mun miälestäni kunnon sukuelin — ko se on juhlakunnossa - o' pal 
roustokurkun tapainen. Kais käsität, että tarkoitan roustokurkun pyäreä- 
selkäisiä rustovanteita. Toinen toisen kyljessä, tiämmä... 

[- - Ville kertoo edelleen.] Maalaismiäs kaivoi rekensä pohjalta suuren 
eläimen kurkkutorven ja mitä keuhkoja siinä oli kiinni. Äijä aljoi pamah- 
rutella kurkkutorvee rekensä laitaan ja sanoi, että ei ole parempaa lihaa, 
sano, mutta on tää roustokurkku. Siinä mulla välähti, että nyt maalaismiäs 
päästi kuuluville nimen, jonka mää siirrän jalompan ja ittelleni mialui- 
san toimituksen nimeksi. Siittä asti aljoin kuttua sukupualtouhuja rous- 
toomiseksi... [- -] Niiltä vuasilta asti muta on kuttuttu Rousto- Villeksi. 
(RA: 229-230.) 


Esimerkissä Rousto-Ville antaa esimerkin, miten erikoisia murresa- 
noja voi ottaa omaan käyttöön ja uuteen merkitykseen. Samalla Rous- 
to- Villen nimen alkuperästä kertoessaan Päätalo tulee jälleen havain- 
noineeksi ja muistiin merkinneeksi hämäläismurteita. Rousto on siis 
sama kuin rusto, ja Suomen murteiden sana-arkistossa on siitä mai- 
nintoja erityisesti hämäläismurteiden alueelta, vähin tosin muualta- 
kin. Kaikkein eniten mainintoja on Ylä-Satakunnan murrealueelta, 
esimerkiksi Ikaalisista, Kankaanpäästä, Mouhijärveltä ja Viljakka- 
lasta. Laviasta on merkitty muistiin myös roustokurkku ja juuri Vil- 
len mainitsemassa merkityksessä (eläimen) henkitorvi. (SMSA s.v. 
rousto.) 

Rousto- Ville näyttäytyy muutoinkin kielellisesti taitavana ja värik- 
käänä kielenkäyttäjänä, jonka puhetta Kalle tarkkailee vähän väliä. 
Painetussa romaanissa Ratkaisujen aika on 373 ensimmäisen sivun 
matkalla 18 kohtaa, joissa henkilöhahmo Kalle repliikeissään eri ta- 
voin — usein kaverillisesti vinoillen - kommentoi Villen murretta tai 
kielenkäyttöä laajemminkin. Kalle matkii Villen hämäläismurretta 
(esimerkki 8), tälle tunnusomaisia sanoja ja ilmaisuja (esimerkki 9) ja 
keljuilee, kun Ville esittelee nuorta työtoveriaan laajempaa kielellistä 
repertoaariaan ja samalla yleissivistystään (esimerkki 10). 


(8) — Ja eilisppänä sää räyryit, tiämmä! naurahdan. [Sanoo Kalle.] 

- Jos mää sanosin noinpal pahan ärrän, en aljaisi kaverille keljuileen. 
[Vastaa Ville.] (RA: 52.) 

(9) - On perkele ynseätä kansaa! Neesmuorista lähtiin, tiämmä... [Sanoo 


Kalle.] 
— Ja sääki aljat viä mua matkia! [Sanoo Ville.] (RA: 57.) 

(10) - Mitä semmonen in vino veritas oikein tarkottaa? [Kysyy Kalle.] 

- Eksää tunne näin tärkeetä sivistyssanalausahrusta? [Sanoo Ville.] [- -] 
— Et satu muistamaan, miten kuuluu sivistyssanoilla, että sahlissa on to- 
tuus? 

— Älä sää, Kallu, alja vinoileen. (RA: 235.) 


Repliikkien lisäksi minäkertoja Kalle kommentoi Villen kieltä ja kie- 
lenkäyttöä 15 kohdassa. Näissä Rousto-Ville esiintyy sujuvasanaisena 
ja kielen tilannevariaation hallitsevana (esimerkki 11) supliikkimie- 
henä ja jutunkertojana (esimerkki 12). Minäkertoja panee merkille 
myös Villen käyttämiä hämäläismurteisia sanoja (esimerkki 13) sekä 
kyvyn matkia muiden henkilöhahmojen erikoista kielenkäyttöä (esi- 
merkki 14). 


(11) Olen jo Tampereella, jopa useamman kerran, päässyt näkemään, että 
kaverini osaa tarpeen tulle käyttäytyä. Ville sanoo kalju yhä paljaana. 

- Mää ja nää mun tyäkaverini, tiämmä, toivotamme viaraat tervetulleiksi 
näille meirän tyämestoille! (RA: 297.) 


(12) [- -] Etenkin milloin Ville oli lauleksinut työmaalla ruokatunnille 
lähtömme edellä, joudun haukkapalojen lisäksi puremaan huuliani, pi- 
dättääkseni itseni purskahtamasta nauruun, kun Ville kertoi tihrusilmät 
hymymystä [sic!] pieninä juttujaan. Emäntä sitä vastoin rävähytteli nau- 
rujaan ja sanoi: 

- No nees! On tämä vanhempi timpuri kirjansa lukenut mies! (RA:77.) 


(13) [- -] Tuntui kuin kaverini olisi siinä mielentilassa toivomalla toivo- 
nut minun erehtyvän tekemään ”hamaa”., jota sanaa Ville joskus virheestä 


käytti. (RA: 83.) 


(14) - Kuulithan, että olemme nin läpitteliipattun näköisiä! [Ville mat- 
kii Nees-muorin Kallesta ja Villestä käyttämää luonnehdintaa.] (RA: 54.) 


Käsikirjoituksesta on myös poistettu kohta, jossa kertojaminä paljas- 


taa aivan suorasanaisestikin ihailevansa Rousto-Villeä ”sanaseppänä 
ja omalaatuisten sanontojen mestarina”; kuten kuvasta 6 näkyy. 

Tämän tästä Ville kääntyi myös mielentilaan, josta suorastaan pidin 


Ville muutti -puhetapanss roustoiluksi, jolloin alkoi äksyillä kuin il- 
man osoitetta, Yleensä, koko maailmalle vihaisena. Ihsilin-Villeä-sa- 


Loltäni 1 vill idä 1 jä : akosi 


Kuva 6. Käsikirjoituksen katkelma, jossa minäkertoja ilmaisee ihailevan- 
sa Rousto-Villeä taitavana kielenkäyttäjänä (KK: 128). 


Myös Ville kommentoi Kallen kieltä. Tarkasteltavassa Ratkaisujen ai- 
ka -teoksen osassa on seitsemän kohtaa, jossa Ville kommentoi Kal- 
len kieltä, yleensä ihmettelevässä ja oikaisevassakin sävyssä. Hän 
myös nimittelee jatkuvasti Kallen kieltä esimerkiksi seuraavasti: po- 
ronmunien purijoitten kiälelläs (RA: 27); Lapin poikittepäin pitkää 
murrettas (RA: 98); sun Lapin poromiästen kiäles (RA: 188). Käsi- 
kirjoitusversion tarkasteltavasta jaksosta on lisäksi poistettu peräti 
11 metakielistä kohtaa, joissa minäkertoja kommentoi Rousto-Villen 
kieltä. Näissä mainitaan toistuvasti Villen omaperäinen murre, jota 
minäkertoja nimittää esimerkiksi roustokieleksi tai roustopuheeksi 
(kuva 7). Käsikirjoituksen murteellisiin repliikkeihin ja metakielisiin 
kommentteihin sisältyy siis painettua kirjaa paljon enemmän sellaista 
ainesta, joka rakentaa — tai suorastaan alleviivaa - Kallen ja Villen 
henkilöhahmojen välistä jännitettä. 


- „Sa huanekalujes vartijalle, että meirän uuteen tyäpaikkaan kertyy 
täältä 5000 seitsemisen peninkulmaa. Meinaan. tiämmä, jo kar- 
talta mitattuna. Pa myäs sanoen, että vainos varautuu kuukauren rous- 
toomistaukoon. Sa tämä jo tänäppäniltana heti kun menette maati... 

~ Kerkisitpäs lempiasiaasi! sanoi Villen Saima, tosin naurahtaen, 
ja-lisäsis—fikalkkiovalmot-ymmäsrsäo sinun roustokieltäsi. 


== Kaverini maurvaminen sormistaan oli paljolti Villen roustopuhetta. 


Kuva 7. Kaksi painetusta kirjasta poistettua katkelmaa, joissa mainitaan 
roustokieli ja roustopuhe (KK: 2, 296). 

Kallen ja Villen suhde, jota kirjailija rakentaa murrehavaintojen ja 
vastakkainasettelujen avulla, muistuttaa Kallen ja hänen ensimmäisen 
vaimonsa Lainan parisuhteen kuvausta, joka on vielä selvemmin esi- 
tetty murteen ja yleensä kielen variaation keinoin, kuten Keskimaa 
todistaa artikkelissaan ”Murteenkäytön funktiot parisuhteen kuvauk- 
sessa Kalle Päätalon Tijoki-sarjassa? (2015; parisuhteen rakentumises- 
ta dialogissa ks. myös Haakana 2013: 143-146). Toisen puolison 
murteen kommentointia käytetään Lainan ja Kallen suhteessa sekä 
suhdetta rakentavassa että hajottavassa funktiossa. Samalla tavalla 
Kallen ja Rousto-Villen toisaalta ammatillinen ja toisaalta kaverilli- 
nen suhde rakentuu toisen kielenkäytön ymmärtävän ja leikillisen 
kommentoinnin ohella välistä toisen kielen moittimisella. Ero Kallen 
ja Lainan parisuhteen murretörmäyksen ja Kallen ja Villen murre- 
kohtaamisen välillä on siinä, että Ville näyttäytyy — kaikkinaisen rii- 
telyn ohella - myös kielellisenä innoittajana ja jopa esikuvana, mitä 
taas Lainan henkilöhahmo ei tee. 


Lopuksi 


Käsillä olevassa luvussa tarkastelemme Kalle Päätalon Iijoki-sarjaan 
kuuluvaa romaania Ratkaisujen aika. Fokuksessa on minäkertojan 
ohella teoksen toisen keskeisen henkilöhahmon, kirvesmies Ville 
Lahtisen, korkonimeltään Rousto-Villen käyttämä murre. Tarkaste- 
lemme Rousto- Villen kielen autenttisuutta siltä kannalta, miten hy- 
vin kirjailija Päätalo on hahmottanut tamperelaisen kirvesmiehen 
käyttämää hämäläismurretta. Toinen tavoitteemme on suhteuttaa 
Villen henkilöhahmon kielenkäyttö ja sen metakielinen kommen- 
tointi teoksen keskeiseen tematiikkaan. 

Murreanalyysi paljastaa, että Rousto-Villen murre on kutakuin- 
kin aitoa perihämäläistä murretta, jossa esiintyvät kaikki tyypilliset 
hämäläisyydet, esimerkiksi r t:n heikon asteen vastineena, tt ts-yhty- 
män vastineena, diftongien avartuminen ja jälkitavujen eA-yhtymien 
edustuminen monoftongeina. Rousto-Villen murre poikkeaa syste- 
maattisesti toista hämäläismurretta puhuvien ikaalilaisten henkilö- 
hahmojen kielestä. Näiden murteellisuus on vain viitteellistä, mutta 
heidän kielessään on systemaattisesti käytössä vanha hämäläismur- 

teinen t : l -astevaihtelu. Tällaiset seikat kertovat kirjailija Päätalon 
tarkoista murrehavainnoista. Käytössämme on nimittäin ollut teok- 
sen käsikirjoitusversio, josta näkyy, että mainitut murteellisuudet si- 
sältyvät jo siihen. Kyse ei siis ole tässä kustannustoimittajan tekemistä 
muutoksista tai korjauksista, joita muutoin on paljon. 

Minäkertoja Kalle ja Rousto-Ville käyvät Ratkaisujen aika -romaa- 
nissa yhteisen reissutyön aikana läpi keskinäistä suhdettaan. Romaa- 
nissa Kalle kohoaa oppi-isäänsä ylemmälle tasolle sekä ammatillisesti 
että moraalisesti. Tilanne on hyvin jännitteinen, ja tämän kirjailija 
tuo esille kahden päähenkilön välisessä replikoinnissa ja minäkerto- 
jan metakielisessä kommentoinnissa. Päähenkilöt vitsailevat toisten- 
sa murteesta, ja toisaalta riidat ja erimielisyydet huipentuvat usein 
toisen murteen ivaamiseen. Murre kasvaa kahden henkilöhahmon 
välisen jännitteen ja samalla keskeisen temaattisen juonteen ilmi- 
muodoksi. 

Minäkertoja Kalle toisaalta ihailee Rousto-Villen kieltä. Tämä käyt- 
tää värikästä ja omaleimaista murretta. Repliikeissä Ville kertoo otta- 
vansa välillä omaan käyttöönsä kuulemiaan erikoisia murresanoja ja 
sanontoja ja antavansa näille uusia merkityksiä. Päätalo on myöhem- 
min kertonut tehneensä samoin kaunokirjallisessa toiminnassaan. 
Rousto-Villellä näkyy siis olleen merkitystä myös kielellisenä esiku- 
vana. Tämän minäkertoja sanoo eksplisiittisesti eräässä käsikirjoi- 
tuksen kohdassa, joka on poistettu painetusta kirjasta. Rousto- Villen 
henkilöhahmo ei siis edusta koko Iijoki-sarjan tematiikan kannalta 
pelkästään sosiaalista nousua ja kaupunkielämää, vaan hän näyttäy- 
tyy kielellisenä esikuvana Kalle Päätalon tulevan kirjailijantyön kan- 
nalta. 

Käsikirjoituksesta on poistettu runsaasti sellaisia kohtia, joissa 
Kallen ja Villen kielellinen vastakkainasettelu tulee esiin. Poistoissa 
on mukana murteellista replikointia, mutta vielä merkityksellisem- 
piä ovat metakieliset kohdat, joissa Rousto-Villen kieltä arvotetaan. 
Näin murteen käytöllä ja kommentoinnilla on käsikirjoituksessa vie- 
lä keskeisempi funktio kuin painetussa kirjassa. Tämä vaikuttaa pait- 
si Ratkaisujen aika -teoksen myös koko Iijoki-sarjan temaattiseen 
tulkintaan ja nostaa esiin sen seikan, että Päätalon tuotannossa on 
paljon tutkittavaa geneettisen kritiikin näkökulmasta. Päätalo oli vie- 
lä herkempi kielellisten havaintojen tekijä ja hän käytti murretta ja 

kielellistä variaatiota yleensä vieläkin tarkoituksellisemmin kuin pai- 
nettu romaani osoittaa. 


Viitteet 


1 Painetusta kirjasta käytämme tekstissä lyhennettä RA ja käsikirjoitusver- 
siosta lyhennettä KK. 

2 Autenttista murretta katkelma ei tietenkään edusta, kuten kaunokirjalli- 
suuden murteella kirjoitetut repliikit eivät yleensäkään ole täysin puhutun 
murteen mukaisia (Tiittula & Nuolijärvi 2013: 18). 

3 Taivalkoskella Päätalo-instituutin kokoelmissa on tallella Päätalon listoja 
erilaisista kansankielisistä ilmauksista, joita hän on hyödyntänyt kaunokir- 
jallisissa teoksissaan. 

4 Hama merkityksessä 'virhe' on pääasiassa tunnettu perihämäläisissä ja ylä- 
satakuntalaisissa murteissa. Muutamia hajatietoja on muualtakin (SMSA 
s.v. hama). 

Johdanto 


Kalle Päätalon isä Lauri Herman (Hermanni) Päätalo (1889-1964) 
oli paras suusanallinen kertoja, jonka Päätalo oli koskaan tavannut 
(Marttinen 1995: 24-25; Ylönen 2017: 50, henkilökohtainen tiedon- 
anto 19.2.2019; kertojanlahjoista ks. myös Marttinen 1999: 41).! Fi 
siis olekaan ihme, että Kallioniemessä asuneen Hermanni-isän eli 
Kallio-Herkon fiktiivinen hahmo tunnetaan Iijoki-sarjassa hyvänä ta- 
rinankertojana. Tässä luvussa tarkastelen, millaisia voimasanoja fik- 
tiivinen? Hermanni Päätalo käyttää repliikeissään Loimujen aikaan 
-romaanissa. Lisäksi osoitan, millaisissa syntaktisissa asemissa hänen 
käyttämänsä voimasanat esiintyvät. 

Aloittaessaan kirjoittamista Päätalolla oli pakonomainen pyrki- 
mys oppia käyttämään ”kirjakieltä; kunnes hän havaitsi, että nimen- 
omaan kansankielen käytössä on hänen voimansa (ks. Marttinen 
1995: 71; Keskimaa 2018: 80). Kiroileminen kuului Päätalon kotiseu- 
dulla päivittäiseen kielenkäyttöön (Marttinen 1996: 35). Päätalon elä- 
mäkerran kirjoittaneen Ritva Ylösen (2017: 54-55) mukaan Päätalon 
lapsuudessa ja nuoruudessa Taivalkosken Jokijärvellä kirosanat, kar- 
keudet ja rivoudet kuuluivat myös lasten ja naisten arkipuhuntaan. 
Ylönen huomauttaa, että omaelämäkerrallisissa kirjoissaan Päätalo 
kuitenkin sijoitti kirosanat repliikkeihin eikä kertovaan tekstiin. 

Määrittelen ensin kirosanan ja voimasanan käsitteet ja pohdin nii- 
den eroa, minkä jälkeen kerron aiheen tähänastisesta tutkimuksesta. 
Seuraavassa alaluvussa esittelen tutkimukseni toteutuksen ja kuvaan 
lyhyesti tutkimukseni teoreettisen taustan, tekemäni metodologiset 

valinnat, tutkimuskysymykseni sekä tutkimusaineistoni. Sitä seuraa- 
vissa luvuissa analysoin Hermanni Päätalon Loimujen aikaan -ro- 
maanissa käyttämät voimasanat ja esittelen tekemäni syntaktisen 
analyysin tulokset. Lopuksi pohdin tämän yhden kielenpiirteen tar- 
kastelun pohjalta, miten fiktiivisen Hermanni Päätalon käyttämän 
kielen tutkimista voi tulevaisuudessa jatkaa esimerkiksi Iijoki-sarjasta 
koostuvaa korpusta hyödyntäen. 


Kirosanan ja voimasanan määrittely 


Kiroilun tutkimuksessa käsitteen määrittelemisessä on perinteisesti 
ollut Beers Fägerstenin (2012: 19) mukaan liiankin paljon variaatiota. 
Hän käyttää tutkimuksessaan semanttisen yhdenmukaisuuden vuok- 
si käsitteitä swearing (”kiroilw”) ja swear words (kirosanat, voimasa- 
nať). Kieliopillisesti kirosanat eivät Ison suomen kieliopin verkkover- 
sion mukaan muodosta yhtenäistä ryhmää, mutta ne tuovat affektisen 
sävyn lausumaan osana pidempää vuoroa (VISK $ 1 725; kirosanojen 
motivoitumisesta ks. myös Beers Fägersten 2012: 10). Andersson ja 
Trudgill (1990: 53) tiivistävät kiroilun määritelmän kolmeen kohtaan: 
kiroilu viittaa kulttuurinsa tabuun, kiroilua ei saa tulkita kirjaimelli- 
sesti ja kiroilua käytetään voimakkaiden asenteiden ja tunteiden il- 
maisemiseen. Toisaalta kiroilu voi olla tunteiden ilmaisemisen sijaan 
tyylittelevää (Andersson & Trudgill 1990: 53-54). Kirosanat ovat siis 
affektisia tabusanoja, joiden käyttövoima on niiden kirjaimellisessa 
merkityksessä mutta jotka eivät viittaa siihen suoraan (Hjort 2007a; 
Enell-Nilsson & Hjort 2013: 98; Hjort tulossa). Tämä tarkoittaa sitä, 
että paska on kirosana vain, kun sillä ei viitata ulosteeseen (Riihonen 
2019: 16; ks. esim. Andersson & Trudgill 1990: 53; Hjort 2007a: 71). 

Suomessa käsitteen määrittelyssä on rajankäyntiä etenkin kiro- ja 
voimasanan välillä. VISK ($ 1725), samoin kuin Kielitoimiston sanakir- 
ja (KS 2020 s.v. kirosana, voimasana), tulkitsee voimasanojen ja kiro- 
sanojen (esimerkiksi helkkari, jumalauta, paska) olevan synonyymisia 
käsitteitä. Voimasanoja käännöstieteen alan väitöskirjassaan tutkiva 
Minna Hjort (tulossa) pohtii artikkelissaan (Hjort 2007a: 63; määri- 
telmistä ks. myös esim. Hjort 2007b: 46-47; Jokelainen 2019), ovatko 
kirosana ja voimasana kuitenkaan synonyymejä. Hjort (2007a: 65) 

toteaa, että vielä Nykysuomen sanakirjassa voimasana katsottiin laa- 
jemmaksi käsitteeksi, joka kattoi kirosanat ja kirosanoja lievemmät il- 
maukset (NS s.v. voimasana). 

Sitoudun Hjortin määritelmään, jonka mukaan kirosana on ”affek- 
tinen ja dysfemistinen [ halventava; tekijän lisäys] tabusana, joka käyt- 
tää hyväkseen denotaationsa tabua, mutta ei muutoin viittaa siihen”. 
Tyypillisin voimasana on kirosana, ja voimasanan määritelmässä on 
Hjortin mukaan olennaisinta funktio, jossa sana esiintyy. Hän luo- 
kittelee voimasanan käsitteen alaisuuteen kirosanoja lievemmistä il- 
mauksista ainakin vakiintuneissa huudahdusrakenteissa esiintyvät 
päivittelysanat (luoja ja herra) ja kirosanaeufemismit (esimerkiksi 
Voi jalka!), joita voivat olla mitkä tahansa kirosanan muotoon ja 
funktioon valitut sanat. (Hjort 2007a: 67; ks. myös Enell-Nilsson 
& Hjort 2013: 98; Hjort tulossa.) Rajaan tarkasteluni sanoihin, joi- 
den merkitys on kontekstista riippuvainen, joita voidaan käyttää 
tunnepurkauksiin ja joita ei tulkita kirjaimellisesti (kirosanaan ja voi- 
masanaan liittyvistä terminologisista pohdinnoista ks. Hjort 2007a). 

Tutkin tässä luvussa voimasanoja", joita käytetään manauksen, siu- 
nailun ja taivastelun funktiossa. Manaamisella tarkoitan erityisesti 
noitumista tai sadattelemista (kyseisen sanan merkityksistä ks. tar- 
kemmin KS s.v. manata), siunailemisella harmittelemista tai voivot- 
telemista ja taivastelemisella ihmettelemistä. Siunailemisella ja tai- 
vastelemisella on molemmilla päivittelemistä tarkoittava merkitys. 
(KS s.v. siunailla, taivastella.) Aineistonani olevasta yhdestä Iijoki- 
sarjan romaanista rajaan lähiluvun avulla tarkasteluuni Hermanni 
Päätalon repliikit ja kaikki niissä esiintyvät voimasanat. Tällä tavoin 
rajattuna tutkimusaineistonani on 16 erilaisen voimasanan 178 esiin- 
tymää. Koska voimasanan määritteleminen ei ole aivan yksitulkin- 
taista, havainnollistan aineistoani taulukossa 1. Siinä luettelen syn- 
taktisessa analyysissäni jäsentämäni voimasanat ja annan kustakin 
esimerkin tai kaksi, sillä Hjortin tavoin ajattelen, että voimasanojen 
merkitys määräytyy miltei kokonaan ympäröivän kotekstin ja kon- 
tekstin mukaan (Hjort 2007b: 47). Toisaalta taas Hjortin (2007b: 47) 
mukaan yleinen käsitys sanan kirosanastatuksesta voi muuttua. 

Taulukko 1. Hermanni Päätalon repliikkien voimasanat Loimujen aikaan 
-romaanissa ja esimerkkejä niiden esiintymistä. 


Voimasana Esimerkkejä 
perkele - On perkele tuo Patruuna raskas kuunneltava. [- -] 
[- -] Mulla kävi niin perkeleen vihaksi kun ne syöpäläiset 
kuppasi. 
helevetti - Mistähän helevetistä sitä löyvetään työnnuuhaa... 
- Saunaan vain helevettiinkö nuo meni kutteutumaan! 
saatana - No kun tuo yksi saatana lähättäysi tuohon tirskumaan. 
— Voi saatana! Kello tulloo kolome... 
piru - Miina vain mahtaa olla pirun hijas kahvinkokki. 
— Kuka sen sitte oli karkassu miehen luonnolle, piruko? [- -] 
jumala - Tuo Kumpu ei oisi muuten hassumpi kortteeripaikka, 
mutta kun se Patruuna selevittää niitä unijaan joka jumalan 
aamu. |- -] 
[- -] Voi taivahan jumala sitä miehenkuvvaa...! 
saateri [- -] Saateri kun on naukeavetonen hevonen. [- -] 
[- -] Saateri että tuommonen salasuus on selevinny. 
jumaliste [- -] Jumaliste äitisi peittelee ne hameillaan... 
[- -] Yhä paranoo, jumaliste[, sanoi isä ja kohosi pystyyn]. 
helekkari [- -] Helekkari, ei uskosi... [- -] 


[- -] Se nyt on helekkaria, että isot ihmiset juuvva 
märsyävät ja unneuttavat lapsen. [- -] 


ryökäle [- -] Voi ryökäle kun ovat kommeita lintuja! 
[- -] Voi ryökäle kun nosti purjetuulen... 

hiisi — Flä hiijessä ainaskaa Kerppumutkaan asti meinottele! [- -] 
[- -] Elä, elä hiijjessä käännä isältä ijentä nurin! 

silimäänni, — Minä en silimäänkää ruppea hevosmieheksi! Miten minä 

silimäänkää(n) | vanha ja lähes jalattomaksi sortunu äijä kamilastasin hevosen 
kansa. 


[- -] Ennen silimäänni se on houraava ukko, kun saapi 
ratkastuksi salavaako kamarin vain ei. [- -] 


hevonvittu - Fi saatana tästä tule hevonvittua...! [--] 

hiijen vissi - Eikä ole hiijen vissi, vaikka oisi vielä satijaisia ja 
russakoita... 

jumalauta - Tarkotan työhommissa. Että jumalauta kaikki... 

sentoki [- -] Voi sentoki...! [- -] 

veikkonen - Fi veikkonen ne tule lystäilemään selekosiin joilla on 
varoja. |- -] 

Hjortin (2007a: 67) tarkoittamat kirosanaeufemismit, kuten vee (voi 
vee), vattu ja vitsi, eivät ole aineistolleni tyypillisiä, mutta otan tutki- 
mukseeni mukaan muutamia näitä vakiintuneempia eufemismeja, 
koska pidän niitä relevantteina analyysistä muodostuvan kokonais- 
kuvan kannalta. Esimerkiksi jumaliste on Koposen (2020: 76) mu- 
kaan jumalauta-kirosanasta muodostettu eufemistinen muoto. Muita 
tämänkaltaisia eufemistisia muotoja aineistossani ovat lähinnä saa- 
teri ja helekkari. Ylipäänsä useat helvetin variantit lienevät alun perin 
eufemistisia (ks. NSES s.v. helvetti; Riihonen 2019: 37). 

Taivalkosken asukkaiden kielenkäyttöön on varmasti vaikuttanut 
vahvasti lestadiolaisuus. Marttisen (toim. 2017: 258) mukaan Taival- 
kosken seudulle kehittyi herätysliikkeen vankka jalansija jo 1860-lu- 
vun puolivälin paikkeilla.* Päätalon lapsuudenkaverin Ville Tikkasen 
arvion mukaan Koillismaan aikuisväestöstä ehdottomasti suurin osa 
kuului lestadiolaiseen herätysliikkeeseen, joskin nuorten keskuudessa 
”uskottomuus” eli liikkeeseen kuulumattomuus oli kuitenkin enem- 
mistönä (Marttinen toim. 2017: 257). ” Valitettavasti meidän puolessa 
kiroiltiin aika paljon”; Päätalo itse on muistellut (Vehviläinen 1978: 
171), mutta huomauttanut kuitenkin samalla, että uskovaiset eivät ki- 
roilleet. 

Kirjailija Kalle Päätalo tiedosti, että parannuksen tekeminen alkoi 
kuulua entisen ”uskottoman” kielenkäytössä: kirosanojen sijaan alet- 
tiin käyttää apusanoja, jollaisia olivat pahus tai voi vietävä (Vehviläi- 
nen 1978: 171; Marttinen 1996: 35). Iijoki-sarjan voimasanojen käy- 
tön ominaislaatuun kuuluukin sellaisten Päätalon sanoilla nimettyjen 
apukirosanojen, korvikeapusanojen tai apusanojen käyttö, jollaisia 
erityisesti lestadiolaiseen herätysliikkeeseen kuuluvat henkilöhahmot 
käyttivät puhetta painottaessaan (ks. myös Keskimaa tässä teoksessa). 
On huomattava, että ainakin osa näistä on luokiteltavissa myös eufe- 
mistisiksi kirosanoiksi. Näistä korvikekirosanoista käsittelen tapa- 
uksia helekkari ja voi sentoki. Koska en varsinaisesti tarkastele kiro- 
sanojen loukkaavuuden astetta (vrt. Beers Fägersten 2012: 3), en tee 
systemaattisesti eroa aineistoni kirosanojen karkeuden mukaan. Jako 
lieviin ja karkeisiin kirosanoihin ilmenee kuitenkin siinä, kuinka kir- 
jan lestadiolaiset hahmot käyttävät yhteisössään varsinaisia kirosano- 
ja selvästi lievemmiksi miellettyjä korvikekirosanoja. 

Nuoren Kalle Päätalon hankkima Mika Waltarin Aiotko kirjailijak- 
si? -teos (1935) vahvisti hänen epäilystään siitä, että kaunokirjallista 
tekstiä ei voisi kirjoittaa hänen kieliyhteisönsä kielellä (Keskimaa 
2018: 20), ja niinpä nuori Päätalo joutui ristiriitaiseen mielentilaan. 
Kansankielen ja sivistyneistön kielenkäyttö oli vielä tuolloin kovin 
eriytynyttä: Päätalo on kertonut luulleensa vielä esikoisromaaniaan 
kirjoittaessaan, että ”herraspiireissä? ei sanota koskaan rumia sanoja 
(Marttinen 1995: 222).* Väinö Linnan Tuntemattoman sotilaan (1954) 
murteenkäyttö vapautti Päätalon käyttämään myöhemmin koti- 
seutunsa kielimuotoa (ks. Saviniemi & Mantila tässä teoksessa; Mart- 
tinen 1995: 222; Ylönen 2013: 27, 98-99), ja sittemmin Päätalo on 
pyrkinyt varsinkin Iijoki-sarjassa tallentamaan kirjoihinsa erityisesti 
1910-1950-luvuilla kotiseudullaan Koillismaalla käytettyä kieltä. Pää- 
talo itse piti selkosten kieltä luonnollisena: ”Ei siellä tunnettu penik- 
siä ja mitä niitä hienoja sanoja on” (Vehviläinen 1978: 171). Siksi on 
luontevaa, että tarkastelemassani Loimujen aikaan -romaanissa puhu- 
taan [karhun] marjapaskasta tai mulukkumarkkinoista armeijan kut- 
sunnat. Koska tutkimukseni kohteena ovat manauksen, siunailun ja 
taivastelun funktiossa olevat voimasanat, rajaukseni ulkopuolelle jää 
muu kansankielinen aines, joka on affektiivista ja pejoratiivista, ku- 
ten lutteenhuora; poijankyrvät; kuusamolaisten kormuskyrpä ja riippa- 
munat ja koinata-verbi "naida, nussia. Rajaan siis tutkimukseni ulko- 
puolelle myös haukkumasanojen tarkastelun (haukkumasanan mää- 
ritelmästä ks. Andersson & Trudgill 1990: 61; Hjort 2007a: 72; Enell- 
Nilsson & Hjort 2013: 98). Ei veikkonen on mukana aineistossani, 
koska hahmotan veikkonen-substantiivin olevan siinä vastaavassa 
käytössä kuin Voi veikkonen -taivastelussa, toisin kuin Ymmärräthän, 
hyvä poika, jossa tulkitsen hyvän pojan olevan kuulijan suoraa puhut- 
telua (vrt. esim. [voi] hyvä Luoja). 


Tähänastinen tutkimus 


Lähtökohtanani on, että voimasanojen käyttö eri ajankohtina ja eri- 
laisissa puhujayhteisöissä valaisee osaltaan historiaa ja on siksi kiin- 
nostavaa (ks. esim. Mohr 2013: 14). Kielitieteellistä tutkimusta ala- 
tyylisestä kielenkäytöstä on julkaistu 1930—1940-luvuilla (ks. esim. 
Mohr 2013: 251), joten aiheeseen liittyvä tutkimus on vielä melko 

nuorta. Kiroilusta, kirosanoista ja voimasanoista on tehty tähän men- 
nessä hyvin vähän suomenkielistä tutkimusta (aiheesta ovat tehneet 
pro graduja esim. Rinne 1989; Tuppi 2012; Jokelainen 2019; Riihonen 
2019; Harju 2021). 

Suomalaisista tutkijoista kirosanatutkimusta on julkaissut toistai- 
seksi eniten Minna Hjort, joka tutkii Helsingin yliopistoon tekeillä 
olevassa väitöskirjassaan kirosanojen käyttöä ja kääntämistä nyky- 
kirjallisuudessa (Hjort tulossa). Peterson ja Vaattovaara käsittelevät 
artikkelissaan (2019) suomalaisen paskan ja lainasana shitin sosiaa- 
lisia merkityksiä. Samankaltaista tutkimusta kuin nyt tekemäni on 
ollut suunnitteilla aiemminkin: humanististen tieteiden kandidaatti 
Tuula-Riitta Rahin (henkilökohtainen tiedonanto 16.8.2019) tarkoi- 
tuksena oli kirjoittaa väitöskirja Kalle Päätalon Tijoki-sarjaan kuulu- 
van Huonemiehen poika -romaanin voimasanoista, mutta tutkimus 
on jäänyt kesken. 

Kirosanoihin liittyviä suomen kielen opinnäytetöitä on tehty jon- 
kin verran, etenkin kysely- ja havainnointitutkimuksia sekä keskuste- 
luntutkimusta (ks. Jokelainen 2019: 4; Riihonen 2019: 8 ja siinä mai- 
nitut lähteet). Suomen kielen alaan kuuluva Tiuhti Harjun pro gradu 
(2021) käsittelee kiroilua koskevia kieliasenteita ja niihin vaikuttavia 
taustamuuttujia. Jessi Jokelainen (2019) taas selvittää pro gradu -tut- 
kielmassaan nuorten kirosanoille antamia merkitysmääritelmiä. Luo- 
kittelen tarkastelemieni voimasanojen syntaktisia funktioita Kaisa 
Tupin (2012) ja Helmi Riihosen (2019) tekemien pro gradu -tutkiel- 
mien luokittelua soveltaen, ja peilaan havaintojani heidän tuloksiin- 
sa. Lisäksi aihettani sivuaa Antti Koivusaaren pro gradu -tutkielma 
(2018) vanhoillislestadiolaisten puhekielestä. 

Kaisa Häkkinen kuvaa Nykysuomen etymologisessa sanakirjassa 
(2013) useiden voimasanojen alkuperää, ja kieltoverbittömän kielto- 
konstruktion ”aggressiiviksi” nimennyt Lari Kotilainen (2007, kiroi- 
lusta erityisesti sivut 75-78, 113-118, ks. kieltomerkityksisistä kiro- 
sana-alkuisista rakenteista myös Kotilainen 2012) on sivunnut tutki- 
muksissaan kiroilua. Ulla-Maija Forsberg (Kulonen 1990) on Kielikel- 
loon kirjoittamassaan yleistajuisessa artikkelissa tuonut esiin suoma- 
laisten kirosanojen etymologioita. Mainittakoon myös kirjailija Jari 
Tammen kirjoittama Suuri kirosanakirja (uusin painos 2016), joka ei 
kuitenkaan ole tieteellinen tutkimus. 

Koska tutkin voimasanojen käyttöä dialogissa, katson tarkastelevani 
kieltä sosiaalisessa ympäristössään (ks. esim. Nuolijärvi 2000: 13), 
ja lähestyn siksi tutkimusaihettani sosiolingvistisistä lähtökohdista 
(sosiolingvistisen kirosanatutkimuksen tarpeesta ks. Beers Fägersten 
2012: 10, 15). Kirjailijalla ei ole kielitieteellistä taustaa, joten näkökul- 
mani on kansanlingvistinen eli lähtökohtanani on ei-kielitieteilijän 
kielitietoisuus (kansanlingvistiikasta ks. esim. Niedzielski & Preston 
2003). 

Aineistoni liittää tutkimukseni kaunokirjallisuuden tarkastelun 
tutkimusperinteeseen. Tutkin aineistoni voimasanoja ja niiden syn- 
taktisia rakenteita ensinnäkin lähilukemalla Loimujen aikaan -ro- 
maania ja erityisesti Hermanni Päätalon repliikeissä käytettyjä voi- 
masanoja. Lähiluku on yksi kirjallisuudentutkimuksen peruskäsit- 
teistä. Sillä tarkoitetaan yksityiskohtaista analyyttistä tulkintaa (ks. 
esim. Fagleton 1997: 62). Teen laadullista syntaktista analyysiä, jota 
havainnollistan yksinkertaisin frekvenssein. Koska kaikki aineistoni 
voimasanat eivät ole nominaalisia lauseenjäseniä, tarkastelen lauseen- 
jäsennyksen tasolla tekemässäni analyysissä lisäksi erilaisia itsenäisiä 
ilmauksia. Penttilä (1963: 544) puhuu lauseoppia kuvatessaan irto- 
ilmauksista. Niillä hän tarkoittaa aineksia, jotka ovat jokseenkin riip- 
pumattomia muista saneista. Parenteeseiksi Penttilä (1963: 547; pa- 
renteeseista ks. myös esim. VISK $ 1 071) nimittää irtoilmauksia, 
jotka ovat jakson tai nominaalilauseen muodossa. Sitoudun artikke- 
lissani Ison suomen kieliopin mukaiseen käsitteistöön tarkastellessa- 
ni lauseenjäseniä (ks. esim. VISK $ 907) ja lisäyksiä (ks. esim. VISK 
$ 1052), minkä lisäksi analysoin lauseenkokoisia itsenäisiä ilmauksia. 

Kuten edellä on tullut esiin (ks. Saviniemi & Mantila tässä teokses- 
sa), Kielipankin korpus ”Iijoki, Oulun yliopiston Päätalo-kokoelma” 
julkistettiin vuonna 2019. Korpuksella tarkoitetaan luonnollisen kie- 
len esimerkeistä koostuvaa joko puhuttujen tai kirjoitettujen tekstien 
kokoelmaa (McEnery ym. 2006), ja käsillä oleva luku on ensimmäi- 
nen korpusesimerkein tuettu Päätalo-aiheinen tutkimus. Vaikken 
teekään korpusvetoista enkä korpuslähtöistä analyysiä, olen hyödyn- 
tänyt korpuksen aineistoa monessa vaiheessa tätä lukua kirjoittaessa- 
ni.” Voidaan ajatella, että tutkimukseni tosiaan on korpusesimerkein 


104 


https://doi.org/10.21435/tl.271 


Kallio-Herkon voimasanat Loimujen aikaan -romaanissa 


tuettua, jolloin metodiikkani ei varsinaisesti kuulu korpuslingvistii- 
kan alaan, vaan korpusaineisto toimii lähinnä tutkimukseni mate- 
riaalipankkina (ks. Jantunen 2009: 102, 2011: 50). 

Tämän tutkimuksen rajauksen ulkopuolelle jäävät minäkertojan 
kertovassa osassa lainausmerkeissä referoima Herkon puhe ja ne yksit- 
täiset (tosin voimasanattomat) repliikit, joiden puhujasta en voi olla 
täysin varma. Analysoin repliikeissä esiintyvät voimasanat ja vertaan 
havaintojani koko romaanin ja koko Iijoki-sarjan muihin vastaaviin 
voimasanoihin. On toki huomattava, että etenkin korpusta koskeva 
tutkimukseni on rajattava ainoastaan niihin voimasanoihin, jotka 
esiintyvät Loimujen aikaan -romaanissa.* Tällöin tyhjentävä voima- 
sanojen tarkastelu koko kirjasarjassa jää vielä tässä vaiheessa teke- 
mättä, mutta ilman kaikkien teosten lähilukua sitä ei ole edes mah- 
dollista tehdä. Analyysini tavoitteena on osoittaa, että Päätalo käyttää 
voimasanoja teoksensa yhtenä rakenneosana. Tutkimuskysymykseni 
ovat seuraavat: 

1. Millaisia voimasanoja Hermanni Päätalo käyttää repliikeissään 

Loimujen aikaan -romaanissa? 
2. Millaisissa syntaktisissa asemissa nämä voimasanat esiintyvät? 


Olen poiminut aineistokseni Loimujen aikaan -romaanista tauluk- 
koon Hermanni Päätalolta yhteensä 531 repliikkiä, joissa on yhteensä 
139 vähintään yhden voimasanan sisältävää repliikkiä. Tarkasteluuni 
olen nostanut yhteensä 178 voimasanaesiintymää, jotka edustavat 
16 erilaista voimasanaa. Ne ovat seuraavat: helekkari, helevetti, he- 
vonvittu, hiijenvissi, hiisi, jumala, jumalauta, jumaliste, perkele, piru, 
ryökäle, saatana, saateri, (voi) sentoki, silimäänni, silimäänkään ja 
veikkonen. Tutkimieni voimasanojen joukossa on niin sanottuja kor- 
vikekirosanoja, mikä on sinänsä kiinnostavaa, sillä vaikka Hermanni 
Päätalon vaimo oli lestadiolainen ja Herkko itse teki joksikin aikaa 
parannuksen aikuisiällä sairasvuoteella ollessaan, tämän kirjan ta- 
pahtumien aikaan Herkko oli jo irtaantunut uskostaan. Lestadiolai- 
sessa herätysliikkeessä kirosanojen käyttö ei ole suotavaa (ks. esim. 
Koivusaari 2018; Tornberg 2019: 26).? Tornberg (2019: 26) tosin huo- 
mauttaa, että vanhoillislestadiolaisilla ei ole täsmällistä määritelmää 
sille, mitä voimasanoja heidän tulee välttää. 

Päätalo itse on muistellut kotiseutunsa kielessä paskan, perseen ja 
”sukupuolielimistä järeimpien sanojen” olleen yleisimpiä kirosanoja 
(Vehviläinen 1978: 171.) Antti Koivusaaren tekemästä pro gradu -tut- 
kielmasta käy ilmi, että vanhoillislestadiolaiset käyttävät kirosana- 
eufemismeja tai sellaisia sanoja kuin paska tai perse (Koivusaari 
2018: 30; ks. myös Jokelainen 2019: 4.) Tässä valossa on kiinnosta- 
vaa, että aineistossani tällaiset voimasanat eivät nouse esiin. Tähän 
voi osaltaan vaikuttaa tutkimusaiheeni rajaus, mutta tämäntyyppi- 
set sadattelut eivät ole Herkolle muutenkaan tyypillisiä. Koivusaa- 
ren haastattelututkimuksessa mainittiin, että paska ja perse ovat van- 
hoillislestadiolaisille erittäin voimakkaita kirosanoja. Ei-lestadiolaiset 
haastateltavat olivat sitä mieltä, että uskonnolliset kirosanat, kuten 
helvetti tai saatana, eivät esiinny lestadiolaisen puheessa. (Koivusaari 
2018: 32.) Koska Hermanni ei ole vanhoillislestadiolainen, mutta elää 
vahvasti vanhoillislestadiolaisessa yhteisössä, voi olettaa, että tiettyjen 
kirosanojen käyttäminen voi olla tapa erottautua alueen uskonnolli- 
sen yhteisön jäsenistä. 


Kallio-Herkon repliikkien voimasanat 


Loimujen aikaan -romaanissa päättyy Tijoki-sarjan ensimmäinen 
Koillismaa-vaihe (Marttinen 1996: 31). Kirjan päähenkilö Kalle Pää- 
talo asuu 18-vuotiaana lapsuudenkodissaan ja paiskii töitä isänsä 
Hermannin kanssa. Herkko löytää sanomista Kallen naisseikkailuista 
ja kortteeritalon syöpäläisistä, karkailevista lehmistä, ylioppilaiden 
romunkeräyksestä sodan alla, kupparivaimonsa Riitun ”velehon- 
konstiin” käytöstä ja Kalle-veljensä radion kuuntelemisesta. Kolme 
yleisintä voimasanaa Herkon idiolektissä ovat tässä aineistossa perke- 
le, helevetti ja saatana. Kuvan 8 sanapilvi havainnollistaa Hermanni 
Päätalon repliikkien voimasanoja Loimujen aikaan -romaanissa. Esit- 
telen voimasanojen tarkemman frekvenssijakauman myöhemmin 
taulukossa 2. 

helevettiinkö piruko 
taivahan saateri 
silimäänkää jumaliste jumalan pirun 
hiijjessä piruako helevetistä 


piruvaa 
helevetissäkö saatana perkelettä 


helekkari saatanassa jumalankiitos — silimäänkään 


saatanain — silimäänni per-ke-lehh 
perkeleenkö ryökäle 
piru 


irukaa — helevettiä. Perkelettäkö — perkeleen 
p helekkaria vittuile helevetti 


helevettiäkö helevetissä , 
helekkarin Perkeleesti jumala 
vittuilet helevetinkö — hiijessä 
helevettijää — pirustako 
saatanan 


helevetin 


Kuva 8. Kirosanat ja niiden erilaiset esiintymät, joita Hermanni Päätalo 
käyttää Loimujen aikaan -kirjassa useammin kuin kerran. Kertamai- 
ninnoiksi jäävät hevonvittu, hiijjen vissi, jumalauta, sentoki ja veikko- 
nen. Sanapilvessä eivät ole mukana joihinkin voimasanoihin kuuluvat 
voi-interjektiot. 


Aineistossani helvetin eufemistinen muoto helkkari esiintyy aina 
svaavokaalillisena varianttina helekkari ja helvetti svaavokaalillisena 
varianttina helevetti. Kielitoimiston sanakirjan mukaan helvetti tar- 
koittaa karkean kirosanan lisäksi paikkaa tai tilaa, jossa synninteki- 
jät kuoltuaan kärsivät rangaistustaan ja tuskallista oloa, sietämätöntä 
piinaa (KS s.v. helvetti; ks. myös NSES s.v. helvetti). Nykysuomen ety- 
mologinen sanakirja esittää helkkarin yhdeksi mahdolliseksi juureksi 
ilmaisun helga Maria pyhä Maria (NSES s.v. helkkari; ks. myös Rii- 
honen 2019: 38). Aineistossani hiisi esiintyy aina inessiivimuotoisena, 
joten se vaikuttaa kiteytyneen tähän muotoon. Hiisi on alun perin vii- 
tannut pyhään paikkaan, kun taas kansanrunoudessa se yhdistetään 
manalan ja helvetin synonyymiksi (Kulonen 1990). Herkko käyttää 
aineistossani voimasanaa hiijjenvissi, jonka loppuosa vissi on arkinen 
varmaa tarkoittava sana (KS s.v. vissi). Sanontaa käytetään Iijoki-sar- 
jassa vaihtelevasti joko yhdyssanana tai sanaliittona. Sanan ortogra- 
fiassa varioi hiijen- ~ hiijjen- sarjan eri osissa. 

Aineistossani viitataan jumala-aiheisiin voimasanoihin kolmella 
vakiintuneella fraasilla, jotka ovat joka jumalan aamu, voi taivahan 
jumala ja jumalankiitos. Ilmausten vähäisten esiintymismäärien 
vuoksi olen luokittelussani niputtanut ne yhden käsitteen alaisuuteen. 
Kulosen yleistajuisen artikkelin (1990) mukaan jumala-lainasanalla 
on alun perin ollut pakanallinen merkitys. Herkon toisinaan toistele- 
ma voi taivahan jumala (ja toisaalla Iijoki-sarjassa käyttämä voi taiva- 
han takoja) voi olla intertekstuaalinen viittaus Kalevalan maailmaan. 
On kuitenkin syytä muistaa, että fiktiivisen Hermanni Päätalon kou- 
lutustaustana on kiertokoulu ja rippikoulu. Ei siis ole välttämättä to- 
dennäköistä, että hän olisi opinnoissaan ehtinyt tutustua ainakaan 
perusteellisesti Kalevalan säkeisiin, vaikka se toki ajallisesti olisikin 
mahdollista. Fiktiivisen hahmon esikuvahan eli vuosina 1889-1964." 

Lausepohjainen kiteymä jumalauta esiintyy repliikeissä Ison suo- 
men kieliopin luonnehdinnan ($ 1 725; ks. myös Hjort 2007a: 71) mu- 
kaisesti taipumattomana ja vain sadattelukäytössä. Kielitoimiston sa- 
nakirjan mukaan kyseessä on karkea kirosana (KS s.v. jumalauta), 
ja se on luultavasti peräisin pyyntöfraasista Jumala auta (ks. esim. 
Rinne 1989: 72). Koposen (2020: 76) mukaan jumaliste on jumalauta- 
kirosanasta muodostettu eufemistinen muoto. Sekä jumalauta että 
jumaliste ovat jumalaan viittaavia kirouksia ja todennäköisesti sa- 
maan juureen perustuvia variantteja (Riihonen 2019: 38). 

Perkele on paholaista tarkoittava karkea kirosana (KS s.v. perkele), 
joka on mahdollisesti lainattu jo kantasuomeen nimenomaan voima- 
sanana (Kulonen 1990). Suomen kirjakielessä sana on esiintynyt ny- 
kyisessä muodossaan Agricolan ajoista saakka (NSES s.v. perkele). Pa- 
holaiseen viittaa aineistossani myös piru (NSES s.v. piru). Perkeleen ja 
pirun kristillinen merkitys on syntynyt vasta Agricolan aikana (Kulo- 
nen 1990; ks. myös Riihonen 2019: 36), ja voimasana piru on toden- 
näköisesti perkeleen deminutiivinen variantti (SSA s.v. piru). 

Lestadiolaista puhetapaa voidaan matkia sanomalla rutto, raato, 
ryökäle ja jumalan terve. Koivusaaren pro gradun tutkimushaastatte- 
luissa vanhoillislestadiolaiset kirosanat tulivat puheeksi lähes poik- 
keuksetta heti haastattelun alkupuolella. Varsinkin ei-lestadiolaiset 
informantit mainitsivat ryökäleen, mutta kukaan lestadiolaisista in- 
formanteista ei maininnut sitä. (Koivusaari 2018: 3, 29—32.) Jos olete- 
taan, että ryökäle on nimenomaan lestadiolaisuuden piirissä käytetty 

kirosana, on mahdollista, että se olisi sitä kautta lainautunut Herkon 
puheeseen, kenties ironisessa käytössä. Alpo Räisäsen mukaan (kirje 
Tuula-Riitta Rahille 22.8.1998) ryökäle, samoin kuin ryöttä ja ryötti, 
on huonojen vaatteiden nimitys, joka ö-vokaalin sisältävänä sanana 
sopii affektiseen käyttöön. 

Saatana on karkea kirosana, jolla viitataan paholaiseen (KS 2020 
s.v. saatana). Sana on luultavasti muinaisruotsalainen laina, ja kirja- 
kielessämme se on ollut Agricolan ajoista saakka (NSES 2013 s.v. saa- 
tana). Saateri taas on Hermanni Päätalon idiolektissä hyvän tuulen 
voimasana, jonka kertoja mainitsee Iijoki-sarjassa olevan ”terveen 
isän hyvällä päällä ollessa käyttämä lievä kirosana”. Se on Suomen sa- 
nojen alkuperän mukaan saatana-sanan variantti (SSA s.v. saatana). 
(Voi) sentoki on toinen Herkon käyttämä hyvän tuulen voimasana. Se 
vaikuttaa kiteytyneen yhdyssanaksi, mutta sanan alkuperästä en ole 
löytänyt lisätietoa. Korpukseen tekemäni haut osoittavat, että Iijoki- 
sarjassa voi sentoki esiintyy lähes aina huudahduksena ja että kirjailija 
liittää sen käytön Herkon myötämieliseen suhtautumiseen puheena 
olevaan asiaan. 

Silimäänni, silimäänkään -tapauksista Suomen murteiden sana- 
kirjan tähän mennessä julkaistussa sisällössä on yksi esimerkki silmä- 
sanan käytöstä Suomussalmelta lievänä voimasanana: ”silimäännis 
(= saamari soikoon!) se on kokoh (= kotkan) hyvie töetä! [kun ansasta 
on viety lintu]” (SMS s.v. kokko; sanakirjan toimittaja Nina Kamppi, 
henkilökohtainen tiedonanto 1.6.2020). Silmä-sanan tämänkaltaisesta 
käyttötavasta vaikuttaa olevan SMSA:ssa tietoja nimenomaan Pohjois- 
Pohjanmaalta, Kainuusta ja Peräpohjolasta. Ilmauksia silmäänni, sil- 
määnkin ja kielteistä muotoa silmäänkään on SMSA:n murrekokoel- 
mien perusteella käytetty vahvistus- ja vakuuttelusanana suurin 
piirtein merkityksessä todellakin, todellakaan! Tällaisessa vahvistus- 
käytössä oleva ilmaus tajutaan nopeasti (lieväksi) voimasanaksi: voi 
silimäänni! Samalla tavalla käytetään ilmauksia silmäteräänkin ja sil- 
mäniterään.'' Matti Pääkkönen (1978) ja Alpo Räisänen ovat arvelleet, 
että silimäänni 'silmään saakka on silmä-sanan vanha terminatiivi- 
muoto ja vasta myöhemmin ilmauksen on alettu tulkita sisältävän lii- 
tepartikkelin -kin, -kään. (Nina Kamppi, henkilökohtainen tiedon- 
anto 4.6.2020.)'? Vastaavalla tavalla Päätalolla on toisaalla Tijoki- 
sarjassa toistuvasti käytössä ilmaus silimäni terrään, mutta myös il- 

maukset silihoonni ja silittiinni. Viimeksi mainitut muodot Alpo Räi- 
sänen on selittänyt silimäänni-ilmauksen ”rönsyiksi” (Nina Kamp- 
pi, henkilökohtainen tiedonanto 4.6.2020; Räisäsen kirje Tuula-Riitta 
Rahille 22.8.1998); Pääkkönen (1978: 237) taas pitää artikkelissaan 
silihoonni-muotoa eufemismina silimäänni-muodolle.!' 

Kielitoimiston sanakirjan mukaan veikkonen-sanaa käytetään joko 
yksikössä tai monikossa varsinkin huudahduksissa ja päivittelyissä 
(KS s.v. veikkonen). Kuten olen edellä todennut, tarkastelemassa- 
ni aineistossa ei esiinny manauksen, siunailun tai taivastelun funk- 
tiossa yhtään sanakirjamerkityksensä mukaan alatyylistä, karkeana 
kirosanana käytettävää vittu-substantiivia 'naisen ulkoiset sukupuoli- 
elimet ja emätin, mutta yhdyssanan hevonvittu osana kylläkin (KS s.v. 
vittu). Hjort (2007a: 70) pitää hevon vittua esimerkkinä kiroilufraasis- 
ta, jossa sanan denotaatiota käytetään hyväksi. Suomen sanojen alku- 
perä määrittää sanan vittu pejoratiiviseksi häpyyn viittaavaksi sanaksi 
(SSA s.v. vittu). 


Taulukko 2. Hermanni Päätalon repliikkien yleisimmät voimasanat Loimu- 
jen aikaan -romaanissa suhteutettuina koko romaaniin ja koko Iijoki-sarjaan. 


Voimasana Hermanni Vastaava Vastaava 
Päätalon merkkijono'* merkkijono 
repliikkien Loimujen aikaan |Iijoki-sarjassa 
voimasanat -romaanissa 
Loimujen aikaan 
-romaanissa 

f | f% f | f% 

perkele 52 30,9 143 85,0 

hel(e)vetti 37 22,0 127 75,5 

saatana 34 20,2 109 64,8 

piru 14 8,3 75 44,6 

saateri 9 5,4 10 5,9 

jumala 8 4,8 13 77 

jumaliste 5 3,0 24 14,3 

hel(e)kkari 3 1,8 16 9,5 

ryökäle 3 1,8 4 2,4 

silimäänni 3 1,8 20 11,9 

silimäänkää(n) 3 1,8 8 4,8 

yhteensä 171 549 

Kaikkien Iijoki-sarjassa käytettyjen voimasanojen tutkiminen edel- 
lyttäisi koko aineiston lähilukua, minkä vuoksi olen koonnut tauluk- 
koon 2 ainoastaan aineistossani yleisimmät Hermannin käyttämät 
voimasanat. Niiden rinnalle olen taulukoinut vastaavien merkki- 
jonojen absoluuttiset ja suhteelliset frekvenssit koko Loimujen aikaan 
-romaanista ja koko Iijoki-sarjasta. On edelleen huomattava, että olen 
lähilukenut ainoastaan Loimujen aikaan -romaanin ja analysoinut 
Hermanni Päätalon repliikkien voimasanat, joten koko romaanin ja 
koko teossarjan osalta hakutuloksissa ovat mukana muutkin osumat 
kuin manauksen, siunailun ja taivastelun funktiossa olevat voima- 
sanat. Siltä osin taulukon 2 tiedot ovat suuntaa-antavia. Tässä listauk- 
sessa eivät myöskään ole mukana aineistoromaanissani Hermanni 
Päätalon repliikkien ulkopuolella esiintyvät voimasanat. 

Herkon repliikit olen poiminut itse hyödyntämällä sekä painettua 
kirjaa, korpusta että tekstitiedostoon tallennettua versiota romaanis- 
ta. Koko romaanin lukumäärissä ovat mukana Herkon repliikit. Sekä 
romaanin että koko Iijoki-sarjan voimasanojen lukumäärät on ensin 
selvitetty Korp-työkalulla sanojen lemmahaulla eli perusmuodoilla 
hakemalla, minkä jälkeen olen varmistanut lukumäärät tekstitiedos- 
tosta hakemalla." Vertailu osoittaa, että yleisimpien voimasanojen 
osuus on melko samansuuntainen laajemmissakin aineistoissa. Tar- 
kemman tarkastelun joudun kuitenkin jättämään jatkotutkimuksen 
aiheeksi. Vaikka aineisto täytyy tuntea huolellisesti, yhtä kirjaa lähi- 
lukemalla ei vielä saa kattavaa kuvaa koko Iijoki-sarjan vastaavista si- 
sällöistä voimasanojen osalta. 

Osasin olettaa, että Herkon puheessa useimmin toistuvat kirosa- 
nat perkele, helevetti, saatana ja piru olisivat olla frekventeimpien jou- 
kossa koko kirjassa ja kirjasarjassa. Tosin myös jumaliste vaikuttaa 
nousevan melko yleiseksi koko Iijoki-sarjassa. Yleisimpiä voimasano- 
ja vastaavia merkkijonoja on tuhansien perkeleiden, hel(e)vettien, saa- 
tanoiden ja pirujen lisäksi satoja koko Iijoki-sarjassa, kun taas harvi- 
naisempia näyttää olevan vain joitakin kymmeniä. Vahva oletukseni 
on, että esimerkiksi perkeleiden huomattavaan enemmistöön Iijoki- 
sarjan voimasanojen joukossa vaikuttaa se, että kyseisellä voima- 
sanalla on monia funktioita, joissa sitä voidaan käyttää. Se voi ku- 
vastaa kielteisten tunteiden lisäksi tyytyväisyyden tunnetta. Loimujen 
aikaan -romaanissa on tällainen kohta: ”Isän kasvojen ilme kertoi, 

että hän tykkäsi kerrankin olostaan. Heti kun tökkäännyimme vasta- 
tusten, hän alkoi puhua: // - Pommauksen loppulitviiki on lakkarissa. 
Ja perkele kun Toivo makso vielä kaksi päiväläispäivää mieheen ur- 
kon urakan kaupantekijäisiä” Toisaalta taas samassa teoksessa Kal- 
le lakkaa kiroilemasta, kun on vähällä tehdä parannuksen, ja huomaa 
irtaantuneensa uskostaan sanoessaan perkele. Tämä voimasanavalinta 
on tietoinen kieliyhteisönkin näkökulmasta: näin Kalle viestii per- 
heenjäsenilleen, ettei ole enää uskovainen. Alustavan korpuksen tar- 
kastelun perusteella uskaltaisin esittää, että Päätalo on tuonut Iijoki- 
sarjassaan esiin monia harvemmin kuultavia voimasanoja ja jättänyt 
perinteiset saamarit ja hitot yksittäisiksi maininnoiksi.'* 

Erilaisilla voimasanoilla tuntuu olevan työnjako. Tutkimassani 
teoksessa perkele leimautuu hyvin voimakkaasti nimenomaan rons- 
kien miesten käyttämäksi voimasanaksi, ja se näkyy siksi Herkon 
repliikeissä. Herkon lisäksi sitä käyttävät lähinnä Kalle ja Päätalojen 
ronskipuheinen naapuri Hiltu-Jakki. Nainen käyttää sitä koko kirjas- 
sa vain kerran, Riitu toistaessaan Herkon edellä käyttämän perke- 
leen.” Toisaalta, kuten jo edellä on tullut esille, Hermannilla on myös 
hyvän tuulen voimasanoja ja sadatteluja, kuten saateri ja voi sentoki. 
Andersson ja Trudgill (1990: 54, 71, 192; ks. myös Hjort 2007a: 68) 
korostavatkin, että negatiivisten tunteiden lisäksi kirosanoilla voi il- 
maista huumoria tai merkitä tiettyä tyyliä tai rekisteriä. Vaikuttaa sil- 
tä, että Päätalon tuotannossaan erottamia korvikekirosanoja käyttä- 
vät ainakin Loimujen aikaan -kirjassa myös naiset. Naisten käyttämiä 
voimasanoja ovat esimerkiksi hiikkari, taivas, horpotti ja ketehen. 

On tietysti spekulointia pohtia, millaiset seikat ovat vaikuttaneet 
kirjailijan mielessä niihin valintoihin, joihin hän on päätynyt voima- 
sanojen käyttämisessä. Kuten edellä on tullut esille, Päätalo sijoitti 
kirosanat nimenomaan repliikkeihin, minkä tulkitsen osaltaan ker- 
tovan siitä, että hänen tavoitteenaan oli kuvata niiden avulla henkilö- 
hahmojensa luonnetta ja persoonaa. Vaikka edellä totesin Päätalon 
muistelleen paskan, perseen ja sukuelinten nimen olevan yleisimpiä 
kirosanoja kotiseutunsa kielessä, niitä ei aineistossani Hermanni Pää- 
talon repliikeissä ole. En tiedä, johtuuko se kirjailijan halusta ken- 
ties siloitella liikoja hävyttömyyksiä: Päätalohan on maininnut yrit- 
täneensä ”suhteuttaa? asiat käyttäessään voimasanoja teoksissaan (ks. 
tämän luvun johdantoa). Toisaalta Päätalo on kertonut Luukkosen 

(1980: 92-94) suomen kielen pro gradu -tutkielmaa varten tekemässä 
haastattelussa, että Koillismaan ”vanha” murre on kirjoitettuna niin 
raskasta lukea, että kirjailija on sittemmin hiukan oikonut murtee- 
seen kuuluvia ”loppuveuhkauksia”. Tämä vahvistaa käsitystäni sii- 
tä, että muissakin murrepiirteissä ja kielellisissä valinnoissa Päätalo 
on todennäköisesti tehnyt valikointia kaunokirjallisista syistä (puhe- 
kielen illuusion luomisesta ks. Tiittula & Nuolijärvi 2013; Koivisto & 
Nykänen toim. 2013).'* 


Kallio-Herkon voimasanojen syntaktinen analyysi 


Seuraavaksi tarkastelen, millaisissa syntaktisissa asemissa aineisto- 
ni voimasanat esiintyvät. Anderssonin ja Trudgillin (1990: 62-63; 
ks. myös esim. Riihonen 2019: 48) mukaan kirosanoilla voi olla viisi 
kieliopillista funktiota. Ne voivat olla ensinnäkin itsenäisiä ilmauk- 
sia (separate utterances, omassa aineistossani esimerkiksi Perkele...!) 
tai toiseksi löyhästi lauseeseen sidoksissa olevia lisäyslausekkeita lau- 
seen alussa tai lopussa (adsentences; aineistossani Perkele, kerran se 
kirpasoo!). Lisäyslausekkeet eivät muuta lauseen merkitystä, mutta 
ne kertovat siitä, kuinka puhuja asennoituu siihen, mitä on sanottu, 
tai kuinka kuulijan tulisi ymmärtää se, mitä on sanottu. Kolmanneksi 
ne voivat olla lauseenjäseniä (major constituents of the sentence; sub- 
jekti, objekti, predikaatti, predikatiivi) tai neljänneksi lauseenosan li- 
säyksiä (määrite, adverbiaali). Viidenneksi ne voivat olla sananosia 
tai (esimerkiksi kysymyssanan) vahvistussanoja (part of a constituent 
of a sentence, part of a word). Sananosia lukuun ottamatta aineistossa- 
ni on esimerkkejä näistä kaikista funktiosta. Ensimmäiseen ja toiseen 
kohtaan liittyvät voimasanavalinnat olen ottanut erikseen huomioon 
syntaktisessa analyysissäni (ks. taulukossa 3 erityisesti parenteettiset 
lisäykset myöhemmin tässä luvussa), jossa toki jo peruslauseenjäsen- 
nyksessä on mukana kolmannen ja neljännen kohdan mukaisten voi- 
masanojen analysointi nominaalisiin lauseenjäseniin ja erityyppisiin 
laajennuksiin (määritteisiin ja täydennyksiin). 

Riihonen (2019: 48) on koostanut Isosta suomen kieliopista (ks. 
VISK S 1 713, 1 725-1 728) yhdentoista erilaisen suomenkielisen voi- 
masanan rakenteen listan. Havainnollistaakseni aineistossani esiin- 

tyviä voimasanatapauksia annan Riihosen tekemän listauksen yhtey- 
dessä kustakin kohdasta esimerkin omasta aineistostani. Riihonen 
esittää seuraavan listan: 

1) kiteytyneet konstruktiot (Johan nyt on helevetti!) 

2) inessiivi esimerkiksi emfaattisissa vakuutteluissa, ihmettelevissä 
kysymyksissä (Helevetissäkö kuukkassoo...) 

3) kieltosanan vahvistaminen tai korvaaminen (helevetissä lev- 
veile”) 

4) sti-johdos finiittiverbin määritteenä (Elä hiiha niin perkeleesti!) 

5) genetiivimäärite (pirun hijas kahvinkokki) 

6) lausuman alussa interjektion tavoin (Jumaliste äitisi peittelee ne 
hameillaan...) 

7) konjunktioalkuinen lause (Perkele että valtio kenkkää torppariille 
metät) 

8) vuoron lopussa huomionkohdistimen tavoin (Yhä paranoo, 
jumaliste) 

9) lausumanalkuisen nominaalijäsenen, finiittiverbin tai verbin 
määritteen jäljessä sävypartikkelin tavoin (On perkele tuo Patruuna 
entiijan pellaaja!) 

10) interjektion tavoin itsenäinen vuoro yksin tai partikkelin kans- 
sa (Voi taivahan jumala...) 

11) kysymyslauseet (Mitä perkelettä se Riitu tuohustaa tuommosta 
savupatsasta taivaalle!) 


Kieliopillisessa analyysissä lähtökohtanani ovat olleet Kaisa Tupin 
(2012) ja Helmi Riihosen (2019) pro gradu -tutkielmissaan tekemät 
syntaktiset analyysit kirosanoista. Tuppi tutkii muun muassa kiro- 
sanojen syntaktisia funktioita yläkouluikäisille laaditun aukkotestin 
avulla. Riihonen (2019: 5, 93) taas tarkastelee kirosanoja ja kiroilua 
talvi- ja jatkosodan aikaisissa kirjeissä. Ajallisesti Riihosen aineisto si- 
joittuu hyvin lähelle tutkimaani aineistoa: Loimujen aikaan -romaani 
ajoittuu Ylösen (2013: 421) mukaan syksyn 1937 ja joulukuun 1939 
väliselle ajalle. 

Olen päätynyt toteuttamaan oman analyysini Tupista ja Riihosesta 
jonkin verran poikkeavalla tavalla kahdesta eri syystä. Ensinnäkin 
heidän tutkimusaineistonsa ovat luonteeltaan erityyppisiä kuin oma- 
ni, ja — kuten edellä on tullut esiin — tutkimani tekstiaineisto ei ole 

varsinaisesti kirjoitettua eikä varsinaisesti puhuttua. Sen sijaan se on 
kirjoitettua kieltä, jossa tavoitellaan puhutun kielen illuusiota (ks. 
Tiittula & Nuolijärvi 2013). Kirjoitetussa tekstissä lauseiden ja virk- 
keiden rajat hahmottuvat eri tavoin kuin puhutussa tekstissä, jonka 
prototyyppinen muoto on dialogi (ks. VISK $ 1 004). Vaikka keskus- 
telu rakentuu repliikeistä eli vuoroista ja vuorot ovat ennemminkin 
dialogisia kuin syntaktisia kokonaisuuksia, kaunokirjallisessa teks- 
tissä niissä ei kuitenkaan ole suoraan kyse puheen litteraattia vas- 
taavasta ”hidastuksesta” joka on kirjoitettu puheen pohjalta mah- 
dollisimman yksityiskohtaisesti. Puhutun kielen kielioppi on siihen 
verrattuna joiltain osin erilainen, ja vaikka päättäisin tutkia aineis- 
toani puhutun kielen näkökulmasta, minulla ei ole pääsyä repliikkien 
prosodiaan. En siis voi tukeutua aukottomasti kumpaankaan järjes- 
telmään. Olen ratkaissut tämän asian lähtemällä liikkeelle enemmän 
puhutun kuin kirjoitetun kielen kieliopista käsin. Hyödynnän analyy- 
siä tehdessäni erityisesti Ison suomen kieliopin käsitteistöä. 

Toiseksi — kuten taulukko 3 havainnollistaa — Tupin (2012) syntak- 
tisessa analyysissä kirosanoja voi olla määritteenä (genetiivimäärit- 
teenä, interrogatiivipronominin määritteenä, astemääritteenä), yksin 
tai lausuman alussa (interjektiona, päälausetta korvaamassa”), irral- 
lisena adverbiaalimääritteenä tai osana idiomia. Jostain syystä Tupilla 
on vituttaa-verbijohdos omana kohtanaan. Riihonen (2019: 49) sen 
sijaan kertoo keskittyneensä joustavasti siihen syntaksin tasoon, joka 
kussakin tapauksessa on hänen mukaansa oleellisin kirosanaraken- 
teen kannalta. Hän jakaa tekemänsä tarkastelun karkeasti kirosanoi- 
hin lauseenjäseninä, määritteinä, osana lauserakenteita, interjektioina 
sekä osana kiteytyneitä konstruktioita ja idiomeja. Riihosen (2019: 
72-73) analysoimat kieliopilliset rakenteet ovat genetiivimäärite, sub- 
jekti, adjektiivimäärite, vakiintuneet ilmaisut, verbin määrite, predi- 
kaatti, konjunktiolause, interjektio, predikatiivi, kysymyslause, kielto- 
konstruktio, muu lauseenjäsen ja pronominin määrite. Molempien 
luokitteluissa liikutaan kolmella kielen tasolla. Sanaluokkien tason li- 
säksi luokitteluissa näkyvät lauseenjäsenten ja lauserakenteiden tasot. 
Suhteutan syntaktisen analyysini mallia Tupin ja Riihosen tutkimus- 
asetelmiin taulukossa 3. 

Taulukko 3. Eroteltujen kieliopillisten rakenteiden vertailua Tupin (2012: 
36), Riihosen (2019: 72) ja tämän tutkimuksen syntaktisessa analyysissä. 


Tuppi (2012: 36) Riihonen (2019: 72) | Saviniemi (2022) 
lauseenjäsentehtävä =77 
predikaatti 
- adverbiaali 30 
subjekti - subjekti 7 
predikatiivi - predikatiivi 
adjektiivimäärite 
— objekti 2 
genetiivimäärite genetiivimäärite 
- genetiivilaajennukset | 34 
interjektio interjektio 
verbin määrite 
adverbiaalimäärite 
astemäärite 
interrogatiivi- pronominin määrite 
pronominin määrite 
osana idiomia vakiintuneet ilmaisut 
konjunktiolause 
korvaa päälauseen 
kysymyslause 
kieltokonstruktio 
vituttaa-verbi 
muu lauseenjäsen 
lisäys = 90 
itsenäinen ilmaus =11 
Yhteensä 178 


Nähdäkseni voimasanojen syntaktista analyysiä ei voi tyhjentävästi 
selittää, jos käytettävät käsitteet eivät edusta samaa tasoa. Koska olen 
analyysissäni kiinnostunut siitä, mitä voimasanoilla tehdään kulloi- 
sessakin lausumassa, mielestäni on tarkoituksenmukaista katsoa, mi- 
ten ne syntaktisesti sijoittuvat vuoroihin. Toisin sanoen analyysiäni 
selkeyttääkseni rajaan tutkimukseni ulkopuolelle sanaluokkien ja lau- 
serakenteiden tasot ja keskityn selvittämään, mitä aineistoni voima- 
sanoilla tehdään lauseenjäsennystasolla. Koska puhekielen illuusiota 
edustavat tekstit eivät liene jäsennettävissä analysoimalla ainoastaan 

nominaalisia lauseenjäseniä ja määritteitä, olen ottanut mukaan li- 
säykset, joiden katson olevan samalla kielen tasolla lauseenjäsenteh- 
tävien kanssa. Luokitteluni perustuu voimasanojen ryhmittelemiseen 
syntaktisen roolin mukaisesti, riippumatta siitä, mikä on kyseisen 
voimasanan morfologinen muoto.?! 

Sijoitan analyysissäni aineistoni voimasanat ensinnäkin nominaa- 
listen lauseenjäsenten luokkiin. Aineistossani ei ole — todennäköisesti 
aiheeni rajauksen vuoksi - lainkaan predikaattimuotoisia voimasano- 
ja.” Aineistoni voimasanat ovat substantiiveja tai kiteytyneitä raken- 
teita, jotka eivät voisikaan toimia predikaatteina.? Myöskään voima- 
sanojen adjektiivista käyttöä aineistossani ei ole. Sen sijaan tarkas- 
telemani voimasanat toimivat yleisimmin lauseenjäsentehtävistä ge- 
netiivilaajennuksina: joko genetiivimääritteinä (esimerkit 1-5) tai 
yksittäistapauksessa genetiivitäydennyksenä ([- -] ja meni saata- 
nain kansa monta päivää rokuliksi). Näissä voimasanana on useim- 
miten helevetti, mutta myös saatanan, perkeleen, pirun ja helekkarin 
ovat mahdollisia. Genetiivimäärite esiintyy useimmiten substantiivin 
mutta toisinaan adverbin tai adjektiivin laajennuksena. 

Ison suomen kieliopin (VISK $ 1 726) mukaan kirosanaa substantii- 
vin genetiivimuotoisena määritteenä käytetään usein nimittelyssä, 
kuten saatanan kusipää. Esimerkissä 1 Herkko kuitenkin kohdistaa 
nimittelyn itseensä. Esimerkin 2 genetiivirakenne liittyy tuskastunei- 
suuden tunteeseen, kun taas esimerkissä 3 se liittyy jonkinasteiseen 
ärähdyksellä ilmaistuun epäluuloisuuteen. Esimerkissä 4 Herkko on 
kiukustunut veljensä radion kuuntelemista koskevaan nuukailuun. 
Esimerkki 5 eroaa näistä muista siinä, että siinä kirosanojen - myös 
genetiivirakenteen — funktiona vaikuttaa olevan ilahtuneisuuden tun- 
ne, kun karkailevat lehmät saatiinkin aidattua pois naapurin mailta. 


(1) [--] Voi minnua saatanan laukkia...! 

(2) - Mikä helevetin koppijainen lähti kaivautumaan korvan sissään! [- -] 
(3) - Mitä helevetin romuja? [isä ärähti.] 

(4) [- -] Vähän päästä itköö, että kulluu ne..., mitä helevetin annootia ja 
märkiä akkumulaattoria siinä on. 

(5) [- -] Siinä, saateri, joutuu sunterit ”lehmät ällistelemään, että mihin 
helekkarin pohjukkaan nyt tuli uijuksi. [- -] 

Toiseksi yleisin lauseenjäsentehtävä on adverbiaalina toimiminen. 
Olen luokitellut adverbiaaleihin silimäänni- ja silimäänkää(n)-voi- 
masanat, koska terminatiivimuodot eivät ole kieliopillisessa sijassa, 
joten ne ovat aina adverbiaaleja. Adverbiaalien ryhmässä ovat aineis- 
toni voimasanojen (niin-sanan sisältävät) -sti-adverbijohdokset, ku- 
ten esimerkeissä 6-7. Riihosenkin (2019: 45) aineistossa -sti on ainoa 
adverbijohdin. Antamani esimerkit liittyvät tilanteisiin, joissa Herkko 
valittelee fyysistä jaksamistaan Kallen rinnalla. Ison suomen kieliopin 
(VISK $ 374) mukaan substantiivikantaisten -sti*-johdosten kantana 
on usein voimasana ja ne ilmaisevat paljoutta affektisesti. 


(6) — Elä hiiha niin perkeleesti! [- -] 
(7) — Pakottaa niin perkeleesti paikkoja, ja raato menny nukkuissa tön- 
kiksi kun puuhevosella... [- -] 


Esimerkki 8 havainnollistaa, että adverbiaalien ryhmässä tyypilli- 
nen voimasana on helevetti, koska se taipuu muun muassa sisäpaikal- 
lissijoissa. Toki ihmettelyn vahvistamiseen käytetään muitakin voi- 
masanoja (esimerkki 9). Muita adverbiaalina toimivia voimasanoja 
ovat hiisi, saatana ja piru. Adverbiaalien ryhmään olen luokitellut sili- 
määnni- ja (ei) silimäänkää(n) -tyyppiset tapaukset sillä perusteella, 
että niiden taustalla on vanha terminatiivimuoto (esimerkki 10). 


(8) — Helevettiinkö se poika on huilannu? [- -] 

(9) — Pirustako niihin Pilistäjän isäntiin nyt rahanhimo iski... 

(10) [- -] Vahto-Toivo sano jo lopulta, että hän ei silimäänkää nosta 
ennää puolta penniä... [- -] 


Subjektina tarkastelemani voimasanat eivät ole kovin tyypillisesti, 
mutta useammin kuin predikatiivina tai objektina. Aineistoni voima- 
sanoista etenkin piru toimii subjektina (esimerkit 11-12), usein ni- 
menomaan kysymysmuotoisena (retorisen) kysymyksen yhteydessä. 
Tapauksen Perkele hävenny rahasa... olen kuitenkin tulkinnut niin, 
että kyseessä ei ole lauseen subjekti. 


(11) [- -] Akkako sen lie puhutellu eilen päivällä kun oltiin metässä, vain 
piruko tuon ryhisti. [- -] 
(12) [- -] Sitä ei usko pirukaa, miten monella äänellä se [karhu] rallatteli 
ja rumpasi suullaan. [- -] 

Aineistoni predikatiivirakenteet ovat useimmiten tuloslauseita esi- 
merkin 13 tavoin. Poikkeuksen tästä muodostaa Herkon repliikki Se 
nyt on helekkaria, että isot ihmiset juuvva märsyävät ja unneuttavat 
lapsen, jossa helekkari toimii predikatiivina mutta on ehkä odotuk- 
senvastaisesti partitiivimuodossa. 


(13) - Ei saatana tästä tule hevonvittua...! [- -] 


Aineistossani objekteiksi olen tulkinnut esimerkeissä 14-15 havain- 
nollistamani lauseenjäsenet. Voimasanalla korvataan mitä-kysymys- 
sana, kun Herkko on epätietoisuuden vallassa — kyse ei kuitenkaan 
ole konkreettisesta tekemisen kohteesta sinänsä. 


(14) - En tiijä, että perkeleenkö tässä tekisi... 
(15) [- -] En tiijä helevetinkö tässä tekisi. 


Kuten edellä on tullut esiin, kaikki aineistoni voimasanat eivät luon- 
nollisestikaan ole nominaalisia lauseenjäseniä, minkä vuoksi olen 
niiden lisäksi tarkastellut lauseenjäsennyksen tasolla tekemässäni 
analyysissä lisäyksiä ja lauseenkokoisia itsenäisiä ilmauksia. VISK 
($ 1 071) määrittelee syntaktisen rakenteen keskellä sijaitsevan, sivu- 
huomautuksena toimivan lisäyksen parenteesiksi (esimerkiksi [- -] 
jollaisia me, Luoja nähköön, lienemme joka sorkka). Parenteettiset 
lisäykset eivät voi integroitua lauseen jäseniksi, ja ne voivat olla min- 
kä muotoisia tahansa. Vuorossa voi siis asiasisällön lisäksi olla irto- 
naisempia lisäyksiä, jotka voivat olla parenteettisia eli sijaita keskellä 
syntaktista rakennetta (VISK $ 1004). Kirjoitetussa tekstissä paren- 
teesi merkitään Ison suomen kieliopin (VISK $ 1073) mukaan muusta 
lauseesta erilleen ajatusviivojen tai sulkeiden avulla. Aineistossani ne 
on toisinaan erotettu pilkuin, muttei läheskään aina.? Samassa pykä- 
lässä todetaan, että puhutussa kielessä parenteettiset lisäykset voivat 
erottua prosodisesti muusta ympäristöstään. On jälleen otettava huo- 
mioon, että koska aineistoni ei ole puhuttua eikä edes ääneen luettua, 
en pysty tarkastelemaan voimasanojen yhteydessä käytettävää proso- 
diaa, vaan sen sijaan joudun tekemään päätelmäni pelkästään kirjoi- 
tetun tekstin varassa. 

Isossa suomen kieliopissa (VISK $ 1071) todetaan, että parenteesi 
voi ensinnäkin kommentoida koko kehysrakennetta, jonka osana se 
toimii. Se voi tarkentaa, korjata tai laajentaa jotain edeltävää ilmausta 
tai ennakoida tulevaa. Keskustelun kannalta kyse voi olla siitä, että se 
mahdollistaa puhujalle pitemmän vuoron; vuorovaikutuksen kannal- 
ta se yleensä selventää aiempaa vuoroa. Parenteettinen lisäys voi olla 
monen muotoinen. Se voi olla esimerkiksi kokonainen lause, kitey- 
tynyt sanonta tai nominatiivimuotoinen substantiivilauseke. Paren- 
teettinen lausuma voi myös sijoittua eri kohtiin meneillään olevassa 
kieliopillisessa rakenteessa (VISK $ 1072; ylipäänsä voimasanan si- 
joittumisesta vuoroon ks. $ 1 727). Voimasanan käyttäminen lisäyk- 
senä on aineistossani kaikkein yleisintä. Lähes yhtä usein voimasana 
on vuoron alussa kuin sen keskellä, kun taas vuoron lopussa se on 
huomattavasti harvinaisempi. Yksittäisissä tapauksissa voimasana 
toimii jälkilisäyksenä nimenomaan liitekysymyksen muodossa (ks. 
VISK $ 1 058), kuten tapauksessa Kuka tämän kanto lentokonerom- 
muin, piruko? 

Aineistossani on esimerkkejä kaikista kolmesta paikasta, joihin 
parenteettinen lausuma voi sijoittua lausumassa Ison suomen kieli- 
opin (VISK $ 1 072) mukaan: subjektin ja predikaattiverbin väliin, 
verbin ja objektin tai muun täydennyksen väliin tai keskelle substan- 
tiivilauseketta määritteen ja sen pääsanan väliin. Annan seuraavaksi 
esimerkin kustakin tällaisesta tapauksesta. Esimerkissä 16 lausuma 
alkaa predikaatilla, mikä vaikuttaa olevan voimasanojen yhteydessä 
melko tyypillistä, ja parenteettista lisäystä perkele seuraa yksikön toi- 
sessa persoonassa oleva subjekti. Esimerkissä 17 taas voimasana si- 
joittuu kielteisessä liittomuodossa apuverbinä toimivan kieltoverbin 
ja objektina toimivan näitä-pronominin väliin. Esimerkissä 18 affek- 
tia vahvistava voimasana saatanan sijoittuu genetiivimääritteen eli 
tuo-pronominin jälkeen ennen substantiivia piipunkänäsä. 


(16) — Olet, perkele, sinä täysi ori... 
(17) [- -] Ei perkele näitä jaksa nakella! [- -] 


(18) — Niin pitkään tuo Riitu tuohustaa tuon saatanan piipunkänäsä kan- 
sa, että saahaan venäläisten pommit niskaan [, oli isä uksinut.] 

Tarkastelemieni voimasanojen joukossa on jonkin verran lauseen- 
kokoisia itsenäisiä ilmauksia, jotka eroavat parenteettisista lisäyksistä 
siinä, että ne eivät toimi sivuhuomautuksena, vaan muodostavat itse- 
näisen vuoron. Tällaisia ilmauksia aineistossani ovat etenkin inter- 
jektiot ja niitä hiukan laajemmat huudahdukset. Muodostaessaan 
vuoron yksin tai vähintään yhden partikkelin kanssa voimasana 
käyttäytyy interjektioiden” eli huudahduspartikkeleiden kaltaisesti. 
Interjektion ja voimasanan ketju toimii usein reaktiivisena vuorona, 
jolloin sen reaktio saattaa kohdistua edellisen puhujan lausumaan. 
Voimasana voi osoittaa yksinäänkin reaktion voimakkuutta. (VISK 
$ 1728; interjektioista ks. myös $ 856.) Aineistossani on tapauksia, 
joissa on pelkkä voimasana, kuten esimerkissä 19. Aineistossani huu- 
dahduksina toimivat voimasanat ovat tyyppiä perkele ~ per-ke-lehh; 
jumalankiitos!; saateri; voi sentoki; voi saatana; voi taivahan jumala. 
Interjektioita ovat voi ryökäle -tyyppiset voimasanatapaukset (ks. esi- 
merkit 19-20). 


(19) — Per-ke-lehh...! 
(20) — Voi saatana! Kello tulloo kolome... 


Selvästikin voimasanojen luokittelemisessa tarvitaan muita ryhmiä 
nominaalisten lauseenjäsenten rinnalle, joten parenteettisten lisäys- 
ten ja lauseenkokoisten itsenäisten ilmausten tarkastelu tuovat koko- 
naiskuvan hahmottamiseen tarvittavaa lisävalaistusta. Vaikuttaa siltä, 
että Iijoki-sarjan voimasanoilla on monenlaisia kieliopillisia mutta 
myös muita funktioita, joita en pystynyt tutkimuksen tässä laajuu- 
dessa käsittelemään. Pohdin seuraavaksi mahdollisia jatkotutkimus- 
aiheita. 


Lopuksi 


Tässä luvussa tavoitteeni on ollut osoittaa, millaisia voimasanoja fik- 
tiivinen Hermanni Päätalo käyttää ja millaisissa syntaktisissa ase- 
missa nämä voimasanat esiintyvät. Voimasanoilla tarkoitan sanoja, 
joiden merkitys on kontekstista riippuvainen, joita voidaan käyttää 
tunnepurkauksiin ja joita ei tulkita kirjaimellisesti. Olen keskittynyt 
voimasanoihin, joita käytetään manauksen, siunailun ja taivastelun 

funktiossa. Aineistonani on ollut fiktiivisen Hermanni Päätalon rep- 
liikit Kalle Päätalon Loimujen aikaan -romaanissa. Yleisimmät Her- 
mannin käyttämät voimasanat ovat perkele, helevetti, saatana ja piru. 
Hänen voimasanansa toimivat joko lauseenjäsentehtävässä, paren- 
teettisena lisäyksenä tai lauseen kokoisena itsenäisenä ilmauksena. 
Lauseenjäsentehtävissä toimiessaan voimasanat ovat tyypillisesti joko 
genetiivimääritteitä tai adverbiaaleja. Varsinaisten lauseenjäsentehtä- 
vien lisäksi voimasanojen tarkastelu parenteettisina lisinä ja lauseen 
kokoisina itsenäisinä ilmauksina mahdollistaa syntaktisen analyysin 
yhdellä kielen tasolla. 

Fiktiivisen Hermanni Päätalon kielessä on jatkotutkimuksen kan- 
nalta monenlaisia kiinnostavia kielellisiä aineksia, joista mainitta- 
koon tässä 

- hyperbolat, Saimi kuuloo sillon jo lutteen kävelyn 

- nominaalinen ja verbaalinen koloratiivikonstruktio”, se palakol- 
lisen mätös; käyvä jytälletään koulua 

— paheksuntaimperatiivi (ks. Forsberg 2019: 4-43), Ärsytä sinä 
vielä lissää! 

- uskontosanasto, mikä autuus siitä ratkijaisi. 


Näistä kielellisistä aineksista voi jatkotutkimuksessa lähteä selvittä- 
mään ilmiötä, jota kirjailija Kalle Päätalo nimittää Iijoki-sarjassaan 
käänteishuumoriksi. Hän antaa teoksissaan joitain esimerkkejä kään- 
teishuumorin käytöstä, muttei kuitenkaan määrittele sitä sen tarkem- 
min. Käsillä olevaa tutkimustani on motivoinut haluni lähteä tämän 
käänteishuumorin jäljille tutkimalla aluksi yksittäistä kielenkäytön 
piirrettä, voimasanojen käyttöä. Otaksun, että näilläkin kielellisillä 
valinnoilla on merkittävä osuus Päätalon mainitseman käänteis- 
huumorin kielentämisessä. Voimasanojen affektiivisuudesta lienee 
helpompaa olla yksimielisiä kuin siitä, mikä kenenkin mielestä on 
huumoria. Olen siis lähtenyt liikkeelle ennemmin kielestä kuin sen 
antamista vaikutelmista (ironian monitulkintaisuudesta ks. esim. 
Rahtu 2006: 19-20). Käänteishuumori vaikuttaa niin laajalta ja moni- 
syiseltä ilmiöltä, että sen tarkempaan tarkasteluun tarvitaan moni- 
puolista jatkotutkimusta. 

Tutkimukseni teoreettisia ja metodisia kysymyksiä pohtiessani 
erityisen kiinnostavaksi osoittautui kirosanan ja voimasanan mää- 
ritelmien problematisointi. Kirosanoja tai laajemmin voimasanoja 
analysoidessaan joutuu koko ajan tasapainottelemaan kontekstin tul- 
kinnan kanssa. Tähänkin voitaisiin saada lisävalaistusta Tijoki-sarjan 
korpuksen laajamittaisemmalla hyödyntämisellä. 

Havaintojeni perusteella harvimmin toistuvien voimasanojen koh- 
dalla yksittäisen romaanihenkilön pystyy tunnistamaan niiden käy- 
töstä.” Suppeakin tarkastelu osoittaa alustavasti, että voimasanojen 
käytöllä voidaan luoda kieli-ideologioihin peilautuvia vastakkain- 
asetteluja vanhoillislestadiolaisten ja muiden välille (ks. Keskimaan 
2015: 174 kuvio Iijoki-sarjan kielenkäyttäjäryhmistä kieli-ideologi- 
sessa jatkumossa). Toisaalta korpus mahdollistaa perkeleen tai jonkin 
muun voimasanan jakauman tutkimisen koko Iijoki-sarjassa. Tämän- 
kin kielenpiirteen, voimasanojen, käyttö osaltaan viimeistelee Kalle 
Päätalon synnyinselkosen kielimaiseman kuvausta. 

Tijoki-sarjassa on runsaasti voimasanoja, joista osa on etenkin les- 
tadiolaisten käyttämiä korvikekirosanoja, esimerkiksi herkieaika, 
hiikkari, horpotti, kuotta, pahukkeri, settinen ja sevie. Näiden tarkas- 
telu pääosin rajautui tutkimukseni ulkopuolelle, koska niitä ei esiinny 
tarkasteltavana olleessa romaanissa Hermanni Päätalon repliikeissä, 
mutta jatkossa olisi kiinnostavaa tutkia niitäkin kansanlingvistisestä 
näkökulmasta? 

Nämä ovat vain yksittäisiä esimerkkejä siitä, että tutkittavaa riit- 
tää tulevaisuudessakin runsaasti. Iijoki-sarjasta luotu korpus on Kieli- 
pankissa ensimmäinen näin laaja kokoelma yhden kirjailijan tuotan- 
toa, joten soisin, että mahdollisimman monen eri alan opiskelijat ja 
tutkijat tarttuisivat mahdollisuuteen ja hyödyntäisivät sähköistä ai- 
neistoa erilaisten aiheiden tarkastelussa (jatkotutkimusaiheista ks. 
myös Karkulehto, Laippala, Launis, Märsynaho, Saviniemi & Sääski- 
lahti tässä teoksessa). Korpuksen sisältämät liki puoli miljoonaa vir- 
kettä ja lähes 5,3 miljoonaa sanetta ovat tutkijoiden vapaasti käytet- 
tävissä. 

Viitteet 


10 


11 


12 


Kalle Päätalo ihaili ja arvosti kirjailija Antti Heikkisen (2019: 146) tulkinnan 
mukaan hyviä jutunkertojia, ja Leena-puoliso kertoi, että kirjailija osasi 
lypsää ukolta eli isältään vanhoja juttuja (Marttinen 1999: 17). 

Vaikka /ijoki-sarjassa on paljon yhtymäkohtia todellisuuden kanssa, on sel- 
vää, että minulla ei ole pääsyä kirjailijan isän käyttämään kieleen. Siksi 
tarkastelen artikkelissani /ijoki-sarjan fiktiivisen henkilöhahmon kielen- 
käyttöä (ks. myös Keskimaa 2018: 25). 

On syytä muistaa, että suomen kielessä esimerkiksi paska ja kusi ovat 
olleet alun perin arkisten asioiden nimityksiä ja ne olivat pitkään lääke- 
tieteessä käytettyjä käsitteitä eli neutraaleja sananvalintoja. Christfrid 
Ganander ohjeistaa Eläinden Tauti-Kirjassa vuodelta 1788 muun muassa 
näin: Esimerkiksi Surwo Liwerstikkua , sekoita wanhaan wiinaan ja truiska 
Eläimen sieramiin , ja pane tuoresta Sian paskaa haawan päälle. 

Käytän tutkimuskirjallisuuteen viitatessani kirosana-käsitettä, jos sitä on 
käytetty alkuperäislähteessä. 

Loimujen aikaan on voimasanojen käytön ja metakielisen kommentoimi- 
sen kannalta erityisen mielenkiintoinen tutkimusaineisto, sillä kirjan ta- 
pahtumien aikana fiktiivinen Kalle Päätalo sairastuu ja antaa saarnata 
syntinsä anteeksi. Toivuttuaan keuhkokuumeesta hän kuitenkin irtaantuu 
uskostaan. 

Kommentoidessaan kirjojensa voimasanoja Päätalo mainitsee yrittäneen- 
sä suhteuttaa asiat, sillä hänen kielentallennuspyrkimykseensä kuului 
olennaisesti se, että asioiden ilmaisua ei sievistelty mitenkään (Vehviläinen 
1978: 171; Marttinen 1996: 35). 

Korpusvetoisuuden ja korpuslähtöisyyden eroista ks. esim. Tognini-Bonelli 
2001: 84; Jantunen 2009: 106. 

Esimerkiksi lijoki-sarjassa Kalle Päätalon Riitu-äidin tunnusmerkkinen sa- 
nomapitsi (< son of a bitch, 'huoranpenikka') -sadattelu ei esiinny Loimu- 
jen aikaan -romaanissa yhtään kertaa. 

On merkille pantavaa, että Koivusaaren (2018: 47) haastattelemista in- 
formanteista lähes kaikki ei-lestadiolaiset olivat sitä mieltä, että kiroileva 
henkilö ei voi olla lestadiolainen, mutta lestadiolaiset kertoivat vanhoil- 
lislestadiolaisten kiroilevan paljon. Koivusaari (2018: 17) keräsi haastatte- 
luaineistonsa vuosina 2016-2017. 

Vaikka fraasi taivahan takoja esiintyy Kalevalassa ja kansanrunoissa, Itä- 
Suomessa tuollaisia tokaisuja ja sanontoja on voinut havaita jonkinlaisina 
fossiileina tavallisessa kansanpuheessakin (Irmeli Pääkkönen, henkilökoh- 
tainen tiedonanto 27.5.2020). Tässä valossa voi ajatella, että Herkon käyt- 
tämät sanonnat voisivat olla suullista kansanperinnettä. 

Martti Anneberg (2008) on julkaissut teoksen nimeltä Silimäniterhän. So- 
dankylän murrekirja. Peruseväät murteen käyttöön ja murresanasto. 
Terminatiivisijan tehtävänä on osoittaa, mihin asti jokin ulottuu (Alhonie- 
mi 1978: 188 ja siinä mainitut lähteet): se vastaa kysymykseen ”mihin asti, 
saakka” (Remes 2009: 72). Suomessa ei ole terminatiivisijaa (Alhoniemi 
1978: 188 ja siinä mainitut lähteet). Viro on ainoa itämerensuomalainen 

kieli, jossa esiintyy ni-päätteinen (< *-nnik) terminatiivi nominiparadig- 
man muotona (Remes 2009: 83 ja siinä mainitut lähteet). Alpo Räisänen 
otaksuu kirjeessään Tuula-Riitta Rahille 22.8.1998, että silimäänni on läh- 
töisin vannottelukontekstista merkityksessä 'silmääni saakka vannon’. 
(Terminatiivista ks. myös Pääkkönen 1978.) 

Selvästi eri asia on (voi) silimä kirosanana, joka mainitaan Koivusaaren 
gradussa nimenomaan vain lestadiolaisten käyttämänä kirosanana. Koivu- 
saaren (henkilökohtainen tiedonanto 25.5.2020) käsityksen mukaan se on 
kirosanana melko lievä ja sitä käytetään yleensä huudahduksena. 

Olen laskenut taulukon frekvensseihin yhteen svaavokaalilliset ja svaavo- 
kaalittomat variantit. Vastaavasti olen ottanut tekemissäni hauissa huo- 
mioon eri taivutusmuodot, esimerkiksi saatanaa, saatanoita. 
Kaksinkertaisella tarkastelulla olen halunnut varmistaa, että taulukossani 
on mukana harvinaisimpienkin voimasanoihin viittaavien merkkijonojen 
kaikki esiintymät. Korpus ei vielä osaa jäsentää kaikkia ei-yleiskielisiä sa- 
noja oikein (ks. Saviniemi & Mantila tässä teoksessa). 

Korpuksen lemmahaun mukaan koko Iijoki-sarjassa on vain kaksi saamaria 
ja 35 hittoa. 

Tommi Kurki (henkilökohtainen tiedonanto 15.8.2019) ehdottaa tämän- 
tyyppiselle ilmiölle nimitystä kaikukiroilu. 

Tosin tämän ajatuksen perinpohjainen selvittäminen edellyttäisi Koillis- 
maa- ja lijoki -sarjojen kielen vertailua, sillä käsittääkseni Päätalo viljeli 
murteellisuuksia runsaammin Koillismaa-sarjassa. 

Mainittu esimerkki Helevetissä levveile...! ja Perkele minä tapa ihteäni heti 
ensimäisellä valavokilla ovat aineistoni ainoat kieltoverbittömät kielto- 
konstruktiot (ks. Kotilainen 2007, 2012). 

Tämä Tupin (2012) päälausetta korvaavien ilmausten luokka lähtee liik- 
keelle kirjoitetun kielen näkökulmasta: siitä, että kirjoitetussa kielessä on 
täydellinen lause (finiittiverbittömistä rakenteista ks. esim. Visapää 2008; 
Västi 2012). Siksi se ei ole minun aineistossani tarkin mahdollinen. 
Tapauksessa — Mitä perkelettä se Riitu tuohustaa tuommosta savupatsasta 
taivaalle! [- -] voimasana vaikuttaa morfologisesti olevan objektin kaltai- 
sessa käytössä, mutta lauseessa itsessään on jo objektina savupatsasta. 
Siksi olen jäsentänyt voimasanan tässä kontekstissa adverbiaaliksi — adver- 
biaaleissahan voi olla kiteymiä muista sijamuodoista. 

Useimmat voimasanat ovat Ison suomen kieliopin perusteella täysipara- 
digmaisia substantiiveja. Voimasanasubstantiivit esiintyvät vakiintuneesti 
lähinnä kieliopillisissa sijoissa, ja ne ovat mukana kiteytyneissä konstruk- 
tioissa. (VISK § 1 725.) 

Riihonen (2019: 51) huomauttaa, että (V)ISK (8 1 725) mainitsee kirosana- 
verbeistä ainoastaan vituttaa, ja sitä Herkko ei käytä aineistoni repliikeissä 
kertaakaan. Hän kyllä kieltää poikaansa muutamia kertoja vittuilemasta, 
mutta nämä vuorot eivät ole manauksen, siunailun tai taivastelun funk- 
tiossa. 

Konstruktio on se saatana kumma - ihme esiintymiskontekstien affektisia 
ominaisuuksia ja niiden vaikutuksia kandidaatintutkielmassaan tarkastel- 
lut Katja Pyörälä (2021: 11—12) toteaa, että hänen tutkimassaan raken- 

teessa saatana muistuttaa parenteettista lisäystä ja erityisesti kiteytynyttä 
sanontaa. Myös omassa aineistossani on useita kiteytyneiltä vaikuttavia 
rakenteita, joiden tarkempi tarkastelu jää jatkotutkimuksen tehtäväksi. 

25 Riihonen (2019: 62) kuitenkin huomauttaa, että kirosanailmaukset eivät 
ole prototyyppisimpiä interjektioita (ks. myös VISK 8 856). 

26 Koloratiivikonstruktioista Päätalon Koillismaa-sarjassa ks. Annala 1973: 
183—186; Rääpysjärvi 2005. 

27 Kalle Päätalon kirjallisuuvesta tykkäävien yhistys -nimisessä Facebook-ryh- 
mässä on alettu viime vuosina käyttää Hermanni Päätalolle tyypillisestä 
Voi taivahan jumala! -tokaisusta lyhennettä VTJ. 

28 Kalle Päätalon /ijoki-sarjassa on muun muassa ketehen-ilmauksia, kuten 
Ketehen mitä tuppuroipi! Ketehen vaikuttaa liittyvän etuvokaalisiin ke, 
ketehän 'ka, katohan' -muotoihin interjektioista, jotka kuuluivat Suo- 
mussalmen murteessa etenkin hevosmiesten kielenkäyttöön (ks. Räisänen 
1965: 40; Koillismaa-sarjan osalta Annala 1973: 176). Toisaalta taas Pää- 
talo antaa kirjoissaan kansanlingvistisen selityksen esimerkiksi haukkuma- 
sanalle siivatta, jonka merkitys vienankarjalaksi on 'kotieläin, varsinkin 
nauta (myös lammas, sika tai hevonen)' (KKS s.v. Siivatta; ks. myös Tavi 
2015: 93). Kirjailija mainitsee sanan tulevan kirjan henkilöiden puheeseen 
vienankarjalasta, ja toisinaan se esiintyy teoksissa nimenomaan vienankar- 
jalan kielen imitoimisen yhteydessä. Siivatta esiintyy koko lijoki-sarjassa 
10 kertaa, ja näyttää siltä, että sitä käyttää aina nainen puhuessaan miehil- 
le tai miehistä, kuten Rupesiko se, siivatta, vielä kopeloimaan? 

käsiallaa” — kirjoittamiskäsitykset 
Kalle Päätalon Iijoki-sarjassa 


Minna Sääskilahti 


Päätalon Iijoki-sarjassa nuori Kalle kasvaa ympäristössä, jossa kirjal- 
liseen kulttuuriin suhtaudutaan välinpitämättömästi ja jopa vihamie- 
lisesti, mutta tästä huolimatta hän kiinnostuu jo lapsena kirjallisuu- 
desta ja kirjoittamisesta. Tämä ristiriita motivoi tutkimustani siitä, 
miten kirjoittamisesta puhutaan romaaneissa ja millaisia käsityksiä 
siihen liittyy. 


Johdanto 


Tässä luvussa tarkastelen, millaisena kirjoittaminen näyttäytyy Kalle 
Päätalon Iijoki-sarjan teoksissa Huonemiehen poika (1971), Tammet- 
tu virta (1972) ja Kunnan jauhot (1973).! Teokset ajoittuvat Iijoki-sar- 
jan minäkertojan ja päähenkilön, Kallen’, lapsuusvuosiin 1919-1933 
(Ylönen 2013: 419-420). Kallen lapsuudessa erityisen epäluuloisesti 
lukemiseen ja kirjoittamiseen asennoituu Kallen isä Hermanni, joka 
suorastaan kieltää lukemisen vaimoltaan Riitulta (ja muiltakin per- 
heenjäseniltä): 


(1) Ruokakuntamme päätä ei kiinnostanut lukeminen. Joskus kun 
isä-Hermannin kotisalle sattuessa äiti nukkumaan ruvetessa kaivoi leh- 
den päänpohjistaan, isä nosti päänsä polsterista ja sanoi: - Mikä saatanan 
lorusanoma sillä taas on! Nakkaa helevettiin eli minä poltan koko repa- 
leen! (HP: 442.) 


Kun Kalle kirjoittaa metsätöiden tauolla kertomuksen aihiota muisti- 
vihkoonsa, Hermanni-isän kielteinen reaktio on hyvin voimakas: 

(2) — [- -] Mitä, rupesitko sinä rätnäämään, palajoko me on tehty pölliä? 
- En. Pistelen vain muistiin omia asijoitani. 

— Taasko...! 

Sana tulee lähes parkaisuna. Vilkaisen isää ja sanon: 

— Mitä helvetin taasko? Kuulostaa että itkun pollauttaa. 

- No ei palajo puutukkaa, kun tuota sinun touhuasi kahteloo. 

Vaikka tiedän varsin hyvin, mitä isä ajaa takaa, sanon kun kirjoitan: 

— Mitä pahaa minä nytki teen? 

— No tuherrat nuita kirjotuksiasi. Sitte taas yönseuvut ja pyhänaijjan niitä 
parsit läkkikynän kansa... Etkö tuota ole nähny, minkälaiseksi Satusetäksi 
ihminen muuttuu kun heittäytyy novelliin lorsaajaksi. Satusetä niitä vain 
puhhuu, mutta sinä rupesit vielä paperille rustaamaan... (HP: 154.) 


Hermannin näkemysten taustalla on kieli-ideologia, jonka mukaan 
kirjallisuuden lukeminen ja kirjoittaminen ovat joutavaa ajanvietettä 
ja pilaavat ahkeran työmiehen ja työteliään talon maineen (Keskimaa 
2015: 175). Hermannin vihamielinen suhtautuminen lukemiseen ja 
kirjoittamiseen ei ole poikkeuksellista Iijoen selkosilla 1900-luvun 
alkuvuosikymmeninä, mutta kirjallisuus on siitä huolimatta monin 
tavoin läsnä Kallen elämässä. Ennen lukemaan oppimistaan Kalle 
suostuttelee ääneen lukijoiksi varhain lukemaan oppineen ystävänsä 
Kalle Loukusan sekä äitinsä Riitun. Yhteiset lukutuokiot ovat äidille 
ja pojalle ilmeisen tärkeitä, ja niiden seurauksena Riitun lukutaito 
sujuvoituu huomattavasti. Kansakoulussa Kalle innostuu myös ainei- 
den kirjoittamisesta. 

Kirjoittamisen tarkastelu valitsemistani romaanista on siksikin 
mielenkiintoista, että Päätalo kuvaa Iijoki-sarjan ensimmäisissä osissa 
aikaa, jolloin kirjoitustaito yleistyi Suomessa nopeasti. Teoksissa ku- 
vataan paitsi Kallen lukemaan ja kirjoittamaan oppimista 1920-luvun 
lopussa ja 1930-luvun alussa, myös edeltävän sukupolven luku- ja kir- 
joitustaidon oppimista. Kallen vanhempien muodollinen koulutus, 
parisen viikkoa kiertokoulua, voidaan ajoittaa 1900-luvun ensimmäi- 
siin vuosiin, jolloin koko Suomen 15 vuotta täyttäneestä väestöstä 
hieman yli 40 % oli kirjoitustaitoisia. Lukutaitoisia vastaavassa ikä- 
luokassa oli jo 99 %, ja muihin maihin verrattuna luku- ja kirjoitus- 
taitoisten määrän näin suuri ero (liki 60 prosenttiyksikköä) oli poik- 
keuksellista. Kalle Päätalon syntymän (1919) tienoilla, vuonna 1920, 
kirjoitustaitoisten osuus oli noussut 70 prosenttiin 15 vuotta täyttä- 

neistä. Kymmenen vuotta myöhemmin, Kallen kouluvuosien aikana, 
kirjoitustaitoisten määrä nousi yli 80 prosentin. Toisaalta maan sisällä 
vaihtelua oli paljon, ja kirjoitustaito yleistyi rannikkoseudun kaupun- 
geissa selvästi nopeammin kuin maaseudulla ja sisämaassa. (Leino- 
Kaukiainen 2007: 430-434; Myllyntaus 1991: 118.) Sekä ajallisten että 
maantieteellisten seikkojen pohjalta on pääteltävissä, että Kallen kas- 
vuympäristössä Taivalkosken sivukylällä kirjoitustaitoisten määrä oli 
koko maan keskiarvoa pienempi. 

Suomalaisten luku- ja kirjoitustaidon edistymiseen 1900-luvulla vai- 
kutti tuntuvasti vuonna 1921 voimaan tullut oppivelvollisuus (Leino- 
Kaukiainen 2007: 434). Tämä muutos on todennäköisesti ratkaiseva 
myös Kallen kirjallisten perustaitojen kehittymisessä. Kansakoulu- 
asetus annettiin vuonna 1866, ja kansakouluja oli perustettu jo ennen 
asetuksen antamistakin. Kesti kuitenkin vuosikymmenien ajan, että 
kansakoulusta todella tuli koko kansan koulu. Varsinkin maaseudulla 
kansakoulujen perustamista saatettiin vastustaa voimakkaasti. Monil- 
la seuduilla kouluverkko olikin niin harva, että sivukylien lapset eivät 
välttämättä päässeet kouluun pitkien etäisyyksien ja koulunkäynnin 
aiheuttamien ylimääräisten kustannusten vuoksi. Monissa kodeissa 
lapsia tarvittiin myös työvoimaksi. Esimerkiksi Oulun läänissä lu- 
kuvuonna 1905-1906 kouluikäisistä lapsista vain 28,3 % kävi kansa- 
koulua. Edes oppivelvollisuuden voimaantulo ei taannut kaikille lap- 
sille pääsyä kansakouluun, ja harvaan asutuilla seuduilla kiertokoulu 
toimi pitkään kansakoulun korvikkeena. (Nieminen 2003: 88-92; 
Nurmi 1989: 11-15; Sarjala 1981: 75; Syväoja 2004: 39-57.) Taival- 
kosken Jokijärven kylälle rakennettiin kansakoulu vuonna 1928, ja 
sen ensimmäisten oppilaiden joukkoon kuului 9-vuotias Iijoki-sarjan 
päähenkilö Kaarlo (Kalle) Alvar Päätalo (HP 2014 [1971]: 582). 

Kalle Päätalon Iijoki-sarja on fiktiivinen, kaunokirjallinen teossar- 
ja, minkä huomioin tarkastelussani. En pidä sitä varsinaisena histo- 
riallisena lähteenä, jonka avulla 1900-luvun alun kirjoittamiskäsi- 
tyksiä voidaan kuvata objektiivisesti. Toisaalta Päätaloa on pidetty 
historiatietoisena kirjailijana, joka pyrki kertomaan ihmisistä ja ta- 
pahtumista mahdollisimman totuudenmukaisesti. Arjen historiaa 
kuvatessaan hän on tallentanut Iijoki-sarjaan muistitietoa esimerkiksi 
kasvuympäristönsä vapaa-ajanviettotavoista, lukemisharrastuksesta 
ja koulunkäynnistä. (Leiviskä tässä teoksessa.) Päätalon tavoitteena 

onkin ollut kuvata romaanisarjassaan Iijoen keski- ja latvavesistön 
ihmisten elämäntapoja ja elinolosuhteita sekä niissä tapahtuneita 
muutoksia 1920-luvulta sotien jälkeiseen aikaan (Ylönen 2013: 46). 
Näin ollen oletan, että fiktiivisyydestään huolimatta Iijoki-sarja tar- 
joaa kiinnostavan näkökulman 1900-luvun alun Suomen kirjalliseen 
kulttuuriin. 

Lähestyn Kalle Päätalon tuotantoa sikäli uudenlaisesta näkökul- 
masta, että Tijoki-sarjan kirjoittamiskäsityksiä ei ole varsinaisesti tut- 
kittu aiemmin. Keskimaa on tutkinut väitöskirjassaan Iijoki-sarjaa 
kielellisenä elämäkertana ja on identifioinut Kallen kielielämäker- 
ran merkittäväksi käännekohdaksi Mika Waltarin Aiotko kirjailijaksi? 
-oppaan hankkimisen. Keskimaa sivuaa tarkastelussaan Kallen kirjai- 
lijahaaveita, mutta käsittelee ennen kaikkea sitä, miten Aiotko kirjaili- 
jaksi? -opas vaikuttaa Kallen kieli-ideologioihin. Keskimaan tutkimus 
kohdentuu myös pääasiassa teossarjan eri osiin kuin tämä tutkimuk- 
seni. (Keskimaa 2015, 2018.) 


Tutkimuksen toteuttaminen 


Tutkimustani ohjaa kaksi tutkimuskysymystä: 
1) Millaisia käsityksiä kirjoittamiseen liittyy Päätalon Iijoki-sarjassa? 
2) Miten kirjoittamisesta puhutaan Päätalon Iijoki-sarjassa? 


Päätalo kuvaa Kallen luku- ja kirjoitusharrastusta ja kirjailijanuran 
etenemistä koko Iijoki-sarjan ajan (Ylönen 2013: 419-428), mutta ai- 
neiston laajuuden vuoksi olen rajannut tarkastelun Kallen lapsuus- 
ja kouluvuosiin eli sarjan kolmeen ensimmäiseen osaan. Analyysini 
keskiöön nostan Kunnan jauhot -teoksen luvun Hyvien aineitten kir- 
joittaja (KJ 1973: 504-515), jossa Kalle käy viimeistä vuotta kansa- 
koulua ja alkaa kehittää määrätietoisesti taitojaan aineiden kirjoittaja- 
na. Koska kirjoitustaito kytkeytyy yhteen lukutaidon kanssa ja koulu 
on merkittävä tekstitaitojen oppimisen ympäristö, sivuan analyysis- 
säni myös lukemista ja lukutaitoa sekä laajemmin koulunkäyntiä. 
Analyysini viitekehyksenä on Roz IvaniCin malli kirjoittamisen 
diskursseista. Ivanič kuvaa mallissaan, miten kirjoittamisesta puhu- 
taan erilaisissa kirjoittamisen konteksteissa sekä millaisia uskomuk- 

sia ja arvoja kirjoittamiseen ja kirjoittamaan oppimiseen liittyy. Ta- 
vat puhua kirjoittamisesta vaikuttavat paitsi yksilön, kuten oppilaan, 
toimintaan myös kirjoittamisen opetusta ohjaaviin dokumentteihin, 
kuten opetussuunnitelmiin. Ivanicin malli perustuu laajaan meta- 
analyysiin tutkimuksista, opetussuunnitelmista ja kirjoittamista kä- 
sittelevistä pedagogisista teksteistä. (Ivanič 2004: 220-226.) 

Ivanič on tunnistanut meta-analyysissään kuusi erilaista kirjoitta- 
misen diskurssia, jotka painottavat kirjoittamisen eri puolia: taitoja, 
luovuutta, kirjoitusprosessia, tekstilajia, sosiaalisia käytänteitä sekä 
kirjoittamisen sosiaalisia, kulttuurisia ja poliittisia ulottuvuuksia. Tai- 
todiskurssissa korostuvat kirjoittamisen edellyttämät osataidot, kuten 
kirjain-äännevastaavuuden, kieliopin ja oikeinkirjoituksen hallinta 
sekä käsiala. Angloamerikkalaisessa kirjoittamisen opetuksessa tai- 
toajattelu vaikutti vahvasti 1800-luvun lopussa ja 1900-luvun alussa. 
(Ivanič 2004: 225-228.) Vastaavanlaisia painotuksia on nähtävissä 
myös suomalaisessa kirjoittamisen opettamisessa kyseisenä aikana 
(S. Kauppinen 1983: 137-141), mutta selvästi pitempään kouluope- 
tusta on hallinnut kieliopillisen kompetenssin korostaminen (Mak- 
konen-Craig 2011: 66). Painotus on näkynyt myös suomalaisessa kir- 
joittamistutkimuksessa, jossa on tarkasteltu erityisesti kirjoittamiseen 
kytkeytyviä (kielellisiä) taitoja (Juvonen ym. 2011: 52-53; Kulju ym. 
2017). 

Taitodiskurssin tavoin myös luovuusdiskurssissa painotetaan teks- 
tiä, mutta huomio kiinnittyy erityisesti sisällön tuottamiseen ja tyylin 
hallintaan. Kirjoittaminen on arvokasta itsessään, ja kirjoitustaito ke- 
hittyy ennen kaikkea kirjoittamalla. Luovuusdiskurssissa kirjoittami- 
nen kytkeytyy yhteen lukemisen kanssa, ja kirjoittajana kehittyminen 
edellyttää hyviä kirjallisia malleja, runsaasti mahdollisuuksia kirjoit- 
taa ja palautteen saamista. (Ivanič 2004: 228-230.) Suomessa omaääni- 
nen sisällön tuottaminen on huomioitu kansakoulun opetussuunni- 
telmissa jo 1910- ja 1920-luvulla (S. Kauppinen 1983: 140-141), ja 
ainekirjoituksen merkitys kansakoululaisen mielikuvituksen ja tunne- 
elämän kehittäjänä huomioitiin (Pentikäinen ym. 2017: 161). Esimer- 
kiksi Hästesko linjasi vuonna 1927 julkaistussa äidinkielen opetuksen 
oppaassaan, että ainekirjoituksen ensimmäinen päämäärä on ”an- 
taa lapsen aistien toiminnoille ja sielun kyvyille, mielikuvitukselle ja 
tunne-elämälle, kehitystilaisuutta, harjoitusta” (Hästesko 1927: 103). 

Ivanič ajoittaa kirjoitusprosessia korostavan prosessidiskurssin 
esiinnousun 1970-luvun loppuun, jolloin kognitiivisen psykologian 
piirissä alettiin kehittää malleja kirjoitusprosessin etenemisestä. Pää- 
paino on valmiin tekstin sijasta kirjoitusprosessin aktiviteeteissa, ku- 
ten sisällön ideoinnissa, suunnittelussa, luonnostelussa, palautteen 
antamisessa ja vastaanottamisessa sekä tekstin muokkaamisessa ja 
editoinnissa. (Ivanič 2004: 231; ks. myös Luukka 2004: 13-15.) Suo- 
messa prosessikirjoittaminen tuli tunnetuksi 1980-luvulla (Erra & 
Svinhufvud 2017: 320). 

Genrediskurssi on yleistynyt angloamerikkalaisessa kirjoittamisen 
opetuksen traditiossa 1980-luvulta lähtien, ja se nostaa opetuksen 
lähtökohdaksi tekstilajien ominaispiirteet. Koska genrediskurssi huo- 
mioi myös tilanteet, joissa ja joita varten tekstejä kirjoitetaan, siinä 
on yhtymäkohtia kirjoittamisen sosiaalisia käytänteitä, kulttuurisia 
sekä sosiopoliittisia ulottuvuuksia koskeviin diskursseihin. Viimek- 
si mainittu painottaa lisäksi kriittistä ymmärrystä kirjoittamisen yh- 
teyksistä yhteiskunnallisiin valta-asetelmiin sekä kirjoittamisen 
merkitykseen identiteettien rakentumisessa. (Ivanič 2004: 232-240; 
Luukka 2004.) 

Kuten edellä olevasta katsauksesta ilmenee, kirjoittamisen opetuk- 
sen historiaa tarkasteltaessa ainoastaan taito- ja luovuusdiskurssi ovat 
ajoitettavissa Iijoki-sarjan tapahtuma-aikaan. Tämä ei kuitenkaan tar- 
koita sitä, että muut diskurssit olisivat merkityksettömiä Iijoki-sarjan 
kirjoittamiskäsitysten kuvauksessa. Kirjoittaminen on kuitenkin ai- 
na edellyttänyt kognitiivista prosessointia, ja tekstejä on tuotettu mo- 
nenlaisissa tilanteissa, joilla on ollut omat sosiaaliset käytänteensä. 
Vaikka kirjoittamisen opetus ei perustunut 1900-luvun alun kansa- 
koulussa genrepedagogiikkaan, opetuksen sisällöissä oli erilaisten 
tekstilajien tuottamista, kuten asioimiskirjoitusta, tapahtuma-, ha- 
vainto- ja mielikuvitusaineista sekä kuvista ja opetuksen aiheista kir- 
joittamista (Etelälahti 1923: 4-7; S. Kauppinen 1983: 141). Kirjoitta- 
misella on ollut aina myös merkittävä sosiokulttuurinen ja poliittinen 
rooli, mikä on nähtävissä esimerkiksi kirjoitustaidon merkitykses- 
tä yhteiskunnallisen ja taloudellisen kehityksen vauhdittajana (esim. 
Makkonen-Craig 2011; Myllyntaus 1991). 

IvaniCin mallia on käytetty varsinkin opiskeluun ja opetukseen liit- 
tyvien dokumenttien analysointiin kansainvälisissä ja suomalaisissa 

tutkimuksissa, mutta sen on katsottu soveltuvan myös muunlaisiin 
aineistoihin, kuten haastatteluihin (Erra & Svinhufvud 2017: 323). 
On kuitenkin todettava, että kaunokirjallinen teksti on epätavallinen 
aineisto Ivanicin mallia soveltavassa tutkimuksessa, minkä otan huo- 
mioon analyysissäni. Ivanicin kuvausta on kritisoitu diskurssien pääl- 
lekkäisyydestä ja kronologisesta esitystavasta. Nykypäivän näkö- 
kulmasta sitä voi pitää myös osittain vanhentuneena, ja sen julkaise- 
misen jälkeen on digitalisaation myötä syntynyt uudenlaisia kirjoitta- 
misen välineitä, ympäristöjä ja käytänteitä. (Erra & Svinhufvud 2017: 
322; Torvelainen ym. 2019: 34.) Tutkimukseni kannalta Ivanicin mal- 
lin mahdollinen vanhentuneisuus ei ole ongelma, sillä aineistoni 
koostuu 1970-luvulla julkaistuista teoksista, joiden tapahtumat ajoit- 
tuvat 1920- ja 1930-luvuille. 

Käytän aineistonani Kielipankin Iijoki-korpusta (Oulun yliopisto 
2019) sekä painettuja teoksia. Verkkopohjainen Korp-työkalu on aut- 
tanut tunnistamaan suuntaa-antavasti tekstikohdat, joissa mainitaan 
kirjoittaminen. Esimerkiksi kirjoittaa-verbi tuottaa aineistosta run- 
saasti hakutuloksia. Olen huomioinut, että kaunokirjallisessa teks- 
tissä kirjoittamista voidaan kuvata myös ilmauksilla, jotka eivät ole 
vakiintuneita asiatyylisissä kirjoittamista käsittelevissä teksteissä ja 
saattavat olla hyvinkin epätavallisia ja persoonallisia. Siksi aineiston 
analyysi on edellyttänyt ennen kaikkea painettujen teosten lähilukua. 
Kummankin aineiston osalta kirjoittamista käsittelevien aineistokoh- 
tien tunnistaminen ja niiden luokittelu Ivanicin mallin mukaisesti on 
perustunut sanatasoon (vrt. Erra & Svinhufvud 2017: 318-319; Tor- 
velainen ym. 2019: 34). Esimerkiksi luonnehdinta lähes makuullaan 
olevista kirjaimista viittaa käsialaan ja maininta karjaisu- ja utelu- 
merkkien paikoista liittyy oikeinkirjoituksen hallintaan. IvaniCin luo- 
kittelussa käsiala ja kielen hallinta sijoittuvat taitodiskurssiin. 


lijoki-sarjan kirjoittamisen diskurssit 


Taitodiskurssi 


Tavallisin taitodiskurssin ilmentynä Huonemiehen pojassa, Tamme- 
tussa virrassa ja Kunnan jauhoissa on käsialan tarkastelu. Esimerkissä 


3 Kalle muistelee opettajien palautetta käsialastaan: i 


https://doi.org/10.21435/tl.271 


Minna Sääskilahti 


(3) Koko kouluajan olivat opettajat moittineet käsialaani ja erityisesti sitä, 
että kirjoitukseni oli liian kaltevaa, ”lähes makuullaan” joita sanoja opet- 
tajat olivat käyttäneet. Myös vihkojeni tuhrimisesta minua oli nuhdeltu. 
(KJ: 507.) 


Teoksista on tunnistettavissa ainakin 14 kohtaa, joissa kommentoi- 
daan eri henkilöiden käsialaa tai kuvataan käsin kirjoittamista, pai- 
koin pitkästikin kuvaillen. Erityisen tärkeä selkeä ja kaunis käsiala 
on Hermannille, jolla oli kiertokoulun käyneeksi hyvä käsiala ja joka 
moittii toistuvasti Kallea huonosta käsialasta: 


(4) Ensimmäisen koulutalveni kevätlukukaudella isä lähes jokaisena lau- 
antai-iltana, milloin tuli käymään kotona, komensi minut näyttämään 
miten olin edistynyt kynänkäyttötaidossa. [- -] Poikkeuksetta isä sanoi 
heti kun olin tehnyt ensimmäiset kynäliikkeeni: - Ethän sinä oo oppinu 
viimme kerrasta merkkijää! Jos äiti ei ollut kuulosalla, tuli melko varmas- 
ti perään: — Miten pirun lailla sinä oot periny Putikan natsuunan näissä 
kynähommissa! On istunu kohta talaven koulussa eikä silimäänkää saa 
kirjotuksesta selevää vaikka miten yrittäsi tavata... Ja nuo lumerot! Miten 
sinä ossaatki ökertää ne nuin rummia. Ja kuitenhi käsiala ja rätinkihom- 
mat ovat kaikista tähellisimpiä kun joutuu maaliman jaamantielle... Ei! 
Annappa että isä tekköö vielä tämän kerran malliksi. (TV: 38.) 


Kuten Hermannin moitteista ilmenee, hän syyttää jälleen kerran Kal- 
len huonosta käsialasta tämän äidinpuoleista sukua, mikä aiheuttaa 
useita riitoja aviopuolisoiden välille. Erään riidan seurauksena Rii- 
tu päättää jopa siirtyä avioparin yhteisestä vuoteesta lastensa viereen 
nukkumaan. 

Hyvän käsialan korostuminen on mielenkiintoista. Hermannille se 
on ainoa arvostettava asia kirjoitustaidossa. Toisaalta Hermanni on 
oman sukupolvensa maaseudulla kasvaneeksi edustajaksi poikkeuk- 
sellisen kirjoitustaitoinen. Hyvän käsialan lisäksi hän hallitsee tuotta- 
van kirjoittamisen ja kirjoittaa perheelleen kirjeitä ollessaan pitkiä 
aikoja pois kotoa. Koska Hermanni on käynyt vain lyhyen aikaa kier- 
tokoulua sekä rippikoulun, hän on todennäköisesti kehittänyt kirjoi- 
tustaitoaan oma-aloitteisesti — siitä huolimatta, että hän suhtautuu 
epäluuloisesti lukemiseen ja kirjoittamiseen. 

Hyvän käsialan arvostaminen liittyy todennäköisesti käsin kirjoit- 
tamisen ideologiseen merkitykseen koululaitoksessa, jossa ylipäätään 

muitakin käden taitoja (käsityöt, piirtäminen, maalaaminen ja koti- 
talous) on pidetty tärkeinä (Makkonen-Craig 2011: 67). Käsialasta 
puhuminen heijastelee myös 1900-luvun alkuvuosikymmenien kir- 
joituksenopetuksen painopisteitä, sillä se sisälsi paljon mekaanista 
käsialan harjoittelua (S. Kauppinen 1983: 139). Hermanni on myös 
nähnyt, että savotoilla ja uittotöissä vastuulliset ja paremmin palkatut 
työtehtävät edellyttävät taitoa tehdä tarkkoja ja selkeitä muistiin- 
panoja työurakoiden etenemisestä. Käsialan luettavuus on ollut muu- 
tenkin tärkeää 1900-luvun alussa, sillä suuri osa tärkeistä asiakirjoista 
kirjoitettiin käsin. 

Taitodiskurssi tulee Hyvien aineitten kirjoittaja -luvussa esille 
myös kirjoitetun kielen konventioiden hallintana: 


(5) En vaivannut myöskään isommin päätäni kun näykin pilkkuja, rusta- 
sin huutomerkkejä, tökin pisteitä ja loirauttelin kysymysmerkkejä. Sekin 
tuntui nyt itsestään selvältä, että uuden lauseen ja erisnimen eteen tulee 
iso kirjain. (KJ: 506.) 


Esimerkissä on vakiintuneita kielenhuollon käsitteitä, joiden perus- 
teella se on yhdistettävissä taitodiskurssiin. Kontekstin pohjalta on 
tulkittavissa, että välimerkkien ja isojen alkukirjainten käyttö onnis- 
tuu mahdollisimman moitteettomasti, ja opettajakin huomioi palaut- 
teessaan, että tekstissä ei "ollut edes monta oikeinkirjoitusvirhettä”. 
Moitteettoman kieliasun merkitys kirjoittamisessa nousee esille myös 
Tammetussa virrassa Kallen kuvaillessa parasta ystäväänsä Kalle Lou- 
kusaa: 


(6) Kalle Loukusa ei lukenut säkättävän nopeasti, mutta selvästi ja kertaa- 
kaan korjaamatta, vaikka olisi ollut kuinka monimutkainen vieraskielinen 
sana. Myöskään hänen käsialansa ei ollut koulun kauneinta. Kuitenkin 
hän tiesi justiin eikä melkein pisteitten, pilkkujen, tupla- ja puolipisteit- 
ten, nakkaus-, karjaisu-, velaksiotto- ja utelumerkkien paikat ja minkälai- 
nen sana aletaan isolla puustaimella. (TV: 291.) 


Vaikka hyvän käsialan tärkeys korostuu tarkastelemieni teosten kir- 
joittamiskäsityksissä erityisen usein, esimerkki 6 on tulkittavissa si- 
ten, että kirjoitetun kielen koodin hallinta arvottuu käsialaa tärkeäm- 
mäksi taidoksi. 

On odotuksenmukaista, että oikeinkirjoituksen merkitys nousee 
esille tarkastelemieni teosten kirjoittamiskäsityksissä, sillä Päätalo 
kuvaa 1930-luvun alkua ja 1900-luvun opetusoppaissa kirjakielen 
hallinta nostetaan ainekirjoituksen opetuksen tärkeimpien tavoittei- 
den joukkoon (Raitio & Niemi 1922: 128; Walorinta 1925: 31-37). 
Kirjoitetun kielen koodin hallintaa onkin perinteisesti pidetty kirjoit- 
tamisen opetuksessa tärkeänä (Ivanič 2004; Luukka 2004; Makko- 
nen-Craig 2011), ja myös Suomessa opettajajohtoinen kirjoitetun kie- 
len normien opetus säilyi keskeisessä asemassa 1900-luvun viimeisiin 
vuosikymmeniin saakka (Pentikäinen ym. 2017: 166). 


Luovuusdiskurssi 


Luovuusdiskurssi ilmenee Hyvien aineitten kirjoittaja -luvussa var- 
sinkin kognitiivisena kompetenssina eli kykynä keksiä, esittää ja jä- 
sentää omia ideoita (ks. Makkonen-Craig 2011: 69). Kun opettaja 
antaa tehtäväksi kirjoittaa aineen aiheesta ”Talvisilla hangilla; Kalle 
laatii tekstin, jonka opettaja lukee kiitellen ääneen luokassa. Osa kou- 
lutovereista epäilee kuitenkin Kallen ainetta plagiaatiksi: 


(7) — Sinähän olit jälentäny sen aineesi Kaarlo Hännisen ”Jäämeren san- 
karista; Teemu sanoi. 

Selkärangassani tuntui kylmiä viiltoja, enkä pystynyt katsomaan kaverei- 
tani silmiin. Levottomuuteni ja pelkoni lisääntyi. 

- En oo jälentäny... 

— Eläpä ruppea luirimaan! minut keskeytettiin. 

— Oli se ”Jäämeren sankarista”! Siitä kohti kun Lauri kulukoo rihmolla 
eikä oo vielä saanu sitä ristikettua, jonka nahan se sitte möi ja sai matka- 
rahat Ruijaan ja Jäämerelle, sanoi rehellinen ja oikeudenmukainen Teemu 
harvinaisen äkäisellä äänellä. (KJ: 509.) 


Esimerkissä on useita kielellisiä valintoja, jotka korostavat osapuolten 
tunnereaktioita. Kalle nimeää tunnetilansa ”levottomuudeksi ja pe- 
loksi”, ja kuvaus selkärangassa tuntuvista kylmistä viilloista kertoo 
tunteen voimakkuudesta. Teemun tuohtumuksen kuvausta tehosta- 
vat huutomerkit ja tämän äänen kuvailu harvinaisen äkäiseksi. 
Plagiointiepäilyt laukaisevat hienoisen kriisin, varsinkin kun Kalle 
ymmärtää, että syytökset ovat aiheellisia. Kalle tiedostuu omaperäi- 


140 


https://doi.org/10.21435/tl.271 


"Ja eikähän sulle tuu minkäällaista käsiallaa” 


syyden arvosta tekstin ominaisuutena ja ottaa sen tavoitteekseen kir- 
joittajana kehittymisessä: 


(8) Sitten sisälleni heräsi ajatus, joka jälleen kiivastutti sydämeni lyöntejä: 
Ensi kerralla kirjoitan hyvän aineen ja täysin omasta päästäni! [- -] 

Ajatus ei jäänyt pelkäksi tenhotukseksi, vaan aloin salassa harjoitella. 
Pelkästään huono omatuntoko pakotti minut tähän, vai virisikö minulla 
jokin sisäinen tarve — sitä en voi varmuudella sanoa. [- -] 

Sen tiedän jo varmasti sanoa, että ne tarinat jotka kevätpuolen iltoi- 
na kirjoitin, eivät olleet enää yrityksiä pelastaa rauha omalletunnol- 
leni, vaan minua halutti yrittää paperille tuntoja, joita sisälläni liikkui. 
(KJ: 510-511.) 


Kiivastuttaa-verbi ja lopun huutomerkki tehostavat päätöksen päättä- 
väisyyttä ja siihen liittyvää tunnelatausta. Kallen läpikäymä kehitys- 
prosessi voidaan tulkita oman kirjoittajaäänen löytämiseksi. Oma- 
äänisyyttä on pidetty pitkään tärkeänä kirjoittamisen opetuksessa ja 
luovan kirjoittamisen oppaissa, ja se liitetään itseilmaisuun sekä kir- 
joittajan omien kokemusten ja persoonallisuuden ilmenemiseen (ks. 
Harjunen & Juvonen 2013: 9-11 ja siinä mainitut lähteet). Vaikka 
oman äänen käsite ei näy 1900-luvun alun opetussuunnitelmissa, se 
ei ollut ilmiönä vieras Kallen kouluaikojen kirjoituksenopetuksessa. 

Kallen määrätietoisessa harjoittelussa on tunnistettavissa infor- 
maalin oppimisen piirteitä. Se saa kimmokkeen formaalin oppimisen 
kontekstissa eli koulussa, mutta sitä ohjaavat virallisten tavoitteiden 
sijasta Kallen itse asettamat tavoitteet taitavaksi kirjoittajaksi kehitty- 
misessä. Harjoittelu tapahtuu vapaa-ajalla arkisissa oppimisympäris- 
töissä (salassa), ja se on vahvasti itseohjautuvaa, sillä Kalle toimii tie- 
toisesti ja intentionaalisesti. (Schugurensky 2000: 2-3.) 

Aiempi esimerkki 8 kuvastaa myös merkittävää muutosta Kallen 
motivaatiossa. Luvun alussa motivaatio on ennen kaikkea ulkoinen, 
sillä sitä ruokkii halu saavuttaa arvostusta opettajan ja koulutoverei- 
den silmissä. Esimerkin ilmaukset virisikö minulla jokin sisäinen tar- 
ve sekä minua halutti yrittää paperille tuntoja, joita sisälläni liikkui 
kuitenkin osoittavat, että sisäinen motivaatio, aito halu ilmaista it- 
seään kirjoittamalla, on korvannut ulkoisen motivaation. 

IvaniCin (2004: 229-230) mukaan luovuusdiskurssissa hyvän kir- 
joittamisen kriteerit perustuvat kaunokirjallisuuteen, ja kaunokirjal- 

lisuuden tarjoamaa mallia pidetään tärkeänä kirjoitustaidon kehitty- 
misessä. Kaunokirjallisuuden merkitys kirjalliseen kulttuuriin kasva- 
misessa nousee esille Tijoki-sarjassa sekä Kallen oman että hänen ka- 
veripiirinsä lukuharrastuksen myötä: 


(9) Pyhäaamuina menin edelleen Hoikkalaan. Luimme yhdessä Kallen 
kanssa, keskustelimme urheilusta ja kirjallisuudesta. [- -] Joskus oli seu- 
rassamme Simanan Teemu, ja samoin Koskisen Toivo alkoi kärkkyä nuo- 
resta iästään huolimatta pyhisin Hoikkalaan. Meitä kaikkia neljää kiin- 
nosti kaunokirjallinen teksti ja tunsimme myös mielenkiintoa selkosen 
ulkopuolisiin asioihin. (KJ: 504.) 


Esimerkki 9 kuvaa kiinnostavalla tavalla poikajoukon omaehtoista 
lukemisharrastusta, jossa on havaittavissa lukupiiritoiminnan piirtei- 
tä. Pojat kokoontuvat lukemaan yhdessä ja keskustelevat lukukoke- 
muksistaan. Yhdessä lukemisen kuvauksia on myös Huonemiehen po- 
jassa ja Tammetussa virrassa, jossa lukemisesta tulee Kallen ja tämän 
äidin Riitun yhteinen ajanviete. 

Kun Kalle kirjoittaa ensimmäisen kiitosta saaneen mutta sittem- 
min plagiaatiksi osoittautuneen aineensa, hän pääsee luovuuden vi- 
riämisen myötä flow-tilaan: 


(10) Koska minulla ei nyt ollut vaikeuksia keksiä, mitä kirjoittaisin, jänni- 
tykseni laukesi ja hallitsin ennen kokemattomalla varmuudella musteky- 
näni liikkeitä. [- -] 

Aikaisemmin olin ainekirjoitustuntien aikana vinkeillyt opettajan sil- 
män välttäessä: jykertänyt peukaloa Tyynen kylkiluitten väliin, nipistellyt 
tätä käsivarsista ja reisistä, kynsinyt pulpetin pohjaa tai tömistellyt jalko- 
jani. Sen ainekirjoitustunnin aikana en joutanut kunnolla vilkaisemaan 
edes pöytänsä takana istuvaa opettajaa. [- -] 

Luovutettuani vihkoni järjestäjälle minut valtasi kummallinen tyyty- 
väisyyden tunne, saman tapainen kuin joskus kotona, kun olin tehnyt mi- 
nulle annetun työn niin hyvin, että vanhempani joutuivat ihmettelemään. 
(KJ: 507.) 


Flow-tilalle on ominaista intensiivinen paneutuminen meneillään 
olevaan tehtävään, ajan ja paikan tajun kadottaminen sekä kontrollin 
tunteen vahvistuminen siten, että huoli tehtävässä onnistumisesta ka- 
toaa (Csikszentmihalyi, Abuhamdeh & Nakamura 2014: 230-231). 
Kirjoitustehtävään uppoutunut Kalle unohtaa tavalliset kujeilunsa 

eikä juuri rekisteröi muiden läsnäoloa tilanteessa. Kontrollin tuntee- 
seen viittaa esimerkin alun kuvaus sisällön ideoinnin helppoudesta, 
jännityksen katoamisesta sekä mekaanisen kirjoittamisen sujuvuu- 
desta. 


Prosessi- ja genrediskurssi 


Käsitys kirjoittamisesta prosessina ei nouse aineistossani esille kovin 
laajasti, mutta esimerkin 11 voi tulkita tämän diskurssin ilmenty- 
mäksi: 


(11) Aloin nyt seurata uudella mielenkiinnolla lukemaani kaunokirjallis- 
ta tekstiä. En enää vain tyytynyt nauttimaan tunnelmista, mielikuvista ja 
toiminnasta, vaan aloin pysähdellä miettimään, miten teksti oli syntynyt, 
romaaneissa tai ”lorulehissä”. (KJ: 506.) 


Esimerkin syntyä-verbin voi tulkita viittaavan Kallen orastavaan ym- 
märrykseen kirjoittamisen prosessiluonteesta. Tekstien prosessoin- 
ti ilmenee myös Kallen uudessa tavassa kirjoittaa muistiinpanoja ja 
harjoitelmia ”vanhojen kouluvihkojen tyhjille lehdille ja isän savotta- 
reissuiltaan tuomiin, ainoastaan osaksi käytettyihin tuntikirjoihin? 
(KJ 1973: 510). Koulussa tapahtuva kirjoittaminen näyttäytyy kuiten- 
kin perinteisellä tavalla tuotospainotteisena (Andrews & Smith 2011: 
44—48; Luukka 2004: 11): opettaja antaa oppilaille kirjoitustehtävän, 
jonka oppilaat toteuttavat säädellyn ajan puitteissa. Palautetta oppi- 
laat saavat vasta valmiista tekstistä kirjoitelmien palautustunnilla, ja 
se koskee sisällön onnistuneisuutta, käsialaa ja välimerkkien käyttöä. 

Aineistossani mainitaan muutamia tekstilajeja, kuten kirje, posti- 
kortti ja kouluaine, mutta pelkkien mainintojen perusteella ei välttä- 
mättä voi katsoa, että kyse olisi varsinaisesta genrediskurssista. Tämä 
näkökulma edellyttäisi, että tekstiä ja sen ominaisuuksia tarkasteltai- 
siin erityisellä tavalla suhteessa kirjoittamisen tavoitteeseen ja kon- 
tekstiin. Genrediskurssissa painottuu tekstilajien mallintaminen ja 
niiden kielellisten piirteiden eksplisiittinen tarkastelu. (Ivanič 2004: 
233.) Tällaista tekstilajien käsittelyä Iijoki-sarjan ensimmäisissä osissa 
ei ole tunnistettavissa. 

Sosiaalisten käytänteiden diskurssissa on yhteisiä piirteitä genredis- 
kurssin kanssa, ja toisinaan rajanveto näiden diskurssien välillä on 
ongelmallista (Erra & Svinhufvud 2017). Hyvien aineitten kirjoittaja 
-luvussa kirjoittaminen näyttäytyy kuitenkin ennen kaikkea tavoit- 
teiden ohjaamana ja kontekstisidonnaisena toimintana (Ivanič 2004: 
234) tavalla, joka on luontevammin yhdistettävissä sosiaalisiin käy- 
tänteisiin. 

Kallelle omasta kouluyhteisöstä, muista oppilaista ja opettajasta, 
tulee tärkeä yleisö, jonka arvostusta hän ryhtyy tavoittelemaan tietoi- 
sesti. Kallen esikuvana on koulutoveri Mannilan Irja, joka on taitava 
kirjoittaja ja jonka aineen opettaja yleensä lukee ääneen. Irjan saama 
ihailu toimii kannustimena Kallelle: 


(12) Kiitoksenkipeä, usitushullu mieleni sai lisähöystettä syyslukukauden 
koulumenestyksestäni, ja ruokahaluni senkun lisääntyi. Illasta toiseen 
mietin unta odotellessani: Miltähän tuntuisi jos opettaja lukisi luokal- 
le minun aineeni? Ihan kun Mannilan Irjan aineen... Kyllä silloin kaikki 
kääntyisivät minua katsomaan... (KJ: 506) 


Ilmaukset kiitoksenkipeä, usitushullu mieleni ja ruokahaluni korosta- 
vat Kallen arvostuksenkaipuun voimakkuutta. Sosiaalinen ulottuvuus 
ei ilmene esimerkissä ja aineistossani välttämättä syvällisenä käsityk- 
senä yhteisön ja sen toimintakulttuurin kirjoittamiselle asettamista 
vaatimuksista, mutta koulun kirjoittamistilanteet edellyttävät sosiaa- 
lista kompetenssia. Kirjoittajan on kyettävä arvioimaan, millaiset si- 
sällöt ovat kertomisen arvoisia, ja hänen on pystyttävä huomioimaan 
tekstin vastaanottaja, vaikka yleisönä olisi pelkästään tekstin arvioi- 
ja. (Makkonen-Craig 2011: 74.) Opettajan ääneen lukemien esimerk- 
kien, koulutovereiden aineiden, ja lukemansa kirjallisuuden myötä 
Kalle on muodostanut käsityksiä yleisönsä arvostaman tekstin omi- 
naisuuksista ja pyrkii noudattamaan niitä parhaansa mukaan. 
Sosiaalinen diskurssi on nähtävissä myös luovuusdiskurssin yhtey- 
dessä käsittelemässäni esimerkissä 7, jossa koulutoverit antavat Kal- 
lelle vertaispalautetta opettajan lukemasta aineesta. Vertaisryhmän 
merkitystä yleisönä korostaa se, että pelkkä opettajalta saatu kiitos 
ei riitä Kallelle, vaan hän haluaa arvostusta myös koulutovereiltaan. 

Kouluyhteisön suosion tavoittelu auttaa Kallea kehittymään kirjoitta- 
jana, opettaja lukee useita aineita ääneen luokalle ja koulutoverit an- 
tavat hänelle myönteistä palautetta: 


(13) Kun erään aineenkirjoitustunnin jälkeen läjäännyimme poikajou- 
koksi kartanolle, Teemu sanoi: 

- Äijjä oli kirjottanu taas hyvän aineen. 

— Ja ihan omasta päästään, lisäsi Juusolan Toivo. (KJ: 511.) 


Sosiopoliittinen diskurssi 


Sosiopoliittinen diskurssi kietoutuu tarkastelemissani teoksissa yh- 
teiskunnalliseen asemaan sekä Kallen identiteettiin ja voimaan- 
tumiseen kirjoittamisen kautta. Kirjoittaminen on kytköksissä yhteis- 
kunnallisiin valta-asetelmiin ja politiikkaan (Ivanič 2004: 237-239). 
Kallen kohdalla tämä näkyy Hermanni-isän kielteisessä suhtautumi- 
sessa, jota motivoi perheen luokkatausta. Lukeminen ja kirjoittami- 
nen eivät ole suotavia harrastuksia työläisluokkaan kuuluville (Keski- 
maa 2015: 175). Vielä vahvempia negatiivisia asenteita ilmentää 
Kallen parhaan ystävän Kalle Loukusan isä, joka suhtautuu lukemi- 
seen Herkkoakin aggressiivisemmin ja pakottaa akateemisesti lahjak- 
kaan poikansa lopettamaan koulunkäynnin ennen kansakoulun päät- 
tötodistuksen saamista: 


(14) Koulun johtokunnan kerrottiin käyneen joululoman aikana taivut- 
telemassa Hoikkalan isäntää, että hän päästäisi poikansa jatkamaan kou- 
luaan, mutta turhaan. [- -] 

Kalle Loukusa joutui jättämään koulun neljäntoista vuoden ikäisenä. 
Hänen työpanoksensa merkitsi hyvinvoivalle talolliselle enemmän kuin 
pojan haave päästä jatkamaan kansakoulua vielä kolme lukukautta, jol- 
loin olisi saanut päästötodistuksen, paperin joka olisi antanut hänelle 
myöhemmin, isän mielivallasta vapauduttuaan, mahdollisuuden jatkaa 
opiskelua pitemmälle. (TV: 293.) 


Hermannin epäluuloisuus kohdistuu myös suulliseen tarinointiin, 
mikä ilmenee erityisesti hänen suhtautumisessaan perheen kodin uu- 
nin muuranneeseen Korpi-Anttiin. Muurari on saanut Hermannilta 
pilkallisen liikanimen Satusetä (ks. esimerkki 2), sillä Korpi-Antti 
on etevä tarinankertoja. Kalle ihailee Korpi-Antin kertojantaitoja, ja 

Hermanni syyttääkin tätä ”lorsataudin tartuttamisesta” pojalleen eli 
kirjoittamiskipinän sytyttämisestä. 

Toinen merkittävä vallankäyttäjä Kallen kirjoittajaidentiteetin 
muovaamisessa on tämän opettaja, joka näyttäytyy Hermannin vasta- 
voimana paitsi kouluinstituution edustajana myös kirjallisuuden ja 
kirjoittamisen pariin rohkaisijana. Opettajan kannustus ja myöntei- 
nen palaute motivoivat Kallea kehittymään kirjoittajana ja vahvista- 
vat Kallen kirjoittajaidentiteettiä. Opettaja ennustaa, että ”Kallesta 
taitaa tulla aivan kirjailija”. 

Kouluyhteisössä kirjoittamisen myötä saavutettu arvostus on Kal- 
lelle voimaannuttava kokemus, mutta vielä vaikuttavampaa on kirjoit- 
taminen itsessään. Kunnan jauhot -teos kuvaa Kallen elämässä vai- 
keaa ajanjaksoa, jolloin perheen isä ja elättäjä sairastuu vakavasti ja 
joutuu pitkäksi aikaa sairaalahoitoon. Vanhimpana lapsena Kallen 
täytyy ottaa vastuuta äitinsä ja sisarustensa elatuksesta, mutta silti 
perhe joutuu turvautumaan yhteiskunnan tukeen, mikä on kipeä ja 
nöyryyttävä kokemus. Kertojan ominaisuudessa Kalle pohtii, miksi 
ihmisten sijasta hänen teksteissään on pääosassa luonto ilmiöineen: 
”Saattaa olla, että luonnosta kirjoittamiseni oli myös pakoa meidän 
silloisesta arkipäivästämme?” (KJ: 511.) 

Vaikka Kalle saa kavereiltaan ihailevaa palautetta onnistuneesta ai- 
neestaan (ks. esimerkki 13), joukossa on toisenlaisiakin näkemyksiä: 


(15) Kurtti-Reinon kärsivällisyys loppui niin kuin usein tämän sortin 
asioille: 

— On saatana, että se ilikijää loruta tuommosia vihkoosa! Karvamulukku 
mies ja kirjottaa kun naiset lempesä haaveissa. (KJ: 511-512.) 


Kurtti-Reino lausuu julki ajatuksen kirjoittamisen epämiehekkyydestä 
ja tehostaa näkemystään voimakkailla ja karkeilla ilmaisuillaan (saa- 
tana, ilikijää ja karvamulukku). Esimerkki 15 kytkeytyy sosiopoliit- 
tiseen diskurssiin identiteettikäsitysten myötä: kirjoittaminen ei sovi 
miehiseen identiteettiin. Vastaavanlaisia näkemyksiä on tunnistetta- 
vissa muistakin tarkastelemistani teoksista. Tammetussa virrassa Kal- 
le joutuu kiusatuksi, sillä hän on aktiivinen oppilas ja liikuttuu uskon- 
nontunnilla Jeesuksen elämää koskevista tarinoista. Saavuttaakseen 
suosiota isompien poikien joukossa Kalle valitsee strategiakseen ali- 

suoriutumisen ja koulun normien uhmaamisen. Toisaalta hän tiedos- 
taa toimintatapojensa ongelmallisuuden ja tuntee niistä huonoa 
omaatuntoa. 


(16) Olin ollut koko syyslukukauden erittäin huolimaton oppilas. Olin- 
pa suorastaan tenistellyt opettajaa vastaan niin pitkälle kuin pelkurimai- 
nen luonteeni oli myöten antanut. Näin olin alkanut menetellä etupäässä 
päästäkseni vanhempien poikien kanssa hyviin väleihin. Sellaiset isot si- 
sukkaat nuorukaiset kuin Kurtti-Iivari, Koskisen Pauli, Mikkos-Imma, 
Hiltu- Väini, Ala-kaksoset, Kyllös- Väikkö ja Mannilan Hannes olivat otta- 
neet tavaksi tehdä jatkuvasti elleskappia opettajille. (TV: 210.) 


Esimerkit 15 ja 16 kuvaavat mielenkiintoisella tavalla ilmiötä, joka on 
noussut esiin kirjoittamisasenteita koskevissa suomalaisissa ja kan- 
sainvälisissä tutkimuksissa vielä 2000-luvullakin. Korostetun mas- 
kuliinisissa ihanteissa lukemista ja varsinkaan kirjoittamista ei pide- 
tä suotavana pojille (A. Kauppinen 2011: 372-373). Toisaalta, kuten 
aiemmin kuvailemani kaveripiirin lukuharrastuskin osoittaa, Tijoki- 
sarjassa on Kallen lisäksi muitakin poikia, joita varsinkin lukeminen 
kiinnostaa. Myös poikien kirjalliseen kulttuuriin kasvamista käsitte- 
levät tutkimukset osoittavat, että hegemoniseen maskuliinisuuteen 
liitetyistä asenteista huolimatta pojat ovat lukijoina ja kirjoittajina 
oletettua heterogeenisempi joukko (Martino & Kehler 2007; Watson 
ym. 2010; Sulkunen & M. Kauppinen 2019: 148-149). Esimerkissä 16 
sukupuolinäkökulma nousee ilmenee vielä laajemmin koulumenes- 
tyksen näkökulmasta. Vastaavanlaista tasapainoilua on tunnistettu 
tutkimuksissa, jotka käsittelevät nykypäivän koulua ja poikien ver- 
taisryhmässä tapahtuvaa statustyötä (Huuki 2010: 84-87; Manninen 
2010: 82-88). 


Lopuksi 


Olen tarkastellut tässä luvussa Kalle Päätalon Iijoki-sarjan kolmessa 
ensimmäisessä osassa (Huonemiehen poika, Tammettu virta ja Kun- 
nan jauhot) ilmeneviä kirjoittamiskäsityksiä Roz IvaniCin diskurssi- 
mallin avulla. Koska aineistoni on kaunokirjallisuutta, sen ei voida 
tulkita dokumentoivan 1900-luvun alun kirjoittamisdiskursseja sa- 

massa määrin luotettavasti ja objektiivisesti kuin opetussuunnitel- 
mien ja opetusoppaiden kaltaiset asiatekstit. Päätalon on kuitenkin 
todettu kuvanneen Iijoki-sarjan miljöötä ja tapahtuma-ajan yhteis- 
kuntaa mahdollisimman autenttisesti (Ylönen 2013). Suomalaista 
kirjoittamisen opettamista ja kirjallista kulttuuria käsittelevät lähteet 
kuvaavat 1900-luvun alun kirjoittamisen opetusta samansuuntaisesti 
kuin Päätalo. Merkille pantavaa on myös se, että Iijoki-sarjan ensim- 
mäisissä osissa nousee esille lukemiseen, kirjoittamiseen ja koulun- 
käyntiin liittyviä käsityksiä ja asenteita, joita vielä nykypäivän kou- 
luakin koskeva tutkimus tunnistaa. 

Tijoki-sarjassa kirjoittaminen näyttäytyy ennen kaikkea mekaani- 
sena taitona, kirjoitetun kielen konventioiden hallintana, luovana 
itseilmaisuna, identiteetin rakentajana sekä sosiaalisen arvostuksen 
lähteenä. Kirjoittamisesta puhumisen tavat osoittavat, että kirjoitta- 
mista ei pidetä yhdentekevänä. Se herättää voimakkaita tunteita puo- 
lesta ja vastaan, ja sitä kuvataan voimakkailla affektiivisilla ilmauksi]- 
la. 

Varsinkin kahdessa ensimmäisessä osassa korostuu käsitys siitä, 
että taitavalla kirjoittajalla on hyvä käsiala. 1900-luvun alkuvuosi- 
kymmenien kirjoittamisen opetuksessa painotettiinkin käsialan ke- 
hittämistä ja pidettiin tärkeänä mekaanista jäljennöskirjoittamista 
(S. Kauppinen 1983; Pentikäinen ym. 2017). Käsialan arvostaminen 
selittynee myös ajankohdan kirjallisella kulttuurilla: monet tärkeät 
asiakirjat laadittiin käsin, joten käsialan luettavuus on ollut tärkeä 
piirre. Käsialan korostunutta käsittelyä voi selittää kahdessa ensim- 
mäisessä osassa myös päähenkilön Kallen ikä. Hän aloittaa koulun- 
käynnin vasta Huonemiehen pojan lopussa, ja Tammettu virta kuvaa 
Kallen kahta ensimmäistä kouluvuotta, jolloin kirjoittamisen opetuk- 
sessa ylipäätään painottuu perustaitojen harjoittelu. 

Kolmas tarkasteltu romaani Kunnan jauhot ajoittuu puolestaan 
Kallen viimeiseen kouluvuoteen, jolloin kirjoittamisen opetuksen ta- 
voitteetkin ovat jo vaativampia. Koulussa kirjoitetaan aineita, jotka 
edellyttävät oman sisällön tuottamista. Sikäli on odotuksenmukaista, 
että tässä osassa luovuuden merkitys kirjoittamisessa nousee esiin ai- 
empaa vahvemmin. Kalle tiedostuu luovuuden merkityksestä niin sa- 
notusti kantapään kautta kirjoitettuaan aineen, jota koulutoverit pitä- 
vät plagiaattina. Kunnan jauhoissa luovuutta on kyetä kirjoittamaan 

omaäänistä tekstiä, jonka sisältö perustuu kirjoittajan omaan mieli- 
kuvitukseen. 

Sosiopoliittisen diskurssin osalta on kiinnostavaa, miten kirjoitta- 
minen kytkeytyy Iijoki-sarjassa yhteiskunnalliseen asemaan ja suku- 
puoleen. Kirjoittamisesta, lukemisesta ja koulunkäynnistä kiinnos- 
tunut työväenluokkainen poika kohtaa Iijoki-sarjassa samanlaisia 
negatiivisia asenteita, jotka nousevat esille nykyaikaisissakin poikien 
luku- ja kirjoitustaitoa sekä koulumenestystä koskevissa tutkimuksis- 
sa. Olisi kiinnostavaa tutkia, missä määrin vastaavanlaisia asenteita 
ilmenee muussakin 1900-luvun alkuvuosikymmeniä kuvaavassa kau- 
nokirjallisuudessa sekä samana aikana julkaistuissa asiateksteissä. 

Olen käsitellyt kirjoittamisdiskursseja selkeyden vuoksi erillään 
toisistaan, mutta todellisuudessa sama tekstinkohta saattaa liittyä 
useampaan kuin yhteen diskurssiin. Esimerkiksi kuvauksessa Kallen 
ensimmäisen kouluaineen kirjoittamistilanteesta lomittuvat toisiinsa 
taito- ja luovuusdiskurssit. Ivanicin (2004) mukaan kirjoittamisdis- 
kurssien yhteen kietoutuminen onkin tavallista (ks. myös Erra & 
Svinhufvud 2017). Vaikka Ivanič on rakentanut diskurssimallinsa 
kirjoittamista ohjaavien asiatekstien pohjalta, olen kuitenkin pystynyt 
identifioimaan kaikki Ivanicin kuvaamat diskurssit myös kaunokir- 
jallisesta aineistosta. Tämä viittaa siihen, että malli on sovellettavissa 
laajemmallekin kuin vain asiatekstien analysointiin. 

Olen rajannut tarkasteluni Iijoki-sarjan kirjoittamiskäsityksiin, 
mutta sarjan luomaa kuvaa Iijoen selkosten kirjallisesta kulttuurista 
olisi tärkeää tarkastella myös lukemisen näkökulmasta. Romaaneis- 
sa kirjallisuuden saatavuus on rajallista, ja toisinaan lukemista täytyy 
piilotella ympäristön negatiivisten asenteiden vuoksi. Lukuharrastus 
edellyttääkin kekseliäisyyttä ja varovaisuutta. Esteistä huolimatta Kal- 
le ja hänen ystävänsä onnistuvat raivaamaan polkunsa kirjallisuuden 
pariin. Löytyypä Iijoen selkosilta myös ”kaksi kattilakuntaa, joissa oli 
omasta takaa ”lorukirjoja”. Kirjojen lisäksi kaverusten mielenkiin- 
to kohdistuu sanoma- ja aikakauslehtiin. Jo pelkästään Tijoki-sarjan 
ensimmäisissä osissa Päätalo siis käsittelee kiinnostavalla 1920- ja 
1930-luvun maaseudun kirjallista kulttuuria. Tutkimuksen keinoin 
voisi tarkastella esimerkiksi ajan tekstimaailmaan liittyvää vallan- 
käyttöä. Kuka saa lukea ja kirjoittaa? Millaiset tekstit ovat arvostettu- 
ja? Kenellä on valta estää tai mahdollistaa pääsy kirjallisuuden ja 

kirjoittamisen pariin? Millaisia edellytyksiä yksilöllä on kasvaa täysi- 


valtaiseksi kirjallisen kulttuurin jäseneksi ympäristössä, jossa hänen 
mahdollisuuksiaan rajoitetaan? 


Viitteet 


= 


Teoksista käytetään tekstissä lyhenteitä HP, TV ja KJ. 

2 Kun viittaan kirjailija Kalle Päätaloon, käytän nimityksiä Päätalo tai Kalle 
Päätalo. Kun viittaan /ijoki-sarjan fiktiiviseen päähenkilöön, käytän nimi- 
tystä Kalle. 

Ritva Ylönen 


Mitä sellaista tapahtui suomalaisessa yhteiskunnassa ja kirjallisuuden 
historiassa 1900-luvulla, mikä sai sadat tuhannet suomalaiset luke- 
maan Kalle Päätalon Iijoki-sarjaa ja koukuttumaan siihen? Mitä Iijoki- 
sarjan ja lukijoiden kohtaamisessa — vuorovaikutuksessa — oikein ta- 
pahtui ja tapahtuu? Miten sarjan lukukokemus vaikutti lukijaan ja 
laajemmin - lukijan sosiaaliseen ympäristöön ja yhteiskuntaankin? 


Johdanto 


Tämä luku tulkintoineen ja väitteineen pohjautuu Tampereen yliopis- 
tossa marraskuussa 2013 tarkastettuun väitöstutkimukseeni, mono- 
grafiaan Tervaksinen toteemi. Kalle Päätalon Iijoki-sarjan vastaanotto 
ja vaikutus. Tarkastelen siinä Iijoki-sarjan kriitikko- ja lukijavastaan- 
ottoa ja vaikutusta vuosikymmenittäin diakronisesti (Jauss 1983 
[1970]: 205, 219-221) ilmestymisajan kattavana prosessina. Pääpaino 
tämän luvun tarkastelussani on Iijoki-sarjan lukukokemuksen moni- 
tahoisessa yksilöpsykologisessa vaikutuksessa. 

Saksalaisen kirjallisuuden professorin Hans Robert Jaussin 1983 
[1970] reseptioesteettinen teoria (Jauss 1983 [1970]: 201-208; Segers 
1985: 63-74) asettaa keskiöön todellisen, tekstin ulkopuolisen reaali- 
lukijan ja lukutapahtuman. Tämä teoria on toiminut soveltaen käy- 
tettynä tutkimukseni teoreettisena pääviitekehyksenä. Olen tosin 
joutunut ottamaan teoreettiseksi työkalukseni myös psykoanalyyt- 
tisen kirjallisuudentutkimuksen piiriin kuuluvan transaktioteorian, 
jossa korostuu lukijan subjektiivinen kokemus (Holland 1975)' sekä 
jossain määrin amerikkalaisen kirjallisuuden professori Louise M. 

Rosenblattin (1981 [1978]) tulkinnat lukijan ja tekstin vuorovaiku- 
tuksesta. Rosenblatt painottaa lukijan ja tekstin transaktiota, jossa lu- 
kija tuo teokseen oman maailmankuvansa aineksia. Kun selitetään 
fiktiivisten hahmojen motiiveja ja maailmankuvaa, eettiset, filosofi- 
set ja moraaliset kysymykset tulevat mukaan. (Ylönen 2013: 20; myös 
Makkonen 1995: 181.) Iijoki-sarjan vastaanottoa ja vaikutusta olisi 
ollut mahdotonta konstruoida ilman sosiologiaan kuuluvia käsitteitä 
(Jauss 1974: 296-317). Professori J. P. Roosin (1988: 25, 28-40, 60) 
sukupolvi-käsite valmiiksi määriteltyine luokkineen on ollut merkit- 
tävä apu analyysissäni. 

Väitöstutkimuksessani aineistonani olivat Päätalolle sarjan ilmes- 
tymisaikana tulleet lukijakirjeet?, sarjan teoksia koskevat kritiikit ja 
muu mediajulkisuus. Aineiston analyysissä olen käyttänyt sekä laa- 
dullisia että määrällisiä menetelmiä. Tässä luvussa keskityn vain luki- 
joihin, jotka kirjoittivat lukukokemuksistaan ja omasta elämästään 
tuhansia kirjeitä rakastamalleen kirjailijalle. Kritiikit jäävät tämän 
teoksen tarkastelun ulkopuolelle. Tijoki-sarjan lukukokemus vaikutti 
analyysini ja tulkintani mukaan lukijaan yksilöpsykologisesti — ter- 
vehdyttävästi. Sarja toimi lukijoilleen ”mielen apteekkina” (Ylönen 
2013: 111). 

Kirjeotoksen laajuus on väitöstutkimuksessani 159 kappaletta. 
Kirjeitä on yhtä paljon jokaiselta Tijoki-sarjan ilmestymisvuosikym- 
meneltä. Otos on riittävä, koska sen laajentaminen ei olisi kirjeiden 
sisällön samankaltaisuuden (elämänkohtaloiden ja demografian) 
vuoksi tuonut oleellisesti uutta tietoa sarjan lukijareseptiosta ja vaiku- 
tuksesta. (Ks. myös Ylönen 2013: 42.) Tukeudun tässä tekstissä otan- 
taan kokonaisuudessaan, koska sen radikaali pienentäminen olisi vai- 
kuttanut tulkinnan luotettavuuteen. Lukijakirjeaineistosta tätä tekstiä 
varten tehty erillinen muutaman kirjeen otos ei olisi ollut riittävä, 
kun analysoinnin ja tulkinnan kohteena on koko lukijakunta. Teks- 
tin lähiluku, analysointi ja tulkinta sen pohjalta ei tässä yhteydessä 
ole toimiva. 


Tarinan ja tunteen symbioosin voima ja vaikutus 


Jo antiikin filosofit Aristoteles etunenässä ymmärsivät, mikä voima 
tarinoissa piilee. Identiteetti rakentuu tarinoista, joita me kerromme 

ja joihin yhä uudelleen ja uudelleen palaamme. Identiteettiä vahviste- 
taan ja uudistetaan myös siten, että kuvittelemme itsemme luku- 
tapahtumissa teosten henkilöhahmoiksi. (Hall 1999: 36, 71-72, 253.) 
Ilmiö on nähtävissä selvästi Tijoki-sarjan lukukokemuksia kuvaavissa 
kirjeissä. 

Lukijat solahtivat Päätalon hitaan, perusteellisen ja tunnekylläisen 
kerronnan myötä mukaan Päätalon omaelämäkerralliseen tarinaan 
- ”Kalleksi Kallen paikalle”. Lukija lukee Iijoki-sarjan teoksia iden- 
titeettinsä läpi ja projisoi niihin halujaan ja toiveitaan. Mielihyvän 
tunne syntyy tunnistamisesta, siitä, kuinka lukijan halut ja toiveet 
kohtaavat lukutapahtuman ulkoistetussa, sosiaalisesti hyväksyttä- 
vämmässä muodossa kuin jos hän toisi ne itse julki. Tämä lukutapah- 
tumassa tehty päänsisäinen omien vaikeimpien, piilotettujen, jopa 
tiedostamattomienkin elämäntapahtumien ja -kriisien prosessointi 
on tutkimukseni mukaan ollut yksilöpsykologisesti erittäin merkityk- 
sellistä ja hoitavaa. Se on ollut samalla myös koukuttavaa ja siten yksi 
selitys Päätalon asemalle kansan suosiossa. (Ylönen 2013: 176-179 ja 
siinä mainitut lähteet, ks. myös Ylönen 2013: 238.) 


Katarttinen ja sympaattinen samastuminen 


Hans Robert Jauss (1974: 296-317) esittelee artikkelissaan, mitkä 
ovat teoksen sankariin identifioitumisen viisi eri interaktiomallia ja 
mitä vaikutuksia tällä samastumisella on lukijan tunteisiin (ks. myös 
Ylönen 2013: 54). Tijoki-sarjan vastaanotossa ovat tutkimukseni mu- 
kaan käytössä ainakin seuraavat tavat: 

- Puhdistava samastuminen tapahtuu, kun lukijat asettavat itsen- 
sä ahdinkoon ja kärsimyksiin joutuvan epätäydellisen ja luki- 
jaansa muistuttavan teoksen sankarin asemaan. Puhdistava 
samastuminen aiheuttaa lukijassa järkytyksen tai koomisen 
laukeamisen. Kokemus on vapauttava, terapeuttinen. 

- Sympaattinen samastuminen tapahtuu, kun lukijat asettavat it- 
sensä arkisen ja epätäydellisen sankarin asemaan, tulevat osak- 
si tarinaa. Sankari voi herättää lukijassa säälin ja solidaarisuu- 
den tunteita. 

Molemmat samastumismallit ovat tutkimuksieni ja tulkintani mu- 
kaan käytössä Iijoki-sarjan lukijoilla. (Ylönen 2013: 182-183.) 

Lukukokemus mahdollistaa samastumisen, jota voidaan kuvata ”mi- 
nän menettämisenä”. Lukuprosessin alussa lukija saa nimittäin kut- 
sun ja luvan ajatella ja tuntea samoin kuin joku toinen. Kirja muut- 
tuu sanojen, kuvien, tunteiden ja ajatusten sarjaksi ja lukijan mieli 
teoksen tapahtumapaikaksi. (Poulet 1980; Makkonen 1995: 183-184; 
Ylönen 2013: 255.) Kirjailijalle lähetetyissä kirjeissä lukijat kuvasivat 
tätä prosessia osuvasti: 


[- -] Peilaan itseäni koko ajan kun kerrot itsestäsi. Tunteistasi, kömmäh- 
dyksistäsi jne. Välistä raivostun siitä millainen ”tonttu” sinä oikein taas 
olit ja huomaankin, että raivostun itselleni. (MG, M -82.) 


Tijoki-sarjaan rakentuu lukijaa heijastavia ”peilejä” kun lukijat tunnis- 
tavat päähenkilö Kallessa itsensä heikkouksineen ja vahvuuksineen. 
Päätalon saamien lukijakirjeiden perusteella useat muistot nousivat 
1970-luvulla kollektiivisesta muistista. Ne nousivat agraarisesta elä- 
mästä, lapsuuden tunnemaailmasta ja perheen sisäisistä ristiriidois- 
ta. Niitä nousi myös kyläyhteisön merkityksestä sekä sota-ajasta ja la- 
masta köyhyyden kokemuksineen. (Ylönen 2013: 254-257.) 

Tijoki-sarjaa verrattiin joissakin kritiikeissä ranskalaisen moder- 
nistin Marcel Proustin Kadonnutta aikaa etsimässä -sarjaan (1913- 
1927). Yhtymäkohtia löydettiin teosten rakenteesta, kirjoitustavasta 
ja lukukokemuksesta — sarjan vastaanotosta ja vaikutuksesta. Proust 
toteaa, että hänen silmissään hänen lukijansa eivät ole hänen lukijoi- 
taan vaan oman itsensä lukijoita. Hänen teoksensa toimivat vain suu- 
rennuslaseina, joiden kautta lukijat voivat lukea itseään. (Proust 2017 
[1927]: 415.) 

Suurin osa tavallisista lukijoista luki teoksia tietoisen hedonistises- 
ti, vain itselleen tärkeistä syistä. Lukija saattoi etsiä Päätalon sarjasta 
kosketusta ja viitteitä omaan reaalimaailmaansa ja tarpeisiinsa. Moni 
luki teossarjaa viihteenä viihteen vuoksi ja haki siitä tosi-tv:n kaltais- 
ta elämän tragikomediaa, draamaakin. Toki jotkut lukijoista halusivat 
löytää Iijoki-sarjasta taide-elämyksiä. (Ylönen 2013: 254-257.) 


Vastaanoton kohde ja vaikuttamisen lähde - Iijoki-sarja 


Tijoki-sarja on laajuudeltaan noin 17000 sivua. Siinä esiintyy päähen- 
kilö Kalle Päätalon lisäksi noin 1800 muuta henkilöä. Sarjaa pidetään 

yhtenä maailmankirjallisuuden laajimmista teoksista. Viimeisen osan 
Pölhökanto Iijoen törmässä Päätalo kirjoitti vuonna 1998 useamman 
vuoden tauon jälkeen ”lukijoiden vaatimuksesta” täydentämään sar- 
jan henkilöiden vaiheita. Se on kuin pitkä jäähyväiskirje mestarinsa 
menestyksen taanneelle uskolliselle lukijakunnalle. 

Päätalon mukaan Iijoki-sarja on läpileikkaus hänen sukupolvensa 
elämästä 1920-luvulta 1960-luvulle. Kirjailija päätyi aiheeseen, koska 
”mikään muu sukupolvi ei ole joutunut kokemaan niin paljon maa- 
ilman muuttumista”. (Vehviläinen 1978: 165; Ylönen 2013: 46.) Pää- 
talon lapsuuden voimakkaita kokemuksia oli erityisesti isän mieli- 
sairauden ja sen seuraamusten aiheuttama trauma. Iijoki-sarjassa 
kuvataan ruumiillisen työn tekijän kasvamista ja kehittymistä henki- 
sen työn tekijäksi, kirjailijaksi. Sen keskeisiksi teemoiksi nousevat 
lapsena koettujen voimakkaiden kokemusten vaikutus koko elämään 
ja ponnistelu vaikeuksien kautta asetettuun tavoitteeseen, kirjailijaksi. 
Näitä vaikeuksia ja elämän solmukohtia ovat ensinnäkin oppiminen 
elämään viisivuotisen sodan aiheuttamien ruumiillisten ja henkisten 
vammojen kanssa sekä sopeutuminen sodan jälkeen kaupunkimai- 
seen ympäristöön. Myöhemmin niitä ovat rakennusmestarius ja sen 
luomat paineet, varhain alkaneet vakavat sairaudet ja kirjailijantien 
karikot ja uhraukset. Päätalo käy läpi myös avioeron, hänelle syntyy 
avioliiton ulkopuolinen lapsi, hän solmii uuden avioliiton ja kokee 
isyyden. Kaiken kauhean ja traagisen vastapainoksi sarjassa on luki- 
joiden kannalta riittävästi iloa ja onnistumisia: se on loppujen lopuksi 
huikea tuhkimotarina. 

Päätalo korosti haastatteluissa sitä, että hän oli Tijoki-sarjaansa kir- 
joittaessaan tositapahtumien vanki. Se rajoitti hänen mielestään vää- 
jäämättä sarjan taiteellisuutta. Ainoita keinoja ilmaista taiteellisuutta 
olivat esittämistapaan liittyvät traagisuuden tai koomisuuden koros- 
taminen sekä tapahtumien ja henkilöiden tärkeyden painottaminen 
muun muassa toiston keinoin. Päätalon mukaan sarjan vähänkin 
merkittävät tapahtumat ovat todellisuuspohjaisia, mutta replikointi 
kuvitteellista. Tosin hän sanoi tuntevansa sarjansa henkilöt niin hy- 
vin, että hän lähes tiesi, mitä he sanoisivat. ( Vehviläinen 1978: 166; 
Ylönen 2013: 46.) 

Tärkeäksi tavoitteekseen Päätalo koki tallentaa kirjasarjaan se 
rikas kieli, jota Taivalkoskella puhuttiin hänen lapsuus- ja nuoruus- 

aikanaan (Kaleva 15.10.1978). Päätalo halusi myös näyttää, mil- 
lä tavoin yhteiskunta vielä 1930-luvulla suhtautui perheisiin, jotka 
eivät saaneet omin neuvoinensa irti edes niukinta jokapäiväistä lei- 
päänsä. Vuonna 1984 Päätalo laajensi tavoitteitaan: hän halusi antaa 
Tijoki-sarjassa pienoiskuvan 1900-luvun Suomesta (Turun Sanomat 
24.12.1984). (Ylönen 2013: 46.) 

Totuutta Iijoki-sarjan päähenkilön Kalle Päätalon ja kirjailija Kalle 
Päätalon välisestä suhteesta on vaikeaa, ellei mahdotonta, määrittää. 
Suuri lukijakunta otti joka tapauksessa sarjan alusta saakka vastaan 
omaelämäkertana. Heille Tijoki-sarjan Kalle Päätalo oli yhtä kuin jul- 
kisuudessa esiintyvä kirjailija Kalle Päätalo. (Ylönen 2013: 46.) 


Kalle Päätalolle tulleet lukijakirjeet 
tutkimusmateriaalina 


Lukijakirjeet — reseptiodokumentit — ovat minulle kirjallisuuden vas- 
taanoton ja vaikutuksen tutkijana ainutlaatuisia lähteitä ja tutkimus- 
kohteita. Kirjailija Kalle Päätalolle ne merkitsivät tärkeää palautetta 
hänen kirjoitustyönsä merkityksestä ja lukijakuntansa rakenteesta se- 
kä toiveista. Lukijoiden palaute oli hänelle jopa tärkeämpää kuin krii- 
tikoiden arvioinnit. Jokaisen lukijakirjeen ylälaitaan Päätalo kirjoitti 
vastauksensa päivämäärän ja kuvauksen vastauksen muodosta ja laa- 
juudesta. Kirjailijan vastauksia lukijoille on päätynyt arkistoon vain 
muutama kappale. Lukijoille Päätalon vastauskirjeet olivat tärkeitä. 
(Ylönen 2013: 44-48.) 

Vuonna 1991 kirjailija Kalle Päätalo arvioi saaneensa lukijakun- 
naltaan noin 4500-5 000 kirjettä ja noin 7000-8 000 korttia sekä vas- 
tanneensa 3 500-4000 viestiin. Tuhansia kirjeitä tuli myöhemmin 
lisää. Iijoki-sarjan ilmestymisaikana Päätalo sai noin 3000 lukijakir- 
jettä. (Ylönen 2013: 42.) Aineistonani toimivan otoksen suuruus on 
159 kirjettä. Otos jakautuu tasaisesti kolmelle vuosikymmenelle kir- 
jeiden päiväyksen mukaan. 

Seuraavaan taulukkoon 4 olen koonnut sukupolvittain ja vuosi- 
kymmenittäin niitä demografiatietoja, joita lukijakirjeistä oli mah- 
dollista saada selville. 

Taulukko 4. Lukijakirjeiden kirjoittajien demografiatiedot prosenttiosuuksina suku- 
polvittain ja vuosikymmenittäin. 

E 2|1:3| | 2 PA E ajaj] 2 2181! = | Keski 

E , € 5 5 K") =I 3 = s muuton 3 a Z eski- 
Sukupolvi E |<|12|12|=8|3|/2/2/8!5] kokeneita |2| 2| £ | ikä 
Päätalon 970 | 171 33 | 33 17 66 | 34 84 8| 8 58 00 63 v. 
ikäiset ja 
vanhemmat 
Päätalon 980 56 | 44 22| 78 44| 33| 23 22 00 | 66,5 v. 
ikäiset ja 
vanhemmat 
Päätalon 990 | 33 | 17 | 50 67 | 33| 33| 50| 17 33 00 68 v. 
ikäiset ja 
vanhemmat 
n. 1925-1940] 1970 | 20| 27 | 40 13 53 | 47 27 | 46| 27 53 00 46 v. 
syntyneet 
n. 1925-1940| 1980 | 28 | 18 9 | 45 64| 36 73 9 27 9 91 | 55,5 v. 
syntyneet 
n. 1925-1940] 1990 | 63 37 100 100 75 100 58 v. 
syntyneet 
1940-1955 970 8|15 | 46 | 31 46 | 54 31| 31| 38 54 8 92 30 v. 
syntyneet 
1940-1955 980 | 20 | 24 | 28 | 28 48 | 52 72| 28 56 25 37 v. 
syntyneet 
1940-1955 990 | 44| 20 | 24 | 12 52| 45| 60| 40 32 25 48 v. 
syntyneet 
1955-1965 990 | 17 33 | 50 17 | 83 67 | 33 17 100 30 v. 
syntyneet 


Ikänsä kirjoittajat useimmiten kertovat kirjeissä suoraan, mutta kou- 
lutus jää usein avoimeksi tai se pitää päätellä ammatista. Ammatilli- 
nen edustus onkin laaja: edustettuina ovat työläiset, keskiluokka ja 
johtavassa asemassa olevat. Akateemisen koulutuksen saaneet ovat 
hyvin edustettuina otoksessani. Taulukosta käy ilmi myös, kuinka 
moni kirjoittajista oli kokenut suuren muuton eli kaupungistumisen 
tuoman rakennemuutoksen. 

Lukijakirjeitä yhdistää keskeisesti tarve tuoda ilmi kiitollisuus ja 
ihailu kirjailijaa kohtaan. Tämän tarpeen on luonut Kalle Päätalon 
kirjojen, etenkin Tijoki-sarjan, lukukokemus. Kirjeitä yhdistää myös 
lukukokemuksen kuvaaminen vaikutuksineen. Kallen elämäntarinan 
vertautuminen lukijan elämään sai lukijat vastavuoroisesti kertomaan 
elämästään kirjailijalle. (Ylönen 2013: 43.) 

Lukijakirjeet ovat stereotyyppisiä muodoltaan, ja melkein kaikissa 
niissä on tietty struktuuri. Rakenteeseen kuuluvat puhuttelun, aloi- 
tuksen ja esittelyn lisäksi elämäkerrallinen aines, arvioiva aines ja 
lopetus. Suurin osa kirjeistä on kirjoitettu kuin vanhalle ystävälle. 
Päätalo oli tullut lukijalle miltei lähisukulaiseksi tai sukulaissieluksi, 
kuten lukijat usein asian ilmaisivat. Kirjailijaa puhuteltiin kirjeen 
alussa kirjailijaksi, professoriksi tai mestariksi, mutta vähitellen pu- 
huttelu muuttui kirjeessä Kalleksi ja sinutteluksi. (Ylönen 2013: 171.) 

Kirjoittajat perustelevat kirjoittamistaan sillä, että he ovat lukeneet 
Päätalon tuotannon moneen kertaan. He ovat hankkineet tai aikeissa 
hankkia kaikki Päätalon kirjoittamat teokset itselleen. Päätalon teok- 
sia lukivat sellaisetkin henkilöt, jotka eivät lukeneet kirjoja lainkaan 
tai lukivat vain silloin tällöin. Kirjeissä on mainintoja oman tai lähi- 
omaisen lukutottumuksen muuttumisesta Päätalon teosten ansiosta, 
kun romaaneja karttaneesta henkilöstä saattoikin tulla innokas luki- 
ja. Ainakin vanhempien miesten kohdalla Päätalon teokset madal- 
sivat kynnystä lukea muutakin kuin lehtiä ja tietokirjallisuutta. Lä- 
hettämällä lukijakirjeitä, osallistumalla yleisönä kirjailijan julkisiin 
esiintymisiin ja suosittelemalla teoksia tuttavilleen lukijat osoittivat 
arvonantoaan ja tukeaan kirjailijalle. Päätalon ja hänen sarjansa ym- 
pärille kehittyikin vähitellen kultti- ja fani-ilmiö. (Ylönen 2013: 172.) 

Sarjan uusimman teoksen lukeminen laukaisi lukijoissa tarpeen 
olla yhteydessä kirjailijaan, joten kunkin teoksen sisältö eli niiden ku- 
vaama vaihe Päätalon elämässä vaikutti siihen, millaiset lukijat ak- 
tivoituivat. Esimerkiksi sota-aikaan painottuvat teokset herättivät 
1970-luvun loppupuolella ilmestyessään sotamuistoja, joten 1970-lu- 
vulla kirjoittaneiden joukossa on paljon sodan kokeneita. Kirjeiden 
perusteella köyhyyden, pula-ajan sekä savotoiden kuvaukset jopa pa- 
kottivat vastaavissa oloissa eläneet ja heidän jälkeläisensä muistele- 
maan omia tai vanhempiensa elämänvaiheita. Lukijakirjeiden sisältö 
on hyvinkin intiimiä: asioita, joita kerrotaan luottamuksellisesti vain 

esimerkiksi parhaalle ystävälle tai psykiatrille. (Ylönen 2013: 173- 
174.) 


lijoki-sarjan lukukokemuksen monitahoinen 
yksilöpsykologinen ja yhteiskunnallinen vaikutus 


Lukijan ja Iijoki-sarjan teoksen vuorovaikutukseen liittyy vahva sa- 
mastuminen Kalleen tai muihin sarjan henkilöihin, tapahtumiin ja 
tunnetiloihin. Kalle koettiin luvun alkupuolella esittelemieni Jaussin 
interaktiomallien mukaisena epätäydellisenä sankarina. Hän joutui 
ongelmiin, kärsi ja pettyi. Lukijat järkyttyivät Päätalon kokemuksista 
tai näkivät niissä komiikkaa. Päätalohan lievitti vaikeita asioita huu- 
morilla. (Ylönen 2013: 198.) 

Juuri samastumismahdollisuus teki Iijoki-sarjasta yksilölle merki- 
tyksellisen. Se oli yksi tapa käyttää teossarjaa terapeuttisesti hyödyk- 
si. Valtaosalle lukijoista oli tärkeintä se, miten Iijoki-sarja vaikutti 
heidän persoonaansa ja elämänlaatuunsa yksilötasolla ja sitä kautta 
myös heidän sosiaalisiin suhteisiinsa ja asemaansa. (Ylönen 2013: 
241.) 

Osa Tijoki-sarjan kaupunkilaislukijoista puntaroi perusteellisesti 
tekijöitä, jotka mahdollistivat paljasjalkaisen kaupunkilaisen samas- 
tumisen sarjan päähenkilöön. Asiaa selitti se, että Päätalon kuvaamat 
tunnot ja tapahtumat ovat yleisiä ja ajasta sekä kontekstista riippu- 
mattomia. Niihin voi kuka tahansa samastua. Yksilön elämästä ker- 
tova Iijoki-sarja on tyypillinen keskivertosuomalaisen tarina, jolloin 
se tarjoaa lukijalle tietoa itsestään. Päätalo arveli itsekin yhdeksi suo- 
sionsa syyksi, että hän oli keskivertokansalainen niin hyvässä kuin 
pahassa. Hänen elämänhistoriansa oli kuitenkin kansallisesti poik- 
keuksellisen edustava. Tällainen yleispätevyys mahdollisti laajan lu- 
kijakunnan. Lukijakirjeissä toistui mantrana selitys samastumiseen: 
”Löydän sieltä itseni? Tijoki-sarjaa verrattiin jopa Raamattuun: siitä- 
kin löytyi lohtua ja mielenrauhaa. Sarja toimi yhdistävänä kommuni- 
kaatiopohjana siinä missä Raamattu tai Tuntematon sotilas. (Ylönen 
2013: 176-179, 250-251 ja siinä mainitut lähteet, 257-260.) 

Teosten huumorin sävyttämä kieli ja rikas murteenkäyttö koettiin 
vahvuutena. Huumori toisaalta elävöitti, toisaalta vaimensi kuvatun 

elämän ankaruutta. Päätalon hidas, toisteinen ja perusteellinen ker- 
rontatapa ei häirinnyt lukijaa, vaan antoi tilaa identifioitumiseen. Li- 
säksi se oli uskottavuuden ja totuudellisuuden merkki ja tae. (Ylönen 
2013: 198, Päätalon huumorista ks. Ylönen 2013: 277-280.) 

Lukijat arvottivat positiivisesti Päätalon tapaa vastata katkeruuteen 
ja kostonhimoon huumorilla ja pyrkimällä menestymään omassa elä- 
mässään, ”näyttämään vielä”. Mitä syvemmälle ihmisen pohjamutiin 
henkilökohtaisista kokemuksista ja tunteista kertovat tekstit menevät, 
sitä samastuttavampia ne ovat. Tämä toteutui myös Iijoki-sarjan vas- 
taanotossa, ja voi olla, että myös kirjailija Kalle Päätalo on tiennyt sen 
sarjaa kirjoittaessaan. Se lienee ollut sarjan kirjoitusprojektin aikana 
alitajuisena myös kirjailijan mielessä. 


Terapeuttisuus 


Lukijat kuvasivat kirjeissä lukukokemustaan ja pohtivat Päätalon kir- 
jailijanlaatua ja suosiota: 


[- -] Lukija samastuu — ainakin minä — aina päähenkilöön, jos kirja on 
hyvin kirjoitettu. Ja sinun kirjasi ovat kirjoitetut niin, että tunnen kans- 
sasi katumusta, häpeää, kiukkua ja onhan niitä onnellisiakin hetkiä. Ja 
näinhän ne luultavasti tuntevat ne sadat tuhannet miehet ja naiset, jotka 
tänäkin syksynä kirjaasi lukevat. Olen ennenkin kirjoittanut, että olet sel- 
lainen kirjailija, jonka tekstin kautta jäyhä suomalainen mies — ja nainen- 
kin — saa purkaa tunteitaan. Siinä varmaankin on menestyksen salaisuus. 
Koska kirjoitat tosi tapahtumista, itse koetuista tunteista, joihin on help- 
po samastua. (LT, N -85.) 


Päätalon tunnetuimpiin lukijoihin kuuluva opettaja Esko Myllymäki 
kuvasi samastumisen aiheuttamia fyysisiä reaktioita ja terapeutti- 
suutta puheessaan Päätalopäivillä kesällä 1996: 


[--] Usein Kalle vie meidät matkalle omaan itseemme, syvälle sielumme 
pieniinkin koloihin. Sillä retkellä olemme monasti saaneet nauraa vat- 
samme kipeiksi, usein on tultu takaisin silmät kyynelissä. [- -] Ajattelin, 
että taas kerran Kalle pelasti minut psykiatrin ja psykologin kynsistä. 


Päätalolla oli synnynnäinen kyky kuvata tunnetiloja ja eritellä herk- 
kiä sosiaalisia suhteita. Lukijat halusivat palata sarjan teoksiin uu- 

delleen, useaan kertaan. Niistä sai jokaisella lukukerralla irti jotakin 
uutta, merkityksellistä: pääsi syvemmälle sarjan maailmaan, elämään 
ja henkilöihin. (Ylönen 2013: 169.) Iijoki-sarjan yksilöpsykologinen 
merkitys tuli todistetuksi lukijakirjeissä moneen kertaan ja monin eri 
tavoin (Ylönen 2013: 176-179). 

Päätalon rooli miehisen häpeän tulkkina antoi miespuolisillekin 
lukijoille mahdollisuuden avoimuuteen hyvin henkilökohtaisissa 
asioissa. 


[- -] Minä tiedän, mitä on olla nuorukainen sinunlaisella luonteella. 
Olen itse kokenut sen. Olin äärettömän ujoinen ja hermoherkkä, köy- 
histä oloista vieläpä sorakielinen [- -] kömpelö luokan hiljaisin kaveri 
[--] (OV, M -75.) 


[- -] myös nämä tyttömärrit ovat kohdelleet meikäläistä jokseenkin sa- 
man kaavan mukaan, sillä olen ollut erittäin ujo ja arka naisten lähettyvil- 
lä [- -] (SV, M -79.) 


Miespuolisissa lukijoissa herättivät vastakaikua sarjan 1970-luvulla il- 
mestyneiden teosten kuvaukset Kallen epäonnisuudesta ja arkuudes- 
ta solmia suhteita vastakkaiseen sukupuoleen. Kriitikoiden, Päätalon 
miespuolisten ikätovereiden, kunnioituksen herättivät kirjailijan 
sota-ajan kuvaukset sukupuolitautien sairastamisesta ja siitä aiheutu- 
neesta häpeästä ja salailusta. (Ylönen 2013: 178, 211, 213.) 


Viihteellisyys ja nautinto 


[- -] Tiedätte esittelyittä, miten kirjanne kuluvat monien käsissä, mut- 
ta se suunnaton suru ja mittaamaton ironia, joka huokuu teoksen leh- 
deltä, on kertakaikkista. On nautinto nähdä, kun lukija vahvasti eläytyen 
paneutuu tekstiinne. Nenän niiskahdukset, hampaiden kirskunnat ja il- 
meinen ilo peilautuvat kasvoista. Ei se ole voinut olla helppoa Teillekään? 
(MP, N -81.) 


Päätalon teoksia ostettiin myös viihteellisyyden ja tekstin tuottaman 
mielihyvän ja nautinnon takia. Kirjeissä kuvataan, miten Päätalon 
tekstin lukeminen nostatti tunteet pintaan siinä määrin, että lukijat 
eivät voineet estää naurunpyrskähdyksiä tai itkuun purskahtamista. 
Fyysiset reaktiot — nauru ja itku — kohdistuivat alitajuisesti lukijaan 

itseensä, eivät yksin Päätalon sattumuksiin. (Ylönen 2013: 255.) Lu- 
kijoissa heräsi samastumisen myötä solidaarisuuden ja säälinkin tun- 
teita epäonnista, epätäydellistä ja arkisen tutulta tuntuvaa Kallea koh- 
taan. Miten Kallen käy? Lukutapahtumaan hiipi mukaan tirkistelyn 
piirteitä. Välillä lukijat olivat kiinnostuneempia lukemaan kirjailijasta 
kuin kirjailijan tuotantoa. (Ylönen 2013: 201.) Lukijakirjeissä selos- 
tetaan yömyöhään vuoteessa tai muissa intiimeissä paikoissa tapah- 
tunutta lukemista, mikä toi lukemiseen hedonistisen nautinnon. Tä- 
mä vahvistaa kuvaa siitä, että sarjaa luetaan myös viihteeksi. (Ylönen 
2013: 255.) 


Yhteiskunnallinen merkitys 


Päätalo tuo Iijoki-sarjassaan esille ihmiselämän koko kirjon. Sarjan 
tapahtumat seurauksineen ovat yhä ajankohtaisia: syrjintä, syrjäyty- 
minen, koulukiusaaminen, köyhyys ja sen aiheuttama häpeä itsetunto- 
ongelmineen, tulojen riittämättömyys, olematon sosiaaliturva, pelko 
lasten huostaanotosta, lama- ja sota-ajan traumaattiset kokemukset, 
irrallisten seksisuhteiden, sukupuolitautien ja aviorikoksen aiheut- 
tamat syyllisyys ja häpeä, sodanjälkeiset ongelmat sopeutumisessa, 
työn ja asunnon saamisessa, mielenterveyden horjuminen, sairaal- 
loinen mustasukkaisuus, avioliitto- ja erokriisit, vakavat sairaudet, 
työpaikkakiusaaminen, irtisanominen... Iijoki-sarjasta löytyi tarvitse- 
valle vertaistukea monenlaisiin elämänkriiseihin. Juuri tämä teki sar- 
jasta merkityksellisen. (Ylönen 2017: 254-255.) 

Kalle Päätalo oli selviytyjä, joka kanavoi eriarvoisuuden, alem- 
muuden, häpeän ja syyllisyyden tunteensa sekä vihan, katkeruuden ja 
koston ajatuksensa yhteiskuntaa rakentavalla ja sitä hyödyttävällä ta- 
valla. Elämän hyvä ja paha kanavoituivat yltiöpäiseen, ylimitoitettuun 
ja loputtomaan työllä näyttämiseen. Se toimi edistysuskon mallina 
lukijoille: Kalle on selviytynyt ja onnistunut, miksi en siis minäkin? 
Sarjalla oli myös välineellistä yhteiskunnallista vaikutusta: se loi työ- 
paikkoja, lisäsi Taivalkosken kunnan matkailuarvoa ja antoi kustanta- 
jalle mahdollisuuden julkaista myös taloudellisesti kannattamatonta 
laatukirjallisuutta. 

Viihdekirjallisuuden leima ja sarjan lukemisen kategorisoiminen 
huonon maun merkiksi voivat jopa toimia esteenä sarjan yhteiskun- 

nallisen merkityksen havaitsemiselle. Mielestäni Tijoki-sarjan yhteis- 
kunnallinen ja yksilöpsykologinen merkitys oli kuitenkin huomatta- 
vasti suurempi kuin sen esteettinen arvo. (Ylönen 2013: 333-334.) 


Lukijayhteisöjen muodostaja 


Päätalo tiedosti jo sarjan alkumetreillä massalukijakuntansa ominais- 
laadun, sen yhteisten kokemusten ja koti-ikävän merkityksen. Päätalo- 
ilmiön synnyssä suuren muuton sukupolvi oli tärkeä tekijä. Kirjaili- 
joiden kanonisointiprosesseissa ensimmäisenä vaiheena pidetään si- 
tä, että kulttuurin hallitsevat piirit hyväksyvät kirjailijan ja teoksen 
kanonisoinnin. Lukijakunta voi kuitenkin vaikuttaa kanonisoivasti 
kirjaostoillaan ja -lainauksillaan. Tällöin kyseessä on oltava riittävän 
iso massa, kuten Päätalon Tijoki-sarjan ostajien ja lukijoiden kohdalla. 
(Segers 1995: 121; Ylönen 2013: 122.) 

Olen (Ylönen 2013) hahmottanut sarjan lukijakunnasta seuraavia 
lukijaryhmiä: 

- metsätyömiehet 

- suuren muuton kokeneet 

- sotakaverit 

- rakennustyömiehet 

- kirjailijaksi haaveilevat 

- paluumuuttoa kaupungista maaseudulle suunnittelevat 

- omakotitalon rakentajat 

- koulukiusatut 

— eronneet 

- köyhästä tai muuten traagisesta lapsuudesta häpeää tuntevat 

- ensimmäisen polven sivistyneistö 

- aikuisopiskelijat 

— ujoudesta ja arkuudesta kärsivät 

— esiintymiskammoiset 


Kallen omien elämänvaiheiden kuvaukset synnyttivät luonnostaan 
erilaisia lukijayhteisöjä. Kuten jo aikaisemmin kirjeitä kuvatessani to- 
tesin, esimerkiksi Iijoki-sarjan alkupään teoksia leimaavat savotta- ja 
uittokuvaukset toivat lukijoiksi näissä ammateissa toimineita miehiä 
ja naisia. Metsätyöläiset muodostavatkin Iijoki-sarjan yhden lukija- 

yhteisön. He samastuivat lukiessaan Iijoki-sarjan ensimmäisiä savot- 
tojen leimaamia teoksia. Moni metsätyöläinen joutui työn koneel- 
listumisen vuoksi etsimään uutta työtä, ja useat heistä päätyivätkin 
rakennustyöntekijöiksi, kuten myös Päätalo itse. (Ylönen 2013: 179- 
182.) Sota-ajasta kertovia teoksia puolestaan lukivat sodan kosketta- 
mat. Rakennustyöntekijät saivat tuntuman ja koukuttuivat Päätaloon 
jo esikoiskirjan Ihmisiä telineillä (1958) myötä. Lukuisat omakoti- 
talojen rakentajat saivat oppia ja vertaistukea sarjasta. Sama koskee 
aviokriisejä, eroa ja uuden kumppanin löytämistä. Sodan jälkeistä ai- 
kaa kuvaavissa teoksissa vahvistui Päätalon sitkeä pyrkimys kirjaili- 
jaksi, mikä toi kirjeissä esiin lukijayhteisönä lukijat, joilla oli vastaavia 
aikomuksia. (Ylönen 2013: 253, 333-334.) 


lijoki-sarja koti-ikävän ja kaipuun isänmaana 


Päätalon Iijoki-sarja sekä heijasti että lääkitsi lukijakirjeiden perus- 
teella henkisiä kipuja ja pahaa oloa, joita aiheutti 1960-luvun ja 1970- 
luvun alun yhteiskunnallinen rakennemuutos — suuri muutto. Iijoki- 
sarjan yhteiskunnallinen merkitys tulee esille juuri tässä. Lukijat 
kamppailivat rakennemuutoksen aiheuttamien identiteettiongelmien 
keskellä, mutta eivät itse kyenneet tiedostamaan ongelmiaan. He pys- 
tyivät kuitenkin käsittelemään ne sarjan Kallen ja muiden henkilöi- 
den avulla. (Ylönen 2013: 177 ja siinä mainitut lähteet.) 

Sarjan yhteiskunnallisesta merkityksestä puhuttaessa on muistet- 
tava, että suuri muutto, maaseudun tyhjeneminen kaupunkeihin ja 
maan rajojen ulkopuolelle osuivat sarjan alkuun. Näen sarjan keskei- 
simmän yhteiskunnallisen merkityksen juontuvan tästä yhteiskun- 
taa ja yksilöitä ravistelleesta ilmiöstä. Päätalo loi omia sopeutumis- 
vaikeuksia kuvatessaan lukijoilleen keinoja selvitä näiden vastaavista 
ongelmista. 

Tijoki-sarjan aloitusvuosikymmenellä lukijakirjeiden kirjoittajista 
noin puolet edusti samaa sukupolvea kuin Päätalo (ks. taulukkoa 4). 
Lukijoita yhdistivät Päätaloon jo sukupolven yhteiset avainkokemuk- 
set eli sodat ja lama. Yhtäläisyyksiä oli myös demografisissa tekijöis- 
sä: niitä olivat maaseutu asuinpaikkana, alhainen koulutustaso, ras- 
kas ruumiillinen työ ja yhteinen arvomaailma. Päätalon ikätoverit 

elivätkin sarjaa lukiessaan omia elämänvaiheitaan. Muistelutyö sarjan 
avulla merkitsi menneen terapeuttista työstämistä. (Ylönen 2013: 176 
ja siinä mainitut lähteet.) 

Suuria ikäluokkia edustavat lukijat olivat Iijoki-sarjan vaikutuksen 
alaisuudessa puolet elämästään. Siitä jäi heihin pysyvä muistijälki (ks. 
myös Leiviskä tässä teoksessa). Kirjoittaessaan elämästään Päätalo 
toimi lukijoidensa muistina. (Ylönen 2013: 334.) Taivalkoski koti- 
seutuna ja Kallioniemi kotina toimivat Iijoki-sarjassa ikoneina, sillä 
ne muistuttavat viittaamaansa kohdetta — lukijan omaa todellista ko- 
tiseutua tai kotia tai siihen liittyvää mielikuvaa (Ylönen 2013: 287- 
289, 311). 


Lopuksi 


Kriitikoiden moittimassa Päätalon samassa tyylissä, kerrontatavassa 
ja kielessä sekä aihepiirissä pysyttäytyminen koitui lopulta kirjailija 
Kalle Päätalon voitoksi. Samaa voi sanoa siitä, että hän ei politiikan 
leimaamilla 1960- ja 1970-luvuillakaan suostunut sitoutumaan po- 
liittisesti, saati julistamaan mitään ismiä tai ideologiaa. Se miellytti 
Päätalon sankkaa lukijakuntaa. He saattoivat itse ottaa kantaa sarjas- 
sa kuvattujen yhteiskunnan toimien oikeellisuuteen tai riittävyyteen. 
(Ylönen 2013: 332-333.) 

Lukijakirjeiden mukaan Iijoki-sarjan muuttumattomuus oli eittä- 
mätön myyntivaltti (muuttumattomuudesta ks. Ylönen 2013: 332- 
333). Lukijat tiesivät jo etukäteen saavansa sitä, mitä halusivatkin: 
viihteellisyyttä, helppolukuisuutta, lähihistoriaa vaivattomasti omak- 
suttavassa muodossa, mahdollisuutta seurata todellisten ihmisten 
elämää ja samastua heihin, terapiaa ja elämänuskoa. Lukijat kokivat 
saavansa täyden vastineen sijoittamilleen rahoille. Samalla he tuli- 
vat liitetyksi osaksi suurempaa yhteisöä, niihin, jotka pitivät Pääta- 
lon kirjallisuudesta ja halusivat palata ja paeta teosten maailmaan yhä 
uudelleen sekä jakaa kokemuksensa samanmielisten kanssa. Yhtei- 
nen arvopohjakin yhdisti. Päätalo todella kuuluu niihin kirjailijoihin, 
jotka ovat lunastaneet paikkansa lukijakuntansa sydämessä. 

Viitteet 


1 Norman Holland on amerikkalainen kirjallisuuskriitikko. 

2 Lukijakirjeiden kirjoittajien koodinimi muodostuu niin, että esimerkiksi 
Lasse Lukija on LL, M -85, jossa LL = kirjoittajan etu- ja sukunimen alkukir- 
jaimet, M = mies (N = nainen) ja -85 = kirjeen kirjoittamisvuosi. Lukijakir- 
jeotos on tehty Kalle Päätalolle /ijoki-sarjan ilmestymisvuosina (1971-1995 
ja 1998) tulleista lukijakirjeistä. Otoksen kirjeet on luetteloitu (Ylönen 

Myllyniemi & Liebkind 2001: 366). 

4 Saksalainen kirjallisuudentutkija Wolfgang Iser kyseenalaistaa tekstin ja 
lukijan välisen vastakkainasettelun. Tekstin merkitys syntyy Iserin vaikutus- 
teorian mukaan sen vuorovaikutuksen tuloksena, jonka osapuolia ovat 
lukija ja teksti. (Iser 1978; Alanko 2001: 223-228; Ylönen 2013: 19.) 

Minna Sääskilahti 


”Kun kokeilee kädellä, tuntee, että tässä kohtaa on harjanne” siteeraa 
Helsingin Sanomien pitkäaikainen kulttuuritoimittaja Antti Majander 
(2019) kolumnissaan talonsa kellarin sementtilattiaa esittelevää Kalle 
Päätaloa ja jatkaa: ”Siis valuvika” Tämä oman kellarin sementtilattian 
harjanteen huolellinen harmittelu kuvastaa Majanderin mukaan sitä, 
että Päätalo on Suomen uskottavin kirjailija. Vastaus kysymykseen, 
miksi valuvika tekee Päätalosta uskottavan, edellyttää kuitenkin taus- 
toitusta. Miten Helsingin Sanomien kulttuuritoimittaja päätyi Kalle 
Päätalon kellariin Tampereelle todistamaan tämän lattiaansa aikaan- 
saamaa harjannetta? 

Kun Majander oli lähdössä haastattelemaan pian 79 vuotta täyttä- 
vää Päätaloa, oli hänen toimittajakollegansa Ilkka Malmberg — aina- 
kin anekdootin mukaan - ehdottanut, että pikkutarkaksi ja huolelli- 
seksi tiedetyltä rakennusmestari-kirjailijalta kysyttäisiin, oliko tämä 
tyytyväinen omaan, itse omilla käsillään ja omin avuin rakentamaan- 
sa taloon. Vastaus kysymykseen on arvattava: aivan tyytyväinenhän 
Kalle ei ollut. Kellarin sementtilattiasta löytyy nimittäin yksi harjan- 


170 


Selkosten Proust taipuu moneen 


ne, jonka hän muistaa ottaa esille vielä elämänsä ehtoopuolellakin. 
Tämän rikkumattoman muistin sekä rehellisyyden yhdistelmän toi- 
mittaja nimeää osoitukseksi Päätalon uskottavuudesta. 

Lähdemme tämän teoksen päätännössä Päätaloon usein liitetyn 
rehellisyyden tavoittelun, pikkutarkan muistin sekä muistamisen 
merkityksen motivoimina tarkastelemaan, mitä mahdollisuuksia jo 
edellä esitelty Oulun yliopiston ja valtakunnallisen Kielipankin jul- 
kaisema Iijoki-tekstikorpus (2019) voi tarjota. Tarkastelemme, mitä 
annettavaa sillä on yhtäältä Päätalo-tutkimukselle ja toisaalta niin 
kirjallisuuden, kielen ja kulttuurin kuin myös niiden kulttuuristen ja 
historiallisten kontekstien tutkimukselle. Pohdimme, millaisia tutki- 
musaiheita korpusavusteinen, korpusvetoinen ja korpuspohjainen lä- 
hestymistapa mahdollistavat. 

On sinänsä selvää, että laaja, koko Päätalon Iijoki-sarjan sisältävä 
tekstikorpus avaa aivan uudenlaisia mahdollisuuksia tutkia sellaisia 
aiheita, joiden analyysiä tutkijoiden rajallinen muisti ja kapasiteetti 
käsitellä suuria aineistoja eivät ole aiemmin mahdollistaneet. Tässä 
kokoomateoksessa Iijoki-korpusta on jo hyödynnetty Saviniemen ja 
Sääskilahden luvuissa, ja korpus olisi soveltunut varsin hyvin mui- 
denkin kirjoittajien aineistoksi. 

Voi olla, että tähänastista, jopa yllättävän niukkaa Päätalo-aiheista 
tutkimusta! (ks. myös Saviniemi & Mantila tässä teoksessa) selittää 
juuri tutkittavan aineiston massiivisuus. Tutkijalle voi syntyä koke- 
mus siitä, että luotettavan analyysin tekeminen aineistosta edellyttäi- 
si sellaista Päätalon koko tuotannon käsittävää, syvällistä asiantun- 
temusta ja mittavaa perehtymistä koko Iijoki-sarjaan, jota hän ei voi 
rehellisyyden nimissä väittää edustavansa. Korpus mahdollistaa nyt 
sen, ettei koko sarjaa tarvitse ottaa lähilukuun, vaan on mahdollista 
syventyä tarkemmin tutkimusaiheen kannalta keskeiseen teokseen 
ja hakea muista sarjan teoksista olennaista tietoa erillisten hakulau- 
sekkeiden avulla. Ilman korpusta olisi lähes mahdotonta tehdä pik- 
kutarkkaa tutkimustyötä, jossa tutkijan täytyisi hakea analyysikohteet 
muistinsa varassa. 

Ryhdymme nyt - Päätaloon liitettyihin rehellisyyden tavoitteluun 
ja pikkutarkkaan muistiin kiinnittyen — tarkastelemaan Iijoki-kor- 
puksen tutkimusmahdollisuuksia. Pohdimme Iijoki-sarjan omaelä- 
mäkerrallista luonnetta ja käsittelemme samalla sitä, miten digitaali- 

sen tekstikorpuksen avulla voitaisiin tutkia tarkemmin Iijoki-sarjaan, 
teosten tekijyyteen sekä faktan ja fiktion välimaastoon asettumiseen 
kytkeytyviä kirjallisuudentutkimuksellisia peruskysymyksiä. 


Kirjallisuudentutkimuksen perusteiden äärellä: 
lijoki-sarjan laji faktan ja fiktion välissä 


Kuten edellä toteamme, Päätalosta puhuttaessa hänen pikkutarkka, 
ilmiömäiseksi kuvattu muistinsa nousee usein esiin. Todennäköisesti 
lähes yhtä monesti päädytään kysymykseen Päätalon teosten lajista 
eli siitä, onko hänen tuotantonsa faktaa vai fiktiota - onko Päätalon 
tuotannossa kyse laajennetusta omaelämäkerrasta vai laajamittaisesta 
sarjasta kaunokirjallista proosaa? Päätalon teosten vastaanotosta väi- 
töskirjansa laatinut ja Kalle Päätalon elämäkerran kirjoittanut Ritva 
Ylönen (2017: 12) linjaa, että suurin osa Päätalon tuotannosta on 
omaelämäkerrallista. Tämä muotoilu, tekstin määrittely omaelämä- 
kerralliseksi, korostaa teosten olevan Päätalon omaa elämää kertaavia 
ja siitä kertovia, siis kerronnallisia teoskokonaisuuksia, mikä tuo ne 
väistämättä kertomusten lainalaisuuksien piiriin. Eletty elämä ei si- 
nänsä ole kertomus eikä varsinkaan fiktiota, mutta kun elämästä ale- 
taan kertoa, se kerronnallistuu eli muuttuu kertomukseksi, jota kerro- 
taan kertojansa muistin ja tarinallisuuden tajun varassa. 

Tästä huolimatta lukijoiden ja joidenkin elämäkertureiden on pai- 
koin ollut vaikeaa tehdä eroa, onko Iijoki-sarjan päähenkilö fiktiivi- 
nen Kalle Päätalo vai kirjailija itse. Karonen (1999: 201) kärjistää, 
kuinka jopa itsestään selvänä pidetään sitä, että Iijoki-sarjan minä- 
kertoja ja päähenkilö Kalle Päätalo on sen kirjoittaja, kirjailija Kalle 
Päätalo. Näin toki onkin, mutta siitä huolimatta meillä ei ole Päätalon 
kaunokirjallisen tuotannon kautta pääsyä todellisten henkilöiden elä- 
mään vaan ainoastaan muistin varassa kerronnallistettujen ja fiktiivi- 
siksi muodostuneiden hahmojen kirjoissa kuvattuun todellisuuteen. 
Edes pikkutarkaksi, ilmiömäiseksi kuvattuun muistiinsa nojaava Pää- 
talo ei olisi voinut tuottaa ulkomuistista esimerkiksi dialogia kym- 
menien vuosien jälkeen (ks. esim. Rajala 1999: 176). Tämän Päätalo 
on itsekin todennut: kaikkien repliikkien muistaminen olisi hänen- 
kin mielestään suorastaan luonnotonta (Vehviläinen 1978: 166). Roos 

huomauttaa, että koska dialogi on tässä mielessä keksittyä, siis sepi- 
tettä ja näin aina lähempänä fiktiota kuin faktaa, merkittävä osa 
— Päätalon itsensä arvioimana noin 95 prosenttia - omaelämäkerral- 
lisesta tekstistä on luotu kirjailijan vapaudella. (Roos 1999: 27-28.) 

On todennettu, että kirjailija Päätalon ja fiktiivisen Kalle Päätalon 
elämät eivät kaikin osin ole identtiset, mikä sekin osoittaa, että kauno- 
kirjallisuus aina käyttää niin kerronnallisia kuin muitakin kaunokir- 
jallisia keinojaan tarinoiden elävöittämiseen ja fiktiivisen maailman 
luomiseen. Vuonna 2017 ilmestynyttä elämäkertaa Kalle Päätalo. Kir- 
jailijan elämä kirjoittaessaan Ylönen on pitänyt lähtökohtanaan sitä, 
että Tijoki-sarja kuvaa todellisia tapahtumia. Hän on kuitenkin kor- 
jannut Iijoki-sarjan luomaa kuvaa niiltä osin kuin romaanissa kuvattu 
ei ole yhdenpitävä muiden tietolähteiden, kuten arkistoaineistojen, 
kanssa. (Ylönen 2017: 13.) Meillä on nyt siis todellisen henkilön elä- 
mänvaiheista entistä enemmän tietoa, joka todentaa, ettei Kalle Pää- 
talon elämässä kaikki mennyt niin kuin kirjoissa. 

Paikoin liiankin kärkevään ja mustavalkoiseen kahtiajakoon pe- 
rustuva spekulaatio faktan ja fiktion tai toden ja valheen välillä johtu- 
nee osaltaan Päätaloon liitetystä rehellisyyden vaatimuksesta. Päätalo 
kirjasi itselleen muistiin johtoajatuksensa: ”Ja kaikki REHELLISES- 
TL En saa sääliä enkä lelliä myöskään itseäni” (Heikkinen 2019: 132; 
Päätalon tuotannon rehellisyydestä ks. esim. Vehviläinen 1978: 99; 
Pietilä 1980: 11; Marttinen 1996: 147; Vahtola 1999: 151, 2001: 30). 
Päätalo on tuonut rehellisyyden ajatusta vahvasti esiin itse haastatte- 
luissa, joissa hän on toistanut elämänkulustaan samoja asioita, joita 
kirjojen Kalle kertoo. Ei siis ole mikään ihme, että kirjailijan elämä 
sekä lukijoiden muista lähteistä päivittämä tieto sekoittuvat keske- 
nään. (Ylönen 2013: 253.) Tästäkin huolimatta Päätalo on kertonut 
värittäneensä ja liioitelleensa asioita, jos draaman kaari on sitä vaa- 
tinut (Janatuinen 2005: 19; ks. myös Roos 1999: 29), ja vaikka hänen 
intentiotaan pyrkiä totuudellisuuteen ja rehellisyyteen ei sinänsä ole 
syytä epäillä, hänen ymmärrystään omasta toiminnastaan nimen- 
omaan kaunokirjallisena kertojana ei sitäkään pidä vähätellä. Kuten 
Ylitalo (2010) on osoittanut, Päätalon minäkertoja ottaa toisinaan 
myös kerronnallista etäisyyttä itseensä. Näin tapahtuu esimerkiksi 
teoksessa Loimujen aikaan (1976, sit. Ylitalo 2010: 121): 

Monissa erilaisissa tunnelmissa siinä itsensä näköinen päähenkilö oli 
nousemassa postiautoon ja lähtemässä sotaväkireissulle. Nyt on poika 
taas lähdössä, ja tämä lähtö on totta. Pojan perhe on hajonnut ja kotisel- 
konen on joutunut sodan jalkoihin. 

Tätä lähtöä en koskaan pystynyt kuvittelemaan. 


Vaikka Päätalo on ollut tietoinen totuudellisuuden tavoittelun sekä ku- 
vitteellisen ja sepitteen välisistä ristiriidoista omassa tuotannossaan, 
hänen teostensa varsinaisen toiminnan kuvauksen aitoutta ei Räisä- 
sen (1981: 6) mukaan ole silti syytä epäillä: Räisänen pitää sitä niin 
"oikeana? kuin mihin hyvämuistinen kirjailija on pystynyt. Päätalo 
piti faktan ja fiktion välisen rajan vetämistä vaikeana, mutta linjasi, 
että Iijoki-sarjassa kaikki vähänkin merkittävät tapahtumat ovat totta 
(Vehviläinen 1978: 166; ks. myös Ylönen 2013: 286, 2017: 12) — tai 
ainakin mahdollisimman totta.? Voitaneen ajatella, että Tijoki-sarjan 
henkilöhahmoihin on saatu ainekset kahdesta hyvin erilaisesta näkö- 
kulmasta. Lapsuuden tuntemukset, muistelukset, väärin muistamiset 
ja määrittelemättömät tunnelmat on suhteutettu aikuisen ja tietoisen 
kirjailijan tietoon ja ennen muuta siihen, millaisia hahmoja hän on 
elämänsä henkilöistä teoksissaan rakentanut. Kaunokirjallisuudessa 
on kyse korkeintaan totuudellisuudesta ja sen tuottamisesta. Kuiten- 
kin Päätalon teosten käyttö menneisyyden tutkimuksen ja tulkinnan, 
esimerkiksi viime aikoina mielenkiintoisia tutkimusaiheita näkyväksi 
nostaneen muistitietotutkimuksen ja muistitietohistorian (ks. Fin- 
gerroos & Haanpää 2006; Leiviskä tässä teoksessa), aineistona on vä- 
hintäänkin kiinnostava mahdollisuus. Kaunokirjallisena, faktan ja 
fiktion väliin asettuvana aineistona se saattaisi avata uudenlaisia teo- 
reettis-metodologisia näkökulmia siihen eri tieteiden väliseen kriitti- 
seen keskusteluun ja osittaiseen ohipuhuntaan, jota on käyty muisti- 
tiedon käytön luotettavuudesta historiantutkimuksessa (ks. esim. 
Teräs 2018). 

Toisaalta digitaalinen Tijoki-korpus tarjoaa uusia mahdollisuuksia 
tutkia aina läsnä ollutta mutta tähän mennessä analysoimatta jäänyt- 
tä peruskysymystä sekä Päätalon tuotannon lajista faktan ja fiktion 
välissä että siihen kiinnittyvästä tekijyyden suhteesta teosten minä- 
kertojaan. Kaunokirjallisuuden digitaalisista tekstikorpuksista tä- 
hän mennessä tehty tutkimus ja digitaalinen tekstilouhinta on ni- 

menomaan aloitettu lajia, tekijyyttä ja henkilöhahmoja koskevilla 
analyyseilla. On tutkittu, pystyvätkö algoritmit ”tunnistamaan” kir- 
jallisuuden lajeja, miten erottaa kirjailijan tyyli lajityypille tyypilli- 
sistä piirteistä ja miten lukijat hahmottavat fiktiivisiä henkilöhahmo- 
ja (Allison ym. 2011; Mahlberg ym. 2016; Schöch 2017; Santos 2018: 
91-93). 


Kirjallisuudentutkimuksen uusia mahdollisuuksia: 
lijoki-sarja digitaalisen tekstilouhinnan 
esimerkkiaineistona 


Päätalon tuotannon mittavuuden kannalta korpustutkimus tuntuu 
luontevalta tavalta syventyä hänen teoksiinsa. Pelkästään Iijoki-sarjan 
vuonna 2019 digitoiduissa 26 osassa on peräti 17014 sivua (Roos 
1999: 25): lähes puoli miljoonaa virkettä ja liki 5,3 miljoonaa sanetta. 
Tijoki-korpus rinnastuu laajuudessaan muun muassa Nottinghamin 
ja Birminghamin yliopistojen CLiC-yhteisprojektin digitaalisiin 
Dickens-, ChiLit- ja ArTs-teoskorpuksiin, jotka kaikki jäävät sana- 
määriltään kuitenkin sitä pienemmiksi. Kuten Saviniemi ja Mantila 
toteavat tässä teoksessa, kyseessä on ensimmäinen näin laaja kokoel- 
ma yhden kirjailijan tuotantoa Kielipankissa. Esimerkiksi Suomalai- 
sen Kirjallisuuden Seuran Aleksis Kivi -korpuksessa on tämän teok- 
sen ilmestyessä yhteensä 413735 sanetta.* Päätalon tuotantoa on 
verrattu kilvan Marcel Proustin Kadonnutta aikaa etsimässä -kirja- 
sarjaan (À la recherche du temps perdu 1913-1927), jossa on noin kol- 
metuhatta sivua (ks. esim. Janatuinen 2005: 329-330, 341; Kirstinä 
2006; Kirves 2005; Niemi 1999: 36; Roos 1999: 25; Rajala 1999: 179; 
Sinnemäki 1998; Ylönen 2013: 13-14). Noin kolmetuhatsivuinen 
on myös kuusiosainen omaelämäkerrallinen romaanisarja Taisteluni 
(Min kamp), jonka on kirjoittanut toisinaan leikkisästi Norjan Pää- 
taloksikin kutsuttu Karl Ove Knausgärd vuosina 2009-2011 (Knaus- 
gärdin ja Päätalon eli ”selkosten Proustin? vertaamisesta ks. esim. 
Koivisto 2017). 

Päätalon tuotannosta ei ole juuri tehty kokonaista, kokoavaa tut- 
kimusta. Kustannustoimittaja Jaakko Syrjä arvioi jo 1970-luvulla sen 
johtuvan aineiston suuresta koosta: sen analysoimiseen ei ole ollut 

soveltuvia välineitä. Toisaalta kirjallisuudentutkimuksen ja kritiikin 
keinot eivät Syrjän mukaan ole tuntuneet toimivan Päätalon teosten 
kohdalla muutenkaan. (Vehviläinen 1978: 199.) Ylösen (2013: 331) 
mukaan argumentointia sarjan hyvyydestä tai huonoudesta hanka- 
loitti se, ettei lajissa ollut vertailukohtaa. Rajala (1999: 184) taas ha- 
vaitsi uuden kerronnan genren alkavan erottautua, ja sen analysoimi- 
seksi olisi hänen mukaansa kehitettävä tieteidenvälisiä menetelmiä. 
Tijoki-korpus voisi tarjota siihen yhden tutkimusmahdollisuuden. 

Päätalo dokumentoi ja arkistoi yksityiskohtia hyvin huolellisesti ja 
millintarkasti. Nyt vireillä oleva korpustutkimus ja digitaalinen teks- 
tilouhinta avaavat uudenlaisia mahdollisuuksia tehdä yksityiskohtais- 
takin tutkimusta sekä Päätalon teksteistä että niiden kulttuurisista ja 
historiallisista konteksteista, mikseipä psykohistoriallisestakin näkö- 
kulmasta. Nyt se pikkutarkka yksityiskohtaisuus, josta Päätalo sai kri- 
tiikkiä aikalaisiltaan, nousee uudenlaiseksi tutkimusmahdollisuudek- 
si. Korpuksen digitaalinen louhinta mahdollistaa määrällisen tutki- 
muksen, jonka avulla yksityiskohtien merkitys voidaan todentaa ja 
osoittaa validiksi kvantitatiivisen datan sekä sen laadullisen analyysin 
avulla. Tämä taas tarjoaa aivan uusia määrällisen ja laadullisen tutki- 
muksen yhdistämisen mahdollisuuksia. 

Datarikasteisessa kirjallisuudentutkimuksessa pitäisikin pyrkiä 
määrällisen ja laadullisen analyysin yhdistämiseen: kaukolukeminen, 
laajojen kokonaisuuksien tarkastelu ja lukeminen etäältä kirjallisuu- 
dentutkimukselle tyypillisen lähilukemisen sijaan (ks. Moretti 2013 
[2000]), kaipaa tulkinnan tueksi syvällisen kirjallisuuden ja kirjalli- 
suushistorian sekä kirjallisuudentutkimuksen menetelmällisen tunte- 
muksen (Parente-Capkovä 2017: 40; Navarro-Colorado 2018; Santos 
2018). Tijoki-korpuksen avulla Päätalon teosten kokonaisrakenteesta 
pystyttäneen tulevaisuudessa tuomaan esiin sellaisia seikkoja, joita 
kirjailija ei ehkä itsekään hahmottanut valtavan tekstimassansa ää- 
rellä. Nyt nimenomaan sarjan kokonaisrakenteen tutkiminen alkaa 
olla tähänastista helpompaa: käsityönä 26 romaanin analysoiminen 
olisi huomattavasti työläämpää ja todennäköisesti rajoittuneempaa. 
Korpustyökalujen avulla pystytään tarkastelemaan tietyille kirjoille 
ominaisia tendenssejä, joita ei käsin tekstejä käsiteltäessä välttämättä 
havaita. Toisaalta näitä tendenssejä voi lähestyä erottavien tai tyypil- 
listen vertailutekstien kautta, jolloin voidaan nostaa esiin kysymyksiä 

siitä, mikä on tyypillistä juuri Iijoki-sarjan teoksille, mikä erottaa nii- 
tä muista tai mikä vaihtoehtoisesti yhdistää niitä muihin teksteihin 
tai teoksiin. Tämänkaltaiset ominaisuudet eivät välttämättä hahmo- 
tu pelkällä lähiluvulla, eikä sellaisten tarkastelu isosta aineistosta olisi 
aina mahdollistakaan. Yhden sanan käytön tarkastelu koko Iijoki-sar- 
jasta olisi valtava työ ilman korpustyökalujen apua. Korpuksen käyttö 
vähentää myös inhimillisen virheen mahdollisuuksia. 

Suomessa kirjallisuustieteellistä korpustutkimusta ei ole tiettäväs- 
ti tehty vielä kovin laajasti. Digitaalisesta kirjallisuudentutkimukses- 
ta kiinnostuneet tutkijat ovat Suomessa keskittyneet esimerkiksi suo- 
malaisten lukutottumusten ja kirjallisen maun tutkimukseen laajan 
kirjaston lainausdatan pohjalta. Toiseksi on tutkittu kirjallisuushisto- 
riaa ja vastaanottoa Kansalliskirjaston digitaalisten lehtikokoelmien 
pohjalta. Kolmanneksi on tarkasteltu digitaalisissa ympäristöissä ta- 
pahtuvaa kirjoittamista ja lukemista.* Korpustutkimuksen alueella 
kansainvälisesti tunnettuja ovat jo mainitut CLiC-yhteistyöprojekti 
sekä The Stanford Literary Lab. Esimerkiksi Diane Santos (2018) tut- 
kii portugalilaista kirjallisuutta elektronisessa muodossa, ja Anna 
Čermáková (ks. esim. Čermáková & Chlumská 2017; Čermáková 
& Mahlberg 2018) hyödyntää lastenkirjallisuuden digitaalisia kor- 
puksia. Vuonna 2018 julkaistiin Frontiers-alustalla ”Computational 
Linguistics and Literature” -teemanumerossa Anna Kazantsevan toi- 
mittamana yhteensä viisi kirjallisuudentutkimuksellista artikkelia.” 
Charles Dickensin tuotannosta tehtyä korpusta tutkitaan tyylin näkö- 
kulmasta CLiC-Dickens-projektissa, jonka tavoitteena on osoittaa tie- 
tokoneavusteisten menetelmien käytettävyys ja hyöty kirjallisuuden 
ja esimerkiksi teosten henkilöhahmojen tutkimuksessa. 

Korpuslingvistiikka tarkastelee usein suurikokoisia digitaalisia ai- 
neistoja laskennallisten menetelmien avulla. Erityisesti kirjallisuu- 
dentutkimuksessa puhutaan korpusstilistiikka-nimisestä (corpus 
stylistics) tutkimussuuntauksesta, jossa kaunokirjallisten teosten tyy- 
liä tutkitaan korpuslingvistiikan menetelmillä (esim. Mahlberg ym. 
2016; Stockwell 2017; McIntyre & Walker 2019). Franco Morettin 
(2013 [2000]) lanseeraama määrällinen kaukoluvun (distant reading) 
metodi sopii luonnehtimaan tämänkaltaista tutkimusotetta, jossa 
kaunokirjallisia (tai muita, ks. esim. Kannisto 2016) aineistoja ei lähi- 
lueta vaan lähestytään tietokoneavusteisesti laajana kokonaisuutena, 

jolloin niistä voidaan eritellä esimerkiksi romaanilajin kehitystä, hen- 
kilöhahmojen verkostoja, teemoja ja tyylipiirteitä. Katherine Bode 
(2018) on kirjoittanut Australian kansalliskirjaston Trove-tietokan- 
nan pohjalta datarikasteista, kontekstualisoitua ja ylirajaista kirjalli- 
suuden historiaa 1800-luvun Australiasta. Hän hyödyntää biblio- 
metriikan, verkostoanalyysin ja topiikkimallinnuksen kaltaisia digi- 
taalisia metodeja. 

Korpuslingvistiikan laskennallisten menetelmien avulla voidaan 
tutkia tiettyjen sanojen tai sanaryhmien käyttöä ja käytön vaihtelua 
esimerkiksi romaanikokoelman eri osissa tai yhden romaanin luku- 
jen välillä. Iijoki-korpuksen kohdalla tämä voisi tarkoittaa romaa- 
neissa tiiviisti toistuvien ja helpohkosti esiin louhittavien voimasa- 
nojen käytön ja niiden vaihtelujen seuraamista. Korpuksen avulla on 
jo saatu selville (ks. Saviniemi tässä teoksessa), että Päätalon kielessä 
hitot ja saamarit esiintyvät melko harvoin, mutta niiden sijaan eten- 
kin nykylukijalle vieraammat voimasanat, kuten hiikkari, horpotti ja 
lempo, tulevat esiin. Voimasanojen käytössä on eroja myös miesten ja 
naisten sekä uskovaisten ja ei-uskovaisten henkilöhahmojen välillä. 
Edelleen voi kysyä, käyttelikö Iijoki-sarjan aloittanut 52-vuotias Pää- 
talo — joka sarjan alussa kuvasi itseään lapsena ja nuorena — rehvak- 
kaammin voimasanoja kuin sarjan loppupuolen iäkkäämpi, muuttu- 
neessa elinympäristössä aikuista itseään kuvaava kirjailija-kertoja. Jo 
nämä esimerkinomaiset tarkastelut osoittavat, että pelkästään yksit- 
täisten sanojen, esimerkiksi voimasanojen, digitaalisen tekstilouhin- 
nan avulla voidaan tutkia konteksteja, joihin teokset sijoittuvat, kuten 
niiden sosiokulttuurista ympäristöä. Lisäksi voidaan tarkastella teks- 
tin tekijyyden, henkilöhahmojen, kerronnallisten keinojen ja tyylin 
kysymyksiä. 

Tijoki-korpuksesta voisi tarkastella muutaman tyypillisen sanan 
toistumista louhimalla tekstimassasta esiin yksityiskohtia. Näin 
tekstistä olisi mahdollista tunnistaa luotettavammin teoksen tyylin 
kannalta merkittävää toistoa, ja tätä tietoa voitaisiin soveltaa paitsi 
kirjailijan tyylin analysoinnissa myös tarkoituksenmukaisten kään- 
nösratkaisujen tekemisessä (Čermáková 2015: 375). Kerronnan kan- 
nalta kiinnostavan dialogin käytön yleisyyttä voi tarkastella etsimällä 
sitä merkitsevät repliikkiviivat. Sanaston tasolla tietyt murresanat on 
mahdollista seuloa esiin: ”Mää räyryn rasvaksi, tiämmä!” ärähtelee 

Hyvästi, Iijoki -romaanin minäkertojan kipeä, äreä ja emäkrapulaa? 
sairastava kirvesmieskaveri junassa matkalla Tampereelta Kyröskos- 
kelle (Päätalo 1995: 5). 

Edellä mainittua Päätalon romaania lukiessa huomio kiinnittyy 
toiseenkin tekstin erityispiirteeseen: Päätalo käyttää runsaasti pai- 
kannimiä ja erisnimiä. Erilaiset erisnimet, kuten paikkakunnat, on 
mahdollista tunnistaa automaattisesti nimientunnistusjärjestelmällä 
(Luoma ym. 2020). Näin voidaan tarkastella erilaisten paikkojen 
määrää ja merkitystä teksteissä, kuten sitä, onko niitä runsaasti kaut- 
ta koko sarjan vai vaihteleeko nimien määrä. Pelkästään edellä sitee- 
ratun Hyvästi, Iijoki -romaanin yhdellä sivulla (Päätalo 1995: 5) ni- 
miä on runsain mitoin: Tampere, Kyröskoski, Ikaalinen, Juhtimäen 
Jauli, Sasinmäki. Nimien runsas käyttö sitoo romaanit vahvasti paik- 
kaan, mikä taas on omiaan lisäämään Päätalon tekstin dokumentoi- 
vana pidettyä kronikoinnin (ks. Saviniemi & Mantila tässä teoksessa) 
tuntua, tekstin realistisuutta ja mimeettisyyttä: tämä on totta ja ta- 
pahtunut, oikeissa paikoissa oikeille ihmisille. 

Päätalon suosima realistinen, todentuntua ja arkipäiväisyyttä ko- 
rostava tyyli on ollut suomalaisen lukijakunnan suosiossa pitkään, 
viimeistään 1970-luvulta lähtien (Eskola 1979, 1990; Eskola & Linko 
1986; Jokinen 1997). Nämä piirteet viehättävät edelleen lukijoita, mis- 
tä kertoo esimerkiksi Enni Mustosen (oik. Kirsti Manninen) Syrjästä- 
katsojan tarinoita -sarjan suuri menestys niin kirjastoissa kuin kir- 
jakaupoissakin (Launis ym. 2018). Nykylukijoiden kirjallista makua 
luonnehtivat sarjamaisuus ja kotimaisuus (ks. Launis ym. 2018) eli 
piirteet, jotka kuvaavat Päätalon tuotantoa. Lisäksi työn kuvaus, jol- 
la Päätalon ja Väinö Linnan lukijasuosiota on selitetty (Eskola 1990: 
96-102), on yksi suomalaisen romaanin pisimmistä jänteistä. Tämä 
jänne jatkuu edelleen nykykirjallisuudessa (Ojajärvi 2013: 154-156; 
Launis ym. 2018: 15). Realistinen tyyli siis liittynee Päätalon ilmiö- 
mäiseen lukijasuosioon (ks. Ylönen 2013; Kuivasmäki 1974; Janatui- 
nen 2005), ja juuri tähän tekstin tyylin tutkiminen toisi lisäarvoa. 
Korpuksen avulla päästään siis käsiksi siihen, mistä päätalomainen, 
omaelämäkerrallinen todentuntuisuus tyylin, ilmaisujen, kerronnan 
ja sanaston tasolla yksityiskohtaisemmin rakentuu. 

Edellä esitetyn yksittäisten sanaryhmien tarkastelun lisäksi kor- 
pusta voi käyttää romaanien ominaispiirteiden analysointiin koko 

tekstin tai ainakin kokonaisten lukujen tasolla. Näin on mahdollista 
tutkia romaaneista nousevia teemoja ja teemojen vaihtelua. Kuvassa 
9 esitetyn, romaanisarjan yleisimpiin sanoihin perustuvan analyysin 
lisäksi tähän sopii topiikkimallinnus (ks. esim. Kannisto 2016; Bode 
2018; Navarro-Colorado 2018; Santos 2018; Kyröläinen & Laippala 
2020), jota käytetään laajalti digitaalisessa kirjallisuudentutkimuk- 
sessa, kun taas verkostoanalyysi (network analysis) on esimerkiksi 
kirjahistorioitsijoiden suosiossa. Topiikkimallinnus on ohjaamatto- 
maan koneoppimiseen perustuva menetelmä, jonka avulla pystytään 
aineistolähtöisesti, ilman etukäteen esitettyjä hypoteeseja tarkastele- 
maan aineistossa toistuvia aihepiirejä. Käytännössä aihepiirit määräy- 
tyvät tekstissä yhdessä esiintyvien sanojen kautta, ja analyysin pohjan 
luovat jokaista topiikkia kuvaavat avainsanat, jotka menetelmä mää- 
rittää. Näin pystytään tarkastelemaan suuresta aineistosta nousevia 
topiikkeja ilman lähilukua. Eri topiikkien vaihtelua voi vertailla kor- 
puksen eri osien välillä. 

Kuva 9. Koko ITijoki-sarjan yleisimmät saneet eli sanaesiintymät. Mitä 
yleisempi sana on, sitä suuremmalla pistekoolla se on kuvassa. 


180 


https://doi.org/10.21435/tl.271 


Selkosten Proust taipuu moneen 


Kuvan 9 sanapilvi on laadittu Pythonin Wordcloud-paketilla normali- 
soimalla isot kirjaimet pieniksi, poistamalla välimerkit ja filtteröimäl- 
lä pois yleisimmät konjunktiot, apuverbit ja osa pronomineista. Tyy- 
pillisesti tekstiaineistojen yleisistä sanoista voi päätellä aineiston 
aihepiirejä sekä tyylillisiä ominaisuuksia. Sanapilven motivoimassa 
Tijoki-sarjan laadullisessa analyysissä voisi keskittyä tarkastelemaan 
muun muassa sarjan aihepiirejä ja henkilöitä: mitä Tijoki-sarjan aihe- 
piireistä tai henkilöistä voidaan analysoida ja tulkita sen perusteella, 
että sen yleisimpiin sanoihin kuuluvat esimerkiksi maskuliiniset kal- 
le, veikko, janne, ville, isä, mies ja poika mutta myös sanat äiti ja vaimo 
nousevat silti yleisimpien sanojen joukkoon? Kertovatko minä-pro- 
nominin monet muodot siitä, että Iijoki-sarja asemoituu omaelä- 
mäkerrallisiksi ”minän kertomuksiksi” (ks. Rojola 2002: 70), ja mis- 
tä kielivät raportoivat verbit sanoi ja jatkoi? Entä mitä kertovatkaan 
Tijoki-sarjasta sanan ei korostunut yleisyys sekä se, että sen yleisem- 
piin sanoihin lukeutuu myös perkele? 

Päätaloa on pidetty maskuliinisena, miesten maailmaa kuvaava- 
na ja mieslukijoiden suosiossa olevana kirjailijana (Janatuinen 2005). 
Päätalon teoksissa esiintyvä minäkertoja on tiedetysti hyvin tunteel- 
linen mies. Teoksissa kuvaillaan monenlaisia tunteita ja affekteja, joi- 
ta koskevia sanoja ja ilmauksia korpuksesta on mahdollista louhia 
esiin. Iijoki-korpuksesta voitaisiin tarkastella pojasta mieheksi kas- 
vun kuvaamisen tunne- ja affektikirjoja: Kuvastavatko erilaiset tun- 
nekirjot eri ikävaiheita? Vaihtuvatko tunnerekisterit aikakausien, iän 
tai paikkojen mukaan? Ovatko jotkin tunteet ja affektit, kuten Pää- 
talon tuotantoon tiiviisti liitetty häpeä, läsnä aina ja niin mittavasti 
kuin on oletettu? Tuloksia olisi mahdollista vertailla joihinkin mui- 
hin isoihin aineistoihin, esimerkiksi mediateksteihin, mikä tarjoaisi 
mahdollisuuksia moniaineistoisen suomalaisten miesten tunteita 
eri vuosikymmeninä tarkastelevaan tutkimukseen. Muutenkin olisi 
kiinnostavaa miettiä korpuksen tarjoamia tutkimusmahdollisuuk- 
sia yhdistettynä joihinkin muihin laajoihin, louhittavissa oleviin ai- 
neistoihin. Yksi mielenkiintoinen aihe voisi olla moniaineistoinen 
massadatatyyppinen suomalaisten metsä- tai luontosuhteita tarkas- 
televa tutkimus. 

Ylipäänsä Päätalolle ominainen toisto on erityisen mielenkiintoi- 
nen näkökulma korpustutkimukseen. Liisi Huhtala (1972: 93) näki 
Päätalon käyttämässä murresanastossa mekaanista toistuvuutta. Tois- 
to onkin olennainen osa sittemmin julkaistua Iijoki-sarjaa. Ylönen 
(2017: 65, 294) pitää toistamista ensinnäkin Päätalon tapana korostaa 
tapahtumien merkitystä, minkä lisäksi se vahvistaa lukukokemuk- 
sen terapeuttisuutta. Toki toistolla on merkitystä myös niiden lukijoi- 
den kannalta, jotka eivät ole seuranneet sarjaa alusta saakka (Ylönen 
2013: 276). Lisäksi Päätalolla on selvästi ollut pyrkimyksenä murre- 
sanojen opettaminen lukijoille, ja toisto liittynee siihen tavoitteeseen. 
Runsas murresanaston käyttö onkin aineiston vahvuus: Räisänen 
(1999: 96) arvioi kansankielen sanojen nousevan Päätalon teoksissa 
määrältään tuhansiin. 

Korpuksen tekstejä voisi tulevaisuudessa verrata geneettisen kritii- 
kin näkökulmasta (ks. Mantila, Keskimaa & Saviniemi tässä teoksessa) 
Taivalkosken Päätalo-instituutissa säilytteillä oleviin käsikirjoitus- 
versioihin, etenkin jos viimeksi mainitut digitoitaisiin sähköisesti 
muokattavaan muotoon. Päätalon kirjojen toimitusprosessille oli lei- 
mallista käsikirjoituksen merkittävä tiivistäminen ja lyhentäminen. 
”Joka kerran olen joutunut lyhentämään käsikirjoitusta, en koskaan 
lisäämään” kirjailija on todennut (Sainio 1973: 15). Koska Päätalon 
käsikirjoituksista pisimmät olivat peräti yli tuhatsivuisia, Iijoki-sarjan 
teosten tekstiä jouduttiin yleensä lyhentämään enimmillään 20-25 
prosenttia. Kustantajan edustajat ja kirjailija itse lyhensivät käsikirjoi- 
tuksia yhteistyönä, ja tiivistämistä jouduttiin tekemään käsikirjoituk- 
sissa kauttaaltaan. (Marttinen 1995: 176, 1999: 165, tiivistämisestä ks. 
myös Lappalainen 1999: 173.) Käsikirjoitusten rakenteen vuoksi teks- 
tiä ei voinut lyhentää pelkästään alusta, lopusta tai keskeltä (Marttinen 
1999: 165). Kustannustoimittaja Juhani Syrjä piti Päätaloa ”hyvin kau- 
kaa virittävänä” kirjailijana, joka saattaa viitata tekstissään johonkin 
vasta 200 sivun päässä tulevaan asiaan. Toisaalta Syrjän kärjistyksen 
mukaan Päätalon teoksissa saatetaan kertoa sama asia ainakin kolmeen 
kertaan. (Marttinen 1999: 165.) Tällaisten rakenteellisten ratkaisujen 
vertaaminen painetussa kirjassa ja käsikirjoitusversioissa voisi sekin 
olla kiinnostavaa uutta tietoa tuottava tutkimuskohde. Tijoki-korpuk- 
sen tutkimukselliset käyttömahdollisuudet ovat todellakin lukuisat, ja 
tässä olemme todennäköisesti sivunneet niistä vain murto-osaa. 

Palaamme näin päätäntölukumme lopuksi vielä sen alussa kuvaile- 
maamme haastattelutilanteeseen ja anekdoottiin Päätalon erityislaa- 
tuisesta muistista sekä pyrkimyksestä rehellisyyteen: Päätalo olisi to- 
ki voinut jo kunnioitettavassa lähes 80 vuoden iässään ja kyseisessä 
haastattelutilanteessa vain vastata toimittajan kysymykseen, että tot- 
tahan talosta täydellinen tuli, kun hän sen itse omin käsin rakensi. 
Siihen ei umpirehellisestä Päätalosta anekdootin mukaan kuitenkaan 
ollut. Tarina jatkuu vielä siten, että vasta myöhemmin toimittaja- 
Majanderille valkeni kollegansa Malmbergin itsensä esittäneen sa- 
maisen kysymyksen Päätalolle jo aiemmin. Silloinkin Päätalo oli 
kuljettanut toimittajaa kellariinsa katsomaan ja todistamaan tuota sa- 
maa, kohtalokasta valuvikaa. Tapahtuman kerronnallinen toisto sine- 
töi Majanderin mukaan todisteen Päätalosta Suomen uskottavimpana 
kirjailijana. Jos rakennusmestari on niin rehellinen, että on valmis 
toistamiseen kertomaan ventovieraalle eteläsuomalaiselle sanomaleh- 
titoimittajalle rakennustöissä tekemästään virheestä, hänen on oltava 
omaelämäkerrallisten teostensa tarinoiden minäkertojanakin umpi- 
rehellinen, tai ainakin niin umpirehellinen kuin mahdollista. Tarinan 
pitäisi siis näin vahvistaa uskoa, että Päätalo pyrki kykyjensä mukaan 
kertomaan teoksissaan kokemuksistaan totuuden ja vain totuuden, 
minkä lisäksi hänellä oli pettämättömän tarkka, jopa — tai ennen 
kaikkea — itselleen armoton muisti. 

Sen toteamiseen, että Päätalo pyrki teostensa tekijänä mahdolli- 
simman totuudenmukaiseen, vaikkakin toki aina subjektiiviseen ku- 
vaukseen oman elämänsä kulusta, ei tietenkään tarvita helsinkiläisen 
sanomalehden miestoimittajia, vaikka anekdootti talonsa kellarin va- 
luvikaa esittelevästä kirjailijasta kuriositeettina sinänsä sympaattinen 
onkin. Totuudellisuuden tavoittelu näyttäytyy paitsi Päätalon teosten 
omaelämäkerrallisen kerronnan eetoksena myös niille hyvin lajityy- 
pillisenä piirteenä, jota kirjallisuudentutkija Lea Rojola (2002) on ku- 
vannut suoranaiseksi elämäkerrallisten teosten ja ”minän kertomus- 
ter? lajilaiksi. Tämä lajilaki tuottaa lukijoille lupauksen totuudesta 
ja kertojan vilpittömästä rehellisyydestä, ja sen noudattamista Pääta- 
lon tapauksessa tämän toistuvasti hyvin pikkutarkaksi kuvattu muisti 
vielä tukee. Omaelämäkerrallisten teosten lajilakia noudatellen Pää- 

talo lupaa ja vakuuttaa lukijoilleen kuin oikeuden edessä kunniansa 
ja omantuntonsa kautta, että todistaa ja kertoo elämästään kaiken to- 
tuuden mitään siitä salaamatta, mitään siihen lisäämättä tai mitään 
siitä muuttamatta. 

Varmaan juuri nämä seikat todella ovat yksi keskeinen syy Päätalon 
suosioon: hänen teoksensa välittävät lukijoilleen tunnetta tekijän vil- 
pittömästä rehellisyydestä ja tämän tekemän muistelutyön pedantti- 
sesta huolellisuudesta ja tarkkuudesta — ja tekevät siis kirjailijasta us- 
kottavan. Tämä uskottavuus on kannatellut jo Päätalon ikätoverien 
sukupolvesta seuraavaan ja sitä seuraavaan lukevaan sukupolveen. 
Päätaloa luetaan edelleen, kuten myös tutkitaan, ja tämä käsillä oleva 
teos osoittaa mitä erinomaisimmin, miten moneen Päätalon tuotan- 
to taipuu ja miten monitahoisen kulttuurisen varannon hänen teok- 
sensa juuri uskottavuudessaan tutkijoillekin tarjoavat. Päätalon teos- 
ten arvo ei olekaan siis pelkästään siinä, miten uskottavasti niissä ku- 
vataan tekijän omaa elämää. Se on myös siinä, mitä ja miten niissä 
kerrotaan kaikesta muusta tekijän ympärillä näyttäytyneestä, jo men- 
neestä elämästä ja ihmisistä sekä näitä ympäröineistä valta- ja ala- 
kulttuureista ja koko yhteiskunnasta. 

Silti ei sovi unohtaa sitäkään, ettei Päätalon teosten lumo voi miten- 
kään selittyä pelkästään niiden uskottavuudella. Ovathan esimerkiksi 
lakitekstit, erilaisten tuotteiden ja kulutushyödykkeiden käyttöohjeet 
tai vaikkapa lääkeaineiden tuoteselosteetkin lajityypeilleen uskolli- 
sesti totuudenmukaisia ja uskottavia. Siitä huolimatta niitä ei lueta 
viihtymis-, eläytymis- tai varsinkaan lumoutumistarkoituksessa kuin 
korkeintaan niitä hyödyntävässä kokeellisessa kirjallisuudessa. Pää- 
talon teoksia kuitenkin luetaan, ja niitä luetaan sukupolvesta toiseen. 
Päätalon tavassa kertoa tarinoita on oma veto- ja tenhovoimansa, ei- 
kä häntä ole perusteettomasti tituleerattu selkosten Proustiksi. Vaikka 
Päätalon tuotanto tarjoaa monitahoisen kulttuurisen varannon, jon- 
ka avulla voimme etsiä kadonnutta aikaa ja jota voidaan tutkia niin 
kielitieteen, murretutkimuksen, historian kuin elokuvatutkimuksen- 
kin näkökulmista, kuten tässä teoksessa on tehty, myös teosten kau- 
nokirjalliselle laadulle on annettava se painoarvo, joka sille kuuluu. 

Etsikäämme siis selkosten Proustimme teoksissaan kuvaamaa ka- 
donnutta aikaa, kuten tässäkin teoksessa on tehty, ja nauttikaamme 
samalla siitä, miten tuota kadonnutta aikaa erinäisin kaunokirjallisin 

ja kerronnallisin keinoin kuvataan. Näiden tavoitteiden saavuttami- 
sessa voimme uutena kvantitatiivisena, laajojen tutkimusaineistojen 
hankinnan ja kokoamisen menetelmänä hyödyntää digitaalista teks- 
tilouhintaa sen eri muodoissa. Tekstilouhinta voi johtaa uusin silmin 
tehtyjen havaintojen myötä kokonaisiin uusiin tutkimuskysymyksiin 
ja -näkökulmiin. Näiden aineistomassojen analyysiin ja tulkintaan ja 
varsinaisten johtopäätösten tekoon tarvitsemme silti edelleen — ja to- 
dennäköisesti vielä entistä kriittisemmin — laadullista tutkimusotetta. 


Viitteet 


1 Päätalon tuotannosta on tehty jonkin verran opinnäytteitä, mutta esimer- 
kiksi väitöstasoista tutkimusta siitä on toistaiseksi tehty kirjallisuudentut- 
kimuksen alalla hyvin vähän. Kuitenkin Päätalo on tuottanut teoksissaan 
poikkeuksellisen runsaasti aineistoa, jossa riittää tutkittavaa yli tieteenala- 
rajojen. Onkohan niin, että Päätaloa lukevat rakastavat ja kunnioittavat 
kohdettaan niin paljon, etteivät tohdi lähteä tutkimaan aihetta? Ja lie- 
neekö toisaalta niin, että Päätaloa lukemattomat eivät rakasta kohdetta 
tarpeeksi lähteäkseen sitä tutkimaan, vaan tuotannon laajuus pikemmin- 
kin kavahduttaa heitä kauemmaksi? Vaikka Päätalon tuotantoon kohden- 
tunut vähäinen tutkimuksellinen kiinnostus ja sen kaunokirjallista laatua 
koskeva vähättely (ks. Ylönen 2013: 323-326) lienevät vähentyneet, voi 
kuitenkin olla, että etenkin tuotannon laajuus on estänyt tutkijoita tarttu- 
masta Päätalon teoksiin. 

2 —lijoki-sarjan genreä on pohdittu enemmänkin. Karonen (1999: 203-204, 
207) näkee siinä monta todellisuutta ja päätyy pitämään sitä luotettava- 
na muistelmadokumenttina, jossa omaelämäkerta ja romaani lomittuvat. 
Vahtola taas luonnehtii sarjaa omaelämäkerralliseksi muistelmateoksek- 
si, joka on toteutettu kaunokirjallisin menetelmin ja joka perustuu muun 
muassa omiin kokemuksiin, haastatteluihin ja kirjallisiin lähteisiin (Vahto- 
la 1999: 151, ks. myös Ylönen 2013: 284; Keskimaa 2018: 24). lijoki-sarjan 
teoksia on määritelty omaelämäkerrallisiksi romaaneiksi sarjan ilmesty- 
misvuosikymmenten ajan, joskin kronikkaromaaneista ja muistelmista 
puhuminen alkoi yleistyä 1990-luvulla (Ylönen 2013: 294). Ylönen (2013: 
307 ja siinä mainitut lähteet) on havainnut, että sarjan tultua valmiiksi sen 
luokittelu omaelämäkerraksi tai autobiografiaksi vaikuttaisi lisääntyneen. 
Roos (1999: 30) pohtii, että sarja on omaelämäkerta ja kaunokirjallisuutta 
eikä siis "täysiverinen" omaelämäkerta. Hän heittää ehdolle autofiktion 
(ranskaksi ja englanniksi autofiction) (vrt. Lauri & Ojajärvi 2017: 122) ja 
muistelmaproosan (ruotsiksi memoarprosa) käsitteet, kunnes päätyy oma- 
elämäkertaepiikkaan. lijoki-sarjaa voi luonnehtia hyvällä syyllä myös tun- 
nustuskirjallisuudeksi (ks. esim. Karkulehto 2007: 143—144). 

3 CLiC(bham.ac.uk). 

4 Ks. https://wwvw..finlit.fi/fi/tutkimus/edith/aleksis-kivi-korpus-sks. 

5 Ranskassa on käynnissä korpusprojekti Proustin kirjeistä, ks. https://ca- 
hier.hypotheses.org/corr-proust ja http://proust.elan-numerigue.fr/. 

6 Ks. esim. projektit ”LibDat: Towards a More Advanced Loaning and 
Reading Culture. A Study, based on Digital Material, of Contemporary 
Finnish Loaning and Reading Habits” (Suomen Akatemia, http://virtu- 
al.vtt.fi/virtual/liodat/), COST-verkosto "Women Writers in History. To- 
ward a New Understanding of European Literary Culture” (http://www. 
womenwriters.nl/index.php/COST Action),”Tekstit liikkeessä: Naiskir- 
jailijoiden tuotannon vastaanotto Suomessa ja Venäjällä 1840-2020” 
(Emil Aaltosen säätiö, https://tekstitliikkeessa.com/tekstit-liikkeessa/) 
sekä Avaimen (2/2021) teemanumero "Kirjallisuus digitaalisissa ympä- 
ristöissä”, toim. Hanna-Riikka Roine ja Laura Piippo, https://journal.fi/ 
avain/issue/view/7763. 

7 Ks. https://www.birmingham.ac.uk/schools/edacs/departments/eng- 
lishlanguage/research/projects/clic/index.aspx. 

PUHEENVUORO 


Isä ja isoisä tutkimuskohteena" 


Riitta Päätalo 
Vilja Päätalo 


Kalle Päätalon tuotanto on ainutlaatuinen, ja siksi on hienoa, että 
laajan lukijakunnan lisäksi tutkijat ovat innostuneet hänen tuotan- 
nostaan. Me kirjailijan lähiomaisina olemme saaneet itsekin paljon 
ajateltavaa ja uusia näkökulmia, kun olemme tutustuneet eri alan tut- 
kijoiden tekemiin havaintoihin. Omat opinto- ja työtaustamme sopi- 
vat mainiosti Päätalon tuotannon tarkasteluun: Riitta Päätalo psyko- 
logina ymmärtää, miksi isä Kalle-kirjoitti elämästään juuri näin, ja 
Vilja Päätalo äidinkielen ja kirjallisuuden opettajana pitää vaarinsa 
kielen kuvausta kiehtovana. 

On kiinnostavaa, että Kalle Päätalon tuotantoa voi tutkia niin mo- 
nesta eri näkökulmasta. Olisi helppo ajatella, että kirjallisuuden tutki- 
minen on kirjallisuudentutkimuksen kenttää. Tämän alan asiantun- 
tijat ovatkin tehneet Kalle Päätalon tekstien parissa arvokasta työtä 
niin tässä teoksessa kuin aiemminkin. Päätalon tuotannolla on kui- 
tenkin annettavaa myös todella monelle muulle tieteenalalle: niin 
lääketiedettä, kieltä, kasvatustiedettä, elokuvia kuin historiaakin tut- 
kivat ovat löytäneet kirjoista aineistoa, joka tarjoaa uutta tietoa alansa 
tutkimukselle. Tämä on meille lähiomaisille suuri kunnia. 

Meille sukulaisille onkin olemassa kolme Kalle Päätaloa. Jo pit- 
kään meille on ollut selvää, että on olemassa kaksi - ihminen itse, 
eli isä-Kalle, sekä kirjojen Kalle, joka on fiktiivinen hahmo. Nyt lis- 
taan voi lisätä myös akateemisen Kallen, ja seuraavaksi esittelemme 
lyhyesti nämä kolme hahmoa, jotka ovat erillisiä ja kuitenkin samoja. 

Isä-Kallella viittaamme perheenjäseneen, isään ja isoisään, jonka 
saimme tuntea hänen kuolemaansa asti eli vuoteen 2000. Isä-Kalle 
ei ole se henkilö, josta Tijoki-sarja pääosin kertoo: meistä perheen- 

jäsenistä kukaan ei ole elänyt Kalle Päätalon elämän 40 ensimmäisen 
vuoden aikana, eikä meillä ole siihen elämänvaiheeseen vaikutusta ei- 
kä muistoja siitä. Juuri näistä vuosista koostuu pääosa Päätalon mer- 
kittävää Iijoki-sarjaa. Meidän muistikuvissamme Kalle on kirjailija, 
joka on kotona aina läsnä, koska hän kirjoittaa joka ikinen päivä, lä- 
hes ympäri vuoden. Kesän hän lomaili, mutta muuten hän ei käynyt 
kovinkaan usein missään. Elämä Tampereen Viialan omakotialueella 
poikkesi paljon naapurien tehdastyöläisten, kirvesmiesten ja muiden 
työläisperheiden arjesta. Vaikka isä-Kalle oli kotona, hän ei kuiten- 
kaan ollut läheskään aina henkisesti läsnä. Omaa elämäänsä romaa- 
nimuotoon kirjoittava mies eli omassa kuplassaan sitä aikakautta, 
josta kulloinkin kirjoitti, ja tämä heijasteli perhe-elämään. Perheen 
yhteisessä ruokapöydässä isä kertoi tarinoita siitä, mistä kulloinkin 
kirjoitti. Vielä lastenlasten muistikuvissa esiintyvä hauras, vapiseva 
vaari kirjoitti yhä, vaikka lastenlasten vierailu toikin tauon urakkaan. 

Toinen Kalle, eli kirjojen Kalle, on helppo sekoittaa isä-Kalleen 
eli oikeaan henkilöön. Mielestämme tämä ei ole mikään ihme: on- 
han myös Iijoki-sarjan päähenkilön nimi Kalle Päätalo ja paikkojen 
ja henkilöiden kuvauksessa pyritään olemaan uskollisia niiden esiku- 
ville. On mielenkiintoista pohtia, menisivätkö nämä kaksi harvem- 
min sekaisin, jos edes sarjan päähenkilön nimi olisi vaihdettu. Onhan 
Päätalon muissakin teoksissa usein pääroolissa melko paljon Kalle 
Päätaloa muistuttava mies, mutta kun nimi vaihtuu, on kirjailija ja 
henkilöhahmo selkeämpi erottaa toisistaan. Ihmisiltä voi myös unoh- 
tua se, että vaikka kirjassa rehelliseen kuvaukseen pyritäänkin, on se 
luonnollisesti vain yhden yksilön subjektiivinen kokemus omasta ja 
aikalaistensa elämästä. Asiat eivät mene aina yksi yhteen totuuden 
kanssa, ja olisi hassua ajatella, että niin olisi. Kirjathan ovat romaane- 
ja, vuosikymmeniä tapahtumiensa jälkeen luotuja. Esimerkiksi käy- 
tyjä keskusteluja ei voi kukaan muistaa, vaan dialogit on luotu sen 
tiedon pohjalta, mitä kirjailijalla on sanojasta ollut. Oikeiden nimien 
käyttö ja yksityiskohtaisuus luovat illuusion totuudesta: monet lukijat 
haluaisivat löytää objektiivisen totuuden, mutta se on kadonnut his- 
toriaan. Ehkä yhtä totuutta ei koskaan ollutkaan. 

Akateeminen Kalle taas seikkailee tämänkin kirjan sivuilla. Kuten 
jo alussa totesimme, Päätaloa voidaan lähestyä monelta kantilta ja eri 
aikoja hyödyntäen. Murretutkija voi tarkastella kieltä sen puhehet- 

ken kontekstissa tai verrata sitä nykyiseen, kun taas yhteiskunnallisen 
alan tutkija voi valita usean eri vuosikymmenen makro- ja mikro- 
tasojen kuvausten väliltä. Sari Keskimaa on tässä teoksessa puhunut 
Tijoki-sarjasta kielentutkijan aarreaittana, ja laajemminkin ajateltu- 
na Päätalon tuotanto on paitsi lukijoille, myös tutkijoille melkoinen 
arkku täynnä aarteita. On varmaa, että Päätalo-tutkimus tulee jatku- 
maan tulevaisuudessa. 

Meidän mielestämme ainakin Iijoki-sarjan psykologinen puoli kai- 
paisi lisää tarkastelua: sarjahan on elämäkerrallinen ”terapiakerto- 
mus”, kun Kalle pyrkii löytämään merkityksiä elämänsä tapahtumil- 
le. Lapsuuden olot nähdään syynä käytökseen ja välillä huonoihinkin 
valintoihin, ja Kalle esittää itse kiinnostavia pohdintoja näiden väli- 
sistä suhteista. Kielentutkimuksessa paitsi murteen, myös esimerkik- 
si huumorin tai flirttikeskustelujen vertailu nykypäivänä käytettyyn 
kieleen olisi kiinnostavaa. Ennen kaikkea toivomme, että Päätalon 
kirjallisuudesta kiinnostuneet tutkijat uskaltavat tarkastella tuotantoa 
oman tieteensä ja kokemuksensa lähtökohdista ja tuoda sitä kautta il- 
mi tutkimusta, pientä tai suurta, joka saattaisi ilahduttaa myös taval- 
lisia lukijoita. 

Abstract 


Kalle Päätalo through the eyes of researchers 


The Finnish novelist Kaarlo (Kalle) Alvar Päätalo (1919-2000) main 
work, the Tijoki series, consists of 26 novels (comprising ca. 17000 
pages) and was written in 1971-1998. In this book the text corpus in 
Kielipankki concerning Päätalo's works is introduced to the readers, 
as well as the possibilities of digital text mining. 

This book includes scientific articles concerning the works of Kalle 
Päätalo. It also gives ideas for the research that can be carried out in 
the future. The authors of this book are researchers in the fields of 
history, linguistics and literature, respectively. The research results 
presented in this book speak for the fact that the Tijoki series is 
a significant source material for future research, for example from 
the point of view of oral history, language variation, metalanguage, 
swearing and the reader's reception. The possibilities for future 
research seem to be guite plentiful. 

Lasse Koskela & Pasi Lankinen OPAS KAUNOKIRJALLISUUDEN 
LUKEMISEEN 

Marjo Mela & Pirjo Mikkonen toim. SUOMI KAKKONEN 

Taina Kaivola & Hannele Rikkinen NUORET YMPÄRISTÖISSÄÄN 

Tom Sjöblom DRUIDIT 

Maija-Leena Hänninen & Maijastina Kahlos toim. ROOMALAISTA ARKEA 
JA JUHLAA 

Maarit Knuuttila ym. toim. SUULLA JA KIELELLÄ 

Sari Katajala-Peltomaa & Raisa Maria Toivo PAHOLAINEN, NOITUUS JA 
MAGIA 

Riku Hämäläinen toim. POHJOIS-AMERIKAN INTIAANIUSKONNOT 
Outi Fingerroos toim. USKONNON PAIKKA 

206 Markku Haakana & Jyrki Kalliokoski toim. REFEROINTI JA 
MONIÄÄNISYYS 

207 Pirjo Lyytikäinen ym. toim. LAJIT YLI RAJOJEN 

208 Helena Saarikoski LEIKKIKENTILTÄ 

209 Eija Timonen PERINTEESTÄ MEDIAVIRTAAN 

210 Marja-Leena Sorjonen & Liisa Raevaara toim. ARJEN ASIOINTIA 

211 Jaana Hallamaa ym. toim. ETIIKKAA IHMISTIETEILLE 

212 Tuomas Martikainen toim. YLIRAJAINEN KULTUURI 

213 Anne Mäntynen ym. toim. GENRE — TEKSTILAJI 

214 Outi Fingerroos ym. toim. MUISTITIETOTUTKIMUS 

215 Tapani Lehtinen KIELEN VUOSITUHANNET 

216 Marjo Mela & Pirjo Mikkonen SUOMI KAKKONEN JA KIRJALLISUUDEN 
OPETUS 

217 Satu Grünthal & Elina Harjunen toim. NÄKÖALOJA ÄIDINKIELEEN JA 
KIRJALLISUUTEEN 

218 Heikki Pihlajamäki ym. KESKIAJAN OIKEUSHISTORIA 

219 Hanna Lappalainen & Liisa Raevaara toim. KIELI KIOSKILLA 

220 Sara Routarinne & Tuula Uusi-Hallila NUORET KIELIKUVASSA 

221 Terhi Ainiala ym. NIMISTÖNTUTKIMUKSEN PERUSTEET 

222 Toni Lahtinen & Markku Lehtimäki toim. ÄÄNEKÄS KEVÄT 

223 Tuomas Martikainen ym. ISLAM SUOMESSA 

224 Sirpa Leppänen ym. toim. KOLMAS KOTIMAINEN 

225 Jari Niemelä TALONPOIKA TOIMESSAAN 

226 Samuli Hägg ym. toim. NÄKÖKULMIA KERTOMUKSEN TUTKIMISEEN 

227 Jyrki Kalliokoski & Lari Kotilainen KIELET KOHTAAVAT 

228 Anna Idström & Sachico Sosa toim. KIELISSÄ KULTTUURIEN ÄÄNI 

229 Vesa Heikkinen toim. KIELEN PIIRTEET JA TEKSTILAJIT 

230 Maarit Grahn & Maunu Häyrinen toim. KULTTUURITUOTANTO 

231 Lars Levi Laestadius LAPPALAISTEN MYTOLOGIAN KATKELMIA 

232 Veikko Anttonen USKONTOTIETEEN MAASTOT JA KARTAT 

233 Tuomas Martikainen & Lotta Haikkola toim. MAAHANMUUTTO JA 
SUKUPOLVET 

234 Irja Seurujärvi-Kari ym. toim. SAAMENTUTKIMUS TÄNÄÄN 

235 Maria Laakso ym. toim. TAPION TARHOISTA TURKISTARHOILLE 

236 Siru Kainulainen ym. toim. TYÖMAANA RUNOUS 

237 Antti Salminen ym. toim. KIRJALLISUUS JA FILOSOFIA 

238 Aino Mäkikalli & Liisa Steinby JOHDATUS KIRJALLISUUSANALYYSIIN 

239 Kaisa Ahvenjärvi & Leena Kirstinä KIRJALLISUUDEN OPETUKSEN 
KÄSIKIRJA 

240 Anna Rastas toim. KAIKILLE LAPSILLE 

241 Anneli Kauppinen toim. OPPIMISTILANTEITA JA VUOROVAIKUTUSTA 

242 Aino Koivisto & Elise Nykänen toim. DIALOGI KAUNOKIRJALLISUUDESSA 

243 Outi Tuomi-Nikula ym. toim. MITÄ ON KULTTUURIPERINTÖ? 

244 Pirjo Kristiina Virtanen ym. toim. ALKUPERÄISKANSAT TÄMÄN PÄIVÄN 
MAAILMASSA 

245 Marleena Mustola toim. LASTENKIRJA. NYT 

246 Johanna Isosävi & Hanna Lappalainen toim. SAAKO SINUTELLA VAI 
TÄYTYYKÖ TEITITELLÄ? 


201 


https://doi.org/10.21435/tl.271 


247 Johanna Ahonen & Elina Vuola toim. USKONNON JA SUKUPUOLEN 
RISTEYKSIÄ 

248 Simo Häyrynen KULTTUURIPOLITIIKAN LIIKKUVAT RAJAT 

249 Elina Vuola toim. USKONTO JA KEHITYS 

250 Jukka Kortti MEDIAHISTORIA 

251 Harri Kalha toim. KUMMAT KUVAT 

252 M.A. Castren LUENTOJA SUOMALAISESTA MYTOLOGIASTA. Toim. ja 
suom. Joonas Ahola 

253 Jari Kupiainen & Liisa Häkkinen toim. KUVATUT KULTTUURIT 

254 Mikko Kauko & Marko Lamberg toim. NAANTALIN LUOSTARIN KIRJA 

255 Outi Fingerroos ym. toim. YHTEISKUNTAETNOLOGIA 

256 Anneli Sarhimaa VAIETUT JA VAIENNETUT 

257 Terhi Utriainen ENKELEITÄ TYÖPÖYDÄLLÄ 

258 Maunu Häyrynen & Antti Wallin toim. KULTTUURISUUNNITTELU 

259 Pilvi Hämeenaho ym. toim. SOVELTAVA KULTTUURINTUTKIMUS 

260 Toini Rahtu ym. toim. KIRJOITETTU VUOROVAIKUTUS 

261 Harri Mantila ym. toim. OULU KIELIYHTEISÖNÄ 

262 Lari Kotilainen ym. toim. KIELENOPPIMINEN LUOKAN ULKOPUOLELLA 

263 Arja Nurmi ym. toim. KIELTEN JA KIRJALLISUUKSIEN MOSAIIKKI 

264 Aila Viholainen ym. toim. KUVITTELU JA USKONTO 

265 Elina Vuola toim. ELETTY USKONTO 

266 Sulevi Riukulehto & Ari Haasio VIRTUAALINEN KOTISEUTU 

267 Irmeli Hautamäki toim. AVANTGARDE SUOMESSA 

268 Ulla-Maija Peltonen & Outi Hupaniittu toim. ARKISTOT JA 
KULTTUURIPERINTÖ 

269 Laura Assmuth ym. toim. ARJEN TURVALLISUUS JA MUUTTOLIIKKEET 

270 Titus Hjelm toim. USKONTO, KIELI JA YHTEISKUNTA 

271 Maija Saviniemi toim. KALLE PÄÄTALO TUTKIJOIDEN SILMIN 

